
„Prakeiktieji karaliai“ — garsi istorinė 7 tomų freska. 


„Prakeiktieji karaliai“ — romanų ciklas, kurio visi veikėjai 
kadaise gyveno. Veikalas tiksliai atskleidžia kasdieninį gyvenimą, 
politines ir meilės dramas, kuriose susiduria karaliai, karalienės, 

popiežiai, ministrai, didikai neramiu, iki šiol mažai pažįstamu 


paskutinių Kapetingų valdymo laikotarpiu. 


„Politikoje svarbiausia užkariauti valdžią 
ir ją išlaikyti, todėl ji reikalauja iš protų 
prievartos ir apgaulės... Ir politiko 
protas galiausiai pasiduoda prievartai ir 


sutinka falsifikuoti...“ 


PAauL VALĖRY 


Pirma dalis 


NAUJIEJI KARALIAI 


Jungtuvės sausį 


Šit jau geros dvi valandos, kai iš visų miesto parapijų, iš šiapus 
ir anapus upės, iš Sent Deni, Sent Katberto, Sent Martino ir 
Gregori, iš Sent Meri Sinjor ir Sent Meri Džiunijor, iš Skerdyk- 
lų ir Kailiadirbių gatvių — iš visur nenutrūkstama srove plūdo 
Jorko žmonės prie Miunsterio, tos milžiniškos katedros su ne- 
baigtu statyti vakariniu portalu; ji visa savo aukštybe stūksojo 
išilgai aukščiausios kalvos. 

Dvi vingiuotos gatvės, Stoungeito ir Dingeito, buvo už- 
kimštos minios, ir nė iš vietos. Vaikigaliai, užsiropštę ant akme- 
ninių dėžių aikštėje, tematė galvas, tik galvas, gausybę galvų. 
Miestelėnai, pirkliai, matronos su savo gausiais jaunikliais, luo- 
šiai, goksantys ant savo ramentų, klierikai po savo gobtuvais, 
kareiviai grandelių marškiniais, skarmaluoti elgetos — viskas su- 
simaišė lyg žolynai šieno kupetoje. Po žiopsotojų kišenes naršė 
mitrūs ilgapirščiai, pasirūpindami atsargų visiems metams. Per 
langus sviro kekėmis galvos. 

Vidurdienio dangų aptraukė nežinia iš kur atklydusi drėgna 


ūkana, žvarbi migla, tirštas ir minkštas tarsi vata rūkas nugu- 

lė tą didingą šventyklą ir tūkstančius braidančių po purvyną 
smalsuolių. Jie spaudėsi arčiau vienas kito, kad krūvoje bent 
kiek pasilaikytų šiluma. 

1328 metų sausio 24-ąją monsinjoras Viljamas Meltonas, 
Jorko vyskupas ir Anglijos primas, tuokė karalių Eduardą III, 
kuris dar neturėjo ir šešiolikos, ir Pilypą de Eno, jaunikio kuzi- 
ną, kuriai neseniai tebuvo sukakę keturiolika. 

Katedra buvo sausakimša: ir karalystės dignitoriai, ir aukš- 
čiausioji dvasininkija, ir Parlamento nariai, o kur dar penki 
šimtai kviestų riterių ir šimtas languotais apdarais škotų di- 
duomenės, atvykusios ne tik į sutuoktuvių iškilmes, bet kartu 
ir ratifikuoti taikos sutarties. Dar minutė kita, ir turės prasi- 
dėti iškilmingos mišios, kurioms sušaukta šimtas dvidešimt 
giedotojų. 

O kol kas priešais pietinį šventovės portalą vyko pirmoji 
iškilmių dalis, t. y. pačios jungtuvės; jos vyko matant visai liau- 
džiai, kaip ir derėjo pagal senąjį ritualą ir Jorko arkidiecezijos 
papročius*.! 

Ant priebažnytyje ištempto raudono aksomo baldakimo 
drėgnais dryžiais šliaužė rūkas, mažutėlaičiais lašeliais sėdo ant 
vyskupų mitrų, savo drėgme lipdė prie pečių kailius karaliaus 
giminei, kuri stovėjo apspitusi jaunuosius. 

— Here I take thee, Phbilippa, to my wedded wife, to bave and 
to hold at bed and at board... - Imu tave, Pilypa, už žmoną, kad 
turėčiau tave ir savo guolyje, ir prie savo namų židinio... 

Žodžiai, kurie pasigirdo iš putnių šito beūsio karaliaus 
lūpų, netikėtai sukrėtė visus savo jėga, grynumu ir ypatingu 

* Toliau skaičiai tekste reiškia nuorodas į „Istorines pastabas“, pateikiamas 


knygos gale; čia skaitytojas ras ir „Vardyną“, į kurį įtraukti veikiantys ar 
paminėti knygoje asmenys. 

skambumu. Jie sujaudino ir karaliaus motiną, karalienę Izabelę, 
ir mesirą Žaną de Eno, jaunosios dėdę, ir visus kitus iš pirmos 
gretos, tarp kurių stovėjo ir Norfolko grafas Edmondas, ir Ken- 
to grafas, ten buvo ir Regento tarybos galva, o kartu ir karaliaus 
globėjas, Lankasterio grafas, pramintas Nusuktsprandžiu. 

— ...Jor fairer for fouler, for better for worse, in sickness and in 
bealth... — ...grožyje ir bjaurastyje, laimėje ir nelaimėje, ligoje ir 
sveikatoje... 

Minios šnabždesiai bematant nurimo. Tyla tarsi jūros ban- 
ga užliejo aikštę, ir virš tūkstančių galvų skardėjo tik jauno 
karaliaus balsas, girdimas tolimiausiuose pakraščiuose. Tokios 
ilgos priesaikos žodžius karalius buvo išmokęs dar iš vakaro, 
bet dabar jis juos tarė taip lėtai ir raiškiai, taip kiekvieną jų ap- 
mąstydamas, pasverdamas ir suteikdamas kiekvienam žodžiui 
kuo didžiausią prasmę ir rimtį, jog galėjai pamanyti, kad jis 
pats juos buvo sugalvojęs. Be to, atrodė, kad jis taria žodžius 
maldos, kuri per visą gyvenimą gali būti sukalbėta vieną vie- 
nintelį kartą. 

Šio jaunuolio lūpomis bylojo subrendusio vyro dvasia, dva- 
sia žmogaus, priimančio priesaiką dangaus akivaizdoje, - valdo- 
vo, suvokiančio, kad jam lemta būti žmonių ir Dievo tarpinin- 
ku. Naujasis karalius kvietė visus savo gimines, prelatus, Jorko 
ir visos Anglijos liaudį būti liudytojais to, kaip jis myli savo 
karalienę Pilypą. 

Ir uoliai atsidavę Dievui pranašai, ir vienintelės idėjos apsės- 
ti tautų lyderiai sugeba užkrėsti žmones savo tikėjimu. O viešai 
patikinta meilė turi tokios pat galios, vieno žmogaus jausmai 
taip pat gali sujungti žmones. 

Ir tarp susirinkusių prie katedros moterų nebuvo nė vienos, 


kuri, nesvarbu, kokio būtų amžiaus, nesvarbu, ar ji laiminga 

jaunamartė, ar apgauta žmona, ar našlė, ar skaisti mergelė, o gal 
senelė, nesvarbu, nebuvo nė vienos, kuri tą minutę nebūtų pa- 
sijutusi jaunosios vietoje, ir nebuvo nė vieno vyro, kuris tą mi- 
nutę nesutapatintų savęs su jaunuoju karaliumi. Eduardas III 
tuokėsi su visų savo valdinių moteriškąja dalimi, ir atrodė, kad 
visa karalystė jam į žmonas išrinko kaip tik Pilypą. Visos jaunat- 
vės godos, visi brandos nusivylimai ir visos sudužusios senatvės 
viltys dabar krypo į jaunuosius, tartum tai būtų aukos, kurias 
jiems skyrė kiekviena atsidavusi širdis. Šį vakarą gatvių tamsą 
nušvies sužadėtinių akių švytėjimas ir net senos, spėjusių susve- 
timėti sutuoktinių poros po vakarienės susiims už rankų. 

Nuo neatmenamų laikų liaudis veržiasi pažiopsoti į valdovų 
jungtuves tik tam, kad, nors ir netiesiogiai, patirtų valandėlę 
laimės, kuri, taip aukštai iškelta, atrodo tobula. 

— El death us do part... — ...iki mirtis mus išskirs... 

Graudumas užspaudė gerkles; per aikštę nuvilnijo liūdnos 
nuostabos atodūsis, net, galima sakyti, nepritarimo atodūsis. 
Ne, tokią minutę nevalia užsiminti apie mirtį; negali būti, kad 
šių dviejų jaunų būtybių laukia kitų likimas, baisu ir pamanyti, 
kad jie taip pat mirtingi. 

— „and there to I plight thee my trotb... — ... ir viso šito dėlei 
aš tariu tau savo priesaiką... 

Jaunasis karalius juto susijaudinusios minios kvėpavimą, 
tačiau nematė jos. Šviesiai mėlynos, bemaž pilkos jo akys po 
ilgomis blakstienomis buvo įsmeigtos į tą rusvaplaukę putnutę 
mergaitę, aptaisytą aksomais ir šydais, kuriai jis ir davė savo 
priesaiką. 

Pilypa nieku gyvu nepanėšėjo į pasakų princesę, jos net gra- 
žute negalėtum pavadinti. Jos, kaip ir visų Eno, veido bruožai 


buvo neryškūs, nosis trumpa ir riesta, kaklas neilgas, veidelis 

šlakuotas. Visa povyza neturėjo nė ženklo ypatingesnio grakš- 
tumo, užtat ji buvo paprasta ir net nesistengė atrodyti didin- 
ga, — tai jai, beje, nėmaž nebūtų derėję. Jei ne tie karališki pa- 
švitai, galėjai ją supainioti su bet kuria jos amžiaus rusvaplauke 
mergaite, panašių į ją tarp Šiaurės tautų gali sutikti tūkstančius. 
Ir tai tik dar labiau sustiprino minios prielankumą jai. Ją pasi- 
rinko likimas ir Dievas, bet ji iš esmės niekuo nesiskyrė nuo 
kitų moterų, kurių karaliene jai lemta tapti. Ir kiekviena ru- 
daplaukė bent kiek putnesnė mergaitė jautėsi pagerbta ir lyg 
pakylėta ant aukštesnės socialinių laiptelių pakopos. 

O pari Pilypa jaudinosi taip, kad visa tirtėjo ir net nepakėlė 
blakstienų, tarsi ne jos jėgoms būtų atlaikyti įdėmų vyro žvilgs- 
nį. Viskas, kas jai nutiko, buvo per gražu. Ją supo tiek karūnų, 
mitrų, o dar tos damos ir tie riteriai, kuriuos ji pastebėjo ka- 
tedroje; jie visi stovėjo išsirikiavę už žvakių tartum rojaus iš- 
rinktieji, o ir ta minia aplinkui... Karalienė, ji bus karalienė, ir 
išrinkta ji iš meilės! 

Ak, kaip ji lepins ir garbins šį gražutį baltaplaukį princą, 
kaip jam pataikaus; jo tokios ilgos blakstienos ir liaunos rankos. 
Kažkaip stebuklingai prieš gerą pusmetį jis pasirodė pas juos 
Valensjene kartu su savo bėgle motina, atvykusia į jų namus ieš- 
koti pagalbos ir prieglobsčio! Tėvai pasiuntė juos su kitais vai- 
kais į sodą pažaisti; jis įsimylėjo ją, o ji karštai pamilo jį. Dabar 
jis karalius, bet jos nepamiršo. Kokia laimė bus paskirti jam visą 
savo gyvenimą! Ji tik baiminosi esanti negana graži, kad jam 
visąlaik patiktų, ir ne tokia mokyta, kad galėtų jam padėti. 

— Duokite, jūsų Prakilnybe, savo dešinę ranką, — kreipėsi į 
ją arkivyskupas primas. 

Ištraukusi iš aksomo rankovės klosčių savo putlią mažą ran- 


kutę, Pilypa ryžtingai ištiesė plaštaką praskėstais pirštais. 

Eduardas susižavėjęs pažvelgė į šitą rausvą žvaigždelę, nuo- 
lankiai atsidavusią jam. 

Arkivyskupas paėmė nuo padėklo, kurį jam ištiesė antras 
prelatas, plokščią, rubinu inkrustuotą aukso žiedą, ką tik pa- 
šventintą, ir įteikė jį karaliui. Žiedas buvo drėgnas kaip ir visa, 
prie ko prisiliesdavo tokiu ūkanotu oru žmogus. Švelniu jude- 
siu arkivyskupas sujungė sutuoktinių rankas. 

— Vardan Dievo Tėvo, — ištarė Eduardas, tiesdamas žiedą 
prie Pilypos nykščio, bet nemaudamas. — Sūnaus... ir Švento- 
sios Dvasios... — baigė jis, matuodamas žiedą pirma ant smi- 
liaus, paskui ant didžiojo piršto. 

Pagaliau jis užmovė ant bevardžio ir ištarė: 

— Amen! 

Ji tapo karaliaus žmona. 

Kaip kiekviena savo sūnų vesdinanti motina, karalienė 
Izabelė pravirko. Ji stengėsi melstis ir prašyti Dievą suteik- 
ti jos sūnui visokeriopos laimės, tačiau negalėjo; ji mąstė tik 
apie save ir be galo kankinosi. Jos laikas praėjo, ji jau nebe 
pirmoji nei sūnaus širdyje, nei šeimoje. Ne, ką čia ir sakyti, 
šita aksomo ir mezginių piramidė, kurią likimas pasiuntė jai 
už marčią, nepavojinga, toji negalės varžytis su ja nei savo 
įtaka rūmams, nei grožiu. 

Tiesiai, plonytei šviesiaplaukei gražiomis, abiejose skaistaus 
veido pusėse pakeltomis kasomis trisdešimt šešerių metų Iza- 
belei galėjai duoti ne daugiau kaip trisdešimt. Net šį rytą, ilgai 
tyrinėjant atspindį veidrody, — ji derino jungtuvių ceremonijai 
skirtą karūną, — visos jos dvejonės išsisklaidė. Nuo šiol ji ne 
paprasta karalienė, o jau karalienė motina. Kaip šitai galėjo taip 
greitai atsitikti? Kaip atsitiko, kad dvidešimt gyvenimo metų, 


pažymėtų tiek audrų, tiesiog prašvilpė? 

Ji prisiminė savo jungtuves, vykusias lygiai prieš dvidešimt 
metų; tada, kaip ir šiandien, buvo sausio pabaiga, toks pat rū- 
kas, tik ne čia, o Prancūzijoje, Bulonės miestelyje. Ji tuokėsi taip 
pat tikėdama laime, iš visos širdies tarė savo vedybų priesaikos 
žodžius. Ar galėjo ji tada žinoti, už ko ją išleidžia tam, kad pa- 
tenkintų abiejų karalysčių interesus? Ar galėjo ji tuomet numa- 
nyti, kad už savo meilę ir atsidavimą, kurių kupina buvo jos šir- 
dis, patirs pažeminimus, neapykantą, panieką, kad iš vedybinio 
guolio ją išstums net ne meilužės, o godūs ir skandalingi vyrai, 
kad jos kraitis bus išgrobstytas, o turtas atimtas, be to, pati turės 
sprukti į svečią šalį ir gelbėtis nuo neišvengiamos žūties, rinkti 
kariuomenę ir liepti nudobti tą, kuris kažkada jai užmovė su- 
tuoktuvių žiedą? 

Ak! Kaip pasisekė šitai mažylei Pilypai! Ji ne tik ištekėjo, bet 
ji dar ir mylima! 

Tik pirmosios meilės ryšiai gali būti patys tyriausi ir patys 
laimingiausi! O jei taip nėra, niekas jų nepakeis. Vėliau gali my- 
lėti daugybę kartų, bet meilė jau niekada nepasieks tokio skais- 
taus tobulumo; tegul ji būna tvirta it marmuro uola, ją vagoja 
kitos spalvos gyslos, primenančios išdžiūvusį praeities kraują. 

Karalienė Izabelė žvilgtelėjo į Rodžerį Mortimerį, Vigmoro 
baroną, savo meilužį, į tą žmogų, kuris jos ir savo paties dėka 
vienas valdė Angliją jaunojo karaliaus vardu. Tuo pat metu jis 
pakėlė akis į ją ir, sunėręs rankas ant savo prabangios mantijos, 
rūsčiai pažvelgė iš po surauktų antakių. 

„Jis numano, apie ką aš galvoju, - sumetė ji. - Koks jis žmo- 
gus? Bent akimirkai nusuk nuo jo mintis, ir jau duoda suprasti, 
kad esi nusikaltėlė . 

Izabelė gerai žinojo įtarų Rodžerio būdą ir nusišypsojo, kad 


šis apsiramintų. Ko gi jis dar nori, jeigu jau ir taip viską valdo? 

Jie gyveno kaip vyras ir žmona, nors ji — karalienė, o jis — ve- 
dęs. Be to, visa karalystė puikiai žinojo apie jų meilės ryšį, beje, 
nėmaž neslepiamą. Ji patvarkė taip, kad jo rankose būtų visa 
valdžia. Mortimeris į įvairias pareigybes skyrė savo statytinius; 
atidavė jiems visas žemės valdas, priklausiusias Eduardo II ta- 
voritams, o Regento taryba nieko kito neveikė, tik vykdė jo 
valią. Mortimeriui net pavyko išgauti iš jos sutikimą leisti nu- 
žudyti jau nuverstą nuo sosto jos vyrą; ir ji žinojo, jog nuo 
to laiko kai kurie ėmė ją vadinti Prancūzijos vilke. Tačiau jis 
negali sutrukdyti sūnaus vestuvių dieną prisiminti nužudyto 
vyro, tuo labiau kad Džonas Meltrevezas, jo budelis, stovi čia 
ką tik pakeltas į Anglijos senešalus ir jo pailga, nelaimę lemian- 
ti fizionomija styro tarp kilmingiausių senjorų, tarsi priminda- 
ma padarytą nusikaltimą. 

Jis gadino nuotaiką ne tik Izabelei. Džonas Meltrevezas, 
Mortimerio žentas, buvo paskirtas nuversto nuo sosto karaliaus 
sargybiniu; toks staigus paaukštinimas aiškiai liudijo, už kokius 
nuopelnus jis gavo senešalo titulą. Oficialiai buvo laikoma, kad 
Eduardas II mirė natūralia mirtimi. Tik ar tikėjo kas rūmuose 
šita pasaka? 

Velionio karaliaus netikras brolis Kento grafas pasilenkė 
prie kuzeno Henriko Nusuktsprandžio ir šnibžtelėjo: 

— Regis, šiais laikais tik karaliaus nužudymas duoda teisę 
patekti į jo šeimą. 

Edmondas, Kento grafas, drebėjo iš šalčio. Jam atrodė, kad 
ceremonija pernelyg užsitęsė, Jorko apeigos labai jau sudėtin- 
gos. Kodėl neatšventus jungtuvių iškilmių Tauerio koplyčio- 
je ar kurioje nors karaliaus pilyje? Juk nebūtina tikra liaudies 
mugė. Minia jį blogai veikė. O čia dar tas Meltrevezas... savo 


šlykščia fizionomija... Argi padoru, kad žmogus, pasiuntęs į aną 

pasaulį tėvą, dabar stovi, be to, dar tokioje garbingoje vietoje, 
per sūnaus vestuves. 

Nusuktsprandis — jo galva pritraukta prie dešinio peties, ir 
dėl šitos negalios gavo tokią pravardę - sumurmėjo: 

— Taigi, tik per nuodėmę įeisi į mūsų giminę. Mūsų drau- 
gas — geriausias įrodymas... 

Sakydamas „mūsų draugas“, jis turėjo galvoje Mortimerį, 
kuriam anglų jausmai per tuos pusantrų metų, kai jis karalienės 
kariuomenės priekyje išsilaipino ant Anglijos krantų ir buvo 
sutiktas kaip išgelbėtojas, smarkiai pasikeitė. 

„Iš tikrųjų ranka, kuri paklūsta kito galvai, ne ką baisesnė 
už tą galvą, — pamanė Nusuktsprandis. - Kad ir ką manytum, 
o Mortimeris, kartu su juo ir karalienė Izabelė kur kas kaltesni 
nei Meltrevezas. Iš dalies mes visi kalti, mes visi mestelėjome 
po trigrašį ant svarstyklių lėkštės, kai buvo sprendžiamas Eduar- 
do II likimas. Kitaip šitai baigtis ir negalėjo “. 

Tuo tarpu arkivyskupas padavė jaunajam tris aukso mone- 
tas, kurių averse buvo iškalti Anglijos ir Eno herbai, o rever- 
se — rožių pumpurai; šios gėlės reiškė vedybinę laimę. Mone- 
tos vadinosi „vedybinėmis denjė“. Tai simbolis turtų, kuriuos 
vyras suteikia savo žmonai pinigais, žemėmis ir pilimis. Visos 
šitos dovanos kuo smulkiausiai surašytos ir patikslintos; Pilypos 
dėdė Žanas de Eno lengviau atsiduso, nes iki šiolei jam nebuvo 
grąžinti tie 15 000 livrų, kurie turėjo būti išmokėti jo riteriams 
per žygį į Škotiją. 

— Pulkite, jūsų Prakilnybe, prie savo vyro kojų ir priimkite 
denjė, - kreipėsi arkivyskupas į jaunąją. 

Visi Jorko gyventojai nekantriai laukė šios minutės, visiems 
buvo smalsu, ar bus laikomasi jų vietinio papročio iki galo, ar 


tikrai tai, kas pritiko paprasčiausiai valdinei, pritiks ir karalienei. 

Tik niekas negalėjo numatyti, kad Pilypa ne tik atsiklaups, 
bet, pagauta meilės ir dėkingumo antplūdžio, dar ir apglėbs 
abiem rankom savo vyro kojas ir pabučiuos kelius to, kuris ją 
padarė karaliene. Tai mat kokia ši rubuilė Aamandė; meilės ve- 
dama, ji taip gražiai papildė jų senąjį paprotį! 

Ir minia prapliupo karštomis ovacijomis. 

— Manau, kad jie bus laimingi, — tarstelėjo Nusuktsprandis, 
atsisukdamas į Žaną de Eno. 

— Liaudis ją pamils, — tarė Izabelė priėjusiam prie jos Mor- 
timeriui. 

Motinos karalienės krūtinę degino tarytum atsivėrusi krau- 
juojanti žaizda: tos ovacijos skirtos ne jai. „Nuo šiandien kara- 
lienė jau ne aš, jau Pilypa, - pamanė ji. - Mano laikas praėjo. 
Taip, bet dabar gal pavyks atgauti Prancūziją...“ 

Prieš savaitę į Jorką atšuoliavęs lelijomis siuvinėtu apsiaustu 
žygūnas pranešė, kad jos paskutinis brolis, karalius Karolis IV, 


arti mirties. 


II 
Žygiai dėl karūnos 


Karaliui Karoliui IV teko atgulti pirmąją Kalėdų dieną, o per 
Tris karalius mokslo šviesuliai ir gydytojai pareiškė, kad vilties 
išgyti nebėra. Nejau dėl tos karštinės, kuri taip sekino, dėl to 
kosulio, kuris taip draskė krūtinę ir purtė išsekusį karaliaus 
kūną, nejau reikės mirti dėl skrepliavimo kraujais? Šviesuliai tik 


gūžčiojo pečiais, duodami suprasti, kad jie čia bejėgiai. Prakei- 

kimas, ir nieko daugiau! Prakeikimas, kuris persekiojo Pilypo 
Gražiojo palikuonis. Prieš jį bejėgis bet koks vaistas. Su šita nuo- 
mone sutiko visi: ir karaliaus dvaras, ir liaudis. 

Liudvikas Vaidingasis mirė 27 metų, pakirstas nusikaltėlio 
rankos. Pilypas Ilgasis šį pasaulį paliko būdamas 29-erių, kai 
išgėrė vandens iš apnuodyto šulinio Puatu. Karolis IV išsi- 
laikė iki 33 metų; jis pasiekė ribą. Juk gerai žinoma, kad tie, 
kurie pažymėti prakeikimo ženklu, Kristaus amžiaus pergy- 
venti negali! 

— Dabar, mano broli, pats laikas perimti karalystę ir tvirtai 
valdyti ją, — kalbėjo Bomono grafas Roberas dArtua savo kuze- 
nui ir svainiui Pilypui de Valua. - Ir šįkart, — pridūrė jis, — te- 
tulė Mao mūsų neaplenks. Beje, ji nebeturi žento, kurį galėtų 
stumti į sostą. 

Tiedu vyrai tryško sveikata. Roberas dArtua, jau sulaukęs 
41 metų, buvo toks pat kolosas ir, kaip anksčiau, eidamas pro 
duris, palenkdavo galvą, kad neatsitrenktų į staktą. Be to, jis 
vis dar galėjo pargriauti jautį, sugriebęs jį už ragų. Nepralen- 
kiamas meistras bylinėtis, ieškoti kliaučių ir intrigų; per dvi- 
dešimt metų jis jau daug kartų įrodė savo sugebėjimus, sukėlęs 
maištą Artua, pradėjęs karą Gienėje ir dar daugybę sykių rodęs 
nepralenkiamą apsukrumą. Skandalingos Nelio bokšto pa- 
slapties atskleidimas taip pat buvo iš dalies jo karštų pastangų 
vaisius. Tai, kad karalienei Izabelei ir jos meilužiui lordui Mor- 
timeriui pavyko surinkti Eno Grafystėje kariauną, sukelti ant 
kojų visą Angliją ir nuversti Eduardą II, taip pat neapsiėjo be 
Robero. O kad jo rankos buvo suteptos Margaritos Burgundės 
krauju, dėl to jam galvos neskaudėjo. Paskutiniais metais Ka- 
raliaus taryboje silpną Karolio IV balsą vis dažniau ėmė stelbti 


rxžiingi Artua pareiškimai. 

Pilypas de Valua, kuris buvo šešeriais metais jaunesnis, tokia 
daugybe gabumų nepasižymėjo. Tačiau jis buvo aukštas ir stip- 
rus, plačių pečių, prakilnios eisenos ir, kai arčiau nesisukiojo 
Roberas, atrodė beveik milžinas; jo gražus riteriškas stotas kėlė 
aplinkinių simpatijas. Pilypas sėkmingai naudojo šviesų savo 
tėvo atminimą, to paties garsiojo Karolio de Valua, kuris taip 
atkakliai kurstė maištus, to paties nuotykių ieškotojo, kokį tik 
galėjai sutikti tarp to meto princų; jis nuolatos vaikėsi vaiduok- 
liškų sostų ir kryžiaus žygių, tiesa, taip ir neprasidėjusių, ir vis 
dėlto buvo didis karžygys. Taigi sūnus ne veltui stengėsi visoke- 
riopai pamėgdžioti tėvo išlaidumą ir prašmatnumą. 

Nors Pilypas de Valua dar nespėjo nustebinti Europos savo 
talentais, tačiau juo tikėjo. Jis pasižymėjo turnyruose, kuriuos 
mėgo aistringai; tas įkarštis, kai imdavo atakuoti priešininką, 
neliko nepastebėtas. 

— Pilypai, tu būsi regentas, aš tau pažadu, — tikino Roberas 
dArtua. - Regentas, o gal net ir karalius, jei bus tokia Dievo va- 
lia... kitaip sakant, jei karalienė, mano dukterėčia*, nepagimdys 
sūnaus, 0 ji jau po kokių poros mėnesių turi gimdyti, pilvas sta- 
čiai ant nosies lipa. Vargšas kuzenas Karolis! Jis taip ir nepama- 
tys savo kūdikio, kurio šitaip laukė. O jeigu gimtų berniukas, 
vis tiek tu regentausi ne mažiau kaip dvidešimt metų. O per 
tuos du dešimtmečius... 

Nebaigęs savo minties, jis plačiai mostelėjo ranka, ir šitas 
gestas iškalbingai bylojo, kad gyvenimas kupinas visokiausių 
atsitiktinumų: ir vaikai miršta, ir dažni nelaimingi atsitikimai 
medžioklėje, juk Viešpaties keliai nežinomi. 

— O tu, kiek žinau, esi ištikimas žmogus, — tęsė milžinas, — 
ir pasirūpinsi, kad man pagaliau grąžintų mano Artua, kurią iki 


šiolei neteisėtai valdo ta vagilė, nuodytoja Mao, be to, ir pero 

titulą. Jis priklauso šitos grafystės savininkui. Tik įsivaizduok, 
aš net nesu peras! Ar ne juokinga? Man net gėda už tavo seserį, 
taip sakant, už savo žmoną. 

Pilypas sutikimo ženklan dukart maktelėjo savo mėsinga 
nosimi ir nuleido akis. 

— Roberai, jei tikrai imčiau valdyti, padaryčiau viską, kad tu 
atgautum tai, kas pagal teisybę tau priklauso. Gali drąsiai tikėtis 
mano palaikymo. 

Pati geriausia draugystė yra ta, kuri remiasi bendrais intere- 
sais ir bendros ateities kūrimu. 

Roberas dArtua, nesišlykštėjęs niekuo, apsiėmė nuvykti į 
Venseną ir be jokių užuominų, tiesiai Karoliui Gražiajam iš- 
dėstyti, kad jo dienos suskaitytos ir jam derėtų duoti keletą nu- 
rodymų, kaip kuo skubiausiai sušaukti perus ir pristatyti jiems 
Pilypą de Valua kaip būsimą regentą. Ir kodėl nepalengvinus jų 
rinkimo, kodėl jau dabar nepatikėjus Pilypui valdyti karalystę 
ir neperdavus jam visų karaliaus valdžios įgaliojimų? 

— Mes visi mirtingi, visi, mano mielas kuzene, — tarė Robe- 
ras; jis tryško sveikata, nuo jo galingų žingsnių drebėjo merdin- 
čiojo lova. 

Karolis IV jau negalėjo atsisakyti ir pajuto net palengvėjimą, 
kad jam nebereikės niekuo rūpintis. Visas jo mintis gožė vie- 
nintelė: kaip sulaikyti gyvenimą, kurio sulig kiekvienu kvėpte- 
lėjimu likdavo vis mažiau. 

Šitaip Pilypas de Valua gavo karaliaus įgaliojimus ir liepė 
sušaukti perus. 

Roberas dArtua tučtuojau leidosi į kelią. Pirmiausia jis nu- 
vyko pas savo sūnėną dEvrė, dar visai jaunutį, vos 21 metų 
sulaukusį simpatiškos išvaizdos, bet gana tingų jaunikaitį. Jis 


buvo vedęs Margaritos Burgundės dukterį Žaną Mažąją: taip ją 

iki šiol vadino, nors ji jau turėjo septyniolika. Tai ta pati Žana, 
kurią po Liudviko Vaidingojo mirties nušalino nuo Prancūzijos 
karaliaus sosto. 

Iš tikrųjų Salijų teisynas buvo patvarkytas taip, kad kaip tik 
ana mergaitė Žana negautų teisės į sostą, o tai padaryti juo labiau 
nebuvo sudėtinga turint galvoje jos motinos visai nepavyzdingą 
elgesį, kuris ir metė juodą įtarimo šešėlį ant dukters gimimo tei- 
sėtumo. O tam, kad skriauda nebūtų tokia didelė ir kad ne taip 
rūstautų Burgundijos dvaras, Žaną Mažąją pripažino Navaros 
paveldėtoja. Tik tesėti šitą pažadą ne itin skubėta, ir abu pasku- 
tiniai Prancūzijos karaliai vis dar turėjo Navaros karaliaus titulą. 

Jei Pilypas dEvrė bent kiek panėšėtų į savo dėdę Roberą 
dArtua, jis turėtų geriausią progą sukelti skandalą, užginčyti sosto 
paveldėjimo teisę ir savo žmonos vardu reikalauti abiejų karūnų. 

Tačiau Roberas, naudodamasis savo įtaka, žaibiškai susigau- 
dė ir ėmė pūsti galimam varžovui miglą į akis. 

— Kai tik mano svainis Valua gaus regentystę, tu tuojau pat 
turėsi savo Navarą, mano sūnėne. Aš Pilypui taip ir pasakiau: gir- 
di, jei nori, kad tave palaikyčiau, pirmiausia sutvarkyk šį šeimos 
reikalą. Patikėk, tikrai būsi Navaros karalius. O Navaros karūnos 
nėra ko niekinti, ir paklausyk, ką aš tau patarsiu: dėkis tu ją ant 
galvos kuo greičiau, kol dar nepradėta dėl jos pjautis. Kadangi, 
tarp mūsų kalbant, tavo mažytės Žanos teisės būtų kur kas tvir- 
tesnės, jei jos motušė nebūtų taip mėgusi glamžuotis su vyriškąja 
paderme. Netruks prasidėti rietynės, ir tau reikia pasirūpinti para- 
ma. Tai šit, mūsiškę tu jau turi. O savo dėdulės iš Burgundijos ge- 
riau neklausyk, jis tegalvoja apie savo reikalus ir, jo paklausęs, tik 
kvailysčių pridarytum. Tegul regentas bus Pilypas, ir tu nepraloši! 

Taip galutinai atsisakydamas Navaros, Pilypas de Valua jau 


įgijo du balsus, neskaitant, žinoma, savojo. 

Prieš keletą savaičių Luji Burbonas buvo pakeltas į ku- 
nigaikščius ir kaip apanažą gavo Maršos? Grafystę. Šeimoje jis 
vyriausias. Kilus dėl regentystės rimtesnių nesusipratimų, Luji 
galėtų taikyti į sostą kaip Liudviko Šventojo vaikaitis ir būtų 
daugelio palaikomas. Šiaip ar taip, jo žodis Perų taryboje bus 
svarus. Laimei, tas raišis didelis bailys. O rungtyniauti su ga- 
lingąja Valua klika — elgesys, vertas kur kas drąsesnio žmogaus. 
Ak, tiesa, jo sūnus vedęs Pilypo de Valua seserį. 

Roberas leido Luji Burbonui suprasti, kad kuo greičiau jis 
prie jų prisidės, tuo greičiau jam bus garantuotos teisės į žemės 
valdas ir titulus, kurie įgyti ankstesniems karaliams valdant. Jau 
trys balsai. 

Vos spėjo Bretanės kunigaikštis atvykti iš Vanų į savo rezi- 
denciją Paryžiuje, tarnai tik buvo pradėję kraustyti iš skrynių jo 
daiktus, netikėtai kaip kalnas išdygo Roberas dArtua. 

— Palaikysime Pilypą, ar ne? Matau, tu sutinki... Pilypas 
toks dievobaimingas, toks ištikimas, bus geras karalius... norė- 
jau pasakyti, geras regentas. 

Žanas Bretonas negalėjo pasielgti kitaip, o tik pritarti Pi- 
lypo de Valua kandidatūrai. Juk jis vedė Pilypo seserį Izabelę, 
kuri, tiesa, vos sulaukusi aštuonerių, mirė, tačiau dėl šito abipu- 
siu prielankumu paremti ryšiai nesusilpnėjo. Didesniam įtaigu- 
mui Roberas atsivedė ir motiną - Blanšą Bretonę, kraujo ryšiais 
susietą su kunigaikščiu, iškaršusią, išdžiūvusią, susiraukšlėjusią 
senikę, ničnieko nenutuokiančią apie politiką, tačiau sutinkan- 
čią su viskuo, ką siūlo ir ko nori jos milžinas sūnus. O pačiam 
Žanui Bretonui labiau rūpėjo savos kunigaikštystės nei Pran- 
cūzijos reikalai. Ką čia dabar darysi! Gerai, tegul bus Pilypas, o 
kodėl ne, jei visi taip skuba jį paskirti! 

Vyko, galima sakyti, svainių kampanija. Pastiprinimui iš- 
kvietė Gi de Šatijoną, Blua grafą, kuris nebuvo joks peras, ir 

net Gijomą de Eno: vien todėl, kad abiejų žmonos — kitos dvi 
Pilypo seserys. Plati Valua giminė ėmė darytis tarsi tikra Pran- 
cūzijos karališkoji šeima. 

Gijomas de Eno tekino nūnai savo dukterį už jaunojo An- 
glijos karaliaus, na ir tegul, nėra jokio reikalo tam kliudyti, o 
vieną dieną tai gali atnešti net ir naudos. Tačiau Gijomas nu- 
tarė pasiųsti i dukters vestuves vietoje savęs brolį Žaną, o pats 
norėjo likti čia, Paryžiuje, kur žadėjo prasidėti svarbūs įvykiai. 
Jau seniai Gijomas Gerasis svajojo, kaip atgauti Blatono žemes, 
Prancūzijos karūnos tėvoniją, pleištu įsirėžusią į jos valstybę. 
Jis atgautų tą Blatoną beveik už nieką, už grynai simbolišką iš- 
pirką, tik reikia palaukti, kol Pilypas ims regentauti. 

Gi de Blua buvo vienas iš paskutinių baronų, dar turinčių 
teisę kaldinti monetas. Deja, nors ir būta tokios teisės, pinigų 
jis neturėjo, ir skolos kasdien jį vis labiau spaudė. 

— Gi, brangus mano gimine, tavo teisė kaldinti pinigus bus 
išpirkta. Širuo mes pasirūpinsime pirmiausia. 

Taip per kelias dienas Roberas atliko išties milžinišką darbą. 

— Matai, Pilypai, ar matai, — tikino jis savo kandidatą, — 
kaip mums nūnai padeda tos visos vedybos, kurias patvarkė 
tavo tėvas. Įprasta manyti, kad turėti daug dukterų — tikra bėda 
tėvams, tačiau šis išmintingas žmogus, amžiną atilsį suteik jam, 
Viešpatie, iš visų tavo seserų vedybų mokėjo išpešti naudos. 

— Taigi, tik joms reikės išmokėti kraitį, — atsakė Pilypas. — 
Kone visoms išmokėta tik ketvirta dalis... 

— O pradėti reikia nuo mūsų brangiosios Žanos, — priminė 
Roberas dArtua. — Bet tik tada, kai imsim tvarkyti iždą... 

Sunkiausia pasirodė apdoroti Flandrijos, Kresi ir Nevero 
grafą Luji, nes jis nebuvo svainis ir nereikalavo nei žemių, nei 


pinigų. Jis norėjo atsikariauti savo grafystę, iš kurios jį buvo 

išvarę jo valdiniai. Į savo pusę jį patraukti pavyko tik tuomet, 
kai pažadėjo karą. 

— Luji, mielas mano kuzene, Flandrija bus jums grąžinta, ir 
grąžinta ginklu, prisiekiame! 

Paskui Roberas, viską mintyse surikiavęs, vėl atkūrė į Vense- 
ną, kad paskubintų Karolį IV papildyti testamentą. 

Iš Karolio tebuvo likęs karaliaus šešėlis, karaliaus, su kraujo 
krešuliais spjaudančio plaučių draiskanas. 

Tačiau ir dabar, gulėdamas mirties patale, jis vis mąstė apie 
kryžiaus žygį, kurį jo dėdė Karolis de Valua kadaise buvo įmu- 
šęs į smegenis. Žygio projektas metai iš metų vis keitėsi; Bažny- 
čios subsidijos buvo naudojamos visai kitiems tikslams, o pas- 
kui Karolis de Valua mirė... Ar tik ši jį, Karolį IV, ardanti liga 
nebus bausmė už tai, kad sulaužė duotą žodį, nesilaikė pažado? 
Ir kraujas, pliūptelėjęs iš gerklės ant antklodės, priminė jam tą 
raudoną kryžių, kurio jis taip ir neužsiuvo ant savo mantijos. 

Tuomet, vis dar vildamasis pamaloninti Aukščiausiąjį ir išsi- 
derėti bent kiek gyvenimo, liepė testamente pareikšti jo valią dėl 
Šventosios žemės... „Kadangi gyvas būdamas ketinau pats ten nu- 
vykti, — diktavo jis, — žr jeigu jau nelemta, kad tai atsitiktų, įsakau 
skirti 50 000 livrų pirmam bendram žygiui, kai tik jis prasidės.“ 

Tokia suma būtų klaikus smūgis karaliaus iždui, juk tokie 
pinigai buvo reikalingi kur kas labiau neatidėliotiniems reika- 
lams. Roberas siuto. Šitas kvailys Karolis jau viena koja karste ir 
vis dar užsispyrusiai įsikibęs į savo kvailas užmačias! 

Jo paprašė paskirti tris tūkstančius livrų kancleriui Žanui 
de Šeršmonui, tiek pat maršalui de Trua ir mesirui Miliui de 
Nuajė, Atskaitomybės rūmų prezidentui, atsidėkojant už ištiki- 
mą tarnybą karūnai... ir už tai, kad pagal užimamas pareigas jie 


turėjo teisę posėdžiauti Perų taryboje. 

— O konerabliui? — vos girdimai sušnibždėjo mirštantysis. 

Roberas gūžtelėjo pečiais. Konetablis Gošė de Šatijonas 
buvo jau kurčias kaip kurtinys septyniasdešimtmetis, turintis 
visokio gero tiek, kad net pats nežinojo, ką su juo veikti. Ne 
jam gvieštis aukso! Ir konetablį iš testamento išbraukė. 

Užtat Roberas ypač atidžiai padėjo Karoliui IV sudaryti są- 
rašą asmenų, kuriems patikėta sekti testamento vykdymą, nes 
šis sąrašas tarytum nustatė karalystės didžiūnų vyresnumo teisę: 
pirmasis sąraše — grafas Pilypas de Valua, paskui Pilypas dEvrė, 
o pagaliau ir pats Roberas dArtua, Bomon le Rožė grafas. 

Su tuo darbu susidorojęs, Roberas griebėsi Bažnyčios perų. 

Gijomas de Tri, Reimso kunigaikštis arkivyskupas, - buvęs 
Pilypo de Valua auklėtojas; be to, Roberui ką tik pavyko įti- 
kinti karalių testamente paminėti jo brolį maršalą ir skirti jam 
tris tūkstančius livrų skambančiomis monetomis. Taigi iš šitos 
pusės nusivylimo neturėtų rastis. 

Langrų kunigaikštis arkivyskupas jau nuo seno susietas su 
Valua gimine; taip pat jai atsidavęs buvo Bovė kunigaikštis vys- 
kupas Žanas de Marinji, paskutinis likęs gyvas didžiojo Angera- 
no brolis. Senos išdavystės, senos sąžinės graužatys ir savitarpio 
paslaugos nuaudė glaudžiausius ryšius. 

Dar liko Šalono, Laono ir Nuajono vyskupai; pastarieji, 
kaip žinoma, ėjo koja kojon su Burgundijos kunigaikščiu Edu. 

— O tas burgundas! — šūktelėjo Roberas dArtua, skėstelėda- 
mas rankomis. — Jis, Pilypai, jau tavo reikalas. Mes visai nesu- 
tariame, ir nieko negaliu padaryti. Tu vedęs jo seserį ir privalai 
kaip nors jį paveikti. 

Edas IV nebuvo erelis valdymo reikaluose. Šiaip ar taip, jis 
gerai prisiminė savo velionės motušės kunigaikštienės Anjesės, 


paskutinės Liudviko Šventojo dukters, pamokas ir nepamiršo, 

kaip brangiai jis pats pardavė savo balsą už Pilypo Ilgojo regen- 
tystę, įgydamas teisę prie Burgundijos Kunigaikštystės prijungri 
Burgundijos Grafystę. Dėl to jis net paėmė Mao dArtua vaikai- 
tę, jaunesnę už jį visais keturiolika metų, bet dabar, kai mergina 
jau subrendo eiti žmonos pareigas, Edas visai nesigailėjo. 

Grįžęs iš Dižono, jis užsidarė su Pilypu de Valua ir pirmiau- 
sia iškėlė klausimą dėl Artua paveldėjimo. 

— Vadinasi, nutarta, kad po Mao mirties Artua Grafystė per- 
eis jos dukteriai, našlei karalienei Žanai, o paskui kunigaikšrie- 
nei mano žmonai? Tai šit, primygtinai reikalauju atkreipti dė- 
mesį į šitą punktą, mano kuzene, nes žinau Robero pretenzijas 
į Artua žemes; jis apie tai nepaliauja šūkalojęs! 

Šie kilmingieji princai gynė savo paveldėjimo teises su to- 
kiu pat nepasitikėjimu ir draskėsi dėl karalystės žemių taip pat 
nirtulingai, kaip kad vargšų marčios po anytos mirties dalijasi 
puodus bei marškas. 

— Per du kartus teismas patvirtino, kad Artua priklauso grafhie- 
nei Mao, - atsakė Pilypas de Valua. - Jei Robero skundų neparems 
naujas svarus faktas, Artua, mano broli, atiteks jūsų žmonai. 

— Ar nematote tam jokios kliūties? 

— Jokios. 

Tokiu būdu ištikimasis Valua, šaunusis riteris, turnyrų he- 
rojus, davė abiem savo kuzenams ir svainiams du vienas kitam 
prieštaraujančius pažadus. 

Garbingas net savo dviveidiškumu jis persakė savo pokalbį 
su Edu Roberui dArtua, ir šis jam pritarė. 

— Svarbiausia, — kalbėjo jis, — užsitikrinti Burgundo balsą, ir 
mums nerūpi, kad jis įsikalė į galvą teisę, kurios neturi. Ar tu jam 
minėjai naujus įrodymus? Na, broli mano, mes jų parūpinsime, 


tau nereikės laužyti pažado. Matai, viskas krypsta tik į gera. 

Dabar reikėjo laukti paskutinio formalumo — karaliaus 
mirties — ir melsti, kad tai atsitiktų kuo greičiau, kol dar 
neiškriko tokia graži princų sąjunga, susibūrusi apie Pilypą 
de Valua. 

Jauniausias Geležinio Karaliaus sūnus iškeliavo į amžinybę 
Grabnyčių išvakarėse. Naujiena apie gedulą pasklido po Pary- 
žių rytui išaušus kartu su karštų sklindžių kvapais. 

Viskas, regis, ėjo pagal planą, kurį puikiausiai buvo paren- 
gęs Roberas dArtua, bet šit tą pat rytą, kai turėjo rinktis Perų 
taryba, iš Anglijos atvyko vyskupas, klastingos veido išraiškos 
ir pavargusių akių vyriškis. Išlipęs iš purvais apdrabstyto pa- 
lankino, jis pasuko į rūmus, kur turėjo ginti Izabelės teises į 


Prancūzijos sostą. 


III 
Taryba prie lavono 


Kaukolėje jau nebėra smegenų, krūtinėje — širdies, o pilve — 
žarnų. Karalius išskrostas. Dar išvakarėse balzamuotojai baigė 
tvarkyti karaliaus kūną. Tik ar daug kuo jis dabar skyrėsi nuo 
ano, tokio silpno, viskam abejingo ir neveiklaus monarcho? 
Vėlyvas kūdikis, kurį pati motina pravardžiavo „žąsyčiu“, po 
kuriuo slėpėsi ir kitas žodis — „kvailelis“, raguotas sutuoktinis, 
nelaimingas tėvas, bergždžiai bandęs per trejas vedybas turėti 
įpėdinį, valdovas, kurį amžiais kas nors valdė — iš pradžių jo 
dėdulė, o paskiau kuzenai. Jis tetiko pačiai karaliaus valdžios 


idėjai išreikšti. 

Didžiulės su kolonomis Venseno pilies menės gale ant para- 
dinės lovos ilsėjosi jo palaikai, įvilkti į žydrą tuniką, į mantiją, 
išsiuvinėtą heraldinėmis lelijomis, o galva įsprausta į karūną. 

Perai ir baronai, susispietę kitame menės gale, matė, kaip 
žvakių jūroje ant jo kojų blykčioja auksinės tymo pušnys. 

Karolis IV vadovaus paskutinei savo Tarybai, vadinamai 
„Taryba karaliaus apartamentuose“, nes jo valdymas dar nesi- 
baigė, oficialiai jis nustos karaliavęs tik rytoj, tą minutę, kai jo 
kūną nuleis į kapą Sen Deni. 

Dar lūkuriavo vėluojančiųjų, ir Roberas dArtua priglobė po 
savo sparnu anglų vyskupą. 

— Kiek laiko užtrukote kelionėje? Dvylika dienų nuo pat 
Jorko? Kelyje jūs, matyt, nesitrukdėte laikyti mišių, mesire vys- 
kupe... Aliūras tikrai vertas raitelio!.. Ar linksmos buvo jūsų 
jaunojo karaliaus vestuvės? 

— Manyčiau, taip. Aš negalėjau jose dalyvauti, jau buvau 
pakeliui, - atsakė vyskupas Orletonas. 

O kaip laikosi lordas Mortimeris? Lordas Mortimeris! Geras 
draugas, tikrai geras, tais laikais, kai jis buvo pabėgęs į Paryžių, 
kalbėdamas dažnai minėdavo monsinjorą Orletoną. 

— Jis pasakojo, kaip jūs jam padėjote pabėgti iš Tauerio. 
Paryžiuje aš pats priėmiau jį ir suteikiau galimybę grįžti labiau 
ginkluotam nei atvyko. Taip sakant, kiekvienas iš mūsų padarė 
po pusę darbo. 

O karalienė Izabelė? O! Brangioji mano kuzina! Ar vis dar 
tokia pat beprotiškai graži? 

Šitaip Roberas tempė laiką, kad sutrukdytų Orletonui priei- 
ti prie kitų grupelių ir jis negalėtų pasikalbėti su grafu de Eno ar 
su Flandrijos grafu. Jis pažinojo Orletoną iš nuogirdų ir nėmaž 


nepasitikėjo juo. Juk ar ne šį žmogų Vestminsterio dvaras pa- 

skyrė pasiuntiniu prie Šventojo Sosto, ar ne jis, kaip kalbama, 
parašė tą garsųjį dviprasmį laišką: „Eduardum occidere nolite ti- 
mere bonum est*..., kurį panaudojo Izabelė bei Mortimeris tam, 
kad nužudytų Eduardą II? 

Visi prancūzų prelatai atėjo užsidėję savo mitras, o Orletonas 
dėvėjo paprastą kelioninę alyvinės spalvos kepuraitę su šermuo- 
nėlio ausinėmis. Roberas įsidėmėjo šitą detalę: kai Anglijos vys- 
kupas ims kalbėti, jo apranga turėtų sumenkinti jo autoritetą. 

— Regentu bus paskirtas monsinjoras Pilypas de Valua, — 
šnibžtelėjo Roberas Orletonui, tarsi patikėdamas paslaptį savo 
geriausiam draugui. 

Orletonas patylėjo. 

Pagaliau pasirodė paskutinė persona, kurios trūko Tarybos 
posėdžiui pradėti. Grahenė Mao dArtua, vienintelė moteris 
perė, pakviesta į šią asamblėją. Kaip paseno toji Mao; kojos, 
rodėsi, vargiai nešė galingą jos kūną. Ji ėjo pasiramsčiuodama 
lazda, tamsiai raudonas veidas kraupiai kontrastavo su sniego 
baltumo žilais plaukais. Ji pakinknojo galva sveikindama aplin- 
kinius, paskiau priėjo prie velionio, pašlakstė jį švęstu vandeniu 
ir sunkiai atsidrėbė šalia Burgundijos kunigaikščio. Pasigirdo 
švokščiantis kvėpavimas“. 

Arkivyskupas primas Gijomas de Tri atsistojo, pasisuko į 
velionio valdovo kūną, lėtai persižegnojo, paskui akimirką su- 
stingo įsmeigęs akis į menės skliautus, tarsi laukdamas dieviško 
įkvėpimo. Kuždesys nutilo. 

— Mano kilmingieji senjorai, — pradėjo jis, — kai sutrinka 


natūrali sosto paveldėjimo eiga ir nėra kam imtis valdyti kara- 


* Be kablelių sakinį galima suprasti dvejopai: 
1) Nežudykite Eduardo, gerai padarysite jo bijodami. 
2) Gerai padarysite nebijodami nužudyti Eduardą. 

lystę, tuomet grįžtama prie valdžios ištakų, kurios gyvuoja perų 
susitarimo pagrindu. Tokia yra Dievo ir Šventosios Bažnyčios 
valia, tuo labiau kad Bažnyčia teikia mums visiems pavyzdį, 
rinkdama popiežių. 

Monsinjoras de Tri kalbėjo gerai, sakytum puikiai, iš- 
kalbingai sakydamas pamokslą. Čia sukviesti perai baronai pri- 
valėjo nuspręsti, kam suteikti laikiną teisę valdyti Prancūzijos 
Karalystę, pirmiausia skirti regentą, o paskiau — išmintis liepia 
numatyti viską, — taigi, paskiau netgi suteikti karaliaus valdžios 
įgaliojimus tuo atveju, jei jos prakilnybė Prancūzijos karalienė 
nepagimdys sūnaus. 

Geriausią tarp lygių — primus inter pares, — štai kurį verta 
skirti regentu, ir dar būtina, kad jis glaudžiausiais kraujo ryšiais 
būtų susijęs su karūna. Ar ne panašiomis aplinkybėmis perai 
baronai ir perai vyskupai kadaise įteikė skeptrą išmintingiau- 
siam ir stipriausiam iš savo tarpo — Prancūzijos kunigaikščiui ir 
Paryžiaus grafui Hiugui Kapetui, pradėjusiam šlovingą Kape- 
tingų dinastiją? 

— Mūsų velionis valdovas, nūnai dar esantis šalia mūsų, — 
tęsė arkivyskupas, kiek palenkdamas savo mitrą arčiau paradi- 
nės lovos, - bemeilijo mus apšviesti ir testamentu pareikšti savo 
valią, nurodydamas artimiausią kuzeną, labiausiai tikintį ir šau- 
niausią iš visų princą, vertą mus valdyti ir vesti, — monsinjorą 
Pilypą, Valua, Anžu ir Meno grafą. 

Šauniausias iš visų ir labiausiai tikintis princas juto, kaip iš 
susijaudinimo spengia ausyse, ir galutinai pasimetęs nežinojo, 
kaip turėtų elgtis. Kukliai nulenkdamas galvą ir nukabinda- 
mas savo mėsingą nosį parodytų, kad pats nelabai savimi pa- 
sitiki ir abejoja savo teise valdyti šalį. O nutaisydamas išdidžią 


veido miną ir stovėdamas įžūlia poza gali papiktinti perus. 

Ir jis pripažino tinkamiausia sustingti; jo suakmenėję veido 
bruožai nieko nesakė, tik žvilgsnis buvo įbestas į gelsvas nu- 
mirėlio pušnis. 

— Tegul kiekvienas iš mūsų susikaupia ir pasitaręs su savo 
sąžine pareiškia savo valią visų gerovei, — baigė Reimso arki- 
vyskupas. 

Monsinjoras Adamas Orletonas pakilo. 

— Aš jau pasitariau su savo sąžine, — tarė jis. — Čia atvykau 
perduoti Anglijos karaliaus, Gienės kunigaikščio valios. 

Jis buvo patyręs ir mokėjo elgtis tokiuose susirinkimuose, 
kur viskas parengta ir iš anksto nuspręsta, tik nė vienas nedrįsta 
prabilti pirmas. Šitai jis suprato kaip pranašumą ir suskubo tuo 
pasinaudoti. 

— Savo valdovo vardu, — tęsė jis, — privalau pareikšti, kad 
artimiausia velionio karaliaus Karolio giminaitė — jo sesuo, ka- 
ralienė Izabelė, ir todėl regentystė turi tekti jai. 

Išskyrus Roberą dArtua, kuris tikėjosi kažko panašaus, visi 
kiti susirinkusieji iš netikėtumo nustėro. Kol vyko išankstiniai 
pasitarimai, nė vienas neprisiminė karalienės Izabelės ir nė vie- 
nam nešovė į galvą, kad ji galėtų pareikšti teises į Prancūzijos 
karaliaus sostą. Paprasčiausiai ją visiškai pamiršo. Ir šit ji išky- 
la iš savo šiaurės rūkų ir kalba bėdino vyskupo su kailinėmis 
ausinėmis lūpomis. Ar tikrai ji turi kokių nors teisių? Tarybos 
nariai neramiai žvalgėsi vieni į kitus, pašnibždomis klausinėjo 
vieni kitų nuomonės. Regis, tikrai turi — laikantis tiesioginės 
paveldėjimo linijos, tos teisės priklauso jai. Atrodė tikra bepro- 
tystė reikalauti tų teisių. 

Po penkių minučių Taryboje jau vyravo visiškas pasimetimas. 
Visi vienas per kitą kalbėjo, balsai vis garsėjo, nors čia pat gu- 


lėjo numirėlis. 

Nejau Anglijos karalius, Gienės kunigaikštis, kuriam at- 
stovauja jo pasiuntinys, bus pamiršęs, kad moterys negali val- 
dyti Prancūzijos? Tokį sprendimą dar visai neseniai bent du 
kartus patvirtino perai. 

— Ar ne taip, tetule? — piktai merė Roberas dArtua, primin- 
damas grafhienei Mao tuos karštus ginčus dėl įpėdinystės įstaty- 
mo, priimto vien tam, kad sudarytų palankias sąlygas Pilypui 
Ilgajam, grafienės žentui. 

Ne, monsinjoras Orletonas nieko nepamiršo. Jis gerai įsimi- 
nė, kad Gienės kunigaikštis pats nedalyvavo, neatsiuntė ir savo 
atstovo — be abejo, todėl, kad jam tyčia pranešė per vėlai, — nė į 
vieną iš tų perų susirinkimų, kur vadinamasis Salijų įstatymas dėl 
sosto paveldėjimo pritaikytas ne visai teisingai ir pernelyg plačia 
prasme, o šito kunigaikštis, žinoma, niekada nepripažino. 

Gamta Orletono neapdovanojo tokia saldžia monsinjoro 
Gijomo de Tri gražbylyste; jis kalbėjo nesklandžiai, jo prancū- 
zų kalba buvo pridaigstyta archajiškų posakių, kurie kitomis 
aplinkybėmis būtų galėję sukelti šypsenas. Užtat jis buvo ne- 
pralenkiamas juridiniuose ginčuose ir akimirksniu rasdavo at- 
sakymą į kiekvieną klausimą. 

Mesiras Milis de Nuajė, keturių karalių patarėjas, pa- 
grindinis Salijų įstatymo apdorotojas, gal net ir išradėjas, su- 
skubo prieštarauti. 

Jei Eduardas II davęs karaliui Pilypui Ilgajam ištikimybės 
priesaiką, galima teigti, jog jis pripažino jį teisėtu karaliumi ir, 
savaime suprantama, patvirtino sosto paveldėjimo tvarką. 

Šito pareiškimo Orletonas nenorėjo nė girdėti. Nieko pa- 
našaus, mesire! Pagerbdamas savo priesaika, Eduardas II tik 
patvirtino, kad Gienės Kunigaikštystė yra vasalinė Prancūzijos 


karūnos kunigaikštystė, o šito niekas nė nemano neigti, nors jos 

sienas ir reikėtų patikslinti, nes per šimtmetį jos galėjo pakisti. 
Beje, ana priesaika su sosto paveldėjimo įstatymu nieko bendra 
neturi. Pirmiausia leiskit sužinoti, dėl ko čia ginčijamasi: dėl 
regentystės ar karūnos? 

— Dėl abiejų, dėl abiejų kartu, - įsiterpė vyskupas Žanas de 
Marinji. - Kadangi teisingai kalbėjo monsinjoras de Tri: išmin- 
tis privalo viską numatyti, mums nėmaž neverta rinktis čia po 
dviejų mėnesių ir vėl grįžti prie tų pačių ginčų. 

Mao dArtua pasijuto dūstanti. Ak! Kaip ji apmaudavo dėl 
savo negalios, kaip ji nekentė to ūžimo galvoje, kuris taip truk- 
dė susikaupti. Tai, ką čia siūlė, jai netiko. Ji jautė priešiškumą 
Pilypui de Valua, nes palaikyti Valua reikštų palaikyti Roberą; 
be to, buvo priešiška ir Izabelei, nes iki šiolei dar ruseno sena 
neapykanta Anglijos karalienei, įskundusiai jos dukteris. Kiek 
palaukusi, ji prakalbo: 

— Jei būtų galima karūnuoti moterį, ja nieku gyvu nebūtų 
jūsų karalienė, mesire vyskupe, karūnuoti derėtų ne ką kitą, o 
tik ponią Žaną Mažąją. Regentauti turėtų jos vyras, monsinjo- 
ras dEvrė, arba jos dėdė, kuris nūnai sėdi šalia manęs — kuni- 
gaikštis Edas. 

Burgundijos žmonės neramiai sujudo; ir pats kunigaikštis, 
ir Flandrijos grafas, Laono ir Nuajono vyskupai, net ir pats jau- 
nasis grafas dEvrė keistai įsitempė. 

Sakytum, Prancūzijos karūna kabojo čia, po menės skliau- 
tais, ir siūbavo nežinodama, kur kristi; kiekvienas tiesė galvą, 
vildamasis būti tas išrinktasis. 

Pilypas de Valua seniai pamiršo savo pasirinktą kilnaus sąstin- 
gio pozą ir davė ženklus kuzenui dArtua. Šis paklusęs atsistojo. 

— Kas čia dabar! — suriaumojo jis. - Regis, šiandien kiekvienas 


skuba atsisakyti savo žodžių. Stai ponia Mao, mano mylimiausia 

tetulė, jau pasirengusi pripažinti Navaros poniai... - Roberas pa- 
brėžė žodį „Navaros“ ir metė reikšmingą žvilgsnį į Pilypą dEvrė, 
tarsi primindamas jų susitarimą. — ... kaip tik tas teises, kurias 
kadaise buvo užginčijusi. O kilnusis Anglijos vyskupas remia- 
si veiksmais karaliaus, kurį ir pasirūpino nuversti nuo sosto už 
jo silpnumą, apsileidimą ir išdavystę... Gana, mesire Orletonai! 
Nejau galima kiekvienąsyk prireikus perdirbinėti įstatymą taip, 
kad jis tiktų tai ar kitai partijai. Šiandien jis tarnauja vienai, o 
rytoj — jau kitai. Mes mylime ir gerbiame ponią Izabelę, mūsų 
brangiąją giminaitę, kuriai kai kas čia esančiųjų nemažai padėjęs 
ir ištikimai tarnavęs. Bet jos prašymas, kurį jūs perdavėte ir taip 
karštai ginate, visiškai nepriimtinas. Ar ne teisingai aš kalbu, 
monsinjorai? — baigė jis, kviesdamas liudytojais perus. 

Pasigirdo gausūs pritarimo balsai; ypač karštai atsiliepė Bur- 
bono grafas, grafas de Blua, Reimso ir Bovė perai arkivyskupai. 

Tik Orletonas dar nebuvo sudėjęs visų ginklų. Jei, tarkime, 
nūnai svarstomas klausimas ne tik dėl regentystės, bet ir, pasitai- 
kius gerai progai, dėl Prancūzijis karūnos ir net jei, tarkime, mes 
negalime užginčyti anksčiau priimto įstatymo, dėl kurio moterys 
neturi teisės į Prancūzijos sostą, tuomet jis keliąs reikalavimus ne 
karalienės Izabelės vardu, bet jos sūnaus, Eduardo III, kuris yra 
vienintelis tiesioginis vyriškosios lyties dinastijos palikuonis. 

— Bet jeigu moteris negali užimti karaliaus sosto, tuo labiau 
ji negali to sosto perduoti! — įsiterpė Pilypas de Valua. 

— O kodėl, monsinjore? Ar Prancūzijos karalius gimdo ne 
moterys? 

Toks gudrus arkirtis sukėlė kai kurių veiduose šypsenas. Pats 
didingasis Pilypas neteko žado. Ką ir sakyti, šitas anglų vysku- 
pėlis ne toks jau neteisus! Miglotas paprotys, kuriuo remtasi 


rengiant sostą Liudvikui X, nuo tolei buvo užmirštas. Ir sveikai 

galvojant: jei trys broliai vienas po kito valdė neturėdami vyriš- 
kosios giminės palikuonių, kodėl negalėtų į sostą įžengti tų trijų 
brolių karalių dar gyvos sesers sūnus, bet ne kažkoks kuzenas? 

Grafas de Eno, iki šiol rėmęs Valua pusę, dabar susimąstė 
supratęs, kokia nelaukta sėkmė gali aplankyti dukterį. 

O senasis konetablis Gošė susiraukšlėjusiais it vėžlio vokais, 
prikišęs ausį prie savo kaimyno Milio de Nuajė, klausinėjo: 

— Ką? Ką jie sako? 

Tie kivirčai atrodė pernelyg sudėtingi ir jį erzino. Šit jau 
dvylika metų, kai jo tvirta nuomonė dėl moterų teisės paveldėti 
sostą nesikeičia. Iš tikrųjų kaip tik jis paskelbė vyrų teisę ir su- 
vienijo aplink save perus, mesdamas garsiąją frazę: „Lelijoms 
netinka verpti; Prancūzija pernelyg kilminga karalystė, kad 
būtų atiduota moteriai.“ 

Orletonas vis kalbėjo kalbėjo, vildamasis paveikti susirin- 
kusiuosius. Jis maldavo perus įvertinti progą, kokios, galimas 
daiktas, daugiau per amžių amžius nepasitaikys — suvienyti abi 
karalystes po ta pačia karūna ir po tuo pačiu skeptru. Čia ir glū- 
dėjo slapčiausia jo svajonė. Pagaliau baigtųsi amžini ginčai, ne- 
apibrėžtos priesaikos, Akvitanijos karai, nuo kurių taip kenčia 
abi tautos, baigtųsi beprasmis prekybinis rungtyniavimas, dėl 
kurio Flandrijoje iškilo tiek problemų. Vienintelė ir ta pati tauta 
abiejose jūros pusėse. Nejau visos Anglijos diduomenės šaknys 
ne Prancūzijoje? Nejau abu dvarai nekalba ta pačia prancūzų 
kalba? Nejau daugelis Prancūzijos senjorų nepaveldėję žemių 
Anglijoje, o anglų baronai neturį nuosavybės Prancūzijoje? 

— Ką gi, atiduokite mums Angliją, mes neatsisakysime, — 
nusišaipė Pilypas de Valua. 

Konetablis Gošė de Šatijonas atidžiai klausėsi žodžių, ku- 


riuos jam tiesiai į ausį persakinėjo Milis de Nuajė, ir staiga 

smarkiai nuraudo. Ką? Anglijos karalius reikalauja regentystės? 
O paskiau ir karūnos? Tai ką, vadinasi, jis, Gošė, veltui kariavo 
po negailestinga Gaskonės saule, veltui klampojo po purvynus 
šiaurėje, kaudamasis su tais šlykščiais Elandrijos gelumbinin- 
kais, kuriuos visuomet palaikė Anglija, veltui žuvo tiek šaunių 
riterių, veltui išeikvota tiek mokesčių ir duoklių, vadinasi, vis- 
kas veltui? Iš jo stačiai tyčiojasi! 

Net nesiteikdamas atsistoti, jis riktelėjo nors ir seniokišku, 
tačiau dar galingu balsu, kiek pakimusiu iš pykčio: 

— Niekuomet Prancūzija nepasidarys angliška, ir nesvarbu, 
ar tai susiję su vyriškosios ar moteriškosios lyties asmenimis, 
ne laikas aiškintis, ar gali karūna persiduoti per įsčias, ar ne! 
Prancūzija nebus angliška, nes baronai širo nepakęs. Pirmyn, 
Bretane! Pirmyn, Blua! Neverai! Pirmyn, Burgundija! Ir kaip 
jūs galite šito klausytis? Štai karalius, kurį mes turime palaidoti, 
jis mano gyvenime šeštasis, ir jie visi po savo vėliavomis vedė 
karius prieš Angliją ir tuos, kuriuos ji palaiko. Prancūziją gali 
valdyti tik tas, kurio gyslomis teka prancūzų kraujas. Bet gana 
klausyti tų paistalų, nuo jų net mano arklys imtų žvengti. 

Jis pašaukė Bretanę, Blua, Burgundiją tuo pačiu skambiu 
balsu, kuriuo kadaise prieš mūšį šaukdavo karo vadus. 

— Kaip seniausias, aš jums duosiu patarimą: tegul regentaus 
grafas de Valua, kaip arčiausiai sosto esantis žmogus, tegul jis 
bus karalystės saugotojas ir valdytojas, - ir jis pakėlė ranką, tarsi 
patvirtindamas savo žodžius priesaikos gestu. 

— Jis gerai pasakė! — suskubo pritarti konetabliui Roberas 
dArtua, iškeldamas savo plačią leteną ir žvilgsniu kviesdamas 
Pilypo šalininkus pasekti jo pavyzdžiu. 

Dabar jis mažne apgailestavo, kad išbraukė senąjį konetablį 


iš karaliaus testamento. 

— Jis gerai pasakė! — pakartojo Burbono ir Bretanės kuni- 
gaikščiai, Blua grafas, Flandrijos grafas, grafas dEvrė, vyskupai, 
aukštieji pareigūnai ir grafas de Eno. 

Mao dArtua klausiamai pažvelgė į Burgundijos kunigaikštį 
ir pamatė, kad jis ketina kelti ranką. Ji pati suskubo pakelti 
savąją, kad tik neliktų paskutinė. 

Nuleista liko tik viena - Orletono - ranka. 

Staiga Pilypas de Valua pasijuto išsekęs ir kartojo pats sau: 
„Reikalas baigtas, reikalas baigtas“. Jis išgirdo arkivyskupo Gi- 
jomo de Tri, savo buvusio auklėtojo, žodžius: 

— Ilgiausių metų Prancūzijos Karalystės regentui, tegul dar- 
buojasi liaudies ir Šventosios Bažnyčios gerovei. 

Kancleris Žanas de Šeršmonas jau rengė dokumentą, o tai 
reiškė, kad baigta ir Taryba, ir visi ginčai — reikėjo tik įrašyti 
vardą. Kancleris didžiosiomis raidėmis išvedžiojo: „Didžiai ga- 
lingas, didžiai kilmingas ir didžiai rūstus senjoras Pilypas, Valua 
grafas“ ir paleido popierių per rankas, kad visi pamatytų aktą, 
ne tik patvirtinantį Pilypo regentystę, bet ir numatantį, jog tuo 
atveju, jei karalienė pagimdytų mergaitę, regentas taps Prancū- 
zijos karaliumi. 

Visi pasirašė dokumentą ir parašus sutvirtino savo asmeni- 
niais antspaudais, visi, išskyrus Gienės kunigaikštį, kitaip sa- 
kant, jo atstovą monsinjorą Adamą Orletoną. Jis pareiškė: 

— Niekada nereikia atsisakyti ginti savo teisių, netgi Ži- 
nant, kad nelaimėsi. Laukia dar daug metų, visi esame Dievo 
rankose. 

Pilypas de Valua priėjo prie karafalko ir įrėmė žvilgsnį į ku- 
zeno kūną, greičiau ne į kūną, o į karūną, kuri rėmino vaškinę 
kaktą, į ilgą auksinį skeptrą, padėtą šalia mantijos, į blyksinčias 


žvakių šviesoje pušnis. 

Galima buvo pamanyti, kad jis meldžiasi. Visi pajuto jam 
pagarbą. 

Roberas dArtua atsistojo greta ir sušnibždėjo: 

— Jei tave dabar pamatytų tavo tėvas, tikrai pasidžiaugtų tas 


mielas žmogus... Bet laukti teks dar du mėnesius. 


IV 
Karalius rastinukas 


Tais senais laikais princai turėjo įprotį turėti neūžaugų. Ir to- 
dėl vargšų šeimos laikė vos ne laime, kai jiems gimdavo koks 
išgama; jie buvo tikri, kad vieną gražią dieną jiems pavyks 
jį parduoti kokiam kilmingam senjorui, o gal net ir pačiam 
karaliui. 

Juk neūžauga — nė vienam ir į galvą nebūtų atėję su- 
dvejoti — tai tarpinė būtybė tarp žmogaus ir šunelio. Šunelio 
— nes jam galima užmauti antkaklį, apvilkti kaip dresuotą gy- 
vūną kvailais drabužiais ir spardyti koja į užpakalį, o žmogaus 
— nes jis kalba ir už menką atlygį bei maistą mielai sutinka 
vaidinti tą žeminamą vaidmenį. Palieptas privalėjo kvailioti, 
šokčioti ant vienos kojos, verkšlenti ar vapėti it vaikas visokius 
niekus net ir tada, kai galva žila. Jis toks mažas, kad jo šeimi- 
ninkas jaučiasi dar didingesnis. Jis yra paveldimas kaip ir visas 
kitas šeimos turtas. Be to, simbolizuoja vergą, būtybę, savo 
prigimtimi skirtą priklausyti nuo kito valios ir sukurtą tarsi 
tyčia paliudyti, kad žmonės labai skirtingos padermės ir kai 


kurie jų turi neribotą valdžią. 


37 


Maurice Druon 


Tačiau pažeminimai turėjo ir savo pranašumų; pats mažiau- 
sias, pats silpniausias, pats didžiausias išsigimėlis užėmė vietą 
tarp tų, kurie skaniausiai valgo ir prabangiausiai rengiasi. Šitam 
gamtos nuskriaustajam leidžiama ir net liepiama sakyti savo šei- 
mininkui, aukščiausio luomo žmogui, tai, ko šis nepakęstų nė 
iš niekieno lūpų. 

Patyčias, priekaištus, įžeidinėjimus, t. y. tai, ką kiekvienas 
žmogus, netgi labiausiai atsidavęs, kartais mintyse adresuoja 
tam, kuris jį valdo, neūžauga išpoškina garsiai, visų pažemintų- 
jų vardu, lyg jų įgaliotas. 

Neūžaugų būna dvejopų: vieni ilganosiai, liūdno veido ir 
dvikupriai, o kiti stambiaveidžiai, riestanosiai, milžino torsu, 
prie kurio prilipdytos trumputės, susukiotos kojelės. Pilypo de 
Valua neūžauga Žanas Kvailelis priklausė antrajam tipui. Jo gal- 
va tesiekė stalo viršų. Ant jo kepuraitės ir šilkinio apdaro pečių 
skimbčiojo skambalėliai. 

Kaip tik jis kartą pasakė Pilypui maivydamasis ir kri- 
zendamas: 

— Tu žinai, mano valdove, kaip tave vadina liaudis? Ogi tave 
vadina karaliumi Rastinuku. 

Ponia Žana dEvrė, Karolio IV našlė, pagimdė Didįjį penkta- 
dienį, 1328 metų balandžio 1-ąją. Istorijoje retai esti, kad kūdi- 
kio, ką tik išvydusio pasaulį, lytis būtų taip atidžiai tyrinėjama. 
Ir kai pagaliau įsitikinta, kad tai mergaitė, visi su palengvėjimu 
atsiduso ir pripažino, jog tokia paties Dievo valia. 

Baronams nereikėjo grįžti prie Grabnyčių dieną priimto pa- 
sirinkimo. Skubiai surinktoje Taryboje, kur vienintelis Anglijos 
atstovas pakėlė balsą, pareikšdamas savo nesutikimą, visi kiti 
vieningai iškėlė į sostą Pilypą. 

Liaudis lengviau atsiduso. Atrodė, kad didžiojo metro Žako 

de Molė prakeiksmas pagaliau neteko galios. Seniausia Kape- 
tingų padermės šaka nudžiūvo tedavusi tris ir tuos pačius skur- 
džiausius ūglelius. 

Tai, kad šeima nesusilaukia sūnaus, visais laikais buvo laiko- 
ma nelaime arba silpnumo ženklu, o ypačiai karaliaus namuo- 
se. Toks Pilypo Gražiojo sūnų negebėjimas duoti pasauliui vy- 
riškosios lyties įpėdinių visų buvo priimtas kaip bausmė. Dabar 
medis galės pradėti augti nuo šaknų. 

Kai tautas ima krėsti netikėta karštinė, priežasties vertėtų 
ieškoti šviesulių išsidėstyme, juk kokį kitą paaiškinimą čia vis 
tiek būtų sunku rasti; nes kaip kitaip suprasti isteriško žiauru- 
mo bangas, sukėlusias piemenėlių kryžiaus žygį ir raupsuotųjų 
žudynes, ar kvaitulingos euforijos jūrą, lydėjusią Pilypo de Va- 
lua įžengimą į sostą. 

Naujasis karalius buvo dailaus stoto ir turėjo tos vyriškos 
jėgos, taip būtinos dinastijos įkūrėjui. Jo pirmagimis, berniu- 
kas, jau buvo devynerių metų ir atrodė tvirtai sudėtas; jis tu- 
rėjo dar ir dukterį. Beje, visi žinojo, nes rūmuose iš šito niekas 
nedaro paslapčių, kad mažne kiekvieną naktį jis pagerbdavo 
savo raišosios žmonos patalus ir jo aistra, metams bėgant, nė 
kiek neblėso. 

Gamtos apdovanotas stipriu ir skambiu balsu, jis nebuvo 
ir bambeklis, kaip jo kuzenai Liudvikas Vaidingasis ir Karo- 
lis IV, nebuvo ir tylenis, kaip Pilypas Gražusis ar Pilypas V. Kas 
būtų drįsęs priešgyniauti, ką būtų buvę galima priešpriešinti 
jam? Kam galėjo rūpėti tame linksmybių verpete, kunkuliuo- 
jančiame visoje Prancūzijoje, paklausyti keleto Anglijos papirk- 
tų teisės daktarų balsų, kurie gana vangiai mėgino reikšti savo 
prieštaravimus? 


Pilypas VI sėdo į sostą su visų pritarimu. 

Ir vis dėlto jis tebuvo karalius, patekęs į sostą per atsitiktinu- 
mą, tebuvo sūnėnas, karaliaus kuzenas, kurių gali priskaičiuoti 
gana daug, paprasčiausiai jam labiau pasisekė nei kitiems gimi- 
naičiams; tai ne karalius, nuo pat gimimo paties Dievo skirtas 
valdyti, ne karalius, atsiųstas iš viršaus, o karalius rastinukas, 
rastas tądien, kai tikro karaliaus nebuvo. 

Šis žodis, gimęs gatvėje, nėmaž nesumenkino visų pasi- 
tikėjimo ir džiaugsmo; miniai patinka taip ironiškai reikšti savo 
jausmus, tokie žodžiai teikia familiarumo su aukščiausiąja val- 
džia iliuziją. Žanas Kvailelis, kartodamas šitą žodį Pilypui, tu- 
rėjo teisę į tokį niuksą; šiurkštumą jis dar pabrėžė plodamas sau 
per šlaunis ir bjauriausiai spygčiodamas. Kad ir kaip ten būtų, 
jis ištarė svarbiausią, lemties žodį. 

Pilypas de Valua, kaip bet kuris kitas iškilėlis, geidavo įro- 
dyti esąs visiškai vertas savo padėties, kurią nūnai užėmė dėl 
savo įgimtų savybių, ir atitinkąs tą karaliaus įvaizdį, kurį žmo- 
nės susikuria. 

Jei karaliui duota savarankiškai kurti teisingumą, jis taip ir 
padarė: po trijų savaičių pasiuntė į kartuves paskutinio karalia- 
vimo iždininką Pjerą Remi; šis neva smarkiai iššvaistęs iždą. Ži- 
noti, kad finansų ministras kybo kilpoje, dalykas išties smagus, ir 
prancūzai sveikino vienas kitą: pagaliau jie turi teisingą karalių. 

Karalius privalo ginti tikėjimą. Pilypas išleido ediktą, padi- 
dindamas bausmes Dievo niekintojams ir sustiprindamas in- 
kvizicijos valdžią. Šitaip jis užganėdino žemesniąją ir aukščiau- 
siąją dvasininkiją, smulkius bajoraičius ir parapijos šventeivas: 
pagaliau jie turi pamaldų karalių. 

Valdovas privalo atsidėkoti už suteiktas paslaugas. O kiek 
paslaugų prireikė Pilypui, kad laimėtų rinkimuose! Kita vertus, 
karalius privalo budriai žiūrėti, kad neprisirinktų priešų tarp tų, 

kurie, valdant jo pirmtakams, buvo laikomi pavyzdingais visuo- 
menės interesų gynėjais. Kadangi savo senas vietas užėmė beveik 
visi buvę dignitoriai ir aukščiausieji karaliaus rūmų pareigūnai, 
jam prireikė skubiai kurti naujas pareigybes ar skirti į senąsias 
dar po vieną Žmogų iš tų, kurie palaikė naująjį valdovą, taip pat 
patenkinti prašymus tų, kurie padėjo Pilypui įkopti į sostą. O 
kadangi Valua namai jau gyveno kaip dera karaliui, tai tas gyve- 
nimas negalėjo būti skurdesnis nei buvusios dinastijos; prasidėjo 
beneficijų ir pareigybių karštligė. Karalius buvo dosnus. 

Beje, valdovas privalo rūpintis savo valdinių gerove. Pilypas 
suskubo mažinti, kartais ir visai naikinti Pilypo IV ir Pilypo V 
įvestus mokesčius už prekybą, rinkos operacijas, prekybos san- 
dėrius su svetimtaučiais, žodžiu, tokius mokesčius, kurie, jų 
mokėtojų nuomone, pančiojo prekybą ir rinką. 

Ak! Tai bent gerumas karaliaus, jis apramino tuos mokesčių 
rinkėjus! Lombardai, seni jo velionio tėvo kreditoriai, o ir pats 
Pilypas, jiems skolingas nemažų pinigų, jam stačiai meldėsi. Nė 
vienam neatėjo į galvą, kad ankstesnių valdovų mokesčių sistema 
ėmė veikti tik pamažu, ir už tai, kad Prancūzijos būta turtingos, 
čia gyventa kur kas geriau nei bet kur kitur pasaulyje, čia dėvėti 
geri drabužiai, o neretai ir kailiai, už tai, kad čia galėjai matyti 
pirtis ir vonias vos ne kiekviename sodžiuje, už visa liaudis turėjo 
būti dėkinga Pilypo pirmtakams, kurie mokėjo įvesti karalystėje 
tvarką, suvienodinti piniginius vienetus, leisti ramiai dirbti. 

Karalius... karalius turi būti išmintingas, išmintingesnis už 
savo valdinius. Ir Pilypas savo gražiu, skambiu iš prigimties balsu 
pradėjo byloti be galo svarbias tiesas; pamokomas jų tonas kiek 
priminė jo auklėtojo, arkivyskupo Gijomo de Tri, pamokslus. 

— Mes visada klausomės proto balso... — sakydavo kassyk, 
kai tik nežinodavo, kokį sprendimą priimti. 

Kai jis suklysdavo, o tai jam pasitaikydavo gana dažnai, ir 
būdavo priverstas atšaukti prieš dieną duotus įsakymus, ne ma- 
žiau pasitikėdamas pareikšdavo: „Išmintingiausia yra keisti savo 
sprendimus. 

— Ber kokiu atveju geriau pačiam įspėti, nei būti įspėtam, — 
pompastiškai dėstė šis karalius; per dvidešimt dvejus savo kara- 
liavimo metus jis be galo be krašto susidurdavo su staigmenom, 
viena už kitą graudesnėm! 

Niekada dar nė vienas monarchas per savo gyvenimą ne- 
prišnekėjo tiek lėkštybių. Visi manė, jog jis mąsto, o iš tiesų jis 
tik galvojo, kokią sentenciją čia dar sukurpus, kad susidarytų 
įspūdis, neva jis tikrai mąsto; tačiau jo galva buvo tuščia it iš- 
džiūvęs riešutas. 

Karalius, tikras karalius — nepamirškime šito! — turi būti 
narsus ir drąsus ir prabangiai gyventi! O iš teisybės Pilypas buvo 
gabus tik valdyti ginklą. Ne, ne kautynėse, o tik savo malonu- 
mui, per dvikovas, turnyrus. Kokio baronaičio dvare jis būtų 
puikiausias jaunųjų riterių mokytojas. Tačiau jis karalius; jo rū- 
mai priminė pilį iš Apvaliojo stalo riterių romanų, kuriuos tuo- 
met visi net springdami skaitė, kurių prikimšta buvo ir karaliaus 
galva. Vien turnyrai, šventės, puotos, medžioklės, pasilinksmi- 
nimai, paskui vėl turnyrai, besaikė daugybė stručio plunksnų 
ant šalmų, žirgai, išdabinti prašmatniau nei moterys. 

Pilypas rūpinosi karalystės reikalais labai rimtai, skirdamas 
jiems valandą per dieną po varžybų, kai upeliais srūdavo pra- 
kaitas, arba po pokylio, iš kurio išeidavo prikimštu pilvu ir ap- 
dujusia galva. Jo kancleris, iždininkas ir nesuskaičiuojami pa- 
reigūnai priimdavo sprendimus už jį patys arba eidavo įsakymų 
pas Roberą dArtua. O šis iš tiesų daugiau laiko skyrė valdymo 
reikalams nei pats karalius. 

Iškilus kokiam sunkumui, Pilypas kviesdavo pasitarti Ro- 
berą, ir todėl visi beatodairiškai pasitikėjo grafu dArtua, nes 
žinojo, jog bet kuriam jo sumanymui karalius pritars. 

Taip atėjo karūnavimo diena. Visas dvaras išsirengė į iškil- 
mes, kur arkivyskupas Gijomas de Tri turėjo karūnuoti savo 
buvusio auklėtinio galvą. Šventė, išpuolusi gegužės pabaigoje, 
truko net penkias dienas. 

Dingojosi, kad į Reimsą sugužėjo visa karalystė. Ir ne tik 
karalystė — pusė Europos, o kartu ir puikusis, bet nuskurdęs 
Bohemijos karalius Jonas, grafas Gijomas de Eno, Namiūro 
markizas ir Lotaringijos kunigaikštis! Penkios dienos linksmy- 
bių ir lėbavimo; apie tokią gausybę ir tokias išlaidas Reimso 
miestelėnai nebuvo nė girdėję. Jie, kuriems paprastai tekdavo 
padengti visas tokių švenčių išlaidas ir kurie taip bambėjo, kai 
paskutiniai karūnavimai gerokai patuštino jų kišenes, šįsyk 
džiaugsmingai seikėjo visko dvigubai ir net trigubai daugiau. 
Pirmąkart per šimtą metų Prancūzijoje buvo tiek išgerta: vyną 
vežiojo po kiemus ir aikštes arkliu. 

Karūnavimo išvakarėse karalius labai pompastiškai įšventi- 
no į riterius Luji de Kresi, Flandrijos ir Nevero grafą. Buvo nu- 
spręsta, kad Karolio Didžiojo kalaviją per iškilmes laikys Flan- 
drijos grafas, o paskui įteiks jį naujajam karaliui. Visi stebėjosi, 
kad konetablis, kuris paprastai atlikdavo tą tradicinę pareigą, 
ramiai sutiko jos atsisakyti. Reikėjo tik Flandrijos grafą įšven- 
tinti į riterius. Karštesnį draugystės pareiškimą savo Hamandui 
kuzenui Pilypas VI vargu ar galėjo parodyti. 

O kitą dieną, kai katedroje jau buvo prasidėjusi karūnavimo 
iškilmių ceremonija, kai didysis Prancūzijos kamerdineris Luji 
Burbonas buvo apavęs Pilypą pušnimis, išsiuvinėtomis karališ- 
kosiomis lelijomis, jis pašaukė Flandrijos grafą, kad šis paduotų 


kalaviją, bet grafas nė nekrustelėjo. 


43 


Maurice Druon 


Luji Burbonas pakartojo: 

— Monsinjore Flandrijos grafe! 

Luji de Kresi kaip įbestas stovėjo susikryžiavęs rankas ant 
krūtinės. 

— Monsinjore Flandrijos grafe, - kunigaikštis Burbonas pa- 
šaukė garsiau, — jei jūs čia esate arba yra tas, kuris jums atsto- 
vauja, teikitės prieiti ir atlikti savo pareigą, kitaip laikysime jus 
prasižengus. 

Po katedros skliautais stojo mirtina tyla. Prelatai, baronai 
ir dignitoriai nustebę išgąstingai susižvalgė; tik karalius nė ne- 
krustelėjo, o Roberas dArtua šnopšdamas užvertė galvą, tarsi 
būtų labai susidomėjęs pro vitražus prasimušančių saulės spin- 
dulių žaisme. 

Pagaliau Flandrijos grafas teikėsi pajudėti; priėjo prie kara- 
liaus, nusilenkė ir tarė: 

— Valdove, jei būtų pašaukę Nevero grafą arba sirą de Kresi, 
aš būčiau nedelsdamas priėjęs. 

— Bet kodėl, monsinjore? — nesuprato Pilypas. - Ar jūs ne- 
sate Flandrijos grafas? 

— Valdove, tai tik titulas, iš to neturiu nė menkiausios naudos. 

Tuomet Pilypas VI ir atsistojo savo garsiąja didingąja poza, 
išpūtė krūtinę, pažvelgė savo miglotu žvilgsniu ir, atsukęs mė- 
singą smailią nosį į pašnekovą, ramiai tarė: 

— Kuzene, ką jūs čia kalbate? 

— Valdove, — tęsė grafas. — Briugės, Ipro, Poperingo ir Kase- 
lio žmonės išvarė mane iš leno ir nelaiko manęs nei savo grafu, 
nei savo senjoru, gerai dar, kad slapta pavyko prasigauti į Gen- 
tą; visas kraštas apimtas maišto. 

Pilypas VI kirto savo plačiu delnu per sosto ranktūrį — jis 
dažnai matydavo šį gestą darant Pilypą Gražųjį ir dabar jį pakar- 


tojo nesąmoningai, nes dėdė buvo tikras didybės įsikūnijimas. 

— Luji, mano brangusis kuzene, - lėtai ir garsiai ištarė jis, — 
mes jus laikome Flandrijos grafu, ir prisiekiu šventuoju patepi- 
mu ir sakramentu, kad nežinosime nei ramybės, nei poilsio, kol 
neperleisime jums priklausančios grafystės. 

Čia Flandrijos grafas suklupęs tarė: 

— Valdove, didžiai dėkoju. 

Ceremonija tęsėsi toliau. 

Roberas dArtua mirktelėjo savo kaimynams, ir jie suprato, 
kad šitas skandalas iš anksto sumanytas. Pilypas VI laikėsi 
savo pažadų, duotų per Roberą, renkant šalininkus. Tą pat 
dieną Pilypas dEvrė pasirodė apsigobęs mantija su Navaros 
karaliaus herbais. 

Netrukus po karūnavimo karalius surinko perus ir baronus, 
savo giminės princus, svetimtaučių senjorus, atvykusius į jo 
įšventinimą, tarsi reikalas toks skubus, kad nevalia delsti nė va- 
landos, ir aptarė su jais dieną, kada prasidės Flandrijos maišti- 
ninkų malšinimas. Kiekvieno narsaus karaliaus pareiga — ginti 
savo vasalų teises! Keletas atsargesnių protų manė, kad pavasaris 
jau per vėlyvas ir kariuomenė bus parengta rudeniop, - jie iki 
šiol nepamiršo Liudviko Vaidingojo Purvyno žygio, — patarė 
atidėti žygį metams. Senasis konetablis Gošė sugėdino užbūg- 
nydamas savo galingu balsu: 

— Tiems, kuriems patinka kautynės, gamta jokių kliūčių ne- 
gali padaryti! 

Jis jau buvo 78-erių ir skubėjo imtis vadovauti savo paskuti- 
nei kampanijai. Vildamasis pergudrauti likimą, sutiko perleisti 
teisę laikyti Karolio Didžiojo kalaviją. 

— O ir anglas, kuris toli gražu užima ne paskutinę vietą šita- 
me maište, gaus gerą pamoką, — sumurmėjo jis baigdamas. 

Ar galėjo atsirasti bent vienas, neskaitęs riterių romanų apie 


aštuoniasdešimtmečių herojų žygdarbius, kai jie nuversdavo 

savo priešą nuo žirgo ir perskeldavo jo šalmą iki pat kiaušo? 
Nejau baronai nusileis tam senoliui, netveriančiam noru vykti į 
karą su savo šeštuoju karaliumi? 

Pilypas de Valua atsistodamas riktelėjo: 

— Kas mane myli, eis paskui mane! 

Apimti visuotinio entuziazmo, kuris lydėjo šituos žodžius, 
vyrai nutarė sutelkti armiją liepos gale ir lyg netyčia rinktis Ara- 
se. Roberas galės tuo pasinaudoti ir mažumą pakirkins savo te- 
tulės Mao grafystę. 

Taip rugpjūčio pradžioje kariuomenė įžygiavo į Flandriją. 

Vienas Zanekenu vadinamas miestelėnas komandavo 15 000 
kariaunai, surinktai iš Eiurno, Diksmiudo, Poperingo ir Kaselio. 
Norėdamas parodyti karo papročių išmanymą, Zanekenas pa- 
siuntė Prancūzijos karaliui kartelį ir paprašė skirti mūšio dieną. 
Tačiau Pilypas paniekino storžievį, kuris dedasi princu, ir liepė 
Aamandams atsakyti, kad jie, neturėdami vado, tegul ginasi kaip 
gali. Paskui pasiuntė du savo maršalus — Marjė de Tri ir Robe- 
rą Bertraną, pramintą Žaliojo liūto riteriu, — nuniokoti Briugės 
apylinkių gaisrais. 

Grįžusius maršalus sutiko sveikinimo šūksniais, visus džiugi- 
no tolumoje liepsnojančios vargšų trobos. Riteriai nusisegė gin- 
klus, persirengė prabangiais drabužiais ir, eidami iš palapinės į 
palapinę, puotavo ir lošė šachmatais su savo bičiuliais. Prancūzų 
stovykla išties priminė karaliaus Artūro stovyklą, o baronai panė- 
šėjo kas į Lanselotą, kas į Hektorą ar į Galandą. 

Ir atsitiko taip, kad puotaujant šaunųjį karalių užpuolė 15 000 
į stovyklą prasiveržusių Flandrijos vyrų. Jie mosavo iškeltomis vė- 


liavomis, kuriose buvo pavaizduotas gaidys, o žemiau parašyta: 


Kai šis gaidys ims ir užgiedos, 
Karalius Rastinukas į Flandriją įjos. 

Akimirksniu jie nusiaubė pusę stovyklos, nupjaustė pa- 
lapinių virves, nuvartė šachmatų lentas, nušlavė nuo stalų puo- 
tos likučius ir išžudė nemažai senjorų. 

Prancūzų pėstininkai leidosi į kojas; pagauti baimės, jie be 
kvapo nusigavo į Sent Omerą, kitaip sakant, atsitraukė ketu- 
riasdešimt Ijė. 

O karalius spėjo užsimesti tik palaidinį su Prancūzijos her- 
bais, užsidėti ant galvos baltos odos pošalmį ir užšokti ant ko- 
vos žirgo, kad neatrodytų prasčiau nei romanų herojus. 

Šiose kautynėse abu priešininkai padarė nedovanotiną klaidą 
ir abu — iš tuštybės. Prancūzų riteriai niekino Flandrijos prasčio- 
kus, o šie, norėdami parodyti, jog jie geri kariai ir nė per plauką 
nenusileidžia senjorams, įlindę į šarvus, į mūšį ėjo pėsti! 

Grafas de Eno irjo brolis Žanas, kurių kariai buvo įsikūrę 
kiek atokiau, pirmieji puolė fAamandus iš šono ir sutrikdė jų 
ataką. Prancūzų riteriai, karaliaus paraginti, pagaliau galėjo 
pulti priešo pėstininkus, kurių judesius varžė jų pasididžiavimą 
kelianti ekipiruotė, griauti juos, trypti galingų žirgų kanopomis 
ir žudyti, pjauti; šitie lanselotai ir galandai, beje, pasitenkino 
smogdami priešininkui kardu, leisdami savo ginklanešiams dur- 
klais pribaigti sužeistus nugalėtuosius. Tą, kuris mėgino bėgti, 
sutrypdavo raitininkai, o tam, kuris norėjo pasiduoti, bemat 
perpjaudavo gerklę. Ant žemės tysojo 13 000 Aamandų, klai- 
kus kalnas geležies ir lavonų, o prisilietus prie žolės, pavadžio, 
žmogaus ar gyvulio raudonuodavo kraujo ženklas. 

Mūšis prie Kaselio kalno, prasidėjęs pakrikimu ir bėgimu, 
baigėsi visiška Prancūzijos pergale. Apie jį jau kalbėjo kaip apie 
naująjį Buvino mūšį. 

Tačiau tikrasis nugalėtojas buvo ne karalius, ne senasis ko- 


netablis Gošė ir ne Roberas dArtua, nors ir taip žvėriškai narsiai 

nelyginant kalnų lavina jie užgriuvo priešininkų gretas. Už per- 
galę dėkingi turėjo būti grafui Gijomui de Eno. Bet visus šlovės 
laurus nusiskynė jo svainis Pilypas VI. 

Toks galingas valdovas kaip Pilypas jau nebegalėjo ilgiau 
kęsti nė menkiausio vasalų nepaklusnumo. Taigi dėl to jis lie- 
pė nusiųsti Anglijos karaliui, Gienės kunigaikščiui, reikalavimą 
atvykti į Prancūziją duoti ištikimybės priesaiką, be to, atvykti 
nedelsiant. 

Išganingų pralaimėjimų niekada nebūna, užtat būna pra- 
gaištingų pergalių. Šios kelios dienos prie Kaselio Prancūzijai 
brangiai atsiėjo; jos paskleidė daugelį neteisingų idėjų: pirmu- 
čiausia liaudis patikėjo, kad jų karalius nenugalimas, o pas- 
kui įsikalė į galvą, kad mūšyje pėstininkija nieko nereiškia. 
Po dvidešimt metų įvykęs Kresi mūšis ir buvo tokios iliuzijos 
padarinys. 

O kol kas ir tie, kurie rinko karius, ir tie, kurie laikė ietį, 
ir pats vargingiausias ginklanešys iš savo balno aukštybių su 
gailesčiu žiūrėjo į tuos žemesnius žmogelius, kurie į kautynes 
traukė pėsti. 

Tą rudenį, apie spalio vidurį, savo senuosiuose Tamplio 
rūmuose sulaukusi 35 metų mirė bedalė karalienė Klemencija 
Vengrė, antroji Liudviko Vaidingojo žmona. Ji paliko tiek sko- 
lų, kad, praėjus vos savaitei po jos mirties, reikalaujant italams 
palūkininkams Bardžiams ir Tolomėjams, viskas, ką ji turėjo, — 
žiedai, karūnos, brangenybės, baldai, baltiniai, juvelyriniai dir- 
biniai ir net virtuvės rykai, - buvo parduota iš varžytinių. 

Klibikščiuodamas ir atsargiai varinas pilvu, vieną akį pla- 
čiai atmerkęs, o kitą užmerkęs, varžytinėse pasirodė ir senasis 
Spinelas Tolomėjus. Čia jau darbavosi šeši juvelyrai įkainotojai, 


pasamdyti karaliaus, ir nustatinėjo kiekvieno daikto kainą. Vis- 

kas, kas buvo padovanota karalienei Klemencijai per vienerius 
nepatikimos laimės metus, išsisklaidė kaip dūmas. 

Ištisas keturias dienas įkainotojai Simonas de Kloketas, Ža- 
nas Paskonas, Pjeras de Bezansonas ir Žanas de Lilis šaukė: 

— Gera aukso karūna su 24 stambiais rausvais rubinais, 4 
stambiais smaragdais, 16 smulkių rausvų rubinų, 16 smulkių 
smaragdų ir 8 Aleksandrijos rubinais įkainota 600 livrų. Par- 
duota karaliui! 

— Žiedas su 4 safyrais, iš kurių 3 ketvirtainiai, o 1 kabašo- 
nas, įkainotas 40 livrų. Parduota karaliui! 

— Žiedas su 6 rytietiškais rubinais, 3 ketvirtainiais smarag- 
dais ir 3 deimantais, įvertintas 200 livrų. Parduota karaliui! 

— Paauksuotas sidabrinis dubuo, 25 taurės, 2 padėklai, 1 
vaza; viskas įvertinta 200 livrų. Parduota monsinjorui dArtua, 
Bomono grafui! 

— 12 paauksuotų ir emaliu margintų taurių, išpuoštų Pran- 
cūzijos ir Vengrijos herbais, didelė paauksuota sidabrinė drus- 
kinė ant pastovo su pavaizduotais 4 babuinais; viskas už 415 
livrų. Parduota monsinjorui dArtua, Bomono grafui! 

— Kapšas, abiejose pusėse išsiuvinėtas auksu ir perlais, o 
kapšo viduje įstatytas Rytų safyras, įkainotas 16 livrų. Par- 
duota karaliui! 

Bardžių bendrovė įsigijo patį brangiausią daiktą: Klemenci- 
jos Vengrės žiedą su pačiu stambiausiu rubinu, įkainotą 1000 
livrų. Jie neketino už jį mokėti, nes žiedo vertė buvo skirta da- 
liai vekselių padengti. Buvo tvirtai įsitikinę, kad galės jį parduo- 
ti popiežiui, kuris, kadaise taip pat buvęs jų skolininkas, nūnai 
pasakiškai turtingas. 

Roberas dArtua, lyg norėdamas įrodyti, kad taurės ir kiti 
gėrimui skirti indai ne vienintelis jo rūpestis, už 30 livrų dar 


nusipirko prancūziškai surašytą Bibliją. 

Bažnyčios apdarus, tunikas ir dalmatikas nupirko Šartro 
vyskupas. 

Auksakalys Gijomas le Flamenas labai pigiai įsigijo auksi- 
nius velionės karalienės stalo įrankius. 

Už jos arklius gauta 692 livrai. Karalienės Klemencijos ka- 
rieta, kaip ir jos rūmų damų karieta, taip pat buvo parduota iš 
varžytinių. 

Ir kai viskas iš Tamplio rūmų buvo išgabenta, visi pasijuto taip, 
lyg matytų amžiams užsidarančias šito prakeikto namo duris. 

Iš tiesų atrodo, kad tais metais praeitis blėso lyg pati savaime, 
užleisdama vietą naujam karaliavimui. Lapkričio mėnesį mirė 
Araso vyskupas Tjeri dlrsonas, grafienės Mao kancleris. Trisde- 
šimt metų jis buvo grafienės rūmų patarėjas, kurį laiką dar ir 
meilužis, ir paklusnus padėjėjas rezgant visokiausias intrigas. 
Mao gaubė vienatvės tyla. O į Araso dieceziją Roberas dArtua 
liepė paskirti Valua giminei palankų dvasininką Pjerą Rožė?. 

Viskas apsivertė nepalankiai Mao, o Roberui viskas sekėsi: jo 
kreditas nesiliovė didėjęs, pats jis pasiekė aukščiausios pagarbos. 

1329 metų sausį Pilypas VI Bomon le Rožė Grafystę paver- 
tė peryste, ir Roberas tapo Prancūzijos peru. 

Kadangi Anglijos karalius su savo ištikimybės priesaika 
kažkodėl delsė, buvo nutarta vėl užgrobti Gienės Grafystę. 
Pirmiausia Roberas dArtua buvo pasiųstas į Avinjoną, kad ten 
gautų popiežiaus Jono XXII pritarimą. 

Ronos pakrantėje Roberas praleido dvi žavingas savaites. 
Avinjonas, kur sutekėdavo visas krikščionių auksas, buvo savo 
linksmybėmis lygių neturintis miestas tam, kuris mėgsta puikų 
stalą, žaidimus ir gražias kurtizanes; šitą miestą valdė aštuonias- 
dešimtmetis asketas popiežius, pasinėręs į finansinius, politi- 


nius ir teologinius reikalus. 

Naujasis Prancūzijos peras buvo ne kartą šventojo tėvo pri- 
imtas popiežiaus rūmuose, jo garbei buvo surengta puota, ir 
Roberas moksliškai pabendravo su kardinolais. Tačiau būdamas 
ištikimas savo audringos jaunystės pomėgiams, jis neiškentė 
neužmezgęs pažinčių ir su itin abejotinos moralės ypatomis. 
Kur jis pasirodydavo, akimirksniu ir be menkiausių pastangų it 
magnetas pritraukdavo tai lengvo elgesio mergšę, tai netikusių 
įpročių jaunuolėlį ar kokį teisingumo rankos išvengusį nusikal- 
tėlį. Jei mieste rastųsi vienintelis vogtų daiktų supirkėjas, Robe- 
ras jį aptiktų per ketvirtį valandos. Vienuolis, išvytas iš ordino 
po kokio nors didelio skandalo, klierikas, apkaltintas smulkia 
vagyste ar priesaikos sulaužymu, žiūrėk, jau ir tyko jo aparta- 
mentų prieškambaryje, tikėdamiesi Robero asmenyje rasti sau 
ramstį. Gatvėse, žiūrėk, jį jau sveikina gana įtartinos fiziono- 
mijos praeiviai; jis veltui mėgindavo prisiminti, kokio miesto 
ir kuriame bordelyje galėjo su jais susidurti. Jis žadino visokių 
perėjūnų pasitikėjimą, ir tai, kad jis tapo antruoju Prancūzijos 
karalystės žmogumi, nėmaž nekeitė reikalo. 

Jo senasis tarnas Lormė le Dolua, per senas tokioms ilgoms 
kelionėms, jo nebelydėjo. Tą patį vaidmenį ir tuos pačius dar- 
bus atliko Žilė de Nelis, gerokai už Lormė jaunesnis, bet pa- 
našią mokyklą spėjęs išeiti vyras. Ir ne kuris kiras, o Žilė įvarė 
į monsinjoro Robero tinklus tokį Masiją dAlemaną, kilusį iš 
Araso bedarbį kariuomenės seržantą, pasirengusį viskam. Masi- 
jas puikiai pažinojo vyskupą Tjeri dlrsoną. Paskutiniais savo gy- 
venimo metais vyskupas įsitaisė širdies ir lovos draugužę, tokią 
Žaną de Divion, geras dvi dešimtis metų jaunesnę, ir dabar, po 
vyskupo mirties, ji visais varpais skambino, kad grafienė Mao 
ją baisiausiai skriaudžianti. Kad monsinjoras meilytų pakalbėti 


su šita ponia de Divion... 

Roberas dArtua dar kartą įsitikino, kiek daug gali padėti 
žmonės, turintys ne pačią geriausią reputaciją. Tiesa, seržanto 
Masijo rankos ne iš tų, kurioms norėtum patikėti savo piniginę, 
tačiau šis žmogus žinojo begalę įdomiausių dalykų. Todėl nuo 
galvos iki kojų aprengė jį naujais drabužiais, užsodino ant gerai 
įmitusio arklioko ir pasiuntė į šiaurę. 

Kovo mėnesį grįžęs į Paryžių, Roberas džiaugsmingai trynė 
rankas ir tikino, kad Artua Grafystėje netrukus prasidės per- 
mainos. Jis darė užuominas dėl karaliaus aktų, kuriuos kadaise 
vyskupas Tjeri nuslėpė veikdamas grahenės Mao naudai. Daug 
kartų jo kabineto duris varstė veidą po gobtuvu paslėpusi mo- 
teris, jis ilgai slapčia tardavosi su ja. Sulig kiekviena savaite Ro- 
beras vis linksmėjo, vis labiau pasitikėjo savimi ir vis tvirtesniu 
balsu teigė, kad jo priešų laukia rimti nemalonumai. 

Balandžio mėnesį Anglijos dvaras, nusileisdamas popiežiaus 
spaudimui, vėl atsiuntė į Paryžių vyskupą Orletoną su 72 as- 
menų svita: čia buvo ir senjorų, ir prelatų, ir didžiai mokytų 
vyrų, raštininkų ir tarnų. Jam reikėjo susitarti dėl ištikimybės 
priesaikos davimo, žodžiu, rengtasi surašyti tikrą sutartį. 

Anglijos reikalai nebuvo labai geri. Lordo Mortimerio pres- 
tižas toli gražu nepadidėjo po to, kai jis, grasindamas ginkluotų 
karių būriais, suvarė perus ir privertė Parlamentą posėdžiauti 
lygiai tokiu pat būdu. Jam teko malšinti ginkluotą baronų suki- 
limą, kuriam vadovavo Henrikas Lankasteris Nusuktsprandis; 
taigi valdyti sekėsi vis sunkiau. 

Gegužės pradžioje šį pasaulį paliko šlovingasis Gošė de Ša- 
tijonas, ką tik įžengęs į 80 metus. Jis buvo gimęs dar valdant 
Liudvikui Šventajam ir net dvidešimt septynerius metus ėjo ko- 
netablio pareigas. Ne kartą jo galingas balsas keitė mūšio baigtį 


ir ėmė viršų Karaliaus taryboje. 

Gegužės 26-ąją jaunasis karalius Eduardas III, pasiskolinęs, 
kaip kadaise darydavo ir jo tėvas, 5000 livrų iš Lombardijos 
bankininkų, norėdamas padengti kelionės išlaidas, sėdo Duvre 
į laivą, plaukiantį į Prancūziją, ir išskubėjo duoti savo kuzenui 
ištikimybės priesaiką. 

Jo nelydėjo nei motina Izabelė, nei lordas Mortimeris, 
pernelyg bijodami, kad tuo metu valdžia nepereitų į kitas 
rankas. Ir šit šešiolikmetis jaunuolis, patikėtas dviejų vysku- 
pų globai, patraukė susitikti su įspūdingiausiu pasaulyje ka- 
raliaus dvaru. 

Tada Anglija buvo silpna, suskaldyta, o Prancūzija visagalė. 
Krikščionybės pasaulyje nebuvo už ją galingesnės šalies. Ir kaip 
nepavydėsi tokiai klestinčiai karalystei, kur gyvena tiek daug 
žmonių, kuri turtinga amatų ir kurioje taip sėkmingai išsiplė- 
tojusi žemdirbystė. Tai karalystė, kurią tvarko patyrę valdytojai 
ir aktyvūs didžiūnai, o karalius Rastinukas, valdantis šalį viene- 
rius metus ir skinantis tik visokeriopas pergales bei sėkmę, kėlė 


didžiulį visų pavydą. 


V 
Milžinas ir veidrodžiai 


Jis norėjo ne tik pasirodyti kitiems, bet ir save pamatyti. Norėjo, 
kad jo gražuolė žmona grafienė, kad visi trys jo sūnūs - Žakas, 
Žanas ir Roberas, kurių vyresniajam jau sukako aštuoneri ir ku- 
ris žadėjo būti, kaip ir tėvas, toks pat aukštas ir stiprus, - kad 


jo ginklanešiai, kambariniai ir visi jo žmonės, atsivežti iš Pary- 

žiaus, pamatytų jį puošniai spinduliuojantį; tačiau pirmiausia 
geidavo išvysti pats save ir pasigrožėti. 

Todėl ant jam skirto kambario sienų gobelenų buvo suka- 
binti vienas šalia kito visi veidrodžiai, kuriuos tik galima buvo 
rasti palydos bagaže: čia buvo ir poliruoto sidabro veidrodžiai, 
apvalūs it lėkštės, veidrodžiai su rankenėle ir stiklo veidrodžiai 
ant alavo lakštų, išpjaustyti aštuonkampiai ir įdėti į paauk- 
suoto sidabro rėmus“. Galima įsivaizduoti, kaip apsidžiaugs 
Amjeno vyskupas, išvydęs savo gražiuosius gobelenus, suba- 
dytus vinių! Bet tiek jau to! Prancūzijos princas gali šitai sau 
leisti. Monsinjoras Roberas dArtua, Konšų senjoras ir Bomon 
le Rožė grafas, panūdo pamatyti save pero pašvitais, kuriuos 
pirmąkart užsivilko. 

Jis sukiojasi, vartosi, žengteli truputį pirmyn, vėl atgalios, 
bet savo atvaizdą teužgriebia dalimis, lyg sudėliotą iš vitražo 
gabalėlių: kairėje auksinė ilgos špagos rankena, kiek aukščiau, 
dešinėje, gabalėlis krūtinės, kur ant šilkinio palaidinio matyti 
išsiuvinėti jo herbai, štai ten petys, prie jo žibančia sege prisegta 
prabangi pero mantija, o prie pat žemės ilgos tunikos kutai, 
šiek tiek kyšantys aukso pentinai, — jie suraukšlėjo tunikos apa- 
čią, — o ten, pačiame viršuje, karūna su aštuoniomis vienodo- 
mis gėlytėmis, tikrai monumentali, jis liepė į ją įstatyti visus 
rubinus, įgytus išparduodant velionės karalienės turtą. 

— Nieko nepasakysi, apsirengęs deramai, — pareiškė jis. — 
Būtų tikrai apmaudu, jei nebūčiau tapęs peru, nes drabužis ant 
manęs guli kaip nulietas. 

Grafienė de Bomon iškilmių apdarais, atrodė, tik perpus 
priėmė išdidėlišką vyro džiūgavimą. 

— Ojjūs tikras, Roberai, - susirūpinusi paklausė ji, — kad šita 
dama atvyks laikų? 

— Na, žinoma, žinoma, - skubėjo patikinti jis. — Net jei ji 
šįryt nepasirodytų, aš vis tiek paskelbsiu pretenzijas, o popierius 
pateiksiu rytoj. 

Vienintelis nepatogumas, kuris temdė Robero džiaugsmą 
besigrožint savo kostiumu, buvo tai, kad jį vilkėti reikės per to- 
kią šutrą — vasara pasitaikė išties ankstyva. Po visais šitais aukso, 
aksomo ir standžių šilkų pakinktais jis beprotiškai prakaitavo, 
ir, nors šįryt kubile dorai išsimaudė, nuo jo trenkė stipriu lau- 
kinio žvėries tvaiku. 

Pro atvertą langą mėlynavo saulės nutviekstas dangus, skli- 
do katedros varpų gausmas, užgožiantis miesto triukšmą, kuris 
negali būti menkas, kai į miestą sugurga penki karaliai ir dar su 
savo dvarais. 

Tą dieną - 1329 metų birželio 6-ąją — iš tiesų Amjene susi- 
rinko penki karaliai. Kiek atminė kancleris, tokio suvažiavimo 
iki šiolei dar nėra buvę. Jaunojo karaliaus priesaikai priimti Pi- 
lypas VI panoro sukviesti savo gimines ir sąjungininkus, Na- 
varos, Bohemijos ir Maljorkos karalius, taip pat grafą de Eno, 
Atėnų kunigaikštį ir drauge visus perus, kunigaikščius, grafus, 
vyskupus, baronus ir maršalus. 

6000 arklių iš prancūzų ir 600 iš anglų pusės. Ak! Kaip 
džiaugtųsi Karolis de Valua savo sūnumi, žentu Roberu dArtua, 
jei tik galėtų matyti tokį sambūrį! 

Naujasis konetablis Raulis de Brienas gavo užduotį ap- 
gyvendinti svečius. Jis tai padarė kuo puikiausiai, tik suliesėjo 
penkiais svarais. 

Prancūzijos karalius su žmona užėmė vyskupo rūmus, kurių 
kairįjį sparną paskyrė Roberui dArtua. 

Anglijos karalių įkūrė Malmezone, o kitus karalius - mies- 


telėnų namuose. Tarnai miegojo koridoriuose, ginklanešiai 

įsitaisė stovykloje aplink miestą kartu su arkliais ir bagažo ve- 
žimų vilkstinėmis. 

Iš artimiausių provincijų, iš kaimyninių grafysčių ir net iš 
Paryžiaus suplaukė nesuskaičiuojama daugybė žmonių. Žiop- 
liai net naktimis nesitraukė nuo priebažnyčio. 

Tuo metu, kai abiejų karalysčių kancleriai paskutinįsyk dis- 
kutavo dėl kai kurių priesaikos punktų ir po ilgų kalbų vienin- 
gai sutiko, kad nėra jokių galimybių aiškiai susitarti, visa Vaka- 
rų Europos diduomenė ištisą savaitę linksminosi varžybose ir 
turnyruose, vėpsojo į vaidintojus ir jų vaidinimus, į žonglierius, 
šokėjus, visi gėrė ir valgė, puotos stalai buvo sustatyti vaisme- 
džių soduose šalia rūmų, lėbavimas prasidėdavo kiek įdienojus 
ir baigdavosi jau mirgant žvaigždėms. 

Iš pelkingų Amjeno žemių plokščiadugnėmis valtimis, stu- 
miamomis kartimis, siauručiais vandens kanalais keliavo kalnai 
vilkdalgių, vėdrynų, hiacintų ir lelijų; gėles krovė ant vandens 
rinkų krantinių, kad paskiau jos būtų išbarstytos po gatves, kie- 
mus ir sales, visur, kur turėjo praeiti karaliai. Miestas buvo pri- 
sisunkęs šitų sutraiškytų gėlių aromato, jų žiedadulkės lipo prie 
padų, tas kvapas maišėsi su stipriu arklių ir minios tvaiku. 

O valgiai! O vynai! O mėsos! Pyragai! Prieskoniai! Į sker- 
dyklas, kurios plušo be jokio poilsio, varė jaučių ir kiaulių 
bandas, ištisas kaimenes avių, nenutrūkstama virtine rūmų 
virtuvių link riedėjo vežimai su kalnais danielių, elnių, šernų, 
stirnų, kiškių ir visokiausių jūros žuvų — eršketų, lašišų, eše- 
rių. Vežė ir upės laimikį — ilgas lydekas, karšius, lynus, vėžius, 
bogino ir paukštieną — švelniausius viščiukus, pačias riebiau- 
sias žąsis, margaspalvius fazanus, gulbes, baltaplunksnius gar- 
nius ir spalvingiausių ratilų išmargintus povus. Visur poškėjo 


atkemšamos vyno statinės. 

Ir pats bėdiniausias liokajus, apsitempęs livrėja, laikėsi it kil- 
mingiausias senjoras. Merginos visai neteko proto. Į šitą pasa- 
kišką mugę, kurią liepė surengti karalius, iš visų pusių suplūdo 
italų pirkliai. Amjeno namų fasadai dangstėsi šilkais, brokatais, 
kilimais, kabančiais ant palangių it puošniausios vėliavos. 

Pernelyg garsingai skambėjo varpai ir fanfaros, per garsiai 
šaukė žmonės, per daug čia buvo paradinių žirgų ir šunų, val- 
gių ir gėrimų, per daug princų, vagišių, kekšių, per daug pra- 
bangos ir aukso, pernelyg daug karalių! Nuo viso šito tiesiog 
sprogo galva! 

Karalystė svaigo gėrėdamasi savo galybe, kaip neseniai kvai- 
to Roberas dArtua, stypčiodamas priešais veidrodžius. 

Lormė, jo nusenęs tarnas, nors ir aprengtas visu kuo nauju, 
per visas šventes nepaliovė bambėjęs... O! Dėl menkiausių nie- 
kų, dėl to, kad Žilė de Nelis per daug ėmė namuose išsidirbinė- 
ti, dėl to, kad aplink šeimininką be perstojo sukiojosi vis nauji 
žmonės... Ir dabar jis priėjo prie Robero ir pusbalsiu ištarė: 

— Ponia, kurios laukėte, jau atėjo. 

Milžinas visu kūnu pasisuko į jį. 

— Vesk ją pas mane, - prisakė jis. 

Paskui mirktelėjo savo žmonai grafienei ir plačiu rankos 
mostu liepė visiems išeiti dar šūktelėdamas: 

— Visi išeikite ir rikiuokitės kieme. 

Likęs vienas, minutei priėjo prie lango ir žvelgė į minią, 
susigrūdusią apie katedrą pažiopsoti į didžiūnų eiseną; lanki- 
ninkų grandinė vos galėjo ją sulaikyti. O ten, viršuje, nesiliovė 
gaudę varpai; nuo prekydėžės netikėtai pakilo garuojančių vaf- 
lių kvapas, ir oras išsyk prisigėrė gardaus jų aromato; aplinkinės 
gatvės prikimštos žmonių; Okė kanale plūduriavo vienas prie 


kito barkasai, ir tik vietomis blyksteldavo vanduo. 

Roberas dArtua triumfavo ir dar labiau triumfuos, kai kated- 
roje prieis prie savo kuzeno Pilypo ir ištars keletą žodžių, nuo 
kurių iš nuostabos krūptelės karaliai, kunigaikščiai ir baronai. 
Kiekvienas nebeišeis būdamas tokios džiaugsmingos nuotaikos, 
kokios įžengė į katedrą. Pirmučiausia jo brangioji tetulė Mao ir 
Burgundijos kunigaikštis. 

O! Roberas turėjo už ką pasidovanoti pero kostiumą! Dvide- 
šimt, o gal ir daugiau metų atkaklios kovos šiandien vainikuos 
pergalė. Šitame galingame džiaugsmo ir išdidumo proveržyje jis 
pajuto, kad ne viskas gerai, tarsi kažkas įskilę; jį graužė širdgėla. Iš 
kur šiandien atsirado šitoks jausmas, kai visur jam šypsosi, kai iš- 
sipildė karščiausi norai? Staiga jis suprato: vaflių kvapas. Prancū- 
zijos peras, kuris nūnai ims reikalauti savo palikuonių grafystės, 
negali taip paprastai išeiti į gatvę su savo aštuonių gėlyčių karūna 
ir kaip niekur nieko kirsti vaflius. Prancūzijos peras nebegali visa 
gerkle plyšoti, įsimaišyti į minią, žnybtelėti praeinančiai mergio- 
tei, o vakarais rėkauti keturių paleistuvių draugijoje, t. y. nebegali 
daryti to, ką jis darydavo, kai buvo neturtingas ir teturėjo 20 
metų. Šitas ilgesingas liūdesys jį ir apramino. „Žiūrėk tu man, — 
pamanė, — vadinasi, gyslomis teka dar neatšalęs kraujas!“ 

Apie trisdešimt penkerių metų, trikampio veido, aštrių 
skruostikaulių lankytoja droviai stovėjo prie durų ir nedrįso nu- 
traukti minčių senjoro, ant kurio galvos pūpsojo tokia galinga 
karūna. Kelioninio apsiausto gobtuvas buvo nuslydęs ir kyšojo 
kasos, o nuo kvėpavimo po baltos drobės palaidine kilnojosi 
apvali ir putni krūtinė. 

„Velniai griebtų! Tas vyskupas nenuobodžiavo!“ — dingtelė- 
jo Roberui, apžiūrinėjančiam viešnią. 

Ji sulenkė per kelį koją darydama reveransą. Jis ištiesė savo 


plačią, pirštinėtą, rubinais apmaustytą leteną. 

— Duokite, - paliepė jis. 

— Aš nieko neturiu, monsinjore, - atsakė moteris. 

Robero veidas persikreipė. 

— Kaip! O kur tie popieriai? — sušuko jis. — Jūs juk pažadė- 
jote juos man atnešti! 

— Aš ką tik iš Irsonų pilies, monsinjore, mes vakar ten bu- 
vom su seržantu Masiju. Suradome geležinę skrynią, įmūrytą į 
sieną, ir atidarėme ją savo raktais. 

— Na, ir? 

— Ten jau kažkas lankėsi. Skrynia tuščia. 

— Tai bent šaunu, tai bent naujiena! — ištarė Roberas ir pa- 
blyško. — Šit geras mėnuo, kai jūs man dumiate akis: „Monsin- 
jore, aš galiu jums įteikti dokumentus, kurie sugrąžins teisę į 
grafystę! Aš žinau, kur jie įkišti. Kitą savaitę aš jums juos atne- 
šiu, o jūs man už tai duosite žemės ir pinigų“, o paskui praeina 
viena savaitė ir dar kita... „Pilyje dabar gyvena Irsonai ir niekur 
neišvažiuoja; kai jie visi ten, aš nedrįstu rodytis“; „Man pavyko 
įsigauti, monsinjore, tik raktas, kurį turėjau, pasirodė netinka- 
mas. Luktelėkite dar truputį...“ Ir tą dieną, kai aš turiu karaliui 
įteikti tuos du dokumentus... 

— Tris, monsinjore: grafo Pilypo, jūsų tėvo, vedybų sutartį, 
grafo Robero, jūsų senelio, laišką ir dar monsinjoro Tjeri laišką. 

— Dar geriau! Tris! Jūs ateinate ir ramiausiai pareiškiate: „Aš 
nieko neturiu, monsinjore, skrynia buvo tuščia!“ Ir manote, 
kad jumis patikėsiu? 

— Bet klauskite seržanto Masijo, mes juk ten kartu buvom! 
Nejau nesuprantate, monsinjore, kad man dar blogiau nei 
jums? 

Robero dArtua akyse blykstelėjo negera įtarumo kibirkštėlė, 


ir jis visai kitu tonu paklausė: 

— Pasakyk, meilingoji Divion, ar tik nebūsi sumaniusi 
mane apmauti? Nori daugiau iš manęs išpešti, o gal persime- 
tei į Mao pusę? 

— Monsinjore! Kaip jums galėjo ateiti tokia mintis? — šūk- 
telėjo moteris, vos sulaikydama ašaras. — Ir tai po to, kai tiek 
blogio man pridarė grafienė Mao, pavogdama iš manęs viską, 
ką testamentu paliko mano brangusis Tjeri! Ak! Kaip aš noriu, 
kad jūs gerai atmokėtumėte tai poniai! Tik pagalvokite, mon- 
sinjore: dvylika metų aš buvau ištikima Tjeri draugė, žmonės už 
tai mane pirštais badydavo. O juk vyskupas toks pat vyras kaip 
ir visi kiti! Bet žmonės tokie pikti... 

Ir Divion vėl ėmė pasakoti savo istoriją, kurią Roberas buvo 
girdėjęs mažiausiai tris kartus. Ji tarškėjo it užsukta; iš po lygios 
antakių linijos jos žvilgsnis atrodė taip, lyg būtų nukreiptas į 
vidų, kaip visų būtybių, kurios nuolat užimtos tik savo pačių 
reikalais ir niekas kitas pasaulyje joms nerūpi, tik jos pačios. 

Be abejonės, ji negalėjo nieko tikėtis iš savo vyro, kurį pa- 
liko, kai nuėjo gyventi į vyskupo Tjeri namus. Ji pripažino, 
jog jos vyras pasirodė itin nuolaidus, greičiausiai dėl to, kad 
jau seniai nustojo buvęs vyru... Monsinjoras suprantąs, ką ji 
turinti galvoje. O vyskupas Tjeri norėjęs apsaugoti ją nuo li- 
kimo smūgių ir atsidėkodamas už visus tuos gražius gyvenimo 
metus, kuriuos ji jam padovanojo, liepė įrašyti ją į testamentą 
ir paliko jai keletą namų, aukso ir kitų pajamų. Tik jis labai 
jau nepasitikėjo ponia Mao, kurią buvo priverstas nurodyti 
testamento vykdytoja. 

— Ji visada kreivai į mane žiūrėjo, aš juk jaunesnė už ją, ir 
dar todėl, kad Tjeri — jisai pats man pasakojo — kažkada taip 
pat buvęs jos guolyje. Jis puikiai suprato, kad, jam mirus, ji su- 


sidoros su manimi ir kad prieš mane nusistatę visi Irsonai, ypač 

Beatrisė, pati bjauriausia; jį Mao rūmų dama ir sutvarkys taip, 
kad tik galėtų mane išvyti lauk ir palikti be nieko. 

Roberas šitos neužsičiaupiančios pleputės jau nesiklausė. Nu- 
siėmė sunkią karūną, padėjo ją ant skrynios ir susimąstė krapš- 
tydamas savo rusvaplaukę ševeliūrą. Jo puikiai sumanyta ma- 
chinacija žlugo. „Užtektų mažiausio įtikinamo popierėlio, broli 
mano, ir aš tučtuojau įsakau apskųsti 1309 ir 1318 metų teis- 
mų sprendimus, — taip jam pasakė Pilypas VI. — Suprask, kad 
ir kaip norėčiau tau pasitarnauti, negaliu šito padaryti, tuomet 
tektų pakeisti savo sprendimą dėl Burgundijos Edo, o kokie to 
padariniai — pats numanai.“ O juk ten buvo ne koks popierėlis, o 
rimti dokumentai, net aktai, kuriuos Mao liepė pradanginti, kad 
užgrobtų Artua, o jis mat dar akiplėšiškai gyrėsi juos gausiąs. 

— Po kelių minučių, — tarė jis, — aš turiu būti katedroje, da- 
lyvauti priimant priesaiką. 

— Kokią priesaiką? — paklausė Divion. 

— Anglijos karaliaus, kieno dar? 

— Ak! Tai štai kodėl mieste tokia grūstis, vos prasibroviau. 

Šita kvaišė net nieko nemato, tik gromuliuoja savo ne- 
sėkmes, nieko nesigaudo ir net nesusiprotėja kitų paklausti, kas 
čia dedasi. 

Roberui toptelėjo mintis, ar tik jis ne per daug lengva- 
pėdiškai patikėjo šios moteriškės plepalais, o gal nei popierių, 
nei Irsonų skrynios, nei vyskupo prisipažinimo niekuomet ir 
nebuvo, gal tai tik Divion prasimanymas. O Masiją IAlemaną 
taip pat apmovė, o gal padarė savo bendrininku? 

— Klok teisybę, moterie! O gal jūs niekad ir akyse nematėte 
tų popierių? 

— Kaip nemačiau, monsinjore! — šūktelėjo Divion, pridėju- 


si abi rankas prie atsikišusių skruostikaulių. — Tai buvo Irsonų 

pilyje kaip tik tą dieną, kai Tjeri blogai pasijuto ir jį perga- 
beno į Araso rūmus. „Manoji Žaneta, aš noriu tave apsaugoti 
nuo ponios Mao taip, kaip aš pats apsisaugojau, — tarė jis. — Ji 
mano, jog tie antspauduoti laiškai, kuriuos ji liepė išimti iš ar- 
chyvų, kad apiplėštų monsinjorą Roberą, sudeginti! Ji matė tik 
įmetamus į ugnį tuos, kurie buvo paimti iš Paryžiaus archyvų. 
O kopijos, saugotos Artua, — tai paties Tjeri žodžiai, monsinjo- 
re, — ...aš jai tvirtinau, kad jų nėra, bet iš tikrųjų jas išsaugojau 
čia, ir dar pridėjau vieną savo ranka rašytą.“ Ir Tjeri privedė 
mane prie skrynios, įmūrytos į jo kabineto sieną, davė man 
perskaityti lapus su daugybe antspaudų; aš net savo akimis ne- 
patikėjau, kad galima nusiristi iki tokių niekšybių. Toje skry- 
nioje taip pat buvo 800 aukso livrų. Ir jis man įdavė raktą tam 
atvejui, jei jam kas atsitiktų. 

— Ir kai jūs pirmąkart atsidūrėte Irsonų pilyje... 

— Aš supainiojau raktus; tą raktą būsiu pametusi, nebėra 
abejonių. Tikrai. Visos nelaimės užpuolė mane! Kai viskas taip 
prastai prasideda... 

Dar ir kaip reta paikša! Atrodo, teisybę sako. Jei nori ap- 
gauti žmogų, tokių kvailysčių neprigalvosi. Roberas su di- 
džiausiu malonumu būtų ją pasmaugęs, jei tai duotų kokios 
nors naudos. 

— Mano pasirodymas tada greičiausiai sukėlė įtarimą, — pri- 
dūrė ji. - Aptiko skrynią ir išlaužė užraktą. Tai Beatrisės darbas, 
ne kieno kito... 

Durys prasivėrė ir kyštelėjo galvą Lormė. Roberas mostelėjo 
ranka, ir galva dingo. 

— Monsinjore, — tęsė Žana de Divion, lyg norėdama išpirkti 
savo kaltę, — bet juk tuos laiškus be didelio vargo galima būtų 


parašyti iš naujo, ar jums taip neatrodo? 

— Kaip iš naujo? 

— Viešpatie, tai paprasta, kai žinai, kas ten buvo parašyta! Aš 
puikiausiai galiu jums pakartoti beveik žodis į žodį tą monsin- 
joro Tjeri laišką. 

Ir žiūrėdama nematančiomis akimis, ištiesusi smilių, tarsi 
dėliodama skyrybos ženklus, ji pradėjo: 

— „Aš jaučiuosi didžiai kaltas, jog taip ilgai slėpiau tai, kad 
teisė į Artua Grafystę priklauso monsinjorui Roberui susitari- 
mu, priimtu prieš monsinjoro Pilypo dArtua ir ponios Blanšos 
Bretonės vedybas, susitarimas surašytas dviem antspauduotais 
raštais, iš kurių vieną turiu aš, o kitą iš karaliaus archyvų išėmė 
vienas iš mūsų didžiųjų senjorų... Ir vienintelis mano troški- 
mas, kad po ponios grafienės mirties, kurios įsakymu, taip pat 
dėl santarvės su ja aš veikiau, jei Dievas ją pašauktų anksčiau už 
mane, vienintelis mano troškimas būtų grąžinti aukščiau įvar- 
dytam monsinjorui Roberui tai, ką aš visą laiką saugojau...“ 

Toji pati Divion, kuri mėtė raktus, galėjo įsiminti visą teks- 
tą, kurį tik kartą buvo skaičiusi. Būna antai žmonių, kurių sme- 
geninės taip stebuklingai sutvarkytos! Ir ji siūlo Roberui, kaip 
patį paprasčiausią dalyką pasaulyje, klastoti dokumentus! Ma- 
tyt, neturi jokio supratimo apie gėrį ir blogį, nemato jokio skir- 
tumo tarp to, kas moralu, ir to, kas amoralu, tarp to, kas leista, 
ir to, kas uždrausta. Jos supratimu, dora yra tai, kas tinka jai. 
Per savo 42 metus Roberas spėjo padaryti mažne visas didžią- 
sias nuodėmes: žudė, melavo, skundė, grobė, prievartavo. Bet 
padirbinėti dokumentus — ne, šito jam dar nebuvo atsitikę. 

— Yra dar vienas toks buvęs baji iš Betiūno, Gijomas de la 
Blanšas, jis turi visa tai atsiminti ir galėtų mums padėti, nes tuo 
metu tarnavo pas monsinjorą Tjeri raštininku. 


— O kur jis dabar, tas buvęs baji? — paklausė Roberas. 

— Kalėjime. 

Roberas gūžtelėjo pečiais. Juo toliau, juo gražiau. O, kokią 
klaidą jis padarė taip baisiai skubėdamas! Reikėjo palaukti, kol 
popieriai pateks jam į rankas, o ne tenkintis pažadais... Teisybė, 
pasitaikė tokia puiki proga — anglų karaliaus priesaika, ne veltui 
pats Pilypas patarė nepraleisti jos... 

Pro pusiau pravertas duris senasis Lormė vėl kyštelėjo galvą. 

— Gerai, gerai, aš pats žinau, —- nekantriai šūktelėjo jam Ro- 
beras. — Čia juk netoli — tik aikštę pereiti. 

— Ber karalius jau ruošiasi lipti žemyn, — priekaištingai atsi- 
liepė Lormė. 

— Gerai, einu. 

Pagaliau karalius tėra jo svainis ir karaliumi tapo tik todėl, 
kad jis, Roberas, dėl jo pasirūpino padaryti viską, ką reikėjo 
daryti. Ir dar toks karštis! Jis juto, kaip po sunkia pero mantija 
nugara srovena prakaitas. 

Roberas priėjo prie lango, pažvelgė į katedrą su dviem ažūri- 
niais bokšteliais. Įstriži saulės spinduliai plieskė stačiai į didžiulę 
vitražo roželę. Varpai vis dar skambino užgoždami triukšmingą 
minios lalesį. 

Lydimas svitos, centriniais katedros laiptais lipo Bretanės 
kunigaikštis. 

O per dvidešimt žingsnių nuo jo kibykštavo kunigaikštis 
Burbonas; jo mantijos šleifą nešė du pažai. 

Paskui pasirodė Mao dArtua kortežas. Taip, nūnai ponia 
Mao turėjo dėl ko žengti taip tvirtai, didingai! Aukštesnė už 
daugelį vyrų, raudonveidė, išdidžia imperatorienės povyza ji 
sveikino minią linksėdama galva. O iš tiesų ji tebuvo vagilė, 
melagė, karalių nuodytoja, nusikaltėlė, kuri išvogė iš karaliaus 
archyvų popierius, sutvirtintus antspaudais! Jau buvo taip arti 


tikslo, kad sumaišytų ją su purvais, kad pagaliau nugalėtų ją, 

žodžiu, pasiektų pergalę, prie kurios ėjo ištisus dvidešimt metų, 
ir šit dabar visko atsižadėti ir... kodėl? Vien todėl, kad vyskupo 
sugulovė pradangino raktą! Argi prieš piktadarius netinka pa- 
kelti tą patį piktadarysčių ginklą? Argi verta būti tokiam delika- 
čiam renkantis priemones, kad triumfuotų teisingumas? 

Sveikai mąstant, jeigu grafienė Mao pasigrobė popierius, iš- 
laužusi skrynią Irsonų pilyje, ir manant, kad ji juos ne išsyk su- 
naikino, nors kaip tik taip ir privalėjo padaryti, jai nieku gyvu 
nebūtų naudinga juos kam nors rodyti ar užsiminti apie jų eg- 
zistavimą; juk šitie popieriai — tiesioginis jos kaltės įrodymas. Ji 
gerokai įkliūtų, toji Mao, pateikus jai laiškus, visiškai panašius 
į dingusiuosius! Jeigu jis turėtų dar vieną dieną viskam gerai 
apsvarstyti, na, dar šį bei tą sužinoti... O dabar reikės apsispręsti 
per valandą ir be niekieno pagalbos. 

— Mes dar pasimatysime, moterie, tik žiūrėkite, niekam ne- 
išsiplepėkite, — tarė jis. 

Suklastoti dokumentai, šiaip ar taip, didelė rizika... 

Jis paėmė savo monumentaliąją karūną, užsidėjo ją ant gal- 
vos, metė žvilgsnį į veidrodžių pateiktą jo atvaizdą, suskaldytą į 
trisdešimt gabalų, ir išėjo į katedrą. 


VI 
Priesaika ir jos laužytojai 
„Niekuomet, niekuomet karaliaus sūnus nepriklaups prie- 
šais grafo sūnų!“ 
Šitą formulę sugalvojo pats šešiolikmetis valdovas ir ją per- 


sakė savo patarėjams, kad šie perduotų Prancūzijos legistams. 

— Kaip čia yra, monsinjore Orletonai, — kalbėjo jaunasis 
Eduardas, atvykęs į Amjeną, — pernai jūs čionai įrodinėjote, 
kad aš turiu daugiau teisių į Prancūzijos sostą nei mano kuzenas 
Valua, o dabar sutinkate, kad pulčiau prie jo kojų?! 

Galbūt dėl to, kad vaikystėje daug kentėjo nuo netvarkos, 
kuriai nebuvo galo dėl neryžtingo ir silpno tėvo, Eduardas III 
dabar, kai pirmą kartą galėjo pareikšti savo valią, norėjo tik 
vieno: kad šalyje įsivyrautų aiškūs ir sveiki principai. Ir per 
savaitę, praleistą Amjene, jis turėjo ganėtinai laiko visus tuos 
klausimus apsvarstyti. 

— Ber lordas Mortimeris didžiai brangina draugystę su Pran- 
cūzija, — pasakė Džonas Meltrevezas. 

— Lorde senešale, — nutraukė jį Eduardas, — kiek žinau, jūs 
čia esate tam, kad mane saugotumėt, o ne patarinėtumėt. 

Jis sunkiai slėpė priešiškumą šitam arkliško veido baronui, 
buvusiam kalėjimo sargui ir, be menkiausios abejonės, nužu- 
džiusiam Eduardą II. Būti nuolatos Meltrevezo sekamam ar, 
geriau sakant, būti šnipinėjamam jaunajam valdovui darėsi 
kankinamai sunku. 

— Lordas Mortimeris, — tęsė Eduardas, — yra geras mūsų 
draugas, bet jis ne karalius, ir ištikimybės priesaiką Prancūzijos 
karaliui teks duoti ne jam. O grafas Lankasteris, Regento tary- 
bos galva, vienintelis, kuris turi teisę priimti sprendimus mano 
vardu, prieš išvykstant nedavė man jokių nurodymų sutikti su 
bet kokios formos priesaika. Ir aš neketinu duoti priesaikos 
taip, lyg būčiau koks plebėjas. 

Linkolno vyskupas Henrikas Bergeršas, Anglijos kancleris, 
taip pat priklausė prie Mortimerio partijos, tik nebuvo jam 
aklai atsidavęs kaip Meltrevezas, be to, būdamas aštraus pro- 


to, negalėjo, nepaisydamas būsimų nemalonumų, neįvertinti 

jaunojo karaliaus sprendimo apginti savo orumą, o kartu ir 
karalystės interesus. 

Tokia ištikimybės priesaika vertė vasalą prisistatyti savo val- 
dovui ne tik be ginklo, ne tik be karūnos; tokia priesaika dargi 
turėjo būti tariama priklaupus ir tuo patvirtinama, kad svar- 
biausia vasalo pareiga — priklausyti siuzerenui. 

— Svarbiausia pareiga! Tik paklausykite, milordai, - primyg- 
tinai reikalavo įsiklausyti Eduardas. — Ir jeigu atsitiktų taip, kad 
tuo metu, kai mes kariaujame su Škotija, Prancūzijos karalius 
įsigeis įpainioti mane į savo karą su Flandrija, Lombardija ar 
dar kuria kita šalimi, aš turėčiau viską mesti ir lėkti pas jį, kitaip 
jis galėtų pasinaudoti savo teise ir atimti iš manęs mano grafys- 
tę. O šito neturi būti. 

Vienas iš eskorto baronų, lordas Montegiu, negalėjo atsi- 
žavėti princo išmintimi, pasireiškusia šitokioj jaunumėj, be to, 
ne mažiau žavėjosi taip anksti išsiugdytu tvirtumu. O pačiam 
Montegiu buvo dvidešimt aštuoneri. 

— Manau, mes turėsime gerą karalių, — pareiškė jis. — Ir man 
džiugu jam tarnauti. 

Nuo tos dienos jis nė per žingsnį nesitraukė nuo Eduardo III 
padėdamas jam patarimais ir tapdamas patikimu jo ramsčiu. 

Pagaliau 16 metų karalius nugalėjo. Pilypo de Valua patarė- 
jai taip pat norėjo taikos, o ypač padaryti galą visiems kivirčams. 
Ar ne svarbiausia, kad čia, į Amjeną, atvyko Anglijos karalius? 
Juk ne tam sukviesti žmonės iš visos karalystės ir ne tam susirin- 
ko pusė Europos, kad šis susitikimas baigtųsi nesėkmingai. 

— Tiek to, tegul duoda paprastą priesaiką, — pasakė Pily- 
pas VI savo kancleriui tokiu tonu, tarsi būtų kalbama apie ko- 
kią nors šokio figūrą ar apie turnyro pradžią. — Aš jį suprantu ir, 


juo dėtas, tikriausiai pasielgčiau lygiai taip pat. 

Štai kodėl katedroje, pilnoje kilmingiausių senjorų, kurių 
prisikimšo net šoninės koplyčios, Eduardas ėjo su kardu prie 
šono, vilkėjo mantiją, išsiuvinėtą liūtais ir giliomis klostėmis 
krentančią nuo pečių, dėvėjo karūną, iš po kurios buvo ma- 
tyti nuleistos šviesios jo blakstienos. Iš prigimties pablyškęs jo 
veidas nuo jaudinimosi dar labiau išbalo. Po sunkiais praban- 
giais drabužiais gležna jaunystė atrodė ypač jaudinanti. Vienu 
momentu visų esančių katedroje moterų širdys pajuto begalinį 
švelnumą šitam jaunikaičiui ir visos iškart jį pamilo. 

Eduardą lydėjo du vyskupai ir dešimt baronų. 

Prancūzijos karalius, apsirengęs lelijomis puoštą mantiją, sė- 
dėjo chore, kiek aukščiau nei kiti karaliai, karalienės ir valdan- 
tys princai; šie buvo susėdę aplinkui ir sudarė tartum karūnų 
piramidę. Jis pakilo, didingas ir maloningas, kad pasveikintų 
savo vasalą, sustojusį per tris žingsnius nuo jo. 

Tarsi dangiška ietimi juos abu palietė ilgas saulės spindulys, 
prasiskverbęs pro lango vitražą. 

Mesiras Milis de Nuajė, šambelionas, Parlamento ir Pi- 
nigų rūmų galva, atsiskyrė nuo perų ir aukštųjų pareigūnų 
ir atsistojo tarp abiejų valdovų. Jam buvo apie 60 metų; iš jo 
ramaus, rimto veido matėsi, kad nei jo pareigos, nei iškilmių 
drabužiai ypatingo įspūdžio nedarė. Stipriu ir gerai suformuo- 
tu balsu jis pradėjo: 

— Sire Eduardai, karalius, mūsų valdovas ir galingas sen- 
joras, čia jus priima ne dėl tų reikalų, kuriuos jis tvarko ir ką 
turi valdyti Gaskonėje ir Ažene, kaip kad šias žemes valdė ir 
turėjo visus reikalus jose tvarkyti Karolis IV, ir kas neįeina į 
priesaikos žodžius. 

Tuomet išėjo į priekį ir atsistojo priešais Milį de Nuajė Hen- 


rikas Bergeršas, Eduardo kancleris, ir atsakė: 

— Sire Pilypai, mūsų valdovas ir senjoras, Anglijos karalius, 
ar bet kuris kitas už jį ir jo vardu, tvirtai pasiryžęs neatsisakyti 
jokių teisių, kurios jam patikėtos Gienės Kunigaikštystėje, ir 
viso kito jam priklausančio ir įsitikinęs, kad jokių kitų teisių, 
kad ir kokios jos būtų, Prancūzijos karalius nepasisavins rem- 
damasis šia priesaika. 

Tokia buvo kompromisinės priesaikos formuluotė; no- 
rėdamas galėjai ją suprasti dviprasmiškai, tačiau abi pusės su- 
tiko, ji nieko nestebino ir nieko nepertvarkė. Kiekvieną žodį 
galėjai suvokti dvejopai. 

Prancūzijos pusė norėjo pabrėžti, kad pasienio žemės, už- 
grobtos valdant ankstesniam karaliui per karo žygį, kuriam va- 
dovavo Karolis de Valua, tiesiogiai priklausys Prancūzijos karū- 
nai. Kitaip tariant, tai buvo jau įvykusio takto patvirtinimas. 

Anglijos žodžiai „bet kuris kitas už jį ir jo vardu buvo užuo- 
mina į karaliaus jaunumą ir į Regento tarybos veikimą. Bet „jo 
vardu“ ateity taip pat galėjo priderėti senešalo ar kurio kito 
karaliaus vietininko kompetencijai Gienėje. O žodžius „jokių 
kitų teisių“ reikėtų suprasti kaip iki šios dienos priimtų teisių 
patvirtinimą, kitais žodžiais sakant, čia įėjo 1327 metų sutartis. 
Tik apie tai aiškiai nebuvo pasakyta. 

Tokios deklaracijos, kaip, beje, visų taikos sutarčių ar sąjun- 
gų deklaracijos, priimamos visų tautų nuo nepamenamų laikų, 
visiškai priklausė tik nuo geros ar blogos valdovų valios. O šią 
valandą abiejų princų susitikimas liudijo abipusį troškimą gy- 
venti taikiai. 

Kancleris Bergeršas išvyniojo pergamentą, prie kurio kabo- 
jo Anglijos antspaudas, ir vasalo vardu perskaitė: 

— Sire, aš tampu jūsų Gienės Kunigaikštystės su viskuo jai 


priklausančiu vasalu ir pareiškiu, kad tai suteikta jūsų man, 

kaip Gienės kunigaikščiui ir Prancūzijos perui, remiantis taikos 
sutartimi, sudaryta tarp jūsų ir mūsų pirmtakų, ir remiantis 
tuo, kaip mes ir mūsų protėviai, Anglijos karaliai ir Gienės ku- 
nigaikščiai, elgėmės su mūsų pirmtakais, Prancūzijos karaliais, 
kunigaikštystės atžvilgiu. 

Vyskupas įteikė Miliui de Nuajė ką tik perskaitytą raštą, kur 
kas trumpesnį nei paprastai būna duodant vasalo priesaiką. 

Tuomet Milis de Nuajė paskelbė: 

— Sire, jūs tampate Prancūzijos karaliaus, mano senjoro, 
Gienės Kunigaikštystės su visu kuo jai priklausančiu vasalu, ku- 
rią, kaip jūs pripažįstate, gavote iš jo kaip Gienės kunigaikštis 
ir Prancūzijos peras, remiantis taikos sutartimis, priimtomis jo 
pirmtakų, Prancūzijos karalių, ir jūsų pirmtakų, remiantis tuo, 
kaip jūs ir jūsų pirmtakai, Anglijos karaliai ir Gienės kunigaikš- 
čiai, elgėsi su jo pirmtakais, Prancūzijos karaliais, tos pačios ku- 
nigaikštystės atžvilgiu. 

Norint visa tai galėjo tapti puikia dingstimi prasidėti nesu- 
tarimams tą pat dieną, kai sutartis bus sulaužyta. Eduardas III 
tuomet ištarė: 

— Tegu taip ir bus! 

Milis de Nuajė baigė tokiais žodžiais: 

— Karalius, mūsų valdovas, priima jus į vasalus, pa- 
tvirtindamas savo užtikrinimus ir aukščiau nurodytas aptartis. 

Eduardas žengė tuos tris žingsnius, kurie jį skyrė nuo valdo- 
vo, nusimovė pirštines, padavė jas lordui Montegiu ir, ištiesęs 
savo plonas baltas rankas, įdėjo jas į plačius Prancūzijos kara- 
liaus delnus. Paskiau abudu karaliai pasibučiavo į lūpas. 

Čia visi buvę katedroje pastebėjo, jog Pilypui VI nebe kiek 
reikėjo pasilenkti, kad pabučiuotų savo jaunąjį kuzeną. Tačiau 
jie skyrėsi įkūnumu. Anglijos karalius dar augo ir greitai žadėjo 


tapti gražaus stoto vyriškiu. 

Pačioje aukščiausioje varpinėje vėl suskambo varpai. Ir vi- 
siems pasidarė gera ir ramu. Perai ir dignitoriai patenkinti link- 
čiojo vieni kitiems. Bohemijos karalius Jonas sėdėjo savo kilniai 
svajinga veido išraiška, o jo išpuoselėta kaštoninė barzda gražiai 
sroveno krūtine. Grafas Gijomas Gerasis ir jo brolis Žanas de 
Eno šypsojosi anglų senjorams. Atliktas iš tiesų geras darbas. 

Kam reikia ginčytis, niršti, grasinti vienas kitam, nešti skun- 
dus Parlamentui, atiminėti lenus ir užiminėti miestus, be jokio 
atilsio kovoti mūšio lauke, eikvoti auksą, be reikalo varginti 
riterius ir lieti jų kraują, kai šit iš abiejų pusių truputis geros 
valios — ir galima puikiausiai susitarti kiekvienam laikantis savo 
nuomonės? 

Anglijos karalius atsisėdo į jam paruoštą sostą, stovintį 
kiek žemiau nei Prancūzijos karaliaus sostas. Reikėjo išklau- 
syti mišias. 

Pilypas VI atrodė kažko dar laukiąs; pasukęs galvą į savo 
perus, žvilgsniu susirado Roberą dArtua, kurio karūna gerokai 
kyšojo virš visų kitų. 

Roberas nepakėlė akių. Nors katedroje dvelkė gaivinama 
vėsa, jį pylė prakaitas, ir jis vis šluostė veidą raudona pirštine. Jo 
širdis beprotiškai daužėsi. Nekreipdamas domės, kad prakaitu 
įmirkusi pirštinė dažo, jis išsiterliojo veidą, ir dabar atrodė, it 
skruostu tekėtų kraujas. 

Staiga jis pakilo iš savo klaupto. Sprendimas priimtas. 

— Valdove, - šūktelėjo jis, prieidamas prie Pilypo VI sos- 
to, — jeigu jau čia susirinkę visi jūsų vasalai... 

Kai kalbėjo Milis de Nuajė ir vyskupas Bergeršas, jų sodrūs 
ir skardūs balsai buvo girdimi tolimiausiame katedros kampe- 
lyje. O dabar, kai prasižiojo Roberas, galėjai pamanyti, kad anie 


buvo ne žmonių balsai, tik paukštelių čirškėjimas. 

— ... ir kadangi visi jūs turite būti teisingi, — tęsė jis, — aš ir 
kreipiuosi į jus, prašydamas teisingumo. 

— Monsinjore de Bomonai, mielas mano kuzene, kas galėjo 
jus nuskriausti? — rimtai paklausė Pilypas VI. 

— Mane nuskriaudė, valdove, jūsų vasalė, grafienė Mao; ji 
neteisėtai, suktumu ir išdavyste pasisavino Artua Grafystės ti- 
tulus ir žemės valdas, kurios pagal visas teises man pereina iš 
prosenių. 

Čia pasigirdo mažne tokios pat jėgos balsas: 

— Aš taip ir žinojau! 

Tai atsiliepė Mao dArtua. 

Susirinkusiųjų eilės sujudo, bet tai reiškė ne apstulbimą, tik 
nuostabą. Roberas pasielgė taip, kaip Flandrijos grafas per Pi- 
lypo VI karūnavimą. Tarytum ėmė nūnai rastis naujas įprotis, 
kai save laikąs nuskriaustu peras taikosi pareikšti skundą kaip 
tik pačiomis iškilmingiausiomis progomis ir, neabejotinai, iš 
anksto susitaręs su karaliumi. 

Burgundijos kunigaikštis Edas klausiamai pažvelgė į savo 
seserį, Prancūzijos karalienę, ši jam atsakė tokiu pat žvilgsniu 
ir net skėstelėjo rankomis, tarsi norėdama pasakyti, kad ji pati 
nustebusi ne mažiau už savo brolį ir nieko nežino. 

— Mano kuzene, - tęsė Pilypas, - ar galite pateikti kokius 
popierius ir liudijimus, kurie patvirtintų jūsų teises? 

— Galiu, — tvirtai atsakė Roberas. 

— Jis negali, jis meluoja! - sukliegė Mao, paliko savo klauptą 
ir priėjusi atsistojo šalia sūnėno, priešais karalių. 

Jie, Roberas ir Mao, buvo panašūs ypač dabar, vienodomis 
karūnomis ir mantijomis, abu pykčio iškreiptais veidais ir krau- 
jo pritvinkusiais jaučio sprandais! Mao, toji kovingoji milžinė, 


kaip ir dera Prancūzijos perei, stovėjo prisisegusi prie šono di- 

džiulį kardą su auksine rankena. Būtų jie motina ir sūnus, ir tai 
jų giminystė vargiai rodytųsi akivaizdesnė. 

— Maloningoji tetule, — vėl prakalbo Roberas, — išeitų, jog 
jūs neigiate, kad kilmingasis grafas Pilypas dArtua, mano tėvas, 
vedybų sutartimi paskyrė mane, savo pirmagimį, Artua Grafys- 
tės paveldėtoju, ir jūs, pasinaudojusi tuo, jog aš buvau dar visai 
vaikas, kai mano tėvas mirė, mane apiplėšėte? 

— Neigiu viską, ką čia sakote, piktaširdi sūnėne, jūs tenorite 
man užtraukti gėdą. 

— Vadinasi, neigiate, kad ta vedybų sutartis apskritai buvo? 

— Neigiu! — suurzgė Mao. 

Per visą katedrą nualmėjo smerkiamas murmesys, ypač 
aiškiai nuskambėjo senojo grafo de Buvilio, buvusio Pilypo 
Gražiojo šambeliono, pasipiktinimas: „O!“ Vargu ar kas dar 
iš susirinkusiųjų turėjo svaresnių priežasčių už Buvilį, kara- 
lienės Klemencijos įsčių kuratorių, kai toji laukėsi Jono Po- 
mirtinio, spręsti apie didžius Mao gabumus melo ir šalta- 
kraujiškų žmogžudysčių dalykuose. Buvo visiškai akivaizdu, 
jog ji įžūliausiai neigia tiesą. Paprasčiausiai to Artua sūnaus, 
princo, turinčio teisę herbe nešioti leliją“, jungtuvės su Bre- 
tanės senjoro dukterimi be vedybų sutarties negalėjo įvykti, 
ir tą sutartį turėjo patvirtinti perai ir pats karalius. Bretanės 
kunigaikštis Žanas šitai persakė kaimynams. Šįsyk Mao per- 
žengė visas padorumo ribas. Tegul sau ji ir toliau anuose dvie- 
juose procesuose remiasi senuoju Artua Grafystės papročiu, 
kuris buvo parankus jai po belaikės brolio žūties, tegul! Bet 
neigti vedybų sutarties buvimą - šito jau per daug! Ji patvir- 
tino visus įtarimus, ir niekas neabejojo, kad tuos popierius 
sunaikino ji. 


Pilypas VI kreipėsi į Amjeno vyskupą: 

— Monsinjore, malonėkite atnešti šventąją evangeliją ir pri- 
saikdinti ieškovą... — kiek patylėjęs, pridūrė: — ... ir atsakovę. 

Kai evangelija buvo atnešta, karalius tarė: 

— Ir jūs sutinkate — ir vienas, ir kitas, jūs, mano kuzene, ir 
jūs, mano kuzina, — patvirtinti savo žodžius ir prisiekti šven- 
čiausiąja evangelija mūsų, jūsų valdovo, ir mūsų giminės kara- 
lių, ir visų čia susirinkusių perų akivaizdoje? 

Jis, Pilypas, tardamas tuos žodžius, išties buvo didingas, ir 
jo dešimtmetis sūnus princas Žanas spoksojo į jį prasižiojęs, 
išpūtęs akis, iš susižavėjimo užmiršęs viską pasaulyje. O Pran- 
cūzijos karalienei Žanai Raišajai aplink burną įsibrėžė negera, 
žiaurumą rodanti raukšlė, jos rankos drebėjo. Mao duktė Žana, 
Pilypo Ilgojo našlė, liesa ir išdžiūvusi, išbalo taip, kad jos veidas 
susiliejo su sniego baltumo drabužiu, kokį nešioja našlaujan- 
čios karalienės. Išblyško ir Mao vaikaitė, jaunoji Burgundijos 
kunigaikštienė, išbalo ir jos vyras kunigaikštis Edas. Galėtum 
pamanyti, kad dar akimirka, ir jie puls į priekį sulaikyti Mao 
nuo priesaikos. Stojo mirtina tyla, visi godžiai ištempė kaklus. 

— Aš sutinku! — vienu balsu šūktelėjo Mao ir Roberas. 

— Nusimaukite pirštines, — kreipėsi į juos Amjeno vyskupas. 

Mao mūvėjo žalias, nusišėrusias nuo šutros pirštines. Taigi 
virš Biblijos pakibo du stambūs delnai: vienas raudonas tarsi 
kraujas, o kitas — žalias lyg tulžis. 

— Prisiekiu, — pradėjo Roberas, — kad Artua Grafystė pri- 
klauso man ir kad aš pateiksiu laiškus ir liudijimus, kurie pa- 
tvirtins mano teises į nuosavybę! 

— Mano brangusis sūnėne, - sugriaudėjo Mao, — ar drįsite 
prisiekti, kad tuos laiškus kada nors matėte ar laikėte rankose? 

Viena pora akių įbesta į kitą porą akių, du riebalais aprekę 


stambus smakrai, veidas prieš veidą — jie su neapykanta ir nepa- 

sitikėjimu matavo vienas kitą žvilgsniais. „Kekšė, - galvojo Ro- 
beras. — Ne kas kitas, o tik tu juos ir pavogei!“ Kadangi panašio- 
mis aplinkybėmis reikia būti ryžtingam, Roberas aiškiai atsakė: 

— Taip, prisiekiu! O šit jūs, mano brangioji tetule, ar jūs išdrį- 
site prisiekti, kad tokių laiškų niekada nėra buvę, kad jūs niekuo- 
met nieko apie juos nežinojote ir nelaikėte jų savo rankose? 

— Prisiekiu, — atsakė ji lygiai taip pat ryžtingai ir pažvelgė į 
Roberą su didžiausia neapykanta. 

Šitose imtynėse nebuvo nugalėtojo. Svarstyklių lėkštės nė 
nekrustelėjo, nors kiekvienoje jų gulėjo nemažas svoris mela- 
gingos priesaikos, kurią jie abu priversti duoti. 

— Rytoj bus paskirti įgaliotiniai, jie pradės tirti ir įrodys, kad 
karaliaus teisingumas nugalės. Tą, kuris sumelavo, nubaus Die- 
vas, o tam, kuris pasakė teisybę, bus patvirtintos visos jo teisės, — 
pareiškė Pilypas ir davė ženklą vyskupui išnešti evangeliją. 

Dievas neprivalo tiesiogiai kištis į žmonių reikalus ir bausti 
priesaikos laužytojų, o dangus gali būti nebylus. Piktos sielos 


savo nelaimių sėklą nešioja pačios savyje. 


Antra dalis 


VELNIO ZAIDIMAI 


Liudytojai 


Kybojo dar visai žalutėlė ir ne ką didesnė už mažąjį pirščiuką 
kriaušė. 

Ant akmeninio suolo sėdėjo trise: viduryje senasis grafas 
de Buvilis, o iš abiejų šonų jį klausinėję Vilbremo riteris, ka- 
raliaus įgaliotinis, ir notaras Pjeras Tesonas, užrašinėjęs grafo 
parodymus. 

Didžiulis, panašus į kupolą Tesono kiaušas slėpėsi po rašti- 
ninko kepuraite; iš po jos karojo lygūs plaukai. Jo nosis buvo 
smaili, smakras nenormaliai siauras ir ištįsęs, visas profilis pri- 
minė jauno mėnulio pjautuvą. 

— Monsinjore, - labai pagarbiai kreipėsi jis, — ar galiu jums 
perskaityti jūsų parodymus? 

— Skaitykite, mesire, skaitykite, — atsakė Buvilis. 

Ir ištiesė ranką į mažytį žalią vaisių, pačiupinėjo jį, patikri- 
no, ar greitai prinoks... „Reikės priminti sodininkui, kad pariš- 
tų šaką“, — tarė sau jis. 

Notaras pasilenkė prie popierių, išdėliotų ant kelių, ir 
pradėjo: 

— „1329 metų birželio 17-ąją mes, Pjeras de Vilbremas, ri- 
teris...“ 

Karolis Pilypas VI nemėgo delsti. Praėjus dviem dienoms 
po viešo skandalo Amjene ir katedroje duotų priesaikų, jis pa- 
skyrė komisiją bylai tirti; nespėjo praeiti ir savaitė po karaliaus 
dvaro grįžimo į namus, o tyrimas jau prasidėjo; 

— „dr mes, Pjeras Tėsonas, karaliaus notaras, išklausėme...“ 

— Metre Tesonai, — nutraukė Buvilis, — ar jūs ne tas pats Te- 
sonas, kursai anksčiau tarnavo monsinjorui Roberui dArtua? 

— Tas pats, monsinjore... 

— O dabar jūs karaliaus notaras? Nuostabu, nuostabu, pri- 
imkite mano karščiausius sveikinimus... 

Buvilis kiek atsitiesė, ant savo apvalaus pilvo sunerdamas 
rankas. Apsirengęs buvo aptrintais aksomo drabužiais, per ilgais 
ir nemadingais, tokius nešiojo Pilypo Gražiojo laikais, o dabar 
senukas juos apsivilkdavo, kai eidavo darbuotis į sodą. 

Klausėsi ir sukiojo nykščius: trys kartai į vieną pusę, trys 
kartai — į kitą! Diena žadėjo būti graži ir šilta, bet rytas po nak- 
ties dar buvo vėsus... 

— „atėję išklausėme kilmingą ir galingą senjorą grafą Hiu- 
zą de Buvilį, ir tai vyko sode, šalia jo dvaro, įsikūrusio netoli Prė 
o Klerk... 

— Kaip pasikeitė viskas aplinkui per tą laiką, kai mano tėvas 
pastatė šitą namą, — tarė Buvilis. - Tuomet nuo pat Sen Žermen 
de Prė abatijos iki Sen Andrė dez Ar tebuvo trys dvarai: Nelio, 
kuris stovėjo ant paties upės kranto, kiek toliau kitas, Nava- 
ros, ir dar antroji grafų dArtua rezidencija, taip sakant, kaimo 
sodyba, nes aplinkui, kiek akys užmato, tik pievos ir laukai... 
O dabar! Tik pažiūrėkite, kiek visko pristatyta!.. Visi, kuriems 


pavyko praturtėti, mirt gyvent norėjo įsikurti šitoje pusėje, ir 

ką jūs manot, kaimo keliai virto miesto gatvėmis. Anksčiau, 
būdavo, užmetęs akį per tvorą, aplinkui matai žalumą, o da- 
bar — vieni stogai, nors, tiesą sakant, ir tuos vis sunkiau beįžiū- 
riu. O triukšmas! Sunku įsivaizduoti, kad šitokioje vietoje gali 
būti tiek triukšmo! Gali pamanyri, kad atsidūrei pačiame Sitė 
viduryje! Jei būčiau kiek jaunesnis, šitą namą parduočiau ir pa- 
sistatyčiau kitą kur nors kitur. Tik, deja, nebėra laiko... 

Jo ranka vėl apgraibomis užčiuopė mažytę žalią kriaušę, ky- 
bančią virš galvos. Sulaukti, kol prinoks vaisius, — štai ir viskas, 
ko jis dar drįso tikėtis savo amžiuje, tai ir yra pats toliausiai 
siekiantis jo planas, kurio įgyvendinimo jis dar vylėsi sulauk- 
ti. Pastaruoju laiku jo regėjimas vis silpnėjo. Viskas aplinkui, 
žmonės, medžiai, jam rodėsi lyg per storą sluoksnį vandens. 
O juk žmogus buvai toks aktyvus ir svarbus, važinėjai, posė- 
džiavai Karaliaus taryboje ir dalyvavai svarbiausiuose karalystės 
įvykiuose; o dabar šit tenka baigti savo dienas sode, čia ir min- 
tys dėliojasi lėtai, akis traukia migla, esi vienas ir visų apleistas, 
nebent jaunesniems žmonėms tenka kreiptis į tavo atmintį... 

Metras Pjeras Tesonas ir riteris de Vilbremas persimetė pa- 
vargusiais žvilgsniais. Ak, ir sunku turėti reikalų su tokiu liu- 
dytoju kaip šis senolis, grafas de Buvilis; jo šnekos be paliovos 
krypsta į kitas lankas, porina niekam neįdomias banalybes; kita 
vertus, jis pernelyg kilmingas ir per senas, kad galėtum jį sku- 
binti. Ir notaras vėl ėmė skaityti: 

— „kuris mums savo lūpomis ir pasakė toliau aprašytus da- 
lykus, taigi štai ką: kad tais laikais, kai jis buvo valdovo, mūsų 
Pilypo Gražiojo, šambelionas dar iki šiam įžengiant į sostą, jis 
susipažino su vedybų sutartimi, sudaryta tarp velionio monsinjoro 
Pilypo dArtua ir ponios Blanšos Bretonės, ir kad jis šitąją sutar- 
tį laikė rankose, ir kad minimoje sutartyje tikrai įrašyta, jog Ar- 

tua Grafystė paveldėjimo teise pereis anksčiau minėtam Pilypui 
dArtua, jam mirus, grafystė liks jo vyriškosios lyties palikuonims, 
gimsiantiems iš anksčiau minėtos santuokos...“ 

Buvilis sumosikavo ranka. 

— Nieko panašaus aš netvirtinau. Iš tiesų laikiau tą sutartį 
rankose, kaip jums sakiau ir kaip tai esu nurodęs monsinjorui 
Roberui dArtua, kai jis anądien buvo atvykęs manęs aplankyti. 
Tačiau nieku gyvu mano sąžinė neleistų tvirtinti, kad aš tą su- 
tartį skaičiau. 

— Tuomet kam jums, monsinjore, reikėjo tą sutartį laikyti, 
jei neskaitėte? — paklausė riteris de Vilbremas. 

— Kad nuneščiau sutartį savo valdovo kancleriui, o tasai už- 
dėtų antspaudus. Sutartis, tą aš gerai atmenu, turėjo visų kara- 
lystės perų antspaudus, o mano valdovas Pilypas Gražusis taip 
pat buvo peras, kaip vyriausias karaliaus sūnus. 

— Užrašykite tai, Tesonai, — paliepė Vilbremas. — Visi perai 
uždėjo savo antspaudus... Ir net neperskaitęs to popieriaus, 
monsinjore, jūs gerai žinojote, kad Artua Grafystę paveldės gra- 
fas Pilypas ir jo vyriškosios lyties palikuonys? 

— Man tai teko girdėti, — atsakė Buvilis, — ir nieko kito liu- 
dyti negaliu. 

Grafą erzino jaunojo Vilbremo maniera ištraukti iš jo dau- 
giau, nei jis ketino pasakyti. Šito berniūkščio dar ir pasaulyje 
nebuvo, o jo tėvas dar nė nebuvo sumanęs jo pradėti, kai rutu- 
liojosi tie įvykiai, apie kuriuos taip įgrisiai klausinėja! Tai šit ko- 
kie tie ką tik iškepti karaliaus pareigūnai, kad ir tokie nežymūs, 
o žiū, pučiasi it kalakutai. Na juk vieną gražią dieną ir jie pasi- 
jus besėdį savo sode, šalia gyvasienės, seni ir visų apleisti... Taip, 
Buvilis gerai atsiminė, kas buvo įrašyta Pilypo dArtua vedybų 
sutartyje. Bet kada jis išgirdo apie tai kalbant pirmąkart? Ar 

pačių jungtuvių dieną, 1282 metais, ar 1298-aisiais, kai gra- 
fas Pilypas mirė nuo žaizdų, gautų Fiurno mūšyje? O gal kur 
kas vėliau, po to, kai senasis grafas Roberas II buvo nukautas 
Kurtrė mūšyje, tai jau būtų 1302 metai; jis savo sūnų pergyve- 
no kerveriais metais, tai tada ir prasidėjo nesibaigiantys kivirčai 
tarp jo dukters Mao ir jo vaikaičio, dabartinio Robero III... 

Iš Buvilio buvo reikalaujama atsiminti kokį nors konkretų 
momentą, kuris būtų susietas su ta sutartimi, kokią nors datą, 
bet kur ten gali prisiminti, kas buvo nutikę daugiau nei prieš 
dvidešimt metų... Kad tik notaras Tesonas ir tas siras de Vilbre- 
mas būtų prisistatę spausti iš jo smegeninės prisiminimų; ne, 
dar atkako ir pats Roberas dArtua. Jis elgėsi be galo maloniai 
ir pagarbiai, nieko neprikiši, bet vis dėlto plyšojo visa gerkle, 
kėtodamas rankomis, ir nenustygo vietoje, mindžiodamas savo 
didžiulėmis pušnimis gėlių lysves. 

— Tada patikslinsime šitaip, - prabilo notaras, kažką pataisęs 
savo rašte. — „...i7 nors jis minėtą sutartį rankose laikė, bet laikė 
trumpai, be to, prisimena, kad sutartis buvo patvirtinta dvylikos 
perų antspaudais, ir dar grafas Buvilis mums pranešė tais laikais 
girdėjęs, kad anksčiau paminėtoje sutartyje buvo tikrai įrašyta, jog 
Artua Grafystė...“ 

Buvilis galvos linktelėjimu tam pritarė. Žinoma, jis būtų gei- 
davęs, kad tokius žodelius, kaip „be to... tais laikais girdėjęs“, ku- 
riuos notaras kažkodėl prikergė jam, išbrauktų, bet tiek jau to, jis 
pavargo kovoti. Beje, ar koks vienas žodis gali būti svarbus? 

— „„.„pereis jo vyriškosios lyties palikuonims, kurie gims iš minė- 
tos santuokos, ir dar jis mums patvirtino, jog sutartis buvo padėta 
saugoti į rūmų archyvus ir laiko tikru faktu, kad sutartis vėliau 
iš minėtų archyvų buvo pagrobta dėl piktų kėslų ir įsakius poniai 
Mao dArtua...“ 

— Šito aš taip pat nesakiau, — metė Buvilis. 

— Šito jūs tiesiai nesakėte, monsinjore, - sutiko Vilbremas, — 
bet tai išplaukia iš jūsų parodymų. Grįžkime prie to, ką jūs pa- 
liudijote: pirma, vedybų sutartis egzistavo, antra, jūs ją matėte 
ir, trečia, ji buvo padėta saugoti į karaliaus archyvus... patvirtin- 
ta perų antspaudais... 

Vilbremas vėl pasikeitė su notaru nuobodžiaujančiais 
žvilgsniais. 

— ... patvirtinta perų antspaudais, — pakartojo jis, kad su- 
teiktų malonumo liudytojui. — Jūs taip par liudijote, jog tąja 
sutartimi grafienė Mao neturi paveldėjimo teisių ir kad ta su- 
tartis iš archyvų dingo, kad negalėtų būti pateikta teismo bylo- 
je, kurią monsinjoras Roberas dArtua iškėlė savo tetulei. Kas, 
jūsų galva, ją galėjo pagrobti? Nejau manote, kad tai padaryta 
įsakius pačiam Pilypui Gražiajam? 

Klastingas klausimas. Juk taip dažnai galėjai išgirsti, neva 
Pilypas Gražusis, norėdamas apdovanoti savo jauniausių sūnų 
uošvę, padarė taip, kad sprendimas būtų pakeistas jos naudai? 
Neilgai trukus ims visur šaukti, kad ne kam kitam, girdi, o pa- 
čiam Buviliui ir buvo liepta pagrobti popierius! 

— Nepainiokite, mesire, karaliaus Pilypo Gražiojo vardo su 
tokiais nedorais darbais, — oriai atsakė jis. 

Viršum stogų ir medžių lapijos iš Sen Žermeno de Prė var- 
pinės subangavo varpų gausmas. Buvilis atsiminė, kad kaip tik 
tokiu metu jam atneša dubenėlį varškės; jo daktaras patarė varš- 
kę valgyti bent tris kartus per dieną. 

— Taigi, — tęsė Vilbremas, — išeitų, kad sutartis buvo išvogta 
be karaliaus žinios... O kas gi dar, jei ne grafienė Mao, galėjo 
būti suinteresuotas, kad ji dingtų? 

Jaunasis karaliaus įgaliotinis stukseno pirštų galais į suolo 


akmenį; savo argumentais jis buvo patenkintas. 

— O! Žinoma, - atsiduso Buvilis, —- Mao gali viską. 

Tas jo įsitikinimas gimė toli gražu ne vakar. Jis pats žinojo, 
kad Mao padarė du nusikaltimus, ir kur kas rimtesnius nei kokių 
pergamentų vagystė. Negali būti jokių abejonių; ji nužudė kara- 
lių Liudviką X, ji nužudė jo paties, Buvilio, akyse, penkių dienų 
kūdikį, kurį ji manė esant mažąjį karalių Pomirtinį!.. Ir vis tam, 
kad išsaugotų Artua Grafystę. Ką ir kalbėti, kvaila būtų jai dar 
jausti kokių nors skrupulų ir bijoti prasilenkti su faktų tikslumu! 
Ji pavogė brolio vedybų sutartį, pavogė, neverta nė abejoti, ir dar 
drįsta neigti, dar prisiekinėja, kad jos niekada nėra buvę! Siaubin- 
ga moteris... Tik dėl jos kaltės tikrasis Prancūzijos karalių įpėdi- 
nis auga toli nuo savo karalystės, viename Italijos miesteliūkštyje, 
pas Lombardijos pirklį, kuris laiko berniuką tikru savo sūnumi... 
Tiek to! Geriau apie tai negalvoti. Buvilis kadaise patikėjo šią 
paslaptį, kurią pats vienas težinojo, popiežiaus ausiai. Negalvoti 
daugiau apie tai, niekada nebegalvoti... o tai imsi ir išsiplepėsi. 
Kad tik tie klausinėtojai greičiau išeitų, kad tik greičiau! 

— Jūs visiškai teisus, palikite viską taip, kaip parašėte, — išta- 
rė jis. — Kur aš turiu pasirašyti? 

Notaras padavė Buviliui plunksną. Šis vargiai atskyrė lapo 
kraštą. Ir pati parašo uodegėlė išlindo už popieriaus. Pasigirdo 
murmesys: 

— Teišsipildo Dievo valia ir, prieš pakliūdama į velnio nagus, 
teišperka kaltes savo. 

Ant jo parašo užbarstė pudros, kad greičiau išdžiūtų rašalas. 
Notaras sulankstytus lapus, rašymo priemones ir visa kita sudė- 
jo į juodos odos krepšį, tada abu tarnautojai atsistojo atsisvei- 
kinti. Buvilis net nepakilo nuo savo suolo, tik pamojavo ranka. 
Nepaėjo jie nė penkių žingsnių, o senajam grafui jau atrodė 


kaip du neaiškūs šešėliai, tirpstantys už vandens uždangos. 

Senasis šambelionas paskambino šalia jo padėtu varpeliu, 
kad pareikalautų savo varškės. Jį persekiojo neramios mintys. 
Kaip galėjo jo didžiai gerbiamas valdovas, karalius Pilypas Gra- 
žusis, byloje dėl Artua pamiršti aktą, kurį pats anksčiau buvo 
patvirtinęs, kaip galėjo atsitikti, kad jis nėmaž nesusirūpino 
šito popieriaus dingimu? Ak, net patys geriausi karaliai kuria 
ne vien tik gražius dalykus... 

Buviliui šovė į galvą mintis, kad nieko nelaukęs kurią dieną 
eis aplankyti bankininko Tolomėjaus, paklausinės apie Gučą 
Baljonį... ir apie vaiką... šiaip, lyg iš mandagumo, kai išeis iš 
kalbos. Senasis Tolomėjus jau beveik nesikelia iš patalo. Jo ne- 
laiko kojos. Gyvenime taip jau būna; vienam dingsta klausa, 
kitam užgęsta regėjimas, o trečiam nustoja klausyti rankos arba 
kojos. Praeitį matuoji metais, o ateitį drįsti numatyti tik mėne- 
siais ar net savaitėmis. 

„Kažin ar išgyvensiu iki tos dienos, kai prinoks šita kriaušė, 
ir ar galėsiu ją nusiskinti?“ — pagalvojo grafas de Buvilis, pakėlęs 
akis į gyvasienę. 

Mesiras Pjeras de Maso, Montarži senjoras, buvo ne iš tų, 
kurie dovanotų už nuoskaudas kam nors, net ir mirusiesiems. 
Priešo žūtis nė kiek nenumaldydavo pagiežos. 

Jo tėvas, Geležinio Karaliaus laikais užėmęs aukštas parei- 
gas, Angerano de Marinji buvo nublokštas žemyn, ir dėl to šei- 
mos padėtis rimtai nukentėjo. Visagalio Angerano de Marinji 
nuopuolis jam atrodė it atmoka už jo skriaudas; didingiausia 
jo gyvenimo diena bus toji, kai jis, kaip Liudviko Vaidingojo 
ginklanešys, vedė Marinji į kartuves. Vedė, žinoma, per skam- 
biai pasakyta, veikiau lydėjo, ir tai ne pirmoje gretoje, o tarp 
daugelio dignitorių, kur kas žymesnių nei jis. Bėgo metai, ir tie 


senjorai vienas po kito paliko šį pasaulį; kaskart, kai kalba užei- 

davo apie tą įsimintiną eiseną, mesiras Pjeras de Maso be jokios 
sąžinės graužaties toje kortežo hierarchijoje save per vieną vietą 
vis pastumdavo į priekį. 

Iš pradžių tenkinosi pabrėždamas, kaip įžūliai peržvelgė jis 
mesirą Angeraną, stovintį ant vežimo, kaip visa savo veido išraiš- 
ka jam parodė, kad kiekvieno, kuris kenkia Maso šeimai, kiekvie- 
no, kad ir kaip aukštai būtų šis iškilęs, laukia pelnyta bausmė. 

Kiek vėliau atmintis įvykį pagražino, ir Maso jau tikino, jog 
Marinji per savo paskutinę kelionę ne tik jį atpažino, bet dar ir 
kreipėsi į jį, liūdnai tardamas: 

— Ak, tai jūs, Maso! Dabar galite triumfuoti: aš jums prida- 
riau tiek blogo ir labai gailiuosi. 

O šiandien, kai nuo tos dienos praėjo jau keturiolika metų, 
pasirodė, kad Angeranas de Marinji, eidamas į savo baudimo 
vietą, kreipęsis tik į jį vieną, Pjerą de Maso, ir nuo pat kalėjimo 
iki Montokono išliejęs viską, kas gulėję ant jo sąžinės. 

Nedidelio ūgio, virš nosies suaugusiais žilsvais antakiais, su 
nesilankstančiu kelio sąnariu po nesėkmingo griuvimo nuo ar- 
klio per turnyrą Pjeras de Maso ir toliau rūpestingai valė, blizgi- 
no šarvus, nors puikiai žinojo, kad niekada jų nebedėvės. Jis buvo 
ne tik garbėtroška, bet ir kerštininkas, ir Roberas dArtua tai gerai 
žinojo; jis net porą kartų buvo jį aplankęs, kad tasai jam papasa- 
kotų apie aną garsųjį jojimą šalia mesiro Angerano vežimo. 

— Tai štai! Papasakokite visa tai karaliaus pasiuntiniams, 
kai jie prisistatys čia ir ims jūsų, kaip liudytojo, klausinėti apie 
mano bylą, — tarė Roberas. — Tokio garsaus žmogaus kaip jūs 
pasakyti žodžiai daug ką reiškia; jūs apšviesite karalių, ir jis, 
kaip savo ruožtu ir aš, būsime jums be galo dėkingi. Beje, ar 
jums niekada nemokėjo pensijos už visas paslaugas, kurias su- 


teikė karalystei jūsų tėvas ir jūs pats? 

— Niekada. 

Kokia neteisybė! Kai tiek intrigantų, visokių miestelėnų, 
prasimušėlių per paskutinių karalių valdymą įtraukta į sąrašą 
karaliaus dovanoms gauti, kaip atsitiko, kad buvo užmirštas 
tokio aukšto dorybingumo žmogus kaip mesiras de Maso? Už- 
mirštas tyčiom ir čia neapsieita be grafienės Mao piktos valios, 
juk ji, žinoma, visuomet buvo susieta su Angeranu de Marinji! 

Ir Roberas dArtua asmeniškai rūpinosi, kad tokia neteisybė 
būtų atitaisyta. 

Viskas baigėsi tuo, kad, kai pas buvusį ginklanešį pasirodė 
riteris de Vilbremas su nepakeičiamu notaru Tesonu, namų šei- 
mininkas į klausimus atsakinėjo su tokiu pat įkarščiu, kokiu jie 
jam buvo pateikiami. 

Apklausa vyko gretimame sode, nes parodymai — to reikėjo 
teisingumui — turi būti duodami atviroje vietoje ir laisvame ore. 

Paklausęs Pjero de Maso, galėjai pamanyti, kad Marinji eg- 
zekucija vyko ne anksčiau kaip užvakar. 

— Taigi, — kalbėjo Vilbremas, — jūs, mesire, buvote šalia ve- 
žimo, kai siras Angeranas iš jo lipo prie kartuvių? 

— Aš pats įlipau į vežimą, — atsakė Maso, - ir karaliaus Liud- 
viko X įsakymu paklausiau nuteistojo, dėl kokių prasikaltimų 
jis panorėtų atgailauti stodamas prieš Dievo teismą? 

Iš tikrųjų tokį įgaliojimą turėjo Tomas de Marfontenas, tik 
jis jau seniai miręs... 

— O Marinji ir toliau tvirtino nepadaręs visų tų nusikaltimų, 
kuriuos jam priskyrė teismas; jis prisipažino, tačiau... štai jo pa- 
ties žodžiai, kiek juose klastos!.. „Dėl teisingo reikalo aš darau 
neteisingus veiksmus.“ Tuomet aš jo paklausiau, kokie vis dėlto 
buvo tie jo veiksmai; jis man išvardijo jų daugybę, pavyzdžiui, 


privertė atsistatydinti mano tėvą, sirą de Montarži, be to, iš kara- 

liaus archyvų pagrobė velionio grafo dArtua vedybų sutartį ir taip 
pasitarnavo poniai Mao ir jos dukterims, karaliaus marčioms. 

— Aha! Vadinasi, tai jis liepė išvogti sutartį? Ir pats prisipaži- 
no! - šūktelėjo Vilbremas. — Tai svarbiausia. Rašykite, Tesonai, 
rašykite. 

Notarui šito padrąsinimo nė nereikėjo, jis ir taip įsikarščiavęs 
rašė. Tai bent geras liudytojas šitas siras de Maso! 

— Gal jums kartais, mesire, žinoma, — įsiterpė savo ruožtu 
ir Tesonas, — kad sirui Angeranui už tokią piktadarystę buvo 
užmokėta? 

Senukas kiek padvejojo, ir jo žili antakiai susiraukė. 

— Tikrai buvo užmokėta, — išpylė jis. — Nes aš jo tiesiai pa- 
klausiau, ar jis gavo, kaip tvirtinama, 40 000 livrų iš ponios 
Mao už tai, kad padėjo jai laimėti bylą prieš karalių. Ir An- 
geranas nuleido galvą sutikdamas ir susigėdęs, o paskiau tyliai 
atsakė: „Melskitės už mane, mesire de Maso“, o juk tai ir buvo 
jo prisipažinimas. 

Pjeras de Maso sunėrė ant krūtinės rankas, visa jo povyza 
rodė panieką ir triumfą. 

— Dabar viskas aišku, — tarė patenkintas Vilbremas. 

Notaras užrašinėjo paskutinius liudytojo žodžius. 

— Ar jūs jau daug apklausėte žmonių? — pasidomėjo buvęs 
ginklanešys. 

— Keturiolika, mesire, ir dar liko išklausyti antra tiek, — at- 
sakė Vilbremas. - Bet mūsų viso labo aštuoni karaliaus įgalioti- 


niai ir du notarai ir darbą, garbė Dievui, galime pasidalyti. 


86 


LELIJA IR LIŪTAS 


II 
Kvotą veda pats bylininkas 


Monsinjoro dArtua darbo kabinetą puošė keturios religinės 
tematikos freskos, padarytos gana prastokai; freskos, kuriose 
dominavo ochros ir žydra spalvos, vaizdavo keturių šventųjų 
fhigūras, kad „įkvėptų pasitikėjimo“, — taip kalbėjo kabineto šei- 
mininkas. Dešinėje šventasis Jurgis ietimi duria slibiną, priekyje, 
tik įėjęs, matai šventąjį Mauricijų, kitą riterių patroną; jis stovi 
visu ūgiu su šarvais ir žydra mantija; ant tolesnės sienos šven- 
tasis Petras traukia iš jūros savo pilnus žuvies tinklus; šventajai 
Magdalenai, nusidėjėlių globėjai, slepiančiai savo nuogumą tik 
po ilgų garbanų auksu, paskirta ketvirta siena. Ir kaip tik čia 
dažniausiai mėgo užmesti savo žvilgsnį monsinjoras Roberas. 

Lubų sijos taip pat buvo nudažytos ochros, geltona ir žydra 
spalvomis, vietomis pagražintos Artua, Bomono ir Valua her- 
bais. Iš baldų stovėjo brokatu dengti stalai ir skrynios, ant ku- 
rių mėtėsi prabangiai puošti ginklai, ir dar sunkios geležinės, 
paauksuotos žvakidės. 

Roberas pakilo iš plataus gremėzdiško krėslo ir grąžino nota- 
rui apklausų juodraščius, kuriuos ką tik buvo perbėgęs akimis. 

— Šaunūs, velniškai šaunūs popieriai, — pareiškė jis, - ypač 
geri siro de Maso parodymai; jis atrodo toks spontaniškas, o jį 
čia labai gražiai papildo grafo de Buvilio žodžiai. Neabejotina, 
jūs apsukrus žmogus, metre Tesonai Kliautininke, ir aš nėmaž 
nesigailiu pakėlęs jus į tokią vietą, kur dabar esate. Po jūsų nu- 
piepusiu veidu slepiasi toks sumanumas, apie kokį tegali svajoti 
daugelis tuščiagalvių Parlamento metrų. Reikia pripažinti, kad 


Dievas jus apdovanojo padoriu indu jūsų smegenims. 

Notaras meilikaujamai vyptelėjo ir nuleido savo nenormaliai 
didelį, kepuraite apvožtą kiaušą, kuris priminė stambią juodą 
kopūsto galvą. Armieštos lengva patyčia monsinjoro dArtua pa- 
gyros panėšėjo į pažadą ateityje paskirti į aukštesnes pareigas. 

— Ar čia jau visas jūsų derlius? Šiandien nieko daugiau man 
nesiruošiate pranešti? — pridūrė Roberas. — O kaip einasi mūsų 
reikalai su buvusiuoju Betiūno baji? 

Bylinėjimasis — tokia pat aistra kaip ir kiekvienas azartinis 
žaidimas. Roberas dArtua galvojo tik apie savo būsimą teismo 
procesą ir veikė atsižvelgdamas į bylos eigą. Per paskutines dvi 
savaites jo vienintelis gyvenimo tikslas buvo pasirūpinti liudy- 
tojų parodymais. Jo smegenys intensyviai darbavosi nuo aušros 
iki pat sutemos, jis net, būdavo, naktį šokdavo iš miegų paža- 
dintas netikėtos minties, skambindavo tarnui Lormė. Kai šis 
apsnūdęs ir suirzęs pasirodydavo, klausdavo: 

— Sakyk, senas knarkly, ar ne tu man aną dieną pliurpsėjai 
apie tokį Simoną Dureną ar Durjė, kuris dirbo pas mano senelį 
notaru? Gal kartais žinai, ar jis dar gyvas? Pamėgink rytoj apie 
jį sužinoti. 

Per mišias, kurių jis iš padorumo kas rytą eidavo klausyti, 
vis sugaudavo save prašąs Dievo, kad byla baigtųsi jo naudai. Po 
karštos maldos jis savaime grįždavo prie machinacijų ir, skaity- 
damas evangeliją, mintyse kalbėdavo: 

— O tas Žilis Elamandas, kuris anksčiau pas Mao tarnavo 
pažu ir kurį ji išvarė už kažkokį prasižengimą... Štai kas tikriau- 
siai galėtų liudyti mano naudai. Kad tik neužmirščiau. 

Niekada dar jis taip uoliai nesidarbavo Taryboje; kasdien rū- 
muose praleisdavo daugybę laiko. Pažvelgęs į jį, galėjai pamanyti, 
kad jis visu kūnu ir siela atsidavęs karalystės reikalams; tačiau šitai 


buvo daroma tik tam, kad išlaikytų savo įtaką svainiui Pilypui VI, 

taptų nepakeičiamas ir akylai žiūrėtų, jog į atitinkamas pareigas 
būtų skiriami tik jo, Robero, parinkti žmonės. Jis labai atidžiai 
stebėjo teismo nuosprendžius, kad praturtintų savo machinaci- 
jas kokia gudresne mintimi. O į visa kita jam buvo nusispjaut. 
Monsinjoras dArtua puikiausiai žinojo, kad Italijoje gvelfai ir 
gibelinai ir toliau pjaunasi, kad Acas Viskontis liepė nužudyti 
savo dėdę Marką ir užbarikadavo Milaną, apsuptą imperatoriaus 
Liudviko Bavaro kariaunos, tuo tarpu Verona, Vičenca, Paduja, 
Treviza nenori paklusti popiežiui, Prancūzijos statytiniui — apie 
tai daug girdėjo, bet mažiausiai dėl to suko galvą. 

Tai, kad Anglijoje karalienės partija patiria sunkumų, o Ro- 
džerio nepopuliarumas kasdien vis didėja, monsinjoras dArtua 
taip pat žinojo ir tik traukė pečiais. Tomis dienomis Anglija 
jo nedomino, nedomino jo ir Flandrijos gelumbininkai, kurie, 
norėdami gauti iš savo prekybos daugiau pelno, plėtė ryšius su 
Anglijos vilnų manufaktūros bendrovėmis. 

Bet tai, kad metras Andrijė Florentietis, Buržo kanauninkas 
ir iždininkas, dar negavo naujų Bažnyčios beneficijų, o riteris 
de Vilbremas dar neperėjo į Mokesčių rūmus, jam atrodė itin 
svarbu! Juk metras Andrijė ir riteris de Vilbremas buvo du iš 
aštuonių karaliaus įgaliotinių, skirtų tirti Artua bylą. 

Tuos įgaliotinius Roberas pars pasiūlė Pilypui VI ir, atvirai 
kalbant, juos pats pasirinko... „O jei mums paskyrus Bušarą de 
Monmoransi? Jis visada ištikimai tarnavo... O jei paskyrus Pje- 
rą de Kunjerą? Jis tikrai įžvalgus žmogus ir visų gerbiamas...“ Po 
ilgų svarstymų vienas jų ir buvo paskirtas - Pjeras Tesonas, ku- 
ris ištisus dvidešimt metų buvo susietas su Valua, o paskui — su 
Dobero namais. 

Pirmąkart gyvenime Pjeras Tesonas pajuto savo svarbą, 


pirmąkart su juo buvo elgiamasi taip draugiškai, pirmąkart jo 

žmona pamaloninta gražiausio audeklo atraižomis suknelėms, 
o jis pats - mažais aukso monetų kapšeliais. Tik jis labai jau pa- 
vargo, nes Roberas savo žmonėms nedavė ramybės; šito milžino 
gyvybingumas turėjo savybę galutinai išsekinti kitus. 

Pirmiausia monsinjoras Roberas mažne visą laiką buvo ant 
kojų. Be jokio sustojimo jis žingsniavo po savo kabinetą tarp 
didžiulių šventųjų figūrų. Ir metras Tesonas manė, kad netinka 
sėdėti tokio aukšto asmens kaip Prancūzijos peras akivaizdoje. 
O juk notaras įpratęs dirbti sėdomis. Metrui Tesonui teko lai- 
kyti savo juodos odos krepšį rankose, jis nedrįso padėti jo ant 
brokato staltiesės ir vargiai traukė iš jo vieną po kito dokumen- 
tus; ne veltui jis baiminosi, kad per šitą bylą visam gyvenimui 
užsidirbs strėnų skausmą. 

— Aš mačiau buvusį baji Gijomą de la Planšą, — atsakė jis 
į Robero klausimą. — Jis dabar Šatlė kalėjime. Ponia Divion 
aplankė jį; baji paliudijo taip, kaip mes ir tikėjomės. Jis prašo, 
kad jūs nepamirštumėt jo užtarti ir pakalbėti su mesiru Miliu 
de Nuajė, nes pakliuvo jis už bjaurų reikalą; de la Planšui gresia 
kartuvės. 

— Pasirūpinsiu, kad jį paleistų, tegul sau ramiai miega. O 
Simoną Durjė ar apklausėte? 

— Dar ne, monsinjore, bet artimiausiu laiku apklausiu. 
Jis pasiruošęs įgaliotiniams pareikšti, kad tą dieną dalyvavo ir 
matė, kaip 1302 metais grafas Roberas II, jūsų senelis, prieš pat 
savo mirtį padiktavo laišką, kuriuo patvirtino jūsų paveldėjimo 
teisę į Artua Grafystę. 

— O! Tikrai puiku, labai puiku. 

— Aš jam pažadėjau, kad jūs paimsite jį į savo namus ir mo- 
kėsite už išlaikymą. 


— Kodėl jis buvo išvytas? — pasidomėjo Roberas. 

Notaras ranka nubrėžė kreivę, šiuo mostu aiškiai parodyda- 
mas, kad Durjė mėgo dėtis į kišenę tai, kas jam nepriklausė. 

— Mat kaip! - šūktelėjo Roberas. — Na, dabar jis jau senas ir 
turėjo laiko atgailauti! Duosiu jam metams 100 livrų, kampą ir 
audeklo drapanoms. 

— Manesjė de Lanua patvirtins, kad pavogtus laiškus ponia 
Mao sudegino... Jo namas, kaip žinote, turės būti parduotas iš 
varžytinių, mat iki ausų prasiskolinęs lombardams; ir jeigu jūs 
pagelbėsite, skolingas tikrai neliks. 

— Esu geros širdies, — atsiliepė Roberas, — tik ne visi tai 
žino. Bet jūs man nieko nepasakojate apie Žiuvinji, buvusį 
Angerano tarną? 

Notaras kaltai nuleido galvą. 

— Man iš jo nepavyksta nieko išpešti, — pratarė jis. - Užsi- 
spyrė ir tvirtina, kad nieko nematė, nieko neatsimena. 

— Čia dabar? — riktelėjo Roberas. — Aš pats buvau Luvre ir 
mačiau, kaip jis ėmė pinigus. Tai už ką jam mokėti? Aš pats su 
juo kalbėjau! Ir jau spiriasi, kad nieko neprisimena? Paklausy- 
kite, ar negalima būtų jo kiek paspausti? Žnyplių vaizdas turėtų 
padėti sakyti tiesą. 

— Monsinjore, - liūdnai priminė notaras, - kankinti galima 
sulaikytuosius, o liudytojų kol kas dar nekankina. 

— Tada pasakykite jam: jei negrįš atmintis, atlygis daugiau 
mokamas nebus. Esu geraširdis, bet tegul ir kiti man parodo 
kiek gerumo. 

Roberas sugriebė bronzinę žvakidę, sveriančią mažiausiai 
penkiolika svarų, ir vėl ėmė vaikščioti mėsčiodamas ją iš vienos 
rankos į kitą. 

Ir notaras pagalvojo apie Viešpaties neteisingumą; jis sutei- 


kia tiek daug fizinės galios žmonėms, kuriems ji reikalinga tik 

žaidimams, ir tiek mažai duoda vargšams notarams, kuriems 
reikia tampyti tokį sunkų juodos odos krepšį. 

— O ar nesibaiminate, monsinjore, jog Žiuvinji, netekęs 
savo pinigų, gaus jų iš grafienės Mao rankų? 

Roberas staigiai sustojo. 

— Mao? - riktelėjo jis. — Ji dabar nieko nebegali; ji vengia 
rodytis tarp žmonių, visko bijo. Jos net rūmuose niekas nėra 
matęs. Paskutiniu metu lindi namie ir dreba iš baimės; žino, 
kad jai galas. 

— Kad taip iš jūsų lūpų Dievui į ausį, monsinjore. Ak, viskas 
Dievo valioje. Teisybė, mes laimėsime; tik ne taip jau visa pa- 
prasta — dar reikia panaikinti keletą nedidelių kliūčių... 

Tesonas suabejojo, ar verta tęsti. Ir ne todėl, kad būtų bai- 
mingsis sukelti grafo įsiūtį, o dėl to, kad krepšio svoris galutinai 
nusvėrė ranką. O juk dar reikėtų pastovėti penkias ar net de- 
šimt minučių. 

— Mane įspėjo, — apsisprendęs tęsė jis, — kad mūsų žmonės 
atvyko į Artua jau po to, kai ten lankėsi kiti apklausėjai, ir liudy- 
tojai davė parodymus kitiems. Maža to, visą tą laiką tarp ponios 
Mao pilies ir Dižono pirmyn atgal zuja pasiuntiniai. Ne vienas 
matė, kaip pas ją ėjo žygūnai, vilkintys Burgundijos livrėjas... 

Mao bando paspęsti pinkles pasitelkusi į pagalbą kunigaikštį 
Edą; čia viskas aišku. Juo labiau kad karaliaus rūmuose Burgun- 
dijos partiją rėmė karalienė. 

— Taip tai taip, bet karalius už mane, — pareiškė Roberas. — 
Tai kekšei galas, patikėkite, Tesonai. 

— Vis dėlto reikėtų pasirūpinti tais popieriais, monsinjore, 
nes be popierių... Vienus žodžius visuomet galima atremti ki- 
tais... Ir kuo anksčiau, tuo geriau. 

Ne veltui notaras taip primygtinai prašė, tam jis turėjo as- 


meninių priežasčių. Įkalbėti tiek liudytojų duoti parodymus, 

išgauti juos papirkinėjant ar grasinant — pelningas reikalas, ta- 
čiau taip gali atsidurti Šarlė kalėjime, o iš ten, neduok, Viešpa- 
tie, ir ratas netoli... Tesonas neturėjo jokio noro užimti buvusio 
Betiūno baji vietą. 

— Bus, bus tie jūsų popieriai, bus! Ir greitai, sakau jums! 
Nejau manote, kad juos taip lengva gauti?.. Beje, Tesonai, - ne- 
tikėtai paklausė Roberas, pirštu rodydamas į juodą odinį krep- 
šį, — užrašydamas grafo Buvilio parodymus, jūs nurodėte, kad 
vedybų sutartį patvirtino dvylikos perų antspaudai. Kodėl jūs 
taip parašėte? 

— Nes taip sakė liudytojas, monsinjore... 

— Ak, taip... Tai labai svarbu, — tarė Roberas. 

— Kodėl, monsinjore? 

— Kodėl? O todėl, kad aš laukiu kitos sutarties kopijos, tos 
iš Artua archyvų, man turi ją perduoti... ir, tarp mūsų kalbant, 
perduoti toli gražu ne dovanai... Jei ten nebus 12 perų pavar- 
džių, tas popierius bus nieko vertas. O kas tais laikais buvo 
perai? Sužinoti kunigaikščius ir grafus — juoko darbas, bet kas 
buvo Bažnyčios perai? Matote, kaip reikia į viską atsižvelgti. 

Notaras išgąstingai ir drauge susižavėjęs pažvelgė į grafą. 

— Žinote, monsinjore, jei jūs nebūtumėt toks didis siras, iš 
jūsų būtų išėjęs pats geriausias notaras visoje Prancūzijos Kara- 
lystėje. Ir ne įžeisti norėdamas tai jums sakau, monsinjore! 

Roberas paskambino tarnui, kad išlydėtų lankytoją. 

Vos spėjo notaras dingti už durų, Roberas prasispraudė pro 
mažas durikes tarp šventosios Magdalenos šlaunų — tokia deko- 
ratyvi detalė jį visuomet linksmino - ir pasileido bėgti į žmonos 
miegamąjį. Išvijęs visas rūmų damas, prabilo: 

— Žana, mano geroji drauguže, mano brangioji grafiene, 
liepkite pranešti Divion, kad ji neberašytų vedybų sutarties: 


reikia sužinoti 82-ųjų metų perų vardus. Gal jūs juos žinote? 

Taigi, ir aš ne! Ir kur juos galima būtų sužinoti nesukeliant nė 
menkiausio įtarimo? Ak, kiek laiko prarasta! Kiek prarasta! 

Bomono grafienė nenuleido nuo vyro savo gražių, vaiskaus 
žydrumo akių, ant lūpų žaidė lengva šypsena. Jos milžinas vėl 
rado naują priežastį jaudintis. Moteris ramiai tarė: 

— Sen Deni, mano švelnusis vyre, Sen Deni, abatijos archy- 
vuose. Ten be vargo rasime visų perų vardus. Aš tuojau pat pa- 
siųsiu brolį Anri, savo nuodėmklausį, neva jam ten reikia dėl 
mokslinių tyrinėjimų... 

Platų Robero veidą nušvietė linksmas švelnumas, džiaugs- 
mingas dėkingumas. 

— Žinote, mano širdele, — tarė Roberas, nusilenkdamas su 
sunkiasvoriu gracingumu žmonai, — jei jūs nebūtumėt tokia 
kilminga ponia, iš jūsų būtų išėjęs pats geriausias notaras visoje 
Prancūzijos karalystėje! 

Jie nusišypsojo vienas antram, ir Robero akyse grafienė de 
Bomon, gimusi Žana Valua, perskaitė pažadą aplankyti šįvakar 


jos lovą. 


III 
Klastotojai 


Žmogus, pasiryžęs eiti melo keliu, kažkodėl visuomet mano, 
kad nueis jį greitai ir lengvai; o iš tiesų tik pirmąsias kliūtis 
nugali lengvai ir net su tam tikru pasitenkinimu, bet netru- 
kus giria sutankėja, kelias dingsta išsišakodamas į takelius, o 


šie įveda tave į klampynę. Mėgini eiti ir kas žingsnis klupinėji, 

ritiesi į duobes, slidinėji; protą apžilpina pyktis. Veltui eikvoji 
jėgas — kiekvienas bandymas atneša naują nesėkmę. 

Iš pirmo žvilgsnio, regis, nieko nėra paprasčiau, kaip padirbti 
seną dokumentą. Lapas veleninio popieriaus, pablukinto saulėje 
ir pavolioto pelenuose; įgudusi papirkto raštininko ranka, keletas 
antspaudų, prikabintų ant šilko raištelių, ir, atrodytų, viskas — ir 
laiko ne kažin kiek reikia, ir išlaidos ne dievai žino kokios. 

Vis dėlto Roberui dArtua teko šiuosyk atsisakyti minties at- 
kurti tėvo vedybų sutartį. Ir ne vien dėl to, kad reikėjo suieškoti 
12 perų vardus, o dar ir dėl to, kad aktas turėjo būti surašytas 
lotyniškai. Nė vienas raštininkas nesusidorotų su tokiu uždavi- 
niu, nes reikėtų žinoti formuluotes, kadaise vartotas karališko- 
sios padermės asmenų vedybų sutartyse. Buvęs karalienės Kle- 
mencijos nuodėmklausys, įgudęs tokiuose dalykuose, kažko vis 
delsė, matyt, užstrigo dokumento pradžia ir pabaiga; skubinti 
jo per daug nedrįso, — toks raginimas galėjo sukelti įtarimą. 

Be to, dar keblumai su antspaudais. 

— Tegul pagal senus jų pavyzdžius nukopijuoja koks gatvės 
graveris, — nutarė Roberas. 

O tie graveriai, kurie raižė antspaudus, buvo davę priesaiką; 
tuomet kreipėsi į rūmų graverį, tik šis pareiškė, kad neįmano- 
ma tiksliai atkartoti antspaudo, nes du antspaudai niekada nebus 
vienodi, ir įgudusi eksperto akis išsyk pažins, katras netikras. O 
tikrieji antspaudai, jų savininkui mirus, visuomet sunaikinami. 

Taigi reikės gauti senų aktų su uždėtais reikiamais ant- 
spaudais, juos nuplėšti, — o tai toli gražu nėra paprastas reika- 
las, — ir perkelti ant suklastoto dokumento. 

Šit kodėl Roberas ir patarė poniai Divion pasirinkti kurį 
nors lengviau padirbamą dokumentą; tačiau jis privalėtų turėti 


ne menkesnę svarbą. 

1302 metų birželio 28 dieną, prieš išvykdamas į karą su 
Flandrija, kur jam ir buvo lemta žūti nuo dvidešimties ieties 
dūrių, senasis grafas Roberas II sutvarkė visus popierius ir laiš- 
ku patvirtino savo potvarkius, kurie jo vaikaičiui suteikė teises 
į Artua Grafystę. 

— Čia gryna tiesa, visi liudytojai tai tvirtina, — įtikinėjo Ro- 
beras savo žmoną. — Simonas Durjė net prisiminė, kurie mano 
senelio vasalai ten buvo ir kuriame teisme buvo uždėti antspau- 
dai. Taigi, tik atkursime teisybę ir nieko daugiau! 

Simonas Durjė, buvęs grafo Robero II notaras, perdavė to 
laiško turinį, žinoma, tiek, kiek išsaugojo jo seniokiška atmin- 
tis. Rašyseną turėjo atgaminti grafienės de Bomon raštininkas, 
vardu Diufūras, tik Diufūras rašydamas per daug braukė, o jo 
braižą visi gerai žinojo. 

De Divion patraukė į Artua pas tokį Roberą Rosinjolį, bu- 
vusį Tjeri dlrsono raštininką, ir šis perrašė tekstą ne žąsies, o 
bronzine plunksna, kad niekas negalėtų atpažinti jo braižo. 

Tasai Rosinjolis, kuriam padėka buvo apmokėta kelionė į 
Sen Žak de Kompostelį, — jis buvo davęs įžadus ten nusigauti ir 
išsimelsti sveikatą, — taigi tasai Rosinjolis, pasirodė, turėjo žentą 
Žaną Olijerą, tikrą mitruolį nuiminėti antspaudus. Ką ir saky- 
ti, toje šeimynėlėje kunkuliavo neišsenkami talentai! Ir Olijetas 
atskleidė savo meno paslaptis poniai Divion. 

Šioji grįžta į Paryžių, užsidaro su grafiene de Bomon ir vie- 
na tarnaite, Žaneta la Meskin; štai visos trys moterys atsargiai, 
pašildytu skustuvu ir arklio karčiu, pamirkytu specialiame skys- 
tyje, kuris neleidžia vaškui sutrūkinėti, ima lupti antspaudus 
nuo senų dokumentų. Pirmiausia vaškinį ženklą skiria perpus, 
paskui vieną puselę šildo ir vėl spaudžia prie antrosios, pirmiau 


įterpusios tarp jų šilkinį raištelį ar kraštelį padaryto naujo do- 

kumento pergamento. Pagaliau vašką vėl kiek kaitina panaikin- 
damos antspaudo sandūros žymę. 

Žana de Bomon, Žana de Divion ir Žana la Meskin prikišo 
nagus prie kokių 40 antspaudų; vienoje ir toje pačioje vieto- 
je jos nė karto nesidarbavo: žiūrėk, užsidaro tai kuriame nors 
Artua dvaro kambaryje, tai Eglyje arba išvyksta į kuriuos nors 
užmiesčio namus. 

Kartkartėm Roberas įsiverždavo į kambarį, kur triūsdavo 
damos, ir užmesdavo akį į jų atliekamas operacijas. 

— O! Ir vėl mano trys Žanos pluša, — puikiausiai nusiteikęs 
pareikšdavo jis. 

Iš visų trijų pati guviausia pasirodė grahenė de Bomon. 

— Moters piršteliai, tikri fėjos piršteliai, — kalbėjo Roberas, 
galantiškai bučiuodamas žmonos ranką. 

Ber atskirti nuo popierių antspaudus - dar ne viskas; reikėjo 
gauti tuos, kurių reikėjo. 

Pilypo Gražiojo antspaudą surasti buvo nesunku; juk ka- 
raliaus išleistų įstatymų gyva galybė. Ir Roberas per vyskupą 
dEvrė gavo laišką dėl jo Konšų senjorijos, neva norėdamas per- 
skaityti šio turinį, bet taip jo ir negrąžino. 

Artua Grafystėje Divion įtaisė du savo draugelius — Rosin- 
jolį ir Olijerą, taip pat dvi tarnaites - Mari Baltąją ir Mari Juo- 
dąją, jie turėjo ieškoti senų provincijų ir senjorijų antspaudų. 

Netrukus visi reikiami antspaudai buvo surinkti, išskyrus 
vieną, patį svarbiausią, velionio grafo Robero II antspaudą. 
Nors ir kaip atrodytų absurdiška, bet nutiko taip, kad visi šei- 
mos dokumentai buvo laikomi Artua Grafystės archyvuose, ku- 
riuos akylai sergėjo grafienės Mao raštininkai, o Roberas, likęs 
po senelio mirties dar visai mažas, neturėjo nė vieno. 

Ponia Divion, vienos savo kuzinos padedama, susipažino su 


tokia ypata, vadinama Ursonu Zvairakiu; jis turėjo velionio gra- 

fo raštišką liudijimą, patvirtintą „pasitikėjimo žymeniu“; su juo 
buvo linkęs atsisveikinti už 300 livrų. Ponia Žana de Bomon ne 
kartą tvirtino, kad perkant dokumentą reikia sutikti mokėti bet 
kokią kainą, bet Divion tokių pinigų Artua neturėjo, o mesiras 
Ursonas Žvairakis, didžiai nepatiklus žmogėnas, rašto atiduoti 
vien už pažadus greitu laiku atsiskaityti nesutiko. 

Kai Divion susigriebė esanti be pinigų, atsiminė turinti 
vyrą, kuris gyveno gana pasiturimai Betiūno senjorijoje. Jis jai 
niekuomet per daug nelindo į akis, o dabar, kai vyskupas Tje- 
ri atgulė amžino poilsio... Ir Divion nudūmė pas vyrą ieškoti 
paramos. Tiesa, dabar nemažai žmonių žinojo apie jų slaptus 
reikalus, bet nieko nepadarysi. Vyras pinigų skolinti nepanoro, 
bet sutiko paaukoti gerą žirgą, ant kurio jis kadaise puikuoda- 
vosi turnyruose; Divion įbruko jį mesirui Ursonui kaip užstatą, 
be to, paliko jam ir keletą turėtų papuošalų. 

Ak! Ji negailėjo savęs, toji Divion! Netausojo nei savo laiko, 
nei nervų, nepaisė nei vargų, nei kelionių. Netausojo ji ir savo 
liežuvio... O svarbiausia — žiūrėjo, kad tik nieko nesupainiotų; 
dabar ji miegodavo pasikišusi raktus po pagalve. 

Iš baimės mėšlungio sutrauktais pirštais ji skustuvu atpjovė 
velionio grafo Robero antspaudą. Antspaudą, kainavusį 300 liv- 
rų! O kur rasti kitą tokį pat, jei, neduok, Dieve, šitas sukiuš? 

Monsinjoras Roberas dArtua mažumą nekantravo, nes nūnai 
visi liudytojai jau buvo apklausti, ir karalius ne kartą teiravosi, be 
to, labai maloniai, neva tik iš smalsumo, ar greit bus pristatyti tie 
popieriai, kuriuos egzistuojant jis taip drąsiai tvirtino. 

Dar dvi dienas, ne, pakaks ir vienos palaukti, ir monsinjoras 


Roberas bus tikrai patenkintas! 

IV 
Reji svečiai 


Per vasaros karščius, kai likdavo laiko nuo karaliaus tarnybos ar 
nuo savo paties rūpesčių dėl bylos, Roberas dArtua savaitgalius 
mėgdavo praleisti Reji pilyje, kurią jo žmona paveldėjo iš Valua. 

Pilį malonia vėsa globė pievos ir girios. Čia Roberas laikė savo 
medžioklinius sakalus. Namuose sukiojosi gausybė žmonių, nes 
daugelis aukštos kilmės jaunuolių iki jų įšventinimo į riterius ap- 
sigyvendavo pas Roberą ir tarnaudavo ginklanešiais, taurininkais 
ar net kambariniais. Tas, kuriam nepavyksta patekti į karaliaus 
svitą, bando, savo įtakingų giminaičių padedamas, pakliūti pas 
grafą dArtua, o čia atsidūręs stengiasi visaip išsiskirti savo uolu- 
mu: palaikyti monsinjoro arklio pavadį, paduoti odinę pirštinę, 
ant kurios nutūps gražuolis sakalas, padengti stalą, palenkęs ąsotį 
užpilti vandens ant galingų pono rankų - visa tai reiškė mažumą 
palypėti valstybės hierarchijos laiptais aukštyn, o rytą įeiti į grafo 
miegamąjį ir, timptelėjus kraštelį pagalvės, pažadinti jį iš miegų. 
Tai reiškė beveik tą, ką pažadinti patį Viešpatį Dievą, juk mon- 
sinjoras, visiems žinoma, tvarko karaliaus dvare visus reikalus. 

Aną pirmąjį rugsėjo šeštadienį jis pasikvietė į Reji keletą 
draugų senjorų; tarp jų galėjai pamatyti ir sirą de Bresi, Anžero 
riterį ir Avranšų arkidiakoną, ir net pusaklį senuką grafą de Bu- 
vilį, kurį į pilį atgabeno palankinu. Tiems, kurie mėgo anksti 
keltis, šeimininkas pasiūlė medžioklę su sakalais. 

O kol kas Robero svečiai susirinko teisingumo menėje, kur jis 
pats, apsirengęs kaimišku drabužiu, sėdėjo atsidrėbęs didžiuliame 
krėsle. Jo žmona grafienė de Bomon čia taip pat buvo; sėdėjo čia 


ir notaras Tesonas, išdėliojęs ant stalo savo rašalinę ir plunksnas. 

— Gerieji mano sirai, mano brangūs draugai, - pradėjo Ro- 
beras, — aš pasikviečiau jus, norėdamas pasitarti. 

O kaip maloniai glosto tavo savimeilę žodžiai, kad su ta- 
vimi norima pasitarti... Jauni kilmingi ginklanešiai išnešiojo 
svečiams įprastus priešpietinius gėrimus, vyną su kvapėsiais, 
cukatus su prieskoniais, išgliaudytus migdolus paauksuotose 
taurėse. Patarnavo jie be triukšmo ir be klaidų, klausė išpūtę 
akis; juk viskas, ką čia išgirs, bus sudėta į brangų prisiminimų 
lobyną, ir jau daug vėliau jie galės pasakoti: „Tą dieną aš buvau 
pas monsinjorą Roberą; ten atvyko ir grafas de Buvilis, tas pats, 
kuris buvo Pilypo Gražiojo šambelionas...“ 

Roberas kalbėjo oriai, rimtai dėstydamas mintis: viena tokia 
ponia de Divion, kurios jis beveik nepažįsta, kartą atėjo pas 
jį ir pasisiūlė atpasakoti jam laišką, kurį rado šalia kitų doku- 
mentų, likusių jai po Tjeri dlrsono mirties... ji buvo vyskupo 
draugužė... kiek tyliau patikliai pridūrė jis. Toji Divion, savai- 
me suprantama, prašanti pinigų; visos tos moteraitės drėbtos iš 
to paties molio. Dokumentas, regis, svarbus. Ir vis dėlto prieš jį 
įgydamas Roberas norėtų įsitikinti, kad jo neapgavo, kad laiš- 
kas tikras ir gali būti dokumentas jo byloje. Be to, jis norėtų įsi- 
tikinti, jog jis ne kokia klastotė, sukurpta tik tam, kad ištrauktų 
iš jo pinigėlių. Šit kodėl jis ir sukvietė savo draugus, žmones 
išmintingus ir kur kas labiau patyrusius už jį, kad jie įdėmiai 
apžiūrėtų tą dokumentą. 

Kartkartėmis Roberas vis akies kampučiu dirsteli į žmoną, 
norėdamas įsitikinti, ar ganėtinai įtikinamai kalba. Žana atsa- 
kydama vos pastebimai linkteli galva; ją žavi vyro apgaulystė, 
keri, kaip šis gudruolis milžinas apsimeta naivuoliu, kai nori ką 
prigauti. Tik pažiūrėkite, koks jis susirūpinęs, koks įtarus... Sve- 


čiai netrukus pripažins, kad laiškas tikras, o pripažinę jau nekeis 

savo nuomonės; šitaip karaliaus dvare ir Parlamente pasklis kal- 
bos, jog Roberas turįs dokumentą, įrodantį jo teisę į grafystę. 

— Pakvieskite ponią Divion!.. — rūsčiai ištarė Roberas. 

Įeina Žana de Divion, tokia kuklutė provincialė, kaklas pa- 
rištas linine skepeta, atsikišę skruostikauliai, apvedžiotos tam- 
siais ratilais akys. Jai nereikia vaizduoti susidrovėjusios, ji iš tik- 
ro susidrovėjo. Iš didelio medžiaginio kapšo ištraukusi tūtele 
suvyniotą popierių, nuo kurio ant raištelių kybo keletas ants- 
paudų, paduoda Roberui, o šis, jį atvyniojęs, valandėlę žiūri ir 
perduoda notarui. 

— Gerai apžiūrėkite antspaudus, metre Tesonai. 

Notaras pirmiausia patikrina šilkinius raištelius, paskui ties 
veleninio popieriaus lapu palenkia savo didžiulę juodą kepurę 
ir mėnulio jaunaties profilį. 

— Šis antspaudas, monsinjore, tikrai priklauso jūsų seneliui, 
velioniui grafui, - tvirtu balsu pareiškė jis. 

— Dabar pažiūrėkite jūs, brangūs sirai, — paprašė Roberas. 

Dokumentas eina iš rankų į rankas. Siras de Bresi patvirtina, 
kad Araso ir Betiūno teismų antspaudai kuo tikriausi; grafas de 
Buvilis prikiša popierių prie pat savo aptemusių akių. Laiško 
apačioje jis teišskiria žalsvą dėmę; senukas čiupinėja vašką, tokį 
lygų liečiant, ir jo skruostu nusirita ašara: 

— Ak! — sumurma jis. —- Tai mano gerojo metro Pilypo Gra- 
žiojo žaliojo vaško antspaudas. 

Ir čia visus užplūsta graudulys; kiekvienas savo mintyse pa- 
gerbia šitą seną karūnos tarną ir jo atminimą. 

Divion, kukliai stovinti nuošaly prie sienos, slapta susižvalgo 
su grafiene de Bomon. 

— O dabar perskaitykite tą laišką mums garsiai, metre Ieso- 


nai, — paliepia Roberas. 

Notaras, vėl paėmęs į rankas dokumentą, pradeda: 

— „Mes, Roberas Prancūzas, Artua peras ir grafas...“ 

Laiško pradžia išdėstyta įprastai, ir susirinkę svečiai klauso 
jos ramiai. 

— „..siuomi pareiškiame senjorų de Sen Venano, de Sen Polio, de 
Vajpeilio, garbingų riterių, akivaizdoje, o jie patvirtins dokumentą 
savo antspaudais, ir metro Tjeri dIrsono, mano raštininko...“ 

Keletas žvilgsnių įsmigo į Divion, ir ši nuleido galvą. 

„Ak, kaip sumaniai išėjo, kad paminėtas arkivyskupas Tje- 
ri, — tarė sau Roberas, — šitai pasitvirtins ir parodymuose dėl jo 
vaidmens; visi galai šauniausiai sueina“. 

— „kad po mūsų sūnaus Pilypo vedybų mes suteikiame jam 
teises valdyti mūsų grafystę, palikdami tačiau sau teisę naudotis jos 
teikiamomis pajamomis iki mūsų gyvos galvos, ir kad mūsų duktė 
Mao su tuo sutiko ir atsisakė teisių į anksčiau nurodytą grafystę...“ 

— O! Juk tai labai svarbu, labai! — šūktelėjo Roberas. — Šito 
net nebūčiau drįsęs tikėtis. Niekas man nė neminėjo, kad Mao 
sutiko! Matote, mano bičiuliai, kokia ji niekšinga!.. Tęskite, 
metre Tesonai. 

Visi didžiai susijaudino, kraipė galvas, žvalgėsi į kaimynus... 
Nieko nepasakysi, dokumentas iš tiesų svarbus. 

— „..4r išmušus valandai, kai Viešpats Dievas pasišaukė pas 
save mūsų brangų ir didžiai mylimą sūnų grafą Pilypą, kreipiamės 
į mūsų senjorą karalių prašydami, jeigu karo žygyje Dievo valia 
mums būtų lemta žūti, kad mūsų senjoras karalius pasirūpintų 
tiesioginiais mūsų sūnaus įpėdiniais, idant šiem nebūtų atimta 
paveldėjimo teisė.“ 

Susirinkusiųjų galvos vėl ėmė pritariamai linksėti; Par- 
lamento narys, riteris dAnžesas, ištiesė į Roberą rankas tarsi sa- 


kydamas: „Monsinjore, jūsų byla, manau, laimėta!“ 

Notaras baigia: 

— „...4r sutvirtiname tatai mūsų antspaudais mūsų pilyje, Ara- 
se, 1322 Jėzaus Kristaus metais, liepos 28 dieną.“ 

Roberas it pamėtėtas pašoka. Grafienė de Bomon blykšta. 
Divion, rymanti prie sienos, vos nealpsta. 

Jie ne vieninteliai, išgirdę 1322. Visų galvos kaip viena 
nustebusios pakrypsta į notarą, kuris ir pats sėdi nei gyvas, 
nei miręs. 

— Jūs perskaitėte 1322? — paklausė riteris dAnžesas. — Tur- 
būt jūs norėjote pasakyti 1302, tiesa? Tai yra grafo Robero 
mirties datą? 

Metras Tesonas labai norėtų būti apsirikęs, bet tekstas štai 
čia, prieš akis. Čia aiškiai parašyta 1322. O jei kas įsigeis dar 
kartą pamatyti popierių? Kaip tat galėjo atsitikti? Ak! Ir klius 
dabar nuo monsinjoro Robero! O jis pats, Tesonas, baisu net 
pagalvoti, į kokį nešvarų reikalą įsivėlė. Šatlė... už tokius darbus 
pakliūsi tik į Šarlė, ne kitaip! 

Jis dar stengiasi kažką ištaisyti ir praveblena: 

— Čia taip neaiškiai parašyta... Žinoma, tikra tiesa, reikia 
skaityti 13 šimtų ir du... 

Ir, skubiai pamerkęs plunksną į rašalą, brūkšteli, paskui vėl 
kažką rašo — taiso datą. 

— O ar jūs turite teisę šitaip taisyti? — apstulbęs paklausė 
riteris dAnžesas. 

— Taip, mesire, — atsiliepė notaras, — čia po žodžiu yra du 
taškai, o jau taip įprasta, kad notaras turi pataisyti neaiškiai pa- 
rašytus žodžius, po kuriais padėti tokie taškai... 

— Visiškai teisingai, — patvirtino Avranšų arkidiakonas. 

Tačiau šis nesusipratimas sugadino visą tokį gražų įspūdį, 


patirtą skaitant dokumentą. 

Roberas kviečia stalininką, pašnibždomis liepia paskubinti 
dengti stalus, o paskui bando atgaivinti pokalbį: 

— O iš esmės, metre Tesonai, kaip jums regisi, laiškas tikras? 

— Be jokios abejonės, monsinjore, be jokios abejonės, — sku- 
ba atsakyti Tesonas. 

— Jūs tokios pat nuomonės, mesire arkidiakone? 

— Manyčiau, tikras. 

— Gal jums vertėtų, — draugišku tonu ištaria siras de Bre- 
si, — sulyginti šitą laišką su kitais velionio grafo dArtua laiškais, 
kurie rašyti tais pat metais... 

— O kokiais būdais, mano drauge, — atsako Roberas, - o 
kokiais būdais lyginti, jei mano tetulė Mao viską saugo savo 
archyvuose! Man regis, šitas popierius tikras. Panašūs dalykai 
neišgalvojami! Ner aš pats tiek nežinojau, ypač — kad Mao at- 
sisakė palikimo. 

Tą akimirką kieme suskardi rageliai. Roberas pliaukšteli 
delnais. 

— Signalas plauti rankas, mano senjorai! Eime kyštelėti į 


vandenį pirštų ir prie stalo! 


Jis kaip pasiutęs lakstė po žmonos kambarį, grindys drebėjo 
po jo kojomis. 

— Ir jūs jį skaitėte! Ir Tesonas skaitė! Ir Divion skaitė! Ir nė 
vienas nesugebėjo pastebėti to nelaimingo skaičiaus 22, o dabar 
dėl tokio nieko gali griūti visas mūsų kūrinys! 

— Bet ir jūs pats, mano drauge, — kuo ramiausiai atsakė Žana 
de Bomon, - tą laišką ne kartą skaitėte ir, atrodo, buvote juo 
visiškai patenkintas. 

— Na, taip! Taip, aš jį skaičiau, ir aš taip pat tos klaidos nepa- 


mačiau! Skaityti akimis ir skaityti garsiai — toli gražu ne tas pats. 

Ar galėjo šauti į galvą, kad parašys šitokią kvailystę! Ir reikėjo 
šitam asilui notarui... O tas kitas asilas, kuris laišką parašė... 
kokia jo ten pavardė? Rosinjolis?.. Tariasi mat galįs surašyti bet 
kokį dokumentą ir ištraukti tiek pinigų, kad galėtum rūmą su- 
siręsti; nesugeba net datos tiksliai parašyti! Reikės liepti sučiup- 
ti tą Rosinjolį; tegul jam iki kraujo išvanos kailį. 

— Reikės jo ieškoti Sen Žake, mano drauge; jis ten už jūsų 
pinigus iškeliavo maldininkauti. 

— Tuomet kai grįš! 

— O ar neprisibijote, kad periamas gali imti rėkti garsiau nei 
mums norėtųsi? 

Roberas gūžtelėjo pečiais. 

— Visa laimė, kad tai atsitiko čia, o ne Parlamente! Nuo šiol, 
mano drauguže, teks jums kuo rūpestingiausiai tikrinti kitus 
dokumentus, kad daugiau tokių klaidų nepasitaikytų. 

Ponia de Bomon laikė neteisinga, kad prieš ją atsisuko visas 
vyro pyktis. Juk ji ne mažiau už jį patį išgyveno dėl tos klaidos, 
lygiai taip pat liūdėjo, o dar pridėjus visus tuos skausmus, kai 
visa oda nuo pirštų nusilupo pjaustant tokios daugybės ants- 
paudų vašką; jai atrodė, kad Roberas galėtų kiek susivaldyti ir 
liautis ją kaltinęs. 

— Ir apskritai, Roberai, kodėl jūs taip nirštate dėl šitos by- 
los? Kodėl rizikuojate pats ir verčiate mane rizikuoti, be to, ne 
tik mane, kiek dar, be manęs, rizikuoja žmonių? O jeigu vieną 
dieną išaiškėtų melas ir klastotė? 

— Joks čia melas ir jokia klastotė! — suurzgė Roberas. — No- 
riu visiems atverti akis, kad sužinotų teisybę, tą, kurią taip užsi- 
spyrusiai norima paslėpti! 

— Tegul būna teisybė, — sutiko ji. —- Tik, prisipažinkite, ana 


teisybė prastai atrodo. Ar nesibaiminate, kad šitaip aprengtos 

gali nepažinti! Drauge mano, juk jūs turite viską; esate Prancū- 
zijos peras, karaliaus brolis per mane, jo tikrą seserį; jūs esate 
visagalis Karaliaus taryboje. Beje, jūsų pajamos tikrai didelės, o 
dar prie visko pridėjus mano kraitį, - tokių turtų gali pavydėti 
kiekvienas. Kodėl tad nepaliekate ramybėje Artua? Ar niekada 
nė toptelėjo mintis, kad pradėjome žaidimą, kuris gali mums 
pernelyg brangiai atsieiti? 

— Širdele, jūs samprotaujate nei šiaip, nei taip. Aš tiesiog 
stebiuosi, kad tokia dideliai išmintinga moteris gali šnekėti 
niekus. Taip, aš pirmasis Prancūzijos baronas, tik baronas be 
žemės. Mano nedidelė Bomono Grafystė, kurią gavau vietoj 
Artua, priklauso karūnai: aš jos nevaldau, nors ir naudojuosi 
jos pelnu. Taip, mane pakėlė į perus, bet tik todėl, kad karalius 
tikras jūsų brolis. O! Kad Dievas duotų jam ilgą gyvenimą, bet 
karaliai amžinai negyvena. Kiek jų mes jau turėjome! Pilypui 
numirus, juk ne mane paskirs regentu? O jei ta netikėlė Žana 
Raišoji, Pilypo žmona, nekenčianti ir manęs, ir jūsų, jei ji, re- 
miama Burgundijos, taptų regente, ar aš tuomet būčiau toks 
pat galingas kaip dabar, ar iždas mokėtų mano pelną? Aš ne- 
turiu jokios valdžios, jokio teismo, aš net neturiu jokios teisės 
paimti iš savo valdų žmonių, kurie man beatodairiškai paklustų 
ir kuriems galėčiau skirti tarnybą savo nuožiūra. Kas šiandien 
užima visas vietas? Žmonės iš Valua, Anžu, Meno - iš jūsų ge- 
rojo tėtušio Karolio apanažų ir lenų. O iš kur man imti savo 
tarnų? Gal iš šitų? Kartoju jums, aš nieko neturiu. Net nega- 
liu po savo vėliavomis surinkti ganėtinai karių, kad priversčiau 
drebėti priešą. Tikra galybė matuojama skaičiumi žemės val- 
dų, kurias turi ir iš kurių gali rinkti žmones karo žygiams. Visi 
mano turtai tik aš pats, mano rankos ir ta vieta, kurią užimu 


Taryboje; mano įrakingumas remiasi tik karaliaus palankumu, 

o toks palankumas — Dievo valia. Mes turime sūnus; ar pagal- 
vojote apie juos, mano širdele. Kadangi neaišku, ar jie paveldės 
mano protą, norėčiau jiems palikti Artua karūną... juk jie turi 
teisę ją paveldėti! 

Niekuomet dar Roberas taip ilgai nedėstė savo slapčiausių 
minčių, ir grafienė de Bomon, pamiršusi neseną nuoskaudą, 
dabar išvydo savo vyrą visai kitokį; jis jau nebuvo vien tik gud- 
reiva milžinas, kurio intrigos ją linksmindavo, ne vien tik šel- 
mis, galintis iškrėsti bet kokią šunybę, ne tik mergišius, laks- 
tantis paskui kiekvieną sijoną, nesvarbu, kieno jis būtų, — ar 
kilmingos merginos, ar kokios miestelėnės, ar paprastos tarnai- 
tės; dabar priešais ji matė tikrai kilmingą senjorą, išmintingai 
svarstantį savo reikalus. Kai kadaise Karolis Valua vaikėsi kara- 
lysčių ar imperatoriaus karūnos ir ieškojo savo dukterims ka- 
rališkos padermės vyrų, jis taip pat pateisindavo savo veiksmus 
samprotavimais. 

Tą akimirką į duris pabeldė pažas: ponia de Divion skubiai 
norinti pasikalbėti su grafu. 

— Ko dar šitai iš manęs reikia? Tai ji nebijo, kad aš ją vietoj 
pritrenksiu? Įleiskite. 

Pasimetusi įėjo Divion. Jos visa povyza rodė, kad ji atnešė 
labai blogą žinią. Jos tarnaitės iš Artua, Mari Baltoji ir Mari 
Juodoji, padėjusios gauti antspaudus tam suklastotam laiškui, 


įmestos į kalėjimą; o jas suėmė grafienės Mao seržantai. 

V 
Mao ir Beatrisė 


— Kad jus visus gyvus velniai supleškintų pragare, niekingi žmo- 
geliai! - klykė grafienė Mao. — Kur tai matyta? Aš įsakau tas dvi 
moteriškes sučiupti, iš jų galėjome daug ką išpešti, ir šit, vos tik 
jas spėja įmesti į kalėjimą, jau ir vėl paleidžia! 

Mat prieš kelias minutes grafienė, tuomet gyvenusi Konf- 
lane, savo pilyje netoli Venseno, sužinojo, kad abi de Divion 
tarnaitės, kurias jos įsakymu suėmė Araso baji, jau išlaisvin- 
tos. Ji netvėrė pykčiu, o tie „niekingi žmogeliai“, kuriems 
ji siuntė savo prakeiksmus, kol kas buvo vienintelė Beatrisė 
dlrson, rūmų dama; ją grafienė nūnai ir degino savo rūstybe. 
Araso baji buvo Beatrisės dėdė ir velionio vyskupo T'jeri jau- 
nesnysis brolis. 

'— Tas tarnaites, jūsų malonybe... paleido karaliaus įsaky- 
mu, jis atsiuntė du ginkluotus savo sargybinius, — ramiai pa- 
sakė Beatrisė. 

— Mat kaip! Karaliui nusispjaut į kažkokias tarnaites, ku- 
rios virėjauja vienoje Araso priemiesčio skylių! Ką čia kalbėt, 
jas paleido įsakius mano brangiam Roberui; tai jis bus nulėkęs 
pas karalių ir išgavęs sutikimą išleisti jas. Gal nors sužinojo tų 
sargybinių vardus? Ar įsitikino, kad jie tikrai tarnauja karaliui? 

— Taip, vienas — Masijas IAlemanas, o kitas - Žanas Le Ser- 
vuazjė, maloningoji ponia... — su tokia pat ramybe lėtai atsakė 
Beatrisė. 

— Abudu iš Robero sargybos! Tą Masiją IAlemaną aš gerai 
pažįstu; jis iš tų, kuriuos mano pašlemėkas sūnėnas pasitelkia 


visiems savo nešvariems dalykėliams sutvarkyti. Įdomu, kaip 

Roberas sužinojo, kad Divion tarnaitės sučiuptos? — paklausė 
Mao, mesdama įtarų žvilgsnį į savo rūmų damą. 

— Monsinjoras Roberas dArtua palaiko daugybę ryšių... šitai 
jūs ir pati Žinote, mano ponia. 

— Nenorėčiau, kad tokių būtų tarp mano artimųjų... O tas, 
kuris man prastai tarnauja, jau išduoda mane, iš visų pusių 
supa išdavikai. Ak, man regisi, kad po Tjeri mirties jūs visi nuo 
manęs nusisukote. Nedėkingieji! O aš jus visus apipyliau gera- 
darybėmis, ypač tave, pati žinai, visus penkiolika metų laikiau, 
mylėjau ir godojau kaip tikrą savo dukterį... 

Beatrisė dIrson nuleido ilgas juodas blakstienas ir įbedė akis 
į grindų plyteles. Jos gražiai nubrėžtos lūpų linijos, lygus gin- 
taro spalvos veidas neišdavė jokio jausmo — nei nusižeminimo, 
nei pasipiktinimo, gal tik iš to, kaip akių blizgesį paslėpė stebė- 
tinai ilgos blakstienos, buvo jaučiamas tam tikras apsimetimas. 

— „tavo dėdė Deni, kurį aš, meilikaudama Tjeri, padariau 
savo iždininku, gyvena iš mano gero ir visaip mane apvaginėja! 
Kur dingo sąskaitos už vyšnias, kurias šią vasarą pardavė Paryžiaus 
turguje? Juk uogos skintos mano sode?! Vieną dieną imsiu ir pa- 
reikalausiu patikrinti visas jo sąskaitų knygas! Jūs juk turite vis- 
ko - žemių, namų, pilių ir viską įsigijote už pinigus, prisiplėštus 
iš manęs! Tavo dėdę Pjerą, visišką kvailelį, paskyriau baji manyda- 
ma, kad toks žioplys nors jau ištikimai man tarnaus, o jis net ne- 
sugeba laikyti užrakintų kalėjimo vartų! Iš ten gali išeiti kiekvienas 
panorėjęs, tarsi iš kokios karčemos ar kokių linksmybės namų! 

— Nejau mano dėdė, maloningoji ponia, galėjo atsilaikyti... 
prieš karaliaus antspaudą? 

— O per tas keturias dienas, kurias tos šlykščios kekšės tar- 
naitės praleido cypėje? Ar per tiek laiko negalima buvo jų ištar- 


dyti? Ar tavo dėdė mėgino atrišti joms liežuvius? 

— Bet, maloningoji ponia, — vis taip pat ramiai paprieštaravo 
Beatrisė. - Be teismo sprendimo jis nieko negalėjo padaryti. Pa- 
menate, kas nutiko jūsų Betiūno baji... 

Savo galingos, dėmėmis išmuštos rankos mostu Mao nu- 
šlavė ir tą argumentą. 

— Ne ir ne, jūs dabar man iš visos širdies nebetarnaujate, — 
tarė ji. — O gal ir visada prastai dirbote! 

Mao seno. Amžius į jos milžinišką kūną įspaudė savo žen- 
klų; ant smakro ir panosės išlindo žili, šiurkštūs plaukai; užtek- 
davo bent kiek susinervinti, ir skruostai užsiplieksdavo raudo- 
niu; priplūdęs kraujas raudona dėme lyg vaikiškas seilinukas 
užklodavo kaklą ir krūtinę. Per praėjusius metus jos sveikata ge- 
rokai pašlijo. Tas laikas jai buvo pražūtingas. Nuo nelaimingo- 
sios priesaikos Amjene ir kvotos komisijos sudarymo jos būdas 
galutinai sugedo ir tapo tikrai pasibjaurėtinas. Maža to — ėmė 
silpti protas; mažne viskas jai buvo vienodai svarbu. Ar kruša 
išdaužė rožes, kurių daugybė žydėjo jos soduose, ar dėl kokios 
priežasties sugedo hidraulinės mašinos, kurios varo vandenį į 
jos Edeno pilies dirbtines kaskadas — baigtis ta pati. Tartum 
įsisiautėjęs štormas nirtulingas jos pyktis užgriūdavo ir sodinin- 
kus, ir mašinų prižiūrėtojus, ir tarnus, ir Beatrisę. 

— O šitie paveikslai! Dar nėra nė dešimtmečio, kai jie tapy- 
ti! — šaukė ji, rodydama į Konflano galerijos freskas. — 43 livrus 
paryžietiškomis monetomis sumokėjau tam tepliui, kurį tavo 
dėdė Deni pakvietė iš Briuselio ir kuris man dievagojosi, kad 
jo dažai patys patvariausi *. O dabar žiūrėk! Šalmų sidabras jau 
apibluko, o paveikslo apačia suvis nusilupo. Ar tai geras, gar- 
bingai atliktas darbas, kaip tu manai? 

Beatrisė nuobodžiavo. Mao svita buvo gausi, tačiau ją su- 


darė tik pagyvenę žmonės. Dabar Mao laikėsi gana atokiai nuo 

karaliaus rūmų; visi buvo pasidavę Robero įtakai. Ten, Paryžiu- 
je, Sen Žermene, pas karalių Rastinuką be perstojo vyko varžy- 
bos, turnyrai ir pokyliai, rengiami tai karalienės gimimo dieną, 
tai Bohemijos karaliaus išvykimo garbei, o dažniausiai be jokios 
progos, šiaip, kad tik būtų linksma. Mao rūmuose niekada ne- 
sirodė arba atvykdavo labai trumpam, be to, tik tada, kai to rei- 
kalaudavo karalystės pero titulas. Ji jau nebuvo to amžiaus, kai 
šokama, ir be jokio malonumo kėpsodavo, kai linksmindavosi 
kiti, ypač kai tos linksmybės vykdavo rūmuose, kur su ja taip 
šlykščiai elgiamasi. Jai neteikė malonumo ner kelionė į Paryžių, 
apsilankymas savo namuose Mokonsėjo gatvėje. Ji taip ir gyve- 
no it atsiskyrėlė tarp keturių Konflano pilies sienų arba Edene, 
kurį reikėjo gerokai parvarkyti po to 1316 metų nuniokojimo, 
kai čia buvo užgriuvęs Roberas. 

Nuo to laiko, kai neteko meilužio, — o paskutinis buvo vys- 
kupas Tjeri dIrsonas, kurį dalijosi kartu su panele Divion, ir 
todėl šios moters Mao taip nekentė, — ji virto tikra tirone. Bijo- 
dama naktinių negalių, ji vertė Beatrisę miegoti viename kam- 
bario kampe, kur tvyrojo tirštas seno kūno, vaistų ir valgių kva- 
pas. Kadangi Mao rijo vis dar tiek pat daug, kiek ir anksčiau, 
o kiekvieną paros valandą ją galėjo ištikti klaikiausias ėdrumo 
priepuolis, apmušalai, kilimai dvokė mėsos troškiniu, žvėrienos 
kepsniu, česnakiniu srėbalu. Dėl dažnų skrandžio sutrikimų jai 
tekdavo kviesti daktarus, barzdaskučius ir vaistininkus; jų pa- 
skirtos mikstūros ir gydomųjų žolių antpilai tučtuojau būdavo 
nustumiami marinuotos mėsos patiekalais. Ak! Kur tie nuosta- 
būs laikai, kai Beatrisė padėdavo Mao nuodyti karalius! 

Pati Beatrisė pradėjo jausti metų naštą. Jaunystė baigėsi. 
Trisdešimt treji metai — amžius, kai kiekviena moteris, nors ir 


labiausiai ištvirkusi, stebi du savo gyvenimo šlaitus, su ilgesiu 

prisimindama praėjusias dienas ir nerimastingai laukdama atei- 
ties. Beatrisė vis dar buvo graži; tai įžvelgdavo vyrų akimis — pa- 
čiais mėgstamiausiais savo veidrodžiais. Tačiau ji pati žinojo, 
kad oda prarado persiko švelnumą ir spalvą, kas taip puošė dvi- 
dešimtmetę; akys, tokios tamsios, kad iš po blakstienų beveik 
nesimatė baltymų, rytais jau taip neblizga, sunkėja klubai. Atė- 
jo laikas, kai delsti nebegalima. 

Bet ką daryti, jei šita Mao verčia ją miegoti jos kambaryje, 
kaip pabėgti į pasimatymą su pirmu pasitaikiusiu meilužiu, 
kaip vidurnaktį nusigauti į slaptus namus, dalyvauti juodosiose 
mišiose ir ten, didžiausiam siautuly, patirti jautulingos nuodė- 
mės saldumą! 

— Apie ką taip užsisvajojai? — staiga krioktelėjo grafienė. 

— Aš nesvajoju, maloningoji ponia... — atsakė Beatrisė, ir jos 
žvilgsnis slystelėjo grafienės veidu. — Tik manau, kad jūs gausite 
geresnę už mane merginą, ji geriau nei aš jums tarnaus... Aš 
rengiuosi tekėti. 

Smūgis buvo taip tiksliai apskaičiuotas, kad jo padarinių 
ilgai laukti nereikėjo. 

— Tu būtum gera partija! - šūktelėjo Mao. — Ak! Tasai, kuris 
paims tave į žmonas, gaus gerą kraitį; teks jam ilgokai paieškoti 
tavo nekaltybės mano arklininkų lovose, kol įtaisysi tam varg- 
dieniui ragus! 

— Turint galvoje, maloningoji ponia, mano metus ir tarnybą 
jums, nekaltybė greičiau nelaimė nei dorybė. Čia dalykas kur 
kas paprastesnis nei namai ir turtai, kuriuos gaus mano vyras. 

— Jei tik juos išsaugosi, dukra mano! Jei tu juos išsaugosi! 
Nes viskas, ką turi tu, pagrobta iš manęs! 

Beatrisė nusišypsojo, ir jos juodos akys vėl pasislėpė po 


blakstienomis. 

— O!.. Ponia, — tarė ji be galo švelniai, — nejau jūs atimsite 
savo geradarybes iš tos, kuri padėjo jums tokiuose slaptuose 
dalykuose... kuriuos įkūnijome drauge? 

Mao pažvelgė į ją su neapykanta. 

Beatrisė sugebėjo grafienei priminti karalių lavonus, kurie 
tysojo tarp jų, cukruotus migdolus, pražudžiusius Liudviką Vai- 
dingąjį, nuodus ant mažojo Jono I lūpyčių... ir lygiai taip pat 
žinojo, kaip baigsis ši scena: į grafienės veidą pliūptelės kraujas, 
ir ant jos buivoliško kaklo suraudonuos seilinukas. 

— Tu netekėsi! Žiūrėk, žiūrėk, matai, kaip tu mane skaudini 
savo įžūlybėmis, ir džiaukis sau, — prašvokštė Mao, griūdama į 
krėslą. — Spengia ausyse, reikės vėl prašyti, kad nuleistų kraujo. 

— Ar tik ne todėl, ponia, kad per daug valgote, ir tenka jums 
leisti tiek daug kraujo? 

— Valgysiu viską, ką panorėsiu ir kada panorėsiu! - suurzgė 
Mao. — Nepakęsiu, kad tokia kvaiša kaip tu tvarkytų, kas man 
tinka ir kas — ne. Eik ir atnešk angliško sūrio! Pridėk ir vyno! 
Paskubėk! 

Podėliuose angliško sūrio nebebuvo; išaiškėjo, jog suvalgyta 
paskutinė siunta. 

— Kas jį surijo? Mane apvaginėja! Tada atnešk kepto pašteto! 

„Kiek tik nori! Tau šito tik ir trūko. Pusk, kol sprogsi!“ — pa- 
linkėjo Beatrisė, dėdama padėklą. 

Mao savo letena pačiupo storą pašteto riekę ir godžiai sulei- 
do į ją dantis. Staiga ji išgirdo trakštelėjimą, atsimušusį smege- 
nyse; sutraškėjo ne gražiai paskrudusi mėsos plutelė, o nulūžo 
dantis, dar vienas dantis. 

Jos pilkos, pasruvusios krauju akys išsiplėtė. Valandėlę sėdė- 
jo nejudėdama, vienoje rankoje vis dar laikydama riekę pašteto, 


kitoje — stiklą vyno, pražiojusi burną, iš kurios kyšojo prie pat 

kaklelio nulūžęs kaplys, bejėgiškai stirksąs išilgai lūpos. Padėju- 
si stiklą, be jokio vargo ištraukė nulūžusį dantį. Paskiau liežuviu 
pamakalavo tuščioje dantenų vietoje ir pajuto šerpetotą šaknies 
paviršių, skaudžiai įsidrėskė liežuvio galiuką. Dabar ji storais 
savo pirštais ėmė vartyti mažą gabalėlį pageltusio kaulo — žiūrė- 
jo į savo pačios dalelę, palikusią ją. 

Bet štai Mao pakėlė akis, nes Beatrisė, sėdinti priešais, pra- 
trūko juoktis. Sukryžiavusi rankas ant liemens, rūmų dama 
nebegalėjo susilaikyti nuo beprotiško kvatojimo, šis purtė jos 
pečius. Beatrisei nespėjus atsitraukti, Mao atsidūrė čia pat ir 
iš visų jėgų tėškė du skambius antausius. Juokas bemat nutilo; 
juodi vyzdžiai po ilgomis blakstienomis piktai blykstelėjo ir 
iškart užgeso. 

Tą patį vakarą, kai Beatrisė padėjo grafienei nusivilkti, atro- 
dė, kad taika tarp abiejų moterų pasirašyta. Mao kaip apsėsta 
negalėjo negalvoti apie bylą ir aiškino Beatrisei: 

— Suprask tu pagaliau, kodėl aš taip norėjau, kad tas dvi mo- 
teris iškvostų! Esu įsitikinusi, jog toji Divion padeda Roberui 
padirbinėti dokumentus; aš taip norėčiau, kad ji būtų sučiupta 
už rankos. 

Ji automatiškai čiulpčiojo savo nulūžusio danties šaknį, ku- 
rią barzdaskutys jau buvo apdildęs. 

Beatrisės galvoje po dviejų antausių brendo sumanymas. 

— Ar galėčiau, maloningoji ponia... pasiūlyti jums vieną pa- 
tarimą? Ar malonėsite jį išklausyti? 

— Žinoma, dukra mano, kalbėk, kalbėk. Esu karšto kraujo, 
greita susidoroti, bet aš pasitikiu tavimi, ir pati šitai gerai Žinai. 

— "Tai štai! Maloningoji ponia, visas blogis prasidėjo nuo 
mano dėdės Tjeri palikimo... tada, kai jūs griežtai atsisakėte su- 
mokėti viską, ką jis buvo palikęs tai Divion. Niekinga būtybė, 
ką ir sakyti — visai be reikalo jis jai tiek daug paliko! Bet jūs, 

jūs įsigijote rimtą priešę, ji girdėjo nemaža paslapčių iš mano 
dėdės lūpų... ir dabar jas pardavinėja monsinjorui Roberui. Dar 
visa laimė, kad aš spėjau laiku ištuštinti Irsono skrynią... o ten 
mano dėdė laikė kai kuriuos jūsų dokumentus! Dabar pati ma- 
tote, ką su jais būtų galėjusi padaryti ta niekinga mergšė... O 
jeigu būtumėte skyrusi nors truputį pinigų ir žemės... jos sna- 
pas būtų užčiauptas. 

— Tiesa! —- sutiko Mao. — Matyt, aš iš tiesų būsiu suklydusi. 
Bet suprask, kur tai matyta, kad toji pasileidėlė, kuri vartėsi 
vyskupo pataluose, drįsta pasirodyti su testamentu rankose, ta- 
rytum teisėta žmona... Matyt, aš iš tiesų būsiu suklydusi... 

Beatrisė padėjo Mao nusivilkti dieninius marškinius. Milži- 
nė pakėlė savo galingas rankas, atidengdama retais žilais pūke- 
liais apžėlusias pažastis; ant kaklo tarsi kupra kūpsojo riebalai, 
primenantys jaučio sprandą; krūtys sunkios, nukarusios, išties 
siaubingos. 

„Paseno, — pamanė Beatrisė, — greitai mirs... tik kada? Iki 
paskutinės dienos šitą šlykštų kūną privalėsiu aprengti ir nu- 
rengti, ir visas naktis praleisti šalia... O kai ji numirs, kas laukia 
manęs? Monsinjoras Roberas greičiausiai laimės, jį juk palaiko 
karalius... Mao dvariškiai bus išvaikyti...“ 

Apvilkusi Mao naktiniais marškiniais, Beatrisė vėl prabilo: 

— Jeigu jūs sutiktumėte atiduoti tai Divion visą testamentu 
paliktą turtą... ir net ką nors daugiau, ji, be jokių abejonių, 
pereitų į jūsų pusę; o jei ji ir padeda jūsų sūnėnui atlikti jo 
nešvarius darbus, jūs galėtumėte sužinoti — kokius... ir iš to tu- 
rėtumėte naudos. 

— Tai tikriausiai baisiai išmintinga, ką man nūnai čia siū- 
lai, - atsakė Mao. - Mano grafystė verta kokio tūkstančio livrų, 
net jei tenka mokėti už nuodėmę. Ber kaip pasiekti tą ištvirkėlę? 


Ji gyvena Robero namuose, o jis, reikia manyti, neišleidžia jos 

iš akių... ir, progai pasitaikius, kiek paglamžo, nes, kaip visiems 
žinoma, nespjauna į nieką. Būtų labai negerai, jei jis suuostų 
mūsų sumanymą. 

— Aš noriu pasisiūlyti, maloningoji ponia, eiti pasimatyti ir 
pakalbėti su ja. Juk esu Tjeri dukterėčia. Jis galėjo man pavesti 
perduoti paskutinę jo valią... 

Mao įdėmiai pažvelgė į ramų, mažne besišypsantį veidą. 

— Tu labai rizikuoji, — tarė ji. — Jei sužinotų Roberas... 

— Žinau, maloningoji ponia... žinau, kad rizikuoju, bet pa- 
vojai manęs nė kiek nebaido, - atsakė Beatrisė, užklodama gra- 
fhienę, jau spėjusią atsigulti, siuvinėta antklode. 

— Žinau, tu šauni mergina, — tarė Mao. — Skruostas ne- 
labai dega? 


— Vis dar dega, ponia... jums paslaugi... 


VĮ 
Beatrisė ir Roberas 


Lormė įleido ją pro mažąsias namų dureles, kuriomis paprastai 
naudodavosi tiekėjai, tarytum viešnia būtų buvusi kokia nors sku- 
durininkė ar siuvinėtoja, atėjusi atiduoti užsakymą. Beje, užsime- 
tusi lengvo pilko drapo peleriną su gobtuvu, slepiančiu plaukus, 
Beatrisė dIrson niekuo nesiskyrė nuo paprasčiausios miestietės. 
Ji iškart atpažino senąjį monsinjoro dArtua tarną, tačiau 
neparodė nė menkiausios nuostabos; ji nenustebo ir tada, kai 
vedama per du kiemus, tarnybinius pastatus susigaudė, kad ei- 


nama tiesiai į senjoro apartamentus. 

Lormė šlepsėjo priekyje šnopuodamas ir kartkartėmis vis 
atsigręždavo mesdamas per petį nepatiklų žvilgsnį į tokią gra- 
žuolę, kuri žingsniavo kiek slystančia eisena ir banguojančiais 
klubais ir neatrodė, kad būtų bent kiek sutrikusi. 

— Ką čia veikia Mao žmonės? - bambėjo sau Lormė. - Kokį 
srėbalą ruošiasi marmalyti ana kekšė ant mūsų ugnies? Ai, koks 
neatsargus monsinjoras Roberas, kad įleidžia tokią į savo na- 
mus! Taip, ponia Mao žino, ką daro; kokios bjaurios moteriš- 
kos ji čia tikrai nebūtų siuntusi! 

Skliautuotas koridorius, gobelenai, žemos durelės, be gar- 
so atsiveriančios ant gerai išteptų vyrių, ir Beatrisė pamatė 
pirmiausia šventąjį Jurgį, sviedžiantį ietį, paskui šventąjį Mau- 
ricijų, atsirėmusį į savo kalaviją, o galiausiai šventąjį Petrą, trau- 
kiantį savo valkšną. 

Vidury kambario stovėjo monsinjoras Roberas, plačiai iš- 
žergęs kojas, ant krūtinės sukryžiavęs rankas, smakrą įrėmęs į 
apykaklę. 

Beatrisė nuleido savo ilgas blakstienas, o jos kūnu perbėgo sal- 
dus drebulys, kuriame susimaišė ir baimė, ir pasitenkinimas. 

— Manau, jūs mažiausiai tikėjotės čia pamatyti mane? — pra- 
bilo Roberas dArtua. 

— O, monsinjore... — savo papratimu lėtai atsakė Beatrisė. — 
Kaip tik jus ir tikėjausi rasti. 

Tam ji buvo padariusi viską; šit jau gerą savaitę beveik visai 
atvirai aplink Divion sukiojosi jos pasiuntiniai, ir visas dvaras 
žinojo apie būsimą jos vizitą. 

Atsakymas kiek nustebino Roberą. 

— Taigi, ką jūs čia ruošiatės daryti? Pranešti apie mano tetu- 
lės Mao mirtį? 


— O, ne, monsinjore... Ponia Mao tik nusilaužė dantį. 

— Naujiena nebloga, — tarė Roberas, — tik man neatrodo, 
kad vertėjo dėl to trukdyrtis. Tai ji jus atsiuntė? Ar jau suprato, 
kad pralaimėjo bylą, ir dabar panūdo tartis su manimi? Aš ne- 
ketinu su ja derėtis! 

— O, ne, monsinjore... Ponia Mao nė nemano to daryti, nes 
yra įsitikinusi, jog laimės. 

— Laimės? Nesąmonė! Prieš 55 liudytojus, vieningai teigian- 
čius, kad mane apvogė ir apgavo? 

Beatrisė šyptelėjo. 

— Ponia Mao jų turės 60, monsinjore; jie įrodys, kad jūsų 
liudytojai meluoja ir kad jie visi papirkti... 

— Ak, taip, gražuole, tai jūs čia atėjote manęs paerzinti? Jūsų 
šeimininkės liudytojai nieko neverti, nes manieji savo parody- 
mus pagrįs puikiausiais dokumentais, kuriuos aš pateiksiu... 

— Ak! Iš tiesų, monsinjore? — pratarė Beatrisė, nutaisiusi pa- 
garbų toną. — Tuomet ponia Mao klysta savaip supratusi prie- 
žastis, dėl kurių po visą Artua Grafystę jums ieškomi senų laikų 
antspaudai... 

— Antspaudų ieško todėl, — susierzinęs tarė Roberas, - kad 
mes renkame visus senus dokumentus ir mano naujasis kancle- 
ris nori sutvarkyti archyvus. 

— Ak! Iš tiesų, monsinjore... - pakartojo Beatrisė. 

— Ir ne jums mane klausinėti! Tai aš jūsų klausiu, ko jums 
čia reikia. Atėjote papirkti mano žmonių? 

— Tam nėra jokio reikalo, monsinjore, juk aš patekau 
pas jus. 

— Bet ko iš manęs norite? — subaubė jis. 

Beatrisė apžvelgė kambarį. Ji pastebėjo tas duris, pro kurias 
ją įleido ir kurios atsidarė Magdalenos pilve. Ji šyptelėjo. 


— Tai pro šitą landą ir įleidžiate visas savo damas? 

Milžinas pradėjo nervintis. Tas pratisas ironiškas balsas, tas 
kikenimas, tas juodų akių žvilgsnis, užsidegantis ir vėl užgęstan- 
tis po ilgomis riestomis blakstienomis — visa tai jį kiek trikdė. 

„Saugokis, Roberai, — mintyse įspėjo jis save. — Šitą šilto ir 
šalto mačiusią kekšę atsiuntė ne šiaip sau!“ 

Jis jau seniai pažinojo ją, šitą panelę Beatrisę! Ir jau ne 
pirmą kartą ji provokuoja jį. Roberas prisiminė, kaip Šali aba- 
tijoje, kai jis išėjo iš naktinės Tarybos pas karalių Karolį IV, 
kur buvo sprendžiami Anglijos reikalai, Beatrisė lūkuriavo jo 
po vienuolyno užvažiuojamųjų namų skliautais. O kiek dar 
kartų... Ir kaskart tas pats žvilgsnis, ieškantis jo akių, tas pats 
klubų bangavimas, ta pati provokuojamai pakelta krūtinė. 
Roberas nebuvo iš tų vyrų, kuriuos varžo santuokinė ištiki- 
mybė; iš doros kelio jį būtų išvedęs net medžio stuobrys, jei jį 
kas apjuostų sijonu. Tačiau ši mergiotė, priklausanti Mao na- 
mams ir atliekanti visokius, net ir juodžiausius darbus, visada 
kėlė jam nepasitikėjimą. 

— Mano gražuole, jūs, be abejo, esate tokia sukčiuvienė, ko- 
kių reta, ir, be to, dar labai įžvalgi. Mano tetulė įsitikinusi, kad 
laimės; bet jūs juk blaiviai žiūrite ir suprantate, kad byla pralai- 
mėta. Ir pamanėte sau: jei palankūs vėjai nusisuko nuo Konfla- 
no, pats laikas pasimatyti su tuo monsinjoru Roberu, apie kurį 
sklando tiek piktų apkalbų, kuriam tiek daug pakenkta ir kurio 
ranka nesudrebės atėjus atsiskaitymo valandai. Ar ne taip? 

Roberas įprastai žingsniavo pirmyn atgal po kambarį. Jis 
vilkėjo trumpą palaidinį, standžiai aptempiantį pilvą; kelnių 
audinys gražiai išryškino galingų jo šlaunų raumenis. O Be- 
atrisė iš po nuleistų blakstienų vis nepaliovė jo stebėti — nuo 
rusvos ševeliūros iki pat batų. „Koks jis turėtų būti sunkus!“ — 


pamanė ji. 

— Mano palankumo šypsenėlėmis nepavyks įgyti, žinokite 
tai, — tęsė Roberas. — Nebent jums mirtinai reikia pinigų ir 
norite parduoti man kokią paslaptį? Ką gi, aš moku atsidėko- 
ti tiems, kurie man ištikimai tarnauja, bet esu negailestingas 
tiems, kurie nori mane apmauti. 

— Aš nieko neturiu parduoti, monsinjore. 

— Tuomet, brangioji Beatrise, žinokite, kad jūs tinkamiausiai 
pasielgtumėte, jei kuo greičiau paliktumėte mano namus, ne- 
svarbu, kokie tikslai būtų jus čia atviję. Mano virtuvė kuo pui- 
kiausiai saugoma, mano patiekalai ragaujami, mano vynas de- 
gustuojamas ir tik tada paduodamas man. 

Beatrisė liežuvio galiuku apsilaižė lūpas, tarytum būtų para- 
gavusi saldžiausio likerio. 

„Baiminasi, kad nenunuodyčiau“, — toptelėjo jai. 

Ak! Kaip jai dabar buvo linksma ir baisu. O Mao šiuo metu 
įsivaizduoja, kad Beatrisė stengiasi apvynioti aplink pirštą tą 
Divion! O, stebuklinga akimirka! Beatrisei dingojosi, kad ji lai- 
ko delne daugybę nematomų ir mirtį nešančių gijų. Tik reikėtų 
jas geriau pajungti sau. 

Ji atsmaukė gobtuvą, atrišo raištelius ir nusimetė peleriną. 
Jos tamsūs, tankūs plaukai buvo supinti į dvi kasas ir sukelti 
ant ausų. Pamarginta suknelė gilia iškirpte rodė prašmatnią 
krūtinę. Roberui, mėgstančiam putlias moteris, netruko šauti 
į galvą mintis, kad Beatrisė po paskutinio jų susitikimo gero- 
kai išgražėjo. 

Beatrisė patiesė ant grindų savo peleriną taip, kad pasidary- 
tų pusapskritimis. Roberas nustebęs stebėjo. 

— Ką jūs čia darote? 

Ji neatsakė, ištraukė iš savo kapšo tris juodas plunksnas, 


padėjo jas prie pelerinos apykaklės taip, kad išeitų lyg maža 

žvaigždutė; paskui ėmė sukti smiliumi brėždama įsivaizduoja- 
mą apskritimą ir murmėdama nesuprantamus žodžius. 

— Ką jūs čia darote? — pakartojo Roberas. 

— Noriu jus užburti... monsinjore, — ramiai atsakė Beatrisė, 
tarsi tai būtų buvęs pats paprasčiausias dalykas arba nebent jau 
pats įprasčiausias jos užsiėmimas. 

Roberas nusikvatojo. Beatrisė pažvelgė į jį, paėmė už rankos, 
norėdama įvesti į apskritimo vidurį. Roberas ištraukė ranką. 

— Jūs bijote, monsinjore? — tarė šypsodamasi Beatrisė. 

Štai kokia ji, moterų jėga! Koks senjoras būtų drįsęs pasaky- 
ti grafui Roberui dArtua, kad jis bijąs, ir negauti už tai skardaus 
antausio ar kirčio per kiaušą dvidešimties svarų kalaviju? O ši 
vasalė, kambarinė slampinėja aplink jo namus, įsibrauna, truk- 
do jo laiką pliurpdama visokiausias kvailystes... „Mao nusilaužė 
dantį... Aš neturiu ko parduoti...“, tiesia ant grindų savo man- 
tiją ir tiesiai į akis rėžia, kad jis bailys. 

— Atrodo, jūs visada bijojote arčiau prie manęs prieiti, — tęsė 
Beatrisė. — Tą dieną, kai jus pamačiau pirmą kartą, — jau seniai 
tai buvo, — ponios Mao namuose... kai jūs atėjote jai pasakyti, 
kad jos dukteris teis... gal jau tai ir pamiršote... jūs jau tada nuo 
manęs vis nusisukdavote. Ir dar daugybę kartų... Ne, monsin- 
jore, net ir nemėginkite tikinti, kad nebijote! 

Paskambinti Lormė, įsakyti jam išmesti šitą besityčiojančią 
mergšę; kaip tik šitaip Roberui patarinėjo jo išminties balsas, 
liepdamas padaryti tai nedelsiant. 

— O ko tu čia sieki su tom savo pelerinom, ratais ir plunks- 
nomis? — paklausė jis. - Nori iššaukti velnią? 

— Atspėjote, monsinjore... — atsakė Beatrisė. 

Išgirdęs tokį vaikišką atsakymą, Roberas gūžtelėjo pečiais ir, 
paklusdamas žaidimo taisyklėms, įkėlė koją į ratą. 

— Štai ir viskas, monsinjore. Šito man ir reikėjo. Kadangi 
jūs, jūs ir esate pats velnias... 

Kuris vyras atsilaikys prieš tokį komplimentą? Šįsyk Robe- 
ras nusikvatojo iš visos širdies, nusikvatojo patenkintas, visa 
gerkle. Ir dviem pirštais, nykščiu ir smiliumi, suėmė Beatrisės 
smakrą. 

— O žinai, aš galiu įsakyti sudeginti tave kaip raganą? 

— O! Monsinjore... 

Ji stovėjo visai priešais jį, užvertusi galvą žiūrėjo į platų apa- 
tinį žandikaulį, apžėlusį rusvais šeriais; ji uodė medžioklinių 
šunų nuvaryto šerno kvapą. Pavojus, išdavystė, geismas, visas 
tas satanizmas ją be galo jaudino. 

Begėdė, begėdė, gryniausia begėdė — kaip Roberas mylėjo 
tokias moteris! „Kuo aš rizikuoju?“ — šmėstelėjo galvoje. 

Jis sugriebė ją už pečių, prispaudė prie savęs. 

„Jis juk ponios Mao sūnėnas, jos sūnėnas, linkintis jai vien 
tik bloga?“, - dar suspėjo pagalvoti Beatrisė, ir Robero bučinys, 


užspaudęs jos lūpas, atėmė kvapą. 


VII 
Bontij namai 


Vyskupas Tjeri dlrsonas iki pat mirties gyveno Paryžiuje, Mo- 
konsėjo gatvėje, nuosavame name, kuris stovėjo šalia grafienės 
dArtua rūmų; jam pavyko išplėsti valdas nusipirkus namą iš 
kaimyno, pavarde Žiuljenas Bonfij. Štai tame name, paveldėta- 


me iš dėdės, Beatrisė ir pasiūlė Roberui dArtua susitikinėti. 

Viltis paišdykauti su Mao rūmų dama šalia Mao buveinės 
ir dar name, pirktame už Mao pinigėlius, be to, išsaugojusiame 
tokį žavų Bonfij* pavadinimą, - kas galėjo būti smagiau, kaip 
užganėdinti mielą širdžiai polinkį pokštauti. Kartais pats liki- 
mas suteikia tokių linksmybių. 

Šiaip ar taip, iš pradžių Roberas buvo labai atsargus. Nors ir 
jis pats toje pačioje gatvėje turėjo namą, kur, tiesa, negyveno, tik 
kartkartėm užsukdavo pasižiūrėti, tačiau mieliau eidavo į Bonfij 
namus, tik gerokai sutemus. Per kvartalus, prigludusius prie Se- 
nos, kur siauromis gatvelėmis nuolat plūdo niekur neskubanti 
minia, tokio galingo stoto senjoras kaip Roberas dArtua, ir dar 
lydimas ginklanešių, negalėjo pereiti nepastebėtas. Todėl Robe- 
ras laukdavo sutemų. Visuomet jo palydovai būdavo Žilė de 
Nelis ir dar trys tarnai, patys nekalbiausi ir, žinoma, patys stip- 
riausi. Šios sargybos smegenys buvo Žilė, o trys tarnai, vienu 
kumščio smūgiu galintys nudobti žmogų, paprastai įsitaisydavo 
prie namo durų, — be livrėjų, todėl juos lengvai galėjai palaikyti 
paprasčiausiais dykinėtojais. 

Per pirmuosius pasimatymus Roberas atsisakė gerti priesko- 
niais pagardintą vyną, kuriuo vaišino jį Beatrisė. „Šita panelytė 
gali turėti užduotį mane nunuodyti“, — sumetė jis. Labai ap- 
gailestaudamas, jis nusimesdavo geležies grandelėmis pamušrą 
siurkotą ir net didžiausios palaimos akimirkomis užmesdavo 
akį į skrynią, ant kurios dėdavo savo durklą. 

O Beatrisė patirdavo malonumą stebėdama tokią jo baimę. 
Kaip išėjo, kad ši pilka Artua miestelėnė, netekėjusi, nors jau 
persiritusi per 30 metų mergina, į valias pasivoliojusi visokio 
plauko pataluose, galėjo įvaryti baimės tokiam milžinui, to- 


kiam galingam Prancūzijos perui? 
* Bonne fille - šauni mergaitė (pranc.). 

Ir todėl šis ryšys — Beatrisei net labiau nei Roberui — įgijo 
pikantišką iškrypimo skonį. Tik pamanykite, jos dėdės namuo- 
se! Dar su mirtinu ponios Mao priešu! Dabar, kai reikia dažnai 
išeidinėti, pasiteisindama ji kuria vis naujas pasakas... Toji Di- 
vion tokia nesukalbama... Taip iš karto ji nenusileis, o atseikėti 
didelius pinigus būtų beprotystė, juk iš jos negali laukti nieko 
kita, tik melo... Ne, su ja reikia matytis dažnai ir mėginti iš 
jos palengvėle išpešti, kokias intrigas rezga tas nevidonas mon- 
sinjoras Roberas, išgauti vardus pernelyg paslaugių liudytojų, o 
paskiau dar tikrink jos žodžius, susirask Luvre senjorą Žiuvinji 
arba Mišlė Gėru, notaro Tesono tarną, ir su jais pakalbėk. Ak! 
Viskas ne taip paprasta, čia prireiks ir laiko, ir pinigų... „Derė- 
tų, maloningoji ponia, padovanoti to klerko žmonai atkarpą 
audeklo, tada jo liežuvis tikrai atsirištų... Ar leisite man paimti 
keletą livrų?“ 

Koks malonumas žiūrėti poniai Mao tiesiai į akis, šypsotis 
jai ir galvoti: „Nepraeis ir dvylika valandų, kai aš, visiškai nuo- 
ga, atsiduosiu mesirui jūsų sūnėnui!“ 

Matydama savo rūmų damą taip besirūpinančią jos rei- 
kalais, Mao ją mažiau bardavo, vėl ėmė rodyti savo prieraišumą 
ir negailėjo dovanėlių. O Beatrisė juto dvigubą malonumą ty- 
čiodamasi iš Mao ir drauge stengdamasi užkariauti Roberą. Juk 
negali imti manyti, jog pavergei vyriškį tik dėl to, kad su juo 
pasimylėjai kokią valandą, lygiai kaip negali laikyti savęs plėš- 
rūno šeimininku vien todėl, kad tu jį nusipirkai ir pro narvo 
virbus žiūri į jį. 

Turėti — tai toli gražu ne valdyti. 

Tikru šeimininku pasidarai tik tuomet, kai tą plėšrūną taip 
apdoroji, kad jis gula paklusdamas vienam tavo žodžiui, o tavo 


žvilgsnis atstoja geležinius narvo virbus. 

Robero nepasitikėjimą Beatrisė laikė nagais, kuriuos rei- 
kia nudildyti. Per visus medžioklės metus į jos spąstus pirmą- 
kart pakliuvo toks stambus grobis, ir dar pagarsėjęs pasakišku 
žiaurumu. 

Vieną dieną Roberas sutiko priimti iš Beatrisės rankų taurę 
juodųjų vynuogių vyno, ir ji suprato, jog tai pirmoji jos pergalė: 
„Taigi, būčiau galėjusi ten įberti nuodų ir jis būtų išgėręs... 

Kai kartą jis užsnūdo, toks panašus į pasakų žmogėdrą, ją 
apėmė pergalės džiaugsmas. Milžino kaklą brėžė aiški linija ten, 
kur baigėsi palaidinio apykaklė ar grandelių marškinių iškirptė; 
rausva saulės ir vėjų nugairinto veido spalva staiga dingsta ir 
žemiau ruoželio prasideda akinama baltuma, pamarginta straz- 
danų, ant pečių apaugusi rusvais plaukais, primenančiais kiau- 
lės šerius. Ir šitas ruoželis atrodė Beatrisei tarsi tyčia nubrėžtas 
kirvio ar durklo ašmenims įsikirsti. 

Vario spalvos plaukai, sugarbiniuoti voleliais abipus skruos- 
tų, nuslydo ir atvėrė mažą, švelniai suapvalintą ausį, tokią jau- 
dinamai vaikišką ausį. „Šitą mažą ausį, - pamanė Beatrisė, — ga- 
lima būtų perverti durklu iki pat smegenų...“ 

Po kelių minučių Roberas staiga pakirdo ir neramiai ap- 
sidairė. 

— Na ką, monsinjore... Matote, aš jūsų nenužudžiau, — nu- 
sijuokė Beatrisė. 

Juokas atidengė tamsiai raudonas moters dantenas. 

Tarsi norėdamas atsidėkoti, jis vėl čiupo ją į glėbį kviesda- 
mas siautulingam meilės žaidimui. Be abejo, Beatrisė pasirodė 
verta jo partnerė, išmoninga, negailinti savęs, ne kokia paniu- 
rėlė, džiaugsmingai priimanti vyro glamones ir garsiai šaukianti 
iš malonumo. Per savo amžių Roberas buvo suplėšęs nemažai 


sijonų: ir šilko, ir vilnos, ir kanapinių, ir manė esąs didis iš- 

tvirkimo menų meistras, bet čia jis pripažino, kad ši partnerė 
pranašesnė Už jį. 

— Jei tu visų šitų meilybių, mano vaikuti, išmokai naktinėse 
raganų puotose, — kalbėjo jis, — reikėtų nuo šiol ten siųsti visas 
nekaltas mergeles! 

Kalbėjo jis tai todėl, kad Beatrisė dažnai pasakodavo apie tas 
raganų puotas ir velnią. Šitoji mergina, pažiūrėti tokia lėta, su- 
glebusi, banguojančios eisenos ir lėrakalbė, atgydavo tik lovoje, 
parodydavo savo karštą kraują tik ten; jos kalba pagyvėdavo ir net 
virsdavo greitakalbe tik šnekant apie demonus ir raganavimą. 

— Kodėl tu dar neištekėjai? — paklausė jos Roberas. — Jau- 
nikių neturėjo trūkti, ypač jei jiems teikei tokių malonumų iki 
vestuvių... 

— Todėl, kad tuokiamasi bažnyčioje, o bažnyčios aš negaliu 
pakęsti. 

Beatrisė klūpojo ant lovos susidėjusi rankas ant kelių, ir še- 
šėlis krito į pilvo įdubimą; plačiai atvėrusi akis, ji prašneko: 

— Supranti, monsinjore, Romos ir Avinjono kunigai ir po- 
piežiai teisybės nemoko. Dievas ne vienas; yra du dievai: šviesos 
ir tamsos, Gėrio kunigaikštis ir Blogio kunigaikštis. Dar prieš 
pasaulio sukūrimą tamsos liaudis sukilo prieš šviesos liaudį, ir 
Blogio tarnai, kad galėtų tikrai gyventi, mat Blogis — nebūtis 
ir mirtis, prarijo dalį Gėrio, pačius jo pradus. O kadangi juose 
glūdėjo dvi jėgos — Gėrio ir Blogio, - jie galėjo sukurti pasaulį ir 
gimdyti žmones, nes žmonėse sumišę abu pradai, ir jie kovoja, 
bet ten Blogis pirmauja, nes tai prigimtinis liaudies elementas. 
Ir iš tiesų matyti, kad yra du pradai: juk gyvena vyrai ir mote- 
rys, jie sukurti skirtingai, kaip, sakykim, tu ir kaip aš, - pridūrė 
ji, godžiai šypsodamasi. — Tai Blogis kutena mūsų vidurius ir 


žadina geismą... Tie žmonės, kurių Blogio prigimtis stipresnė 

už Gėrio prigimtį, privalo garbinti šėtoną ir sudaryti su juo su- 
tartį, jei, žinoma, jie trokšta savo gyvenime laimės ir sėkmės; jie 
negali tarnauti Gėrio valdovui, nes jis - jų priešininkas. 

Nuo šios keistos filosofijos gerokai dvokė siera, joje buvo 
skubotai suvokto manicheizmo, satanizmo elementų, pasisko- 
lintų iš katarų doktrinų, neteisingai perduotų ir neteisingai su- 
prastų, tačiau jos turėjo kur kas daugiau sekėjų, negu manė 
valdžią turintys žmonės. Čia Beatrisė nebuvo išimtis, bet Ro- 
berui, kuris nė karto gyvenime dėl to nesusimąstė, ji pravėrė 
duris į itin paslaptingą pasaulį, ypač jį žavėjo tai, kad tokius 
samprotavimus girdi iš moters lūpų. 

— Tu protingesnė, nei aš maniau. Iš kur visa tai sužinojai? 

— Iš buvusių tamplierių, — atsakė ji. 

— O! Tamplieriai! Tikra tiesa, jie žinojo daugybę dalykų... 

— Jūs juos sunaikinote. 

— Tik ne aš, ne aš! - šūktelėjo Roberas. — Tai Pilypas Gra- 
žusis ir Angeranas — Mao draugeliai... Užtat Karolis Valua ir aš 
pats priešinomės jų baudimui. 

— Jie įvaldę magiją ir todėl galingi ligi šiolei. Visos bėdos, 
užgriuvusios karalystę, prasidėjo nuo to, kai tamplieriai sudarė 
su šėtonu sutartį, o sudarė dėl to, kad popiežius atskyrė juos 
nuo Bažnyčios. 

— Karalystės bėdos, karalystės bėdos... — abejodamas ištarė 
Roberas.- Ar tik kai kurios jų nebuvo greičiau mano tetulės 
kūrinys nei velnio darbas. Juk ne kas kitas, o ji į aną pasaulį 
pasiuntė mano kuzeną Vaidingąjį, o paskui ir jo sūnų. Ar tik 
nebūsi prikišusi nagų ir tu? 

Jis dažnai grįždavo prie šito klausimo, bet kaskart Beatrisė 
nuo tiesaus atsakymo išsisukdavo arba mąsliai šypsodavosi, tar- 


si neišgirdusi klausimo, o dažniausiai atsakydavo nei šį, nei tą. 

— Mao nežino... nežino, kad aš sudariau sandėrį su velniu... 
Kitaip ji tikrai išvytų mane... 

Ir vėl pasipylė greirakalbė apie mėgstamiausius dalykus, apie 
juodąsias mišias, priešingas krikščioniškosioms: tai prilygsta jų 
paneigimui, jos vyksta vidurnaktį kokiame nors požemy, ir ge- 
riausia, kad būtų netoli kapinių. Jų stabas dviveidis, ostijos juo- 
dos spalvos, o šventinant triskart ištariamas Belzebubo vardas. 
Kai mišias laiko koks atsimetėlis ar buvęs vienuolis, tai geriau 
jau nebegali būti. 

— Tas aukštybių Dievas netesėjo savo pažado; jis žadėjo su- 
teikti palaimą, o pats siunčia visokias bėdas būtybėms, kurios 
taip ištikimai jam tarnauja; todėl reikia paklusti žemės dievui. 
Klausyk, monsinjore, jei nori, kad tavo bylos dokumentus su- 
tvirtintų dar ir velnias, liepk įkaitinta iki raudonumo geležimi 
perbraukti per kiekvieno popieriaus kampą, kad liktų skylutė 
su mažumą apskrudusiais kraštais. Arba dar geriau — reikia už- 
dėti ant kiekvieno lapo po rašalo dėmelę, kad ji būtų kryžiaus 
formos, ir tegul viršutinis skersinis baigiasi tarsi ranka... Aš Ži- 
nau, kaip tai daroma. 

Tačiau ir Roberas neatidengė visų savo kortų; nors Beatrisė 
pirmoji nujautė, kad popieriai, kuriais jis taip giriasi, buvo ne- 
tikri, jis nė karto neužsimiršo taip, kad prisipažintų. 

— Jei nori įveikti priešą ir pribaigti jį piktosios dvasios va- 
lia, — kartą atvėrė širdį Beatrisė, — reikia, kad įtrintum jam 
pažastis, paausius ir kojų padus tepalu, sutaisytu iš sutrintos 
ostijos ir nekrikštyto kūdikio kaulų miltelių, primaišius vyro 
spermos, ištryškusios ant Moters nugaros per juodąsias mišias, 
ir tos pačios moters mėnesinių kraujo ?. 

— Būtų kur kas tikriau, — atsakė Roberas, — savo brangiajai prie- 


šei įberti tų pačių miltelių, kuriais nuodijama žiurkės ir skunkai... 

Beatrisė apsimetė nieko neišgirdusi. Tačiau Robero žo- 
džiai užliejo lyg karšta banga jos kūną. Ne, nereikia tuojau 
pat atsakyti Roberui. Nereikia, kad jis žinotų, jog ji jau pasi- 
ryžusi... Ar gali kas tvirčiau sujungti du meilužius nei bendras 
nusikaltimas? 

Beatrisė pamilo Roberą. Ir ji nesuprato, kad, stengdamasi 
įvilioti jį į spąstus, pati pateko į juos. Dabar ji gyveno tik lauk- 
dama minutės, kai vėl jį pamatys, o paskui mėgavosi prisimi- 
nimais ir naujo pasimatymo laukimu. Laukimu to 200 svarų 
svorio ir to žvėryno kvapo, kuriuo Roberas ypač atsiduodavo 
meilės pamišimo valandėlėmis, laukimu to plėšrūniško urzgi- 
mo, kurį ji sugebėdavo išplėšti iš jo krūtinės. 

Be reikalo manoma, kad tik nedaugelis moterų jaučia bai- 
dyklių pomėgį. Karaliaus rūmų neūžaugos — Žanas Kvailelis ir 
kiti - puikiausiai tai žinojo ir patys galėjo girtis savo pergalėmis! 
Ner atsitiktinis luošumas sukelia smalsumą ir, be to, geismą. 
Dažnai esti, jog vienaakis riteris gundomas tik tam, kad baisiai 
knieti pakelti juodo audeklo raištį, dengiantį dalį veido. Ir Ro- 
berą savaip galėjai priskirti prie baidyklių. 

Į stogus teškeno rudeniškas lietus. Beatrisės pirštai pa- 
simėgaudami švelniai glostė milžiniško pilvo iškilumus. 

— O tau, monsinjore, — kalbėjo ji, - tau nieko nereikia, tu 
ir taip gauni viską, ko tik nori, tau net nereikia jokių moks- 
lų... Tu pats esi velnio įsikūnijimas. O velnias juk nežino, kad 
jis velnias... 

Roberas, pasisotinęs meile ir glamonėmis, gulėjo užvertęs 
galvą. Klausydamas šitų žodžių, svajojo... 

Velnias spindinčiomis it anglys akimis, klaikiais nagais ant 
galų pirštų, kad galėtų plėšyti žmogaus kūną, dvišakas liežu- 


vis, o iš burnos, lyg iš krosnies, veržiasi ugnis. Tačiau velnias 

gali būti lygiai toks pat įkūnus kaip Roberas ir lygiai taip pat 
kvepėti. Ji įsimylėjusi šėtoną. Dabar ji velnio mylimoji, ir nie- 
kas jų nebeišskirs... 

Vieną vakarą, kai Roberas dArtua grįžo namo po pa- 
simatymo su Beatrise, žmona padavė jam tą garsiąją vedybų 
sutartį, pagaliau surašytą kaip reikiant; trūko tik antspaudų. 

Atidžiai apžiūrėjęs dokumentą, Roberas priėjo prie židinio, 
nerūpestingai įkišo į ugnį žarsteklį, o kai jo galas iki raudo- 
numo įkaito, jis perdūrė vieno lapo kamputį, ir šis tučtuojau 
ėmė traškėti. 

— Ką darote, mano drauge? — paklausė ponia de Bomon. 

— Tenoriu įsitikinti, — atsakė Roberas, — ar tikrai geras po- 
pierius. 

Žana de Bomon valandėlę stebėjo vyrą, paskui švelniai, be- 
veik motiniškai pasakė: 

— Jūs turėtumėte paliepti, Roberai, nukarpyti jums nagus... 


Kas čia per nauja mada nešioti tokius ilgus? 


VIII 
Grįžimas į Mobiuisoną 


Atsitinka, jog kokia nors ilgai brandinta intriga pasmerkta žlug- 
ti jau iš pat pradžių, dar nespėjusi nė gerai užsimegzti, ir vien 
dėl to, kad pritrūko nusimanymo. 

Roberas ūmiai sumetė, kad katapultos, kurias jis taip gerai 
sumeistravo, galėjo sutrupėti su pirmuoju šūviu, nes jis buvo 


visai pamiršęs svarbiausią spyruoklę. 

Jis patikino karalių, savo svainį, ir net iškilmingai prisiekė 
evangelija, kad dokumentai, liudijantys jo paveldėjimo teises, 
yra; be to, jis net pasistengė, kad būtų surašyti popieriai, nė kiek 
nesiskiriantys nuo anų, dingusiųjų. Buvo surinkta daugybė liu- 
dytojų parodymų, patvirtinančių tų raštų tikrumą. Taigi, atrody- 
tų, padaryta viskas, kad įrodymai būtų priimti be jokių ginčų. 

Tačiau buvo vienas asmuo, kuris neabejotinai žinojo, jog 
tie aktai netikri: tai Mao dArtua. Ji sudegino tikruosius, pir- 
miausia tuos, kuriuos prieš dvidešimt metų pasisekė išgvelbti 
iš Paryžiaus archyvų pasinaudojant Pilypo Gražiojo patikėtinių 
paslaugumu, o paskiau, jau visai neseniai, ir kopijas, saugotas 
Tjeri dIrsono skrynioje. 

Žinoma, jei klastotė gali atrodyti kaip originalas akyse tų 
žmonių, kurie nusiteikę palankiai ir neregėję tikrųjų dokumen- 
tų, vargu ar viską priims taip ir tasai, kuris žino apie falsifikaciją. 

Be abejo, Mao nepuls aiškinti: „Šitie popieriai netikri, nes 
tikruosius sudeginau aš“; tačiau žinodama, kad dokumentai 
padirbti, ji paleis į darbą visus savo sugebėjimus, kad tai įrody- 
tų. Čia jau gali būti tikras, ji neapsižioplins! Divion tarnaičių 
areštas — gana įtikinamas pavojaus signalas. Per daug žmonių 
dalyvavo klastojimo reikale, ir sunku patikėti, kad neatsiras 
nors vienas, kuris neišduos iš baimės ar pasigviešęs gero pini- 
ginio masalo. | 

Ir jei, skaitant tą dokumentą Reji, įsibrovė nelemtieji 1322 
vietoj 1302, Mao šito nepražiopsos ir būtinai iškels aikštėn. 
Antspaudai gali atrodyti tobuli, bet Mao pareikalaus juos nuo- 
dugniai ištirti. Be to, velionis Roberas II, kaip buvo įprasta 
diduomenėje, įsakydavo oficialiuose dokumentuose paminėti 
raštininko, surašiusio tuos dokumentus, vardą. Ant padirbtų 


popierių, žinoma, tokio tikslumo vengta. Vienas dokumentas 

dėl to dar galėtų praslysti, tačiau kaip bus su kitais keturiais, 
kuriuos reikės pristatyti teismui? Mao nieko nereikštų parei- 
kalauti peržiūrėti Artua giminės archyvus. „Imkite ir palygin- 
kite, — pareikštų ji, — tarp visų popierių, kuriuos antspaudavo 
mano tėvas, ieškokite braižo, panašaus į šitąjį!“ 

Roberas priėjo prie išvados, kad popieriai, jam turintys tikrų 
dokumentų vertę, galės būti panaudoti tik tuomet, kai asmuo, 
kurio įsakymu dingo originalai, dings ir pats. Kitaip tariant, 
teismo procesą jis laimės tik tuo atveju, jeigu nušluos Mao nuo 
žemės paviršiaus. Tai jau nebuvo vien noras, tai - būtinybė. 

— Jei Mao mirtų, — vieną dieną prasitarė jis Beatrisei, užsi- 
dėjęs rankas ant galvos ir svajingai žvelgdamas į lubas Bontij 
namuose, — ... taip, jei ji mirtų, aš tave visai paprastai galėčiau 
pasiimti kaip žmonos rūmų damą... Juk aš Artua paveldėtojas, 
ir niekam nešautų į galvą stebėtis, kad pasiimu kai kuriuos savo 
tetulės žmones. Ir tuomet tu nuolat būtum šalia manęs... 

Kabliukas buvo sumeistrautas gan grubiai, bet mestas žu- 
viai, kuri laukė jo, plačiai išsižiojusi. 

Beatrisė net mintyse nedrįso puoselėti tokių pasakiškų vil- 
čių. Ji jau matė save, gyvenančią Robero namuose: šit vaikštinė- 
ja sau ir rezga visokias intrigas, pirmiausia slapta, o vėliau ir visų 
pripažinta meilužė, nes tokie dalykai, laikui bėgant, susitvar- 
ko... Ir ką gali žinoti? Ponia de Bomon, kaip ir visi mirtingieji, 
neamžina. Tiesa, ji septyneriais metais jaunesnė už Beatrisę ir, 
regis, pavydėtinos sveikatos; užtat ar gali būti džiugiau vyres- 
nei moteriai dar kas nors, negu nušluoti nuo kelio jaunesniąją? 
Kodėl negalėtų sumanūs apžavai per kelerius metus iš Robeto 
padaryti našlio? Meilė išjungia proto stabdžius, panaikina visas 
vaizduotės ribas. Kartkartėmis Beatrisė jau pasijusdavo esanti 


grafienė dArtua, apsisiautusi pero žmonos mantiją... 

O jei numirtų karalius, — šitai taip pat labai nesunkiai gali 
atsitikti, — ir Roberas būtų regentas? Juk kiekviename amžiuje 
pasitaiko žemos kilmės moterų, kurios pakyla iki pačių viršū- 
nių vien todėl, kad sugeba uždegti kurio nors princo geismus, 
nes pati gamta iškėlė jas aukščiau kitų, suteikdama joms kūno 
grakštumą ir labai guvų protą. Ir ne visos Romos ir Konstan- 
tinopolio imperatorienės, kaip pasakoja menestrelių poemos, 
gimusios ant sosto pakopų. Taip jau įprasta, kad šio pasaulio 
galingųjų bendrijoje greičiausiai iškyla moterys... 

Prieš leisdamasi surakinama grandinėmis, Beatrisė dar del- 
pats jau pagautas. Norėdama būti visiškai tikra, kad Roberas 
pasiims ją į savo namus Artua, suteiks titulų ir kitų privilegi- 
jų, kuriomis ji atvirai naudosis, ir kad padovanos žemių, be 
to, būtinai nurodys — kokių, Beatrisė turėjo padaryti taip, kad 
jis įklimptų iki ausų ir dešimtis kartų tai patvirtintų... Taip, 
tuomet, galimas daiktas, galėtų pamokyti kerėti, išmokytų nu- 
lipdyti vaškinę higūrėlę, parodytų, kur besti adatas ir kokius pra- 
keiksmus ištarti norint pražudyti Mao. Beatrisė vis dar dėjosi 
kankinama abejonių, sąžinės priekaištų; juk Mao ne tik jos, bet 
ir visos Irsonų giminės geradarė! 

Netrukus jos kaklą puošė auksiniai agrafai ir brangakmenių 
segės — Roberas pratinosi būti galantiškas. Glostydama ką tik 
gautą papuošalą, Beatrisė kalbėjo, jog norint, kad apdavai nea- 
bejotinai paveiktų, tikriausias ir greičiausias būdas — paimti dar 
neturintį nė penkerių metų berniuką, duoti jam praryti baltą 
ostiją, paskui nupjauti vaiko galvą ir užlašinti kraujo ant juodos 
ostijos, o tada ją įsigudrinus duoti suvalgyti tam, kurį reikia 
apduoti. Nejau būtų taip sunku rasti tokio amžiaus berniuką? 
Juk tiek varguolių šeimų, kurios apsikrovusios vaikais ir mielai 


sutiktų parduoti kokį vieną! 

Roberas susiraukė; per daug kebeknės, ir dar nežinia, kaip 
viskas pasiseks. Tiesą sakant, jis bemeilytų ką nors paprastesnio, 
tarkim, gero nuodo - šiūptelėjai, ir gatava. 

Pagaliau Beatrisė lyg ir leidosi palenkiama, nes buvo labai 
atsidavusi šitam velniui, dievino jį, nes jai neapsakomai knietė- 
jo kuo greičiau atsidurti Artua rūmuose ir viltis kasdien jį ma- 
tyti. Dėl to ji pasirengusi viskam. Ir kai Roberas įsitikinęs, kad 
nugalėjo, įdavė jai 50 livrų nuodams, Beatrisė jau visą savaitę 
turėjo parūpinusi tiek baltojo arseno, kad jo būtų užtekę visam 
kvartalui sunaikinti. 

Dabar reikėjo sulaukti tinkamos progos. Beatrisė aiškino 
Roberui, kad Mao supa daugybė gydytojų; vos jai kiek sune- 
galavus, jie tučtuojau sulekia, o virėjai nuolat sekami, vyninin- 
kai — ir patys labai jau uolūs... Žygis bus nelengvas. 

Vėliau Roberas netikėtai apsigalvojo. Mat jis ilgai šnekučiavo 
su karaliumi. Karalius, norėdamas išvengti teismo bylos, ku- 
rios baigtis tokia aiški, o gandas apie ją nemalonus ir karaliaus 
dvarui, ir visai karalystei, nusprendė iškviesti Mao ir įtikinti ją 
savanoriškai atsisakyti Artua Grafystės. 

— Ji nieku gyvu nesutiks, — tarė Beatrisė, — ir šitai, monsin- 
jore, tu žinai taip pat gerai, kaip ir aš... 

— Šiaip ar taip, reikia pabandyti. Jei karaliui pavyktų įkrėsti 
jai proto, geresnės išeities ir nereikėtų. 

— Ne... Geriausia išeitis - nuodai. 

Galimybė geranoriškai susitarti Beatrisės interesų nė tru- 
pučio netenkino; jos persikraustymas į Robero namus atsidė- 
tų. Reikės likti grafhienės rūmų dama tol, kol šitoji pakratys 
kojas. Bet kada tai bus?! Vienas Dievas žino! Ir dabar ne kas 
kitas, o ji pati troško kuo greičiausiai susidoroti su Mao, ir jos 


jau nebaidė nei kliūtys, nei sunkumai, kurių, beje, pati buvo 

prigalvojusi. Tinkama proga? Kiek tik nori, kasdien daugybę 
kartų! Juk ar ne ji pati neša grafhienei Mao vaistažolių arbatos 
ir antpilų? 

— Taip, bet jei karalius ją po trijų dienų kviečia į Mobiuiso- 
ną? — spyrėsi Roberas. 

Meilužiai nutarė taip: arba Mao sutiks su karaliaus pasiū- 
lymu ir atsisakys Artua — tuomet ją paliks gyvą, arba karaliaus 
pasiūlymą atmes — tuomet tą pat dieną Beatrisė jai įbers nuodų. 
Kada sulauksi geresnės progos? Mao pasijunta blogai pakilusi 
nuo karaliaus vaišių stalo! Kas išdrįs įtarinėti karalių, jog jis lie- 
pęs ją nužudyti, o jei ir įtartų, niekas nė neprasižios. 

Pilypas VI pasiūlė pačiam Roberui dalyvauti tame sutaiki- 
nimo pokalbyje, tačiau Roberas atsisakė. 

— Valdove, broli mano! Jūsų žodžiai ją labiau įtikins, kai ma- 
nęs ten nebus; Mao manęs didžiai neapkenčia, vien pamačiusi 
gali tyčia užsispirti ir nė nemanys nusileisti. 

Jis taip, beje, ir manė, ir dar vylėsi, kad jo nebuvimas padės 
išsisukti nuo visokiausių galimų kaltinimų. 

Po trijų dienų, spalio 23-iąją, grafienė Mao jau kratėsi savo 
erdviame dengtame palankine, kuris iš tolo švietė auksu ir buvo 
išpuoštas Artua Grafystės herbais. Ją lydėjo vienintelis likęs gy- 
vas vaikas, karalienė Žana — Pilypo Ilgojo našlė. Beatrisė įsitaisė 
priešais savo šeimininkę ant kilimu dengtos taburetės. 

— Kaip jums atrodo, maloningoji ponia... ką karalius nori 
jums pasiūlyti? — paklausė Beatrisė. — Jei sutaikinimas... aš siū- 
lyčiau jums atsisakyti. Netrukus pristatysiu jums tokių įrodymų 
prieš monsinjorą Roberą... Panelė Divion šįsyk turi pranešti šį 
tą tokio, kas jam supainios visas kortas. 

— Kodėl tau neatsivedus tos Divion pas mane, jei jau pasida- 


rėte tokios draugės, o aš jos nė karto nemačiau? — pasiūlė Mao. 

— Negalima, ponia... ji bijosi dėl savo gyvybės. Jei monsin- 
joras Roberas tai sužinotų, ji ir rytinių mišių nesulauktų. Net 
su manimi ji susitinka tik naktimis, Bonfij namuose... ir visada 
ją lydi keletas tarnų. Ak, maloningoji ponia, imkite ir atsisaky- 
kite, dievaž, atsisakykite! 

Žana, apsirengusi baltais našlės drabužiais, žvelgė į pro šalį 
slenkantį peizažą ir tylėjo. Tik tuomet, kai tolumoje virš raus- 
vai geltono girių masyvo pasirodė smailiaviršūniai Mobiuisono 
stogai, ji pravėrė burną, kad pasakytų: 

— Atsimenate, motin, kaip prieš penkiolika metų... 

Prieš penkiolika metų įkištą į juodą vežimą tuo pačiu keliu 
ją vežė į Durdaną, - ji buvo apvilkta grubios vilnos suknele, 
plikai nuskusta, — tarsi uždarytas narve žvėris ji klykė esanti 
nekalta. O kitas juodas vežimas vežė jos seserį Blanšą ir kuziną 
Margaritą Burgundę į Gajaro pilį. Penkiolikai metų! 

Jai dovanojo, ji vėl surado vyro meilę, o Margarita mirė. 
Mirė ir Liudvikas X... Niekuomet Žana neklausinėjo motinos 
apie Liudviko Vaidingojo ir mažojo Jono I mirties priežastis... 
Pilypas Ilgasis tapo karalium, valdė Prancūziją tik šešerius me- 
tus ir taip pat mirė. Dabar Žanai atrodė, kad gyveno ji tris visiš- 
kai skirtingus gyvenimus; pirmasis baigėsi tolimoje praeityje tą 
klaikią dieną Mobiuisone; antrasis gyvenimas prasidėjo Reim- 
se, kai karūnavo Pilypą, o ji tapo Prancūzijos karaliene; paskiau 
atėjo trečiasis, ji — našlė, apsupta dėmesio, bet nutolinta nuo 
valdžios, o šit nūnai sėdi šituose didžiuliuose neštuvuose. Trys 
gyvenimai, ir keistas įspūdis, tarsi tuos gyvenimus nugyveno 
visiškai skirtingos būtybės, nė trupučio nepanašios. Dabar savo 
buvimą šitame pasaulyje ji tejautė tuomet, kai šalia sėdėdavo 
motina, tokia didinga ir visų gerbiama, kuri visais laikais ją val- 


dė, o ji, duktė, nuo pat vaikystės bijodavo net žodį ištarti. 

Mao taip pat pasinėrė į prisiminimus... 

— Ir viskas dėl to niekšo Robero, — tarė ji. — Tai jis viską ištai- 
sė su ta kale Izabele; kalba, kad jos reikalai dabar ne ypač gerai 
einasi, ne kaip sekasi ir tam Mortimeriui, su kuriuo ji, toji kek- 
šė, miega. Vieną gražią dieną juos visus ištiks Dievo bausmė! 

Kiekviena paskendo savo mintyse. 

— Dabar plaukai man užaugo... užtat atsirado raukšlių, - su- 
šnabždėjo našlaujanti karalienė. 

— Nieko, turėsi Artua, mano dukra, — tarė Mao ir paglostė 
Žanai kelį. 

Beatrisės akys klaidžiojo po laukus, o lūpos paslaptingai 
šypsojosi. 

Pilypas VI priėmė Mao maloniai, tačiau kiek iš aukšto, 
prakalbo taip, kaip ir dera karaliui. Jis geidžia, kad jo didieji 
baronai gyventų taikiai; ir perams — svarbiausiems karūnos rė- 
mėjams — nederėtų rodyti blogo pavyzdžio žmonėms ir gyventi 
nedarniai, taip pat nedera teršti vienas kito garbės. 

— Manęs nedomina, kas vyko anksčiau, prieš man val- 
dant, — tęsė Pilypas, lyg užmesdamas atlaidumo šydą ant visų 
senųjų Mao piktadarysčių. — Aš rūpinuosi tik šiandiena. Mano 
paskirta komisija baigė savo darbą; liudytojų parodymai, miela 
mano kuzina, jums nepalankūs, ir aš šito negaliu nuo jūsų slėp- 
ti. Roberas pateiks savo popierius... 

— Liudytojai papirkti, o popieriai suklastoti... — sumur- 
mėjo Mao. 

Pietūs vyko didžiojoje menėje, toje pačioje, kur kadaise Pi- 
lypas Gražusis teisė savo tris marčias. „Visi čia dabar apie tai 
greičiausiai ir galvoja“, — tarė sau karalienė Žana Našlė, ir kąsnis 
užstrigo gerklėje. Iš tikrųjų tik jos motina ir ji pati prisiminė tą 


dabar tokį tolimą įvykį, juo labiau kad visi jo liudytojai jau gu- 

lėjo po žeme. Nebent baigiantis pietums kuris nors senas gin- 
klanešys šnipštelės kitam tokiam pat seniui: 

— O ar pamenate, mesire, mes tada buvome čia, kai ponia 
Žana lipo į vežimą... ir šit ji grįžta čia kaip našlaujanti karalienė... 

Šis prisiminimas, pabudęs senių atmintyje, vėl išbluks. 

Klysta tie, kurie mano, kad jų asmenybės kitus domina ly- 
giai taip, kaip ir juos pačius, o juk žmonės, kai neturi kokių 
ypatingų priežasčių laikyti atmintyje, per greitai pamiršta tai, 
kas mus ištiko; ir jei jie ir ne visai pamiršta, neskiria tam tiek 
svarbos, kiek mes įsivaizduojame. 

Kitur Mao būtų buvusi sukalbamesnė ir pakantesnė Pilypo 
VI pasiūlymams. Monarchas, kuris trokšta pats būti teisėjas, 
labiausiai geidžia visus sutaikyti. Tačiau susitikimas vyko Mo- 
biuisone, kur sena neapykanta atgijo su nauja jėga, ir Mao ne- 
ketino nusileisti. Nieko, ji dar apkaltins Roberą klastojimu, ji 
įrodys, kad jis — priesaikos laužytojas; tai vienintelė mintis, kuri 
jai nedavė ramybės. 

Kadangi Mao buvo priversta prilaikyti liežuvį, ji godžiai kim- 
šo viską, ką tik patiekdavo tarnai, ir vienu mauku ištuštindavo 
taurę, kai spėdavo ją pripilti. Jos veidas išraudo — nuo vyno ir 
pykčio. O čia dar karalius jai patarinėja perleisti grafystę Roberui, 
ir šis jai, savo tetulei, įsipareigoja kasmet mokėti 40 000 livrų. 

— Ne taip jau lengva, — tarė Pilypas, — buvo išgauti jūsų 
sūnėno sutikimą. 

Mao svarstė: „Jei Roberas šitai siūlo man per savo svainį, va- 
dinasi, jis nevisiškai tikras savo teisumu ir labiau linkęs kasmet 
mokėti po 40 000 livrų, nei rodyti savo padirbtus popierius“. 

— Aš nesutinku, valdove, mano kuzene, — rėžė ji, - būti taip 
apiplėšta; jei Artua priklauso man, jūsų teisingumas patvirtins 


mano nuosavybę, ir viskas. 

Pilypas VI pažvelgė į ją, suraukdamas savo mėsingą nosį. Tokį 
užsispyrimą galėjo padiktuoti Mao ir išdidumas, ir baimė, kad, 
jai nusileidus, pateikti kaltinimai taps įtikimi... Tuomet Pilypas 
pakišo kitą išeitį: Mao išsaugos savo grafystę, visus savo titulus 
ir teises, liks perė iki pat gyvenimo pabaigos, užtat, dalyvaujant 
karaliui, ji paskirs savo sūnėną Roberą Artua paveldėtoju, ir tas 
aktas turės būti sutvirtintas visų karalystės perų antspaudais. 
Teisybę sakant, ji neturėjo jokios priežasties atsisakyti taikytis; 
jos vienintelį sūnų be laiko pasiėmė Dievas. Jos duktė, sėdinti 
šalia, gavo palikimą po savo vyro karaliaus mirties, o jos vai- 
kaitės jau ištekėjusios — viena Burgundijoje, kita Flandrijoje, o 
trečioji Vjenoje. Ar galima geriau norėti? O Artua Grafystė pri- 
valėjo vieną gražią dieną pereiti teisėtam šeimininkui. 

— Jei jūsų brolis, grafas Pilypas, nebūtų miręs anksčiau už 
savo tėvą, jūs juk negalėtumėte paneigti, mano mieloji kuzina, 
kad jūsų sūnėnas šiandien valdytų grafystę? Šitaip jūsų abiejų 
garbė bus išgelbėta, ir mes teisingai išspręsime jūsų ginčą. 

Mao suspaudė lūpas ir neigiamai pamuistė galvą. 

Tuomet Pilypas VI susiraukė ir paskubino tarnus. Jei Mao 
tokia užsispyrusi, jei ji atmetė jo siūlymą taikytis, gerai, ji eis 
į teismą. 

— Aš jūsų nelaikau nakvynei, mano kuzina, — spėjęs nu- 
siplauti rankas, pareiškė jis. — Aš nesu tikras, kad viešėjimas 
mano dvare jums būtų malonus. 

Tai jau buvo nemalonė, ir dar taip ryškiai parodyta! 

Prieš leisdamasi į kelią, Mao dar nuėjo į abatijos koplyčią 
išlieti kokios ašaros ant savo dukters Blanšos kapo. Ji taip pat 
pareiškė valią būti palaidota ten pat !*. 

— Ak! Šitas Mobiuisonas, — sušnibždėjo ji, — jis iš tiesų neatnešė 


mums laimės. Tokia vieta tik ir tinka atsigulti amžinam miegui. 

Visą kelią ji kunkuliavo iš pykčio. 

— Ne, ar girdėjote, ką pliurpė šitas išstypėlis kvaiša, kurį 
mums piktas likimas pakišo karaliumi? Kaip niekur nieko atsi- 
sakyti Artua, ir vien dėl to, kad įtiktum jam! Mano paveldėtoju 
skirti tą išplerusį smirdalių Roberą! Greičiau jau nudžius man 
ranka, nei pasirašysiu tokį testamentą! Reikia manyti, kad tie 
niekšai ilgai derėjosi, matyt, vienas kitam grąžina skolas... Ir 
jeigu aš pati kadaise nebūčiau pravaliusi kelio į sostą... 

— Motin, — tyliai tarė Žana Našlė. 

Jeigu būtų garsiai išdrįsusi pasakyti savo mintį, jei nebūtų bi- 
jojusi šiurkštaus atstūmimo, ji būtų patarusi savo motinai priimti 
karaliaus pasiūlymą. Tačiau jos žodžiai nieko nebūtų reiškę. 

— Niekada, niekada, — kartojo Mao, — jie iš manęs šito 
neišgaus. 

Pati to nežinodama, Mao pasirašė mirties nuosprendį, o 
jos budelis sėdėjo priešais ją palankine ir žvelgė pro savo juodų 
blakstienų šydą. 

— Beatrise, — netikėtai prabilo Mao, - atlaisvink kiek mano 
liemenėlę, kažkodėl pučia pilvą. 

Įsiūtis trikdė virškinimą. Teko sustabdyti palankiną, ir po- 
nia Mao išlipo nusilengvinti pirmoje pasitaikiusioje pievelėje. 

— Šįvakar, maloningoji ponia, — tarė Beatrisė, — aš jums 
duosiu svarainių košės. 

Temstant jos grįžo į Paryžių, į rūmus Mokonsėjo gatvėje, ir 
nors Mao kiek pykino, ji jautėsi kur kas geriau. Silpnai užvalgė 


ir atsigulė. 

IX 
Užmokestis už piktadarystes 


Beatrisė palaukė, kol suguls visi tarnai. Tada priėjo prie Mao 
lovos, pakėlė gobeleno užlaidą, kurią paprastai nuleisdavo nak- 
čiai. Naktinė lempelė, kybanti pačiame lovos baldakimo viršuje, 
skleidė silpną melsvą šviesą. Beatrisė, jau apsirengusi naktinius 
marškinius, rankoje laikė šaukštelį. 

— Ponia, jūs pamiršote suvalgyti savo svarainių košės... 

Jau mieguista, nuovargio pakirsta, vis dar negalinti atsigauti 
nuo įsiūčio, Mao suniurnėjo: 

— O taip... kokia tu šauni mergaitė, kad atsiminei, — ir 
prarijo. 

Pora valandų prieš aušrą ji sukėlė ant kojų visus žmones, 
garsiai šaukdama ir tampydama skambučio virvelę. Subėgę tar- 
nai rado Mao klaikiausiai vemiančią, o šalia stovėjo Beatrisė ir 
laikė dubenį. 

Tučtuojau buvo iškviesti gydytojai Tomas de Mezjė ir Gijo- 
mas diu Vena; jie pirmiausia smulkiai išklausinėjo, ką grafienė 
vakar valgė, ir nesunkiai priėjo prie išvados, kad negalavimo 
priežastis — nevirškinimas, o kartu ir kraujo priplūdimas, kurį 
sukėlė jaudinimasis. 

Pasiuntė atvesti barzdaskučio Tomo, šis už įprastą penkioli- 
kos solių užmokestį nuleido grafienei kraujo, o ponia Menjer, 
žolininkė iš Mažojo tilto, pastatė gydomųjų žolelių klizmą!!. 

Beatrisė pasakiusi, kad eina pas metrą Paleną, bakalėjinin- 
ką, pirkti prėskos duonos, iš tikrųjų vakare išnyko, kad už trejų 
vartų nuo Mao rūmų Bonfij namuose susitiktų su Roberu. 


— Atlikta!.. —- pranešė ji. 

— Mirė? — šūktelėjo Roberas. 

— O ne... ji dar ilgai kankinsis, - atsakė Bearrisė, ir jos akyse 
blykstelėjo juoda ugnis. — Bet mums dabar, monsinjore, teks 
būti atsargiems ir ne taip dažnai matytis. 

Mao merdėjo ištisą mėnesį. 

Vakaras po vakaro, žiupsnelis po žiupsnelio ir dar taip ne- 
baudžiamai Beatrisė stūmė ją į kapą, nes Mao pasitikėjo tik ja 
viena ir vaistus gėrė tik iš jos rankų. 

Po tris dienas trukusio vėmimo ją užpuolė gerklės ir bron- 
chų kataras, ir mažiausias gabalėlis valgio sukeldavo begalinius 
skausmus. Gydytojai nustatė, kad per nevirškinimo laiką ji pa- 
prasčiausiai peršalo. Paskui, kai ėmė silpti pulsas, jie nutarė, 
kad tai dėl per didelio nukraujavimo; neilgai trukus visą jos 
kūną nubėrė spuogais ir pūliniais. 

O Beatrisė, tokia paslaugi, dėmesinga, nė minutei ne- 
pasitraukianti nuo Mao lovos, visuomet tokia rami ir besi- 
šypsanti, — o tai be galo svarbu ligoniams, — su didžiausiu 
pasimėgavimu stebėjo, kaip pragariškai greitai progresuoja 
liga — jos rankų kūrinys. Ji beveik visai nesimatydavo su Ro- 
beru, tačiau rūpestis, kur kasdien įsigudrinti įberti nuodų - į 
valgį ar į vaistus, — jai ir be meilės džiaugsmų teikė ganėtinai 
malonumo. 

Tačiau kai Mao pamatė, kad jos žili plaukai slenka ištisais 
kuokštais, tarsi koks perdžiūvęs šienas, ji suprato, kad atėjo 
galas. 

— Mane apnuodijo, — mirtinai išsigandusi, pralemeno ji 
savo rūmų damai. 

— O! Ponia, maloningoji ponia, tik netarkite tokių Žžo- 
džių. Juk prieš susirgdama jūs paskutinį kartą pietavote pas 


patį karalių. 


142 


LELIJA IR LIŪTAS 


— Kaip tik tai aš ir turiu galvoje, - atsiliepė Mao. 

Liga jos nepakeitė; ji taip ir liko tūžminga, dėl menkiausio 
nieko užsideganti pykčiu. Mao visokiausiais žodžiais rūgojo 
savo daktarus, stačiai akyse juos vadino asilais, nerodė jokio 
ženklo, kad norėtų priartėti prie religijos, ir daugiau rūpinosi 
grafystės nei savo sielos reikalais. Ji padiktavo tokį laišką savo 
dukteriai: „Jei man reikės mirti, aš įsakau jums nedelsiant vykti 
pas karalių ir reikalauti, kad jis jums perduotų visas teises į Ar- 
tua Grafystę anksčiau, nei Roberas pamėgins ją atimti...“ 

Net klaikūs skausmai, kuriuos jai teko kęsti, neprivertė nė 
akimirką pagalvoti apie kančias, kurias ji kadaise vertė kentėti 
kitus; iki paskutinio atodūsio ji tebebuvo kietaširdė ir savimyla, 
net artėjanti mirtis nepažadino joje nei menkiausios atgailos, 
nei žmogiškos užuojautos. 

Tačiau jai pasirodė būtina išpažinti nuodėmę, kad nužu- 
džiusi du karalius, o šito ji niekada nebuvo pasakiusi savo nuo- 
dėmklausiams. Todėl liepė pakviesti vieną niekam nežinomą 
pranciškoną. Kai vienuolis, išblyškęs it drobė, išėjo iš jos mie- 
gamojo, jį bemat sučiupo du sargybiniai, kuriems buvo liepta 
jį nuvežti į Edeno pilį. Mao nurodymus blogai suprato; ji įsakė 
vienuolį laikyti Edene iki pat mirties, o pilies valdytojas pama- 
nė, kad turėta galvoje to vienuolio mirtis, ir įmetė jį į požemio 
kalėjimą. Tai buvo paskutinis grafienės Mao nusikaltimas, vie- 
nintelis padarytas be jos valios. 

Vieną dieną Mao ištiko klaikūs mėšlungio priepuoliai: iš 
pradžių sutraukė kojų pirštus, paskui — blauzdas, o galiausiai 
surakino rankas. Mirtis lipo vis aukščiau. 

Lapkričio 27 dieną išjojo žygūnai: vienas į Puasi vienuolyną, 
kur tuo metu gyveno karalienė Žana Našlė, kitas į Briugę, kad 


įspėtų Flandrijos grafą, o dar tris raitelius iš eilės per vieną dieną 

pasiuntė į Sen Žermeną, kur nūnai būdavo karalius su Robe- 
ru dArtua. Kiekvienas žygūnas, pasukęs į Sen Žermeno pusę, 
atrodė Beatrisei lyg meilės laiškų nešėjas jos Roberui: grafhenė 
Mao gavo paskutinį patepimą, grafienė nebegali kalbėti, grafie- 
nė metrdi... 

Pasinaudojusi akimirka, kai šalia merdinčiosios nebuvo nė 
vieno žmogaus, Beatrisė pasilenkė prie plikos grafhenės galvos ir 
žvelgdama į pūlingą veidą, kuriame vienintelės gyvos buvo tik 
akys, labai švelniai ištarė: 

— Jūs nunuodyta, ponia... aš jus nunuodijau... iš meilės 
monsinjorui Roberui... 

Mirštančiosios akyse iš pradžių šmėstelėjo nepasitikėjimas, 
paskiau sustingo neapykanta; šios būtybės, kurią jau paliko gy- 
venimas, paskutinis noras buvo žudyti. O! Ne, ji nesigailėjo nė 
vieno pikto savo darbo; ji šimtus kartų teisi, kad buvo tokia 
negera, juk pasaulyje gyvena vien blogi žmonės! Ir jos sąmonės 
net nepalietė mintis, kad tai, ką sužinojo paskutinę savo gyve- 
nimo akimirką, ir yra užmokestis už visas jos piktadarystes. Toji 
siela negeidė išpirkimo. 

Kai iš Puasi atvyko jos duktė, Mao su dideliu vargu ištiesė 
pirštą, nebesilankstantį ir pradedantį šalti, ir parodė į Beatrisę; 
jos lūpos persikreipė, tačiau iš jų neišėjo joks garsas — ji išleido 
paskutinę dvasią. 

Per iškilmingas laidotuves, kurios vyko lapkričio 30 dieną 
Mobiuisone, Roberas stovėjo susimąstęs ir niūrus, stebindamas 
tuo visus. Juk kur kas labiau jam būtų derėjusi triumfo išraiška. 
Bet jis nėmaž neapsimetinėjo. Kai netenki priešo, su kuriuo 
kariavai gerus du dešimtmečius, pasijunti taip, tarsi būtum api- 
plėštas. Neapykanta stipriai suriša žmones, o tiems ryšiams nu- 


trūkus lieka liūdesys. 

Karalienė Žana Našlė, paklusdama paskutinei savo motinos 
valiai, kitą dieną po laidotuvių kreipėsi į Pilypą VI prašydama 
perleisti jai Artua Grafystę. Prieš atsakydamas karalius manė 
esant būtina atvirai pasiaiškinti su Roberu. 

— Man nieko kito nelieka, tik išpildyti tavo kuzinos Ža- 
nos prašymą, juk, remiantis visomis sutartimis ir įstatymais, 
ji teisėta paveldėtoja. Bet tas mano sutikimas tik formalus, 
dėl akių, laikinas, kol sutvarkysime reikalus taikiai arba iki 
teismo nutarties... O tavęs paprašysiu nedelsiant išdėstyti savo 
prašymą raštu. 


Roberas parašė karaliui šitokį laišką: 


Mano didžiai brangus ir rūstus valdove, 


kadangi aš, Roberas dArtua, jūsų nuolankus grafas de Bomo- 
nas, jau ilgus metus esu skriaudžiamas ir, apeinant visas teises 
ir blaivų protą, pasitelkus daugybę visokiausių suktybių, apga- 
vysčių ir gudrybių, man neduota teisės valdyti Artua Grafystę, 
nors ji man priklauso ir turi priklausyti pagal daugelį gera- 
noriškų ir teisingų liudijimų, kurie tapo man žinomi, todėl 
nuolankiai jūsų prašau teiktis išklausyti mane ir patvirtinti 


MAno teises... 


Kai po ilgesnio nesimatymo Roberas vėl pasirodė Bonfij 
namuose, Beatrisė sumanė patiekti jam rinktinį patiekalą — pa- 
sakojimą, smulkų pasakojimą, valanda po valandos, apie pas- 
kutines Mao gyvenimo akimirkas. Jis išklausė, bet neparodė 
jokio džiaugsmo. 

— Galėtum pamanyti, kad tau jos gaila, - metė ji. 

— Nė kiek, tikrai nė kiek, — mąsliai atsakė Roberas. — Ji su 


kaupu už viską sumokėjo... 

Jo mintys jau sukosi apie artimiausią kliūtį. 

— Dabar aš galiu būti tavo rūmų dama. Kada galiu krausty- 
tis į tavo namus? 

— Kai turėsiu Artua, — atsakė Roberas. — Veik taip, kad lik- 
tum prie Mao dukters; dabar reikia ją pašalinti iš kelio. 

Ponia Žana Našlė, vėl pajutusi pagerbtuvių saldybę, kurią 
buvo primiršusi nuo pat savo vyro Pilypo Ilgojo mirties, ir pa- 
galiau išsilaisvinusi iš motinos slegiamos globos varžtų, iškil- 
mingai patraukė į Artua perimti savo valdų, pakeliui sustodama 
Rua an Vermandua. Čia ji panoro išgerti taurę klareto. Beatrisė 
dIrson puolė prie vynininko Jupeno, skubindama jį greičiau 
įpilti vyno. Jupenas jau visą mėnesį džiūvo iš meilės Beatrisei; 
jam kur kas labiau rūpėjo jos akys nei tiesioginės pareigos. Ir 
taurę atnešė pati Beatrisė. Kadangi šįkart reikėjo skubėti, ji pa- 
vartojo ne arseną, o gyvsidabrio druską. 

Ir ponios Žanos kelionė baigėsi. 

Tie, kurie matė karalienės našlės agoniją, vėliau pasakojo, 
jog skausmai ją sugriebė apie vidurnaktį, o nuodai sruvo stačiai 
iš akių, burnos ir nosies; visą jos kūną išmušė baltos ir juodos 
dėmės. Nesikankinusi nė dviejų dienų, ji mirė, tik du mėnesius 
pergyvenusi savo motiną. 

Tačiau teises į Artua Grafystę pareiškia Burgundijos kuni- 


gaikštienė, Mao vaikaitė. 


Trečia dalis 


NEGANDOS 


Šmėklų sąmokslas 


Vienuolis pasakė savo vardą: Tomas Dinchedas. Virš žemos 
kaktos kėksojo retų alaus spalvos plaukų vainikėlis, rankos gi- 
liai paslėptos rankovėse. Sutana, kokias vilki broliai dominiko- 
nai, gana abejotino baltumo. Jis įrariamai apsidairė ir bent tris 
kartus paklausė, ar tikrai niekas neišgirs jų pokalbio. 

— Žinoma, ne, kalbėkite kuo ramiausiai, — atsakė Kento gra- 
fas iš savo krėslo gilumos ir nekantraudamas pajudino koją. 

— Milordas, mūsų gerasis valdovas karalius Eduardas II, vis 
dar gyvas ir sveikas. 

Kento grafas Edmondas, kaip buvo galima tikėtis, nė ne- 
krūptelėjo, ir pirmiausia todėl, kad apskritai nebuvo iš tų žmo- 
nių, kurie atvirai rodo savo jausmus, be to, šią stulbinamą nau- 
jieną jam jau kiek anksčiau buvo pranešęs kitas pasiuntinys. 

— Karalių Eduardą laiko slapta uždarę Korfo pilyje, — vėl pra- 
bilo vienuolis. — Aš jį pats mačiau ir tą jums galiu paliudyti. 

Kento grafas pakilo, peržengęs šalia gulintį kurtą, priėjo prie 
lango, kur švino rėmeliai laikė nedidelius stiklo stačiakampius, 


ir žvilgtelėjo į pilką dangų, plytintį virš Kensingtono pilies. 

Kentas buvo 29 metų vyriškis, jau seniai nebe tas liesutis 
jaunuolis, vadovavęs Anglijos kariuomenei 1324 metų pragaiš- 
tingame kare Gienėje, kur, nesulaukęs pastiprinimo, turėjo pa- 
siduoti La Reolyje savo dėdei Karoliui de Valua. Nors jis kiek 
ir pastambėjo, tačiau jo veidas vis dar turėjo tą keistą gelsvą 
blyškumą ir savotišką vangumą; tai laikė žmones per atstumą, 
už kurio slėpėsi ne tiek gilios mintys, kiek polinkis svajoti. 

Keistesnių dalykų iki šiolei jis nebuvo girdėjęs! Pasirodo, 
jo netikras brolis Eduardas II, apie kurio žūtį buvo pranešta 
jau prieš trejus metus ir kuris palaidotas Glosteryje, - dabar 
karalystėje net atvirai vardijami jo žudikai, — vis dar gyvas? 
Vadinasi, kalinimas Berklio pilyje, žvėriškas nužudymas, vys- 
kupo Orletono laiškas, karalienės Izabelės, Mortimerio ir se- 
nešalo Meltrevezo kaltumas, pagaliau paskubom surengtos 
laidotuvės, — visa tai tik pramanai, paleisti tų, kuriems nau- 
dinga, kad visi buvusį Anglijos karalių laikytų mirusiu, ir dar 
liaudies vaizduotės praturtinti? 

Šitą naujieną per dvi savaites jis girdi antrą kartą. Pirmąsyk 
nepatikėjo. Tačiau dabar jį apniko abejonės. 

— Jei naujiena ne iš piršto laužta, gali daug ką pakeisti mūsų 
karalystėje, — tarė jis, tiesiogiai nesikreipdamas į vienuolį. 

Per trejus metus Anglija turėjo laiko pabusti iš savo svajo- 
nių. Kur ta laisvė, teisingumas, gerovė, kurių žmonės kažkodėl 
laukė atėjus karalienei Izabelei ir šlovingajam lordui Mortime- 
riui? Iš to jų tikėjimo, tų vilčių, kurias sudėjo į šitą porą, neliko 
nieko, tik prarastų iliuzijų prisiminimai. 

Kuriam galui reikėjo išvyti, nuversti nuo sosto, įkalinti ir, 
kaip iki šiol manyta, nužudyti tą silpnuolį Eduardą, taip len- 
gvai paklūstantį šlykščių favoritų valiai, — nejau tik tam, kad 


vietoj jo į sostą atsisėstų nepilnametis karalius, dar silpnesnis už 

savo tėvą ir neturintis nė menkiausios valdžios, kurią užgrobė 
jo motinos meilužis? 

Kodėl reikėjo kirsti galvą grafui Arundeliui, žudyti kanclerį 
Boldoką, ketvirčiuoti Hju Despenserį, jei nūnai šalį taip pat 
despotiškai valdo lordas Mortimeris, taip godžiai smaugia liau- 
dį duoklėmis, įžeidinėja, engia, visaip kaip šiurpina, nepaken- 
čia nė mažiausios abejonės jo valdžia? 

Hju Despenseris —- būtybė ydinga ir gobši — pasižymėjo 
keletu silpnybių, kurias puikiausiai galima buvo panaudoti. 
Ji pavykdavo prigąsdinti arba papirkti pinigais. O Rodžeris 
Mortimeris buvo nepalenkiamos valios ir be galo žiaurus ba- 
ronas. Prancūzijos Vilkė, kaip vadino karalienę motiną, mylė- 
jo vyrą, taip pat vilką. 

Valdžia greitai ištvirkina tuos, kurie užgrobia ją rūpindamiesi 
pirmiausia savo, o ne liaudies gerove. 

Drąsus, galima sakyti, net herojiškas, pagarsėjęs pavyzdžių 
neturinčiu pabėgimu iš tvirtovės, Mortimeris tremties me- 
tais sakytum įkūnijo geriausius nelaimingos liaudies siekius. 
Žmonės nepamiršo, jog kadaise jis Anglijos karūnai užkariavo 
Airijos Karalystę, tačiau jie visiškai neprisiminė, kad ten jis 
gerokai pasipelnė. 

Ir tikrai Mortimeris niekuomet negalvojo apie tautą kaip 
apie visumą, negalvojo ir apie savo liaudies reikmes. Jis nebuvo 
gimęs kovoti už visuomenės reikalus, nebent tik tuomet, kai 
tie reikalai sutapdavo su jo paties reikalais. Iš tikrųjų jis išreiškė 
tik tam tikros diduomenės dalies pretenzijas. Įgijęs valdžią, jis 
elgėsi taip, tarsi visa Anglija privalėtų tarnauti tik jam vienam. 

Pirmiausia jis pasisavino vos ne ketvirtį karalystės, pasivadi- 
no Marčo grafu; reikia priminti, kad titulas ir feodas buvo su- 


kurti būtent jam. Karalienės motinos pašonėje jis gyveno kaip 


149 


Maurice Druon 


karalius ir elgėsi su jaunuoju Eduardu II taip, lyg šis būtų ne jo 
siuzerenas, o įpėdinis. 

Kai 1328 metų spalį Mortimeris pareikalavo, kad Par- 
lamentas, susirinkęs į Solsberį, patvirtintų jo pakėlimą į perus, 
Lankasterio grafas Henrikas, vadinamas Nusuktsprandžiu, ka- 
raliaus šeimos vyriausiasis, atsisakė ten dalyvauti. Tuomet Mor- 
timeris įsakė į Parlamento rūmus įvesti ginkluotus karius, kad 
savąjį reikalavimą tvirčiau paremtų. Šitokia prievarta parlamen- 
tarams negalėjo patikti. 

Ir beveik lemtingai ta pati koalicija, kadaise sudaryta Des- 
penseriams nuversti, vėl susivienijo apie tuos pačius karališkojo 
kraujo princus, apie Henriką Nusuktsprandį, Norfolko ir Ken- 
to grafus, jaunojo karaliaus dėdes. 

Praėjus porai mėnesių po Solsberio istorijos, Nusuktspran- 
dis, pasinaudodamas Mortimerio ir Izabelės nebuvimu, slapta 
surinko Londone, Šv. Povilo bažnyčioje, nemažai vyskupų ir 
baronų ir pradėjo rengti karinį perversmą. Mortimeris visur tu- 
rėjo šnipelių. Sukilėliai dar nespėjo pasiruošti, o Mortimeris su 
savo kariuomene nusiaubė Lesterį, svarbiausią Lankasterių fe- 
odo miestą. Henrikas norėjo toliau kovoti, bet Kentas tvirtino, 
kad jų reikalai iš pat pradžių blogai klojasi, ir, reikia pasakyti, 
gana negarbingai išsisuko nuo tolesnio žygio. 

Lankasteris už tokį prasižengimą atsipirko tik 11 000 liv- 
rų bauda, o ši, beje, taip ir nebuvo sumokėta, ir viskas baigė- 
si sėkmingai tik dėl to, jog jis buvo pirmasis Regentų tarybos 
narys bei karaliaus globėjas ir, — nors ir kaip skambėtų absur- 
diškai, - Mortimeris privalėjo nors jau dėl akių palaikyti tą fik- 
tyvią globą, kad galėtų juridiškai pagrįstai pasmerkti sukilusius 
prieš karalių savo priešininkus, t. y. tuos, kuriems priklausė ir 


pats Lankasteris! 

Todėl pastarasis buvo išsiųstas į Prancūziją visai nekalta 
dingstimi — sutvarkyti jaunojo karaliaus sesers santuokos su vy- 
resniuoju Pilypo VI sūnumi. Tokia tremtis buvo savotiška ne- 
malonė, bet daroma labai apdairiai — jo misija truks ilgai. 

Nusuktsprandis išsiųstas toli, ir Kentas, beveik visai to ne- 
norėdamas, tapo sąmokslininkų vadu. Apie jį būrėsi visi, o ir 
pats jis stengėsi ištrinti iš kitų atminties praėjusių metų atsime- 
timą. Ne, tai nebuvo bailumas, privertęs jį atsitraukti... 

Visos tos mintys be jokios tvarkos pynėsi jo galvoje, kai jis 
stovėjo prie lango savo Kensingtono pilyje. Vienuolis tebestirk- 
sojo sustingęs, rankas susikišęs į plačias sutanos rankoves. Tai, 
kad antras, kaip ir pirmas, pasiuntinys, atnešęs naujieną apie 
Eduardą II, priklauso Dominikonų ordinui, kuris jautė priešiš- 
kumą Mortimeriui, vertė Kento grafą rimtai susimąstyti. Jei tik 
jų Žinia patikima, visi kaltinimai dėl karaliaus nužudymo, ky- 
bantys virš Izabelės ir Mortimerio galvų, savaime dings. Kartu 
tai iš pagrindų pakeistų karalystės padėtį. 

Liaudis dabar gedėjo Eduardo II ir, puldama nuo vieno 
kraštutinumo prie kito, buvo pasirengusi paskelbti tą pasilei- 
dėlį šventuoju kankiniu. Jeigu Eduardas II gyvas, Parlamentas 
galėtų nesunkiai peržiūrėti savo veiksmus ir, pripažinęs, kad jis 
buvo priverstas taip elgtis, grąžinti buvusį suvereną į sostą. 

Iš tikrųjų, kur jo mirties įrodymai? Berklio gyventojų pati- 
kinimai, kad jie defiliavo priešais palaikus? Bet kiek iš jų anks- 
čiau buvo matę Eduardą II gyvą? Kas galėtų tvirtinti, kad jiems 
neparodė kito kūno?.. Tose paslaptingose laidotuvėse Glosterio 
abatijoje nė vienas karališkosios šeimos narys nedalyvavo; beje, 
jos vyko praėjus mėnesiui po karaliaus mirties, ir į kapą leido 
karstą, uždengtą juodu drapu. 

— Ir jūs tvirtinate, broli Dinchedai, kad tikrai matėte jį savo 


akimis? — atsisukdamas paklausė Kentas. 

Tomas Dinchedas vėl apsižvalgė; taip daro geri konspirato- 
riai. Pritildęs balsą, jis atsakė: 

— Mane ten pasiuntė mūsų ordino prioras; man pavyko įgy- 
ti kapeliono pasitikėjimą, jis ir įleido mane į pilį, pirma parei- 
kalavęs persirengti pasauliečio drabužiais. Visą dieną slėpiausi 
mažame namelyje, kairėje nuo kordegardijos. Vakare mane įve- 
dė į didžiąją menę, ir aš puikiausiai mačiau karalių - jis sėdėjo 
prie stalo, jį aptarnavo karališkoji tarnyba. 

— Jūs su juo kalbėjotės? 

— Man neleido prie jo arčiau prieiti, - atsakė vienuolis. - Bet 
kapelionas parodė jį iš už kolonos ir pasakė: „Štai jis.“ 

Kentas valandėlę parylėjo, paskui paklausė: 

— Jei man prireiktų jūsų, ar galėčiau iškviesti iš Dominiko- 
nų vienuolyno? 

— Ne, ne, milorde, prioras patarė man kol kas vienuolyne 
negyventi. 

Ir jis pasakė savo adresą Londone, kur buvo apsistojęs pas 
vieną Šventojo Povilo katedros klieriką. 

Kentas pradarė piniginę ir padavė tris aukso monetas. Šis 
atsisakė: jis neturįs teisės priimti dovanų. 

— Tuomet jūsų ordino reikalams, — tarė Kento grafas. 

Ir brolis Dinchedas, ištraukęs iš rankovės ranką, paėmė pi- 
nigus, labai žemai nusilenkė ir išėjo. 

Tą par dieną Edmondas Kentas nutarė įspėti abu seniausius 
prelatus, kadaise pridėjusius savo ranką prie nepasisekusio są- 
mokslo: Londono vyskupą Greivesoną ir Jorko arkivyskupą 
Viljamą Meltoną, tą patį, kuris sutuokė Eduardą III ir Pilypą 
de Eno. 

„Man tai pranešė bent porą kartų, ir abu kartus šaltiniai, 


regis, patikimi“, — rašė jiems. 

Atsakymų nereikėjo ilgai laukti. Greivesonas patikino, kad 
palaikysiąs grafą Kentą visuose jo veiksmuose, kokių jis tik 
sumanys imtis. Jorko arkivyskupas, Anglijos primas, atsiun- 
tė savo kapelioną Elainą, šis žodžiu perdavė pažadą pristatyti 
500 ginkluotų vyrų ir net daugiau, jei prireiktų vaduoti bu- 
vusį karalių. 

Tada Kentas susisiekė ir su kitais žymiais senjorais, pirmiau- 
sia su lordu Zoučiu, paskiau su daugeliu kitų senjorų, kaip an- 
tai su lordu Bomonu ir siru Tomu Roslaimu, kurie buvo pabėgę 
į Paryžių, baimindamiesi Mortimerio keršto. Prancūzijoje vėl 
atsikūrė emigrantų partija. 

Bet didžiausią įspūdį padarė asmeniškas ir slaptas Jono XXII 
pranešimas Kento grafui. Šventasis tėvas išgirdęs, kad karalius 
Eduardas II yra gyvas, Kento grafui patarė daryti viską, kad 
jį išlaisvintų, iš anksto atleisdamas tiems, kurie dalyvaus tame 
žygyje, „ab omni poena et culpa“*. Ar galima aiškiau pasakyti, 
kad visos priemonės bus geros?.. Jis net pagrasino Kento grafą 
ekskomunikuosiąs, jei šis neatliks tokio didžiai kilnaus darbo. 

Ir tai buvo ne koks žodinis pranešimas, o rimtas, lotyniškai 
surašytas raštas, kuriame žinomas Šventojo Sosto prelatas, — jo 
parašas gana sunkiai įskaitomas, — rūpestingai užrašė Jono XXII 
žodžius, ištartus aptariant tuos dalykus. Laišką pristatė vienas 
Bergeršo kanclerio, Linkolno vyskupo svitos žmonių; jis grįžo 
iš Avinjono, kur taip pat dalyvavo Eduardo III sesers ir Prancū- 
zijos sosto paveldėtojo tariamų vedybų derėtuvėse. 

Galutinai praradęs ramybę, Kento grafas Edmondas nutarė 
patikrinti visas tas žinias ir ištyrinėti karaliaus pabėgimo gali- 


mybes vietoje. 


* Visas nuodėmes ir kaltes (/ot.). 

Jis įsakė surasti brolį Dinchedą ir nedidelio, tačiau patikimo 
eskorto lydimas iškeliavo į Dorsetą. Buvo vasaris. 

Korfą pasiekė darganotą dieną, kai pikto vėjo šuorai blaškėsi 
po tuščią pusiasalį, ir pirmiausia įsakė atvesti tvirtovės valdytoją 
sirą Džoną Devirilą. Jie susitiko vienintelėje Korfo smuklėje, 
stovinčioje priešais bažnyčią, pavadintą Eduardo Kankinio, 
Saksonijos dinastijos nužudyto karaliaus, vardu. 

Aukštas, siaurų pečių, suraukęs kaktą ir niekinamai patem- 
pęs lūpą, tarsi gailėdamasis, jog reikia, kaip oficialiam asme- 
niui, laikytis mandagumo, Džonas Devirilas atsiprašė, kad ne- 
gali priimti kilniojo lordo pilyje. Taip, girdi, įsakyta. 

— Sakykite pagaliau, ar karalius Eduardas II gyvas, ar miręs? 
paklausė Edmondas Kentas. 

— Šito jums pasakyti negaliu. 

— Bet jis mano brolis! Tai jūs jį čia saugote? 

— Aš neturiu teisės kalbėti. Vienas kalinys man patikėtas, 
bet neleista atskleisti nei jo vardo, nei rango. 

— Gal leistumėte tada nors pasižiūrėti į tą kalinį? 

Džonas Devirilas neigiamai papurtė galvą. Tikra siena, tik- 
ra uola šitas valdytojas, jo nepajudinsi, kaip nepajudinsi ir to 
kraupaus bokšto, apjuosto trimis storiausio mūro sienomis; jis 
styro štai ten, ant pačios kalvos viršūnės, virš mažo bažnytkai- 
mio ir jo stogų, dengtų plokščiais akmenimis. O! Mortimeris 
moka pasirinkti sau tarnus! 

Tačiau esti tokių būdų neigti, kad jie skamba it teigimas. 
Nejau Devirilas būtų toks paslaptingas, nejau būtų toks nepa- 
lenkiamas, jei saugotų ką nors kitą, o ne buvusį karalių? 

Edmondas Kentas pasitelkė visą savo žavesį, kuris, beje, 
buvo neišsemiamas, ir dar daugybę argumentų, kuriems žmo- 
gaus prigimtis ne visuomet randa jėgų atsispirti. Jis padėjo ant 


stalo kapšą, prikimštą aukso monetų. 

— Aš norėčiau, — tarė jis, - kad kalinys būtų gerai prižiūrimas. 
Tai, ką jums duodu, turėtų palengvinti jo dalią; čia 100 svarų 
sterlingų. 

— Drįstu jus patikinti, milorde, jis prižiūrimas tikrai gerai, — 
pritildęs balsą, sąmokslininko tonu ištarė Devirilas ir be jokio 
sumišimo uždėjo leteną ant piniginės. 

— Mielai duočiau dvigubai daugiau, jei tik galėčiau į jį žvilg- 
telėti, — pridūrė Edmondas Kentas. 

Devirilas, baisiai susikrimtęs, palingavo galvą. 

— Supraskite, milorde, pilį saugo 200 lankininkų... 

Kento grafas Edmondas laikė save didžiu karo vyru ir min- 
tyse iškart įvertino šią svarbią žinią; reikės nepamiršti šito, kai 
ateis laikas vaduoti belaisvį. 

— ...Ir jei bent vienas iš jų prakalbėtų ir apie tai sužinotų 
karalienė motina, ji tučtuojau lieptų man nukirsti galvą. 

Ar galima labiau išsiduoti ir pripažinti tai, kas liepta slėpti?! 

— Bet aš galiu jam perduoti laišką, — tęsė valdytojas, — nes tai 
žinosime tik jūs ir aš. 

Kentas, negalėdamas atsidžiaugti, kad taip spėriai stumiasi 
jo reikalai, rašė laišką, o į smuklės langą vėjas piktai ir stipriai 


bloškė liūties čiurkšles. 


Didžiai brangus mano broli, prašau priimti ištikimybės ir 
pagarbos pareiškimą. Iš visos širdies meldžiu Dievą jums svei- 
katos, nes jau imamasi žygių, kad kuo greičiau jūs iš kalėji- 
mo išeitumėte ir būtumėte išvaduotas iš visų bėdų, kurios jus 
dabar kankina. Būkite tvirtai įsitikinęs, mane remia patys 
žymiausi Anglijos baronai ir visos jų pajėgos, tikriau sakant, 
jų armijos ir jų turtai. Jūs vėl būsite karalius; prelatai ir ba- 


ronai tai prisiekė evangelija. 

Jis perlenkė lapą ir padavė jį valdytojui. 

— Prašom užantspauduoti, milorde, — paprašė šis. — Aš ne- 
noriu, be to, neturiu žinoti laiško turinio. 

Kentas įsakė vienam iš svitos žmonių atnešti vaško ir uždėjo 
savo antspaudą; Devirilas paslėpė lapelį po savo palaidiniu. 

— Žinia, — tarė jis, — bus pristatyta kaliniui; jis, manyčiau, ją 
perskaitys ir sunaikins. Ir taip... - skėstelėjo rankomis, tarsi sa- 
kydamas, kad viskas išsitrins iš atminties, lyg nieko ir nebuvo. 

„Šis žmogus, jei man, žinoma, pavyks tinkamai pakreipti 
reikalą, pats atvers duris laikui atėjus; mums net nereikės išsiri- 
kiuoti kovai“, - pamanė Edmondas Kentas. 

Po trijų dienų laiškas pateko į Rodžerio Mortimerio rankas; 
jis perskaitė jį Vestminsteryje, kur buvo susirinkusi Taryba. 

Tučtuojau karalienė Izabelė kreipėsi į jaunąjį karalių pate- 
tiškai šūkteldama: 

— Mano sūnau, mano sūnau, nepasigailėkite savo mirtino 
priešo, kuris karalystėje stengiasi paskleisti girdą, jog jūsų tė- 
vas dar gyvas, trokšta nuversti jus nuo sosto ir užimti jūsų 
vietą. Dėl Dievo meilės, kol dar nevėlu, įsakykite nubausti tą 
išdaviką. 

Iš tiesų įsakymas jau buvo duotas; Mortimerio sbirai šuo- 
liavo Vinčesterio link, kad tik spėtų sučiupti grįžtantį Kento 
grafą. Mortimeriui maža buvo suimti grafą; jis troško baus- 
mės, kuri būtų paversta spektakliu. Šitaip skubėti jį vertė ke- 
lios aplinkybės. 

Po metų Eduardas II sulauks pilnametystės; jis jau dabar 
rodė nekantrumo ženklus trokšdamas kuo greičiau pradėti 
valdyti. Pašalinęs Kentą, o prieš tai išsiuntęs toliau Lankasterį, 
Mortimeris padarytų nekenksmingą opoziciją, ir tuomet niekas 


nesutrukdytų paimti į nagą jaunąjį karalių. 

Kovo 19 dieną Vinčesteryje susirinko Parlamentas, kuris tu- 
rėjo teisti karaliaus dėdę. 

Daugiau nei mėnesį praleidęs kalėjime, Kento grafas ne- 
atpažįstamai pasikeitė: prislėgtas, sulysęs, pasimetęs, tarsi taip 
ir nesupratęs, kas jam nutiko. Jis nebuvo iš tų žmonių, kurie 
vyriškai pakeltų užgriuvusią nelaimę, ir to gražaus mokėjimo 
laikyti žmones per atstumą jis taip pat neteko. Kvočiamas Ro- 
berto Havelo, karališkosios šeimos koronerio, jis išskydo, pri- 
sipažino ir išpasakojo viską nuo pradžios iki galo, kas įvyko, 
išdavė savo informatorius ir sąmokslininkus. Tik kokius infor- 
matorius? Dominikonų ordinas nė girdėti negirdėjęs apie bro- 
lį, vardu Dinchedas; greičiausiai visa tai sumanė kaltinamasis, 
bandydamas kaip nors išsisukti. Popiežiaus Jono XXII laiškas 
taip pat tik prasimanymas; nė vienas asmuo, lydėjęs Linkolno 
vyskupą į Avinjoną, nė karto nėra kalbėjęs apie velionį karalių 
nei su šventuoju tėvu, nei su kuo nors iš kardinolų ar patarėjų. 
Čia Edmondas užsispyrė. Nori, kad jis išeitų iš proto? Juk jis 
pats su tais vienuoliais kalbėjo! Jis pats laikė rankose tą laišką 
„Ab omni poena et culpa“... 

Pagaliau Kento gratas suvokė, į kokias žiaurias pinkles jį įvi- 
liojo pasinaudoję mirusio karaliaus šmėkla. Tą sąmokslą nuo 
pradžios iki galo surengė Mortimeris ir jo bendrai: netikri pa- 
siuntiniai, netikri vienuoliai, netikras laiškas ir pats netikriau- 
sias, koks tik gali būti, tasai Korfo tvirtovės Devirilas! Kentą 
įvarė į spąstus. 

Karaliaus koroneris pareikalavo mirties bausmės. 

Mortimeris sėdėjo ant pakylos priešais lordus ir visus valdė 
savo žvilgsniu; Lankasteris, galbūt vienintelis išdrįsęs ginti kalti- 
namąjį, buvo toli už karalystės sienų. Mortimeris leido visiems 


Kento sąjungininkams, iš dvasininkų luomo ir pasauliečiams, 

suprasti, kad tuo atveju, jei Kento grafas bus nubaustas, jų ne- 
persekios. O juk baronų dauguma šiaip ar taip buvo prisidėjusi 
prie sąmokslo, ir visi jie — netgi Norfolkas, tikras kaltinamojo 
brolis - antrasis karališkojo kraujo princas, — išsižadėjo ir atida- 
vė jį kerštingam Marčo grafui. Iš esmės jį paaukojo savo pačių 
nuodėmėms išpirkti. 

Ir nors Edmondas nusižemino prieš asamblėją ir pripažino 
savo kaltę, to pasirodė dar maža; nuspręsta skirti jam dar vieną 
bausmę: pareikšti savo paklusnumą karaliui — vienmarškiniam, 
basam ir su virve ant kaklo. Lordai nenoromis priėmė nuo- 
sprendį, kurio iš jų laukė, o sąžinei nuraminti jie šnibždėjosi: 

— Karalius jo pasigailės, karalius pasinaudos teise atleisti 
nuo bausmės... 

Niekas negalėjo patikėti, kad Eduardas III drįstų mirtimi 
bausti savo dėdę, tegul ir tikrai kalrą, bet buvo čia ir lengvinan- 
čių aplinkybių, juk jis veikė taip akivaizdžiai kurstomas. 

Daugelis tų, kurie balsavo už mirties nuosprendį, pasisiūlė 
kitą dieną eiti pas karalių ir prašyti malonės pasmerktajam. 

Bendruomenių rūmai atsisakė patvirtinti lordų sprendimą; 
jie reikalavo papildomos kvotos. 

Tačiau Mortimeris, tučtuojau išgavęs Aukščiausiųjų rū- 
mų balsą, puolė į pilį pas karalienę Izabelę, kuri tuo metu 
pietavo. 

— Viskas, — pranešė jis, — dabar mes jau galime pasiųsti 
Edmondą ant trinkos. Tačiau daug mūsų tariamų draugų vi- 
liasi, jog jūsų sūnus jį išgelbės nuo aukščiausios bausmės. Todėl 
meldžiu veikti nedelsiant. 

Jie pasistengė jaunąjį karalių išsiųsti visai dienai į Vinčeste- 
rio koledžą, į vieną seniausių ir geriausių Anglijos mokyklų, kur 


jam buvo surengtas iškilmingas susitikimas. 

— Miesto gubernatorius įvykdys jūsų įsakymą, mano širde- 
le, — pridūrė Mortimeris. — Įvykdys nedelsdamas, lyg jis būtų 
duotas paties karaliaus. 

Izabelė ir Mortimeris susižvalgė; jie nebegalvojo nei apie 
rengiamą nusikaltimą, nei apie piktnaudžiavimą valdžia. Pran- 
cūzijos Vilkė pasirašė įsakymą savo svainiui ir savo tikram pus- 
broliui tuojau pat nukirsti galvą. 

Iš kameros išvedė Kento grafą Edmondą - vienmarškinį, su- 
rištomis rankomis, lydimą nedidelio lankininkų būrio — tiesiai į 
vidinį pilies kiemą. Ten jis išstovėjo valandą, tris valandas. Pliau- 
pė lietus; diena slinko vakarop. Kam tas begalinis kankinimas, 
kodėl iš karto nesiunčia ant trinkos? Čia jis puldavo į didžiausią 
neviltį, čia vėl jį apimdavo beprotiška viltis. Žinoma, karalius, 
jo tikras sūnėnas, dabar antspaudu tvirtina bausmės dovanoji- 
mo aktą. O šitas tragiškas laukimas pasmerktajam skirtas kaip 
dar viena bausmė, kad pažadintų jame didesnę atgailą ir padėtų 
geriau įvertinti jam suteiktą kilniadvasišką gailestingumą. O gal 
prasidėjo neramumai ir maištai, galbūt sukilo liaudis? Gal nu- 
žudė Mortimerį? Kentas meldė Dievą ir staiga, apimtas siaubo, 
prapliupo raudoti. Jo marškiniai kiaurai peršlapo, jis drebėjo; 
nuo trinkos ir lankininkų šalmų tiško lietaus čiurkšlės. Kada 
pagaliau baigsis ši kankynė? 

Vienintelė tikra tokio laukimo priežastis Kento grafui 
į galvą negalėjo ateiti; po visą Vinčesterį ieškojo budelio ir 
nieku gyvu negalėjo rasti. Miesto budelis sužinojęs, kad Ben- 
druomenių rūmų lordai sprendimą atmetė ir kad pats karalius 
nuosprendžio nepasirašė, užsispyrė ir nė už ką nesutiko su- 
teikti paslaugų karališkajam princui. Jo parankiniai jam prita- 
rė; geriau jau netekti darbo. 


žmonių ar pasisiūlytų koks savanoris, už ką jam būtų pado- 

riai atsidėkota. Karininkai su pasišlykštėjimu susiraukė. Jie su 
mielu noru eis palaikyti tvarkos, saugos Parlamentą, jie sutinka 
net palydėti nuteistąjį iki bausmės vykdymo vietos, bet daugiau 
nereikia iš jų reikalauti — nei iš jų, nei iš jų kareivių. 

Mortimeris, pagautas šalto ir žiauraus siuto, užsipuolė gu- 
bernatorių. 

— Nejau visuose jūsų kalėjimuose neatsiras nė vieno žmog- 
žudžio, pinigų padirbėjo ar plėšiko, kuris už tą darbą mainais 
išgelbėtų savo gyvybę? Na, paskubėkite, jei pats nenorite baigti 
dienų kalėjime! 

Patikrinę visus kalėjimus, reikiamą žmogėną pagaliau rado; 
jis atsidūrė cypėje už bažnyčių plėšimą ir kitą savaitę turėjo būti 
pakartas. Jam įdavė į rankas kirvį, bet jis pareikalavo dar ir kau- 
kės veidui paslėpti. 

Atėjo naktis. Šviečiant deglams, kuriuos plakė liūtis ir mėgino 
užgesinti, Kento grafas pamatė ateinantį egzekutorių ir suprato, 
kad ilgos vilties valandos buvo tik paskutinė juokingai menka 
iliuzija. Jis kraupiai suriko; prieš trinką jį parklupdė jėga. 

Atsitiktinis budelis buvo ne tiek žiaurus, kiek bailus žmogė- 
nas ir drebėjo labiau nei jo auka. Jis vargiai pakėlė kirvį. Pirmą 
kartą nepataikė, ir kirvio ašmenys nuslydo Kento plaukais. Jam 
teko kelti kirvį keturis kartus, jis kapojo ir kapojo kruviną žleg- 
sinčią masę. Aplinkui stovėjo seni lankininkai ir vėmė. 

Taip mirė nė 30 metų nesulaukęs grafas Edmondas de 
Kentas, princas, žavingas ir naivus žmogus, o tą, kuris pavogė 
monstranciją, paleido namo. 

Kai jaunasis karalius Eduardas III, išklausęs ilgo disputo lo- 
tynų kalba apie metro Okamo doktrinas, grįžo, jam pranešė, 
kad jo dėdei nukirsta galva. 


— Be mano įsakymo? - paklausė jis. 

Jis liepė iškviesti lordą Montegiu, kuris po priesaikos Am- 
jene visąlaik buvo drauge su karaliumi; jo ištikimybe karalius 
neabejojo. 

— Milorde, - kreipėsi jis į Montegiu, — tą dieną jūs buvote 


Parlamente. Norėčiau sužinoti tiesą... 


II 
Notingemo kirvis 


Valstybinis nusikaltimas visuomet privalo būti pridengtas įsta- 
tymo skraiste. 

Įstatymo šaltinis — valdovas, o valdovo valdžia priklauso 
liaudžiai, kuri tą valdžią patiki savo tarpininkams, išrinktiems 
atstovams, arba monarchui, paveldėjusiam sostą, o kartais, kaip 
to meto Anglijoje, valdoma abiem būdais išsyk. 

Šioje šalyje kiekvienas teisinis aktas privalėjo gauti dvigu- 
bą — monarcho ir liaudies — pritarimą, nesvarbu, tylų ar iš- 
reikštą garsiai. 

Mirties bausmė grafui de Kentui iš pažiūros buvo teisėta, 
nes Regento taryba turėjo karaliaus valdžios įgaliojimus. Ka- 
dangi Lankasterio grafo, valdovo globėjo, tąsyk šalyje nebuvo, 
mirties nuosprendį pasirašė karalienė motina; tik su šia bausme 
iš tikrųjų nesutiko nei Parlamentas, kuris posėdžiavo spaudžia- 
mas Mortimerio, nei karalius, kuris net nežinojo, koks jo vardu 
duotas įsakymas. Šito akto vykdytojų negalėjo laukti niekas ki- 
tas, tik gryna pragaištis. 

Eduardas III pareiškė savo nepritarimą taip, kaip galėjo tai 
padaryti, be to, pareikalavo, kad jo dėdę Kentą palaidotų kaip 

dera karališkosios padermės asmeniui. Kadangi buvo kalba- 
ma apie lavoną, Mortimeris nutarė nusileisti jaunojo karaliaus 
įnoriui. Tačiau niekada Eduardas neatleis Mortimeriui už tai, 
kad tasai be jo žinios pasigviešė į karališkosios giminės nario 
gyvybę; neatleis jam ir už ponios Pilypos nualpimą, kai, jai gir- 
dint, pranešė apie tokią žiaurią bausmę dėdei. O juk jaunoji 
karalienė šeštą mėnesį laukėsi kūdikio — ją reikėjo visokeriopai 
saugoti. Kai Eduardas dėl to papriekaištavo savo motinai, šioji 
susierzinusi atrėžė, kad ponia Pilypa per daug jautrumo rodanti 
karalystės priešams ir, jei jau pasirinko karalienės dalią, turinti 
rodyti daugiau tvirtybės. Sūnus jai atsakė: 

— Ne visų moterų, ponia, širdies vietoj glūdi akmuo. 

Laimei, tas susijaudinimas Pilypai neturėjo jokių nei- 
giamų padarinių, ir birželio vidurį ji pagimdė sūnų!*. Kaip 
ir kiekvienas vyras, kuriam jo mylima ir jį mylinti moteris 
pagimdo pirmagimį, Eduardas III jautė ramų, bet kartu ir 
stiprų džiaugsmą. Staiga jis suprato esąs suaugęs ir subrendęs 
būti karalium. Nūnai jis turi kam palikti sostą. Eduardas ilgai 
mąstydavo apie savo dinastiją ir savo vietą tarp protėvių, pali- 
kuonių, kurių vienas, dar toks trapus, gyvena savo nėriniuoto 
lopšio pasaulyje. Jis vis sunkiau taikstėsi su ta teisine bejėgyste 
valdyti, kurią jam primetė. 

Neretai jį apnikdavo abejonės; nuversti valdančiųjų kliką 
nieko nereiškia, bet kas iš to, jei neturi geresnių valdinių jai 
pakeisti, jei nėra tobulesnių valdymo principų, kuriuos galė- 
tum taikyti. 

„Ar aš sugebėsiu valdyti taip, kaip reikia, ir ar esu tam išties 
pasirengęs?“ — dažnai klausdavo jis savęs. 

Iš jo atminties negalėjo išsitrinti nepakenčiamas pavyzdys 


tėvo, kuris buvo patekęs į visišką Despenserių valdžią; prieš akis 

stovėjo ir tiek pat nepakenčiamas pavyzdys motinos, kurią vi- 
siškai užvaldė Rodžeris Mortimeris. 

Priverstinis Eduardo neveiklumas leido jam stebėti ir mąsty- 
ti. Karalystėje nieko neįmanoma pasiekti be Parlamento, be jo 
savanoriško ar priverstinio pritarimo. Įtaka, kurią per paskuti- 
nius metus įgijo ši patariamoji asamblėja, renkama vis dažniau 
ir dažniau, bet kur ir bet kuria dingstimi, rodė, kad šalis prastai 
valdoma, karo žygiai blogai baigiasi, karališkojoje šeimoje de- 
dasi negeri dalykai, o tarp centrinės valdžios ir stambiųjų feo- 
dalų koalicijos tebetvyro priešiškumas. 

Reikėtų baigti tuos brangiai kainuojančius važinėjimus, kai 
Lordų ar Bendruomenių rūmai turi lėkti tai į Vinčesterį, tai į 
Solsberį ar Jorką posėdžiauti tik tam, kad dar kartą leistų lordui 
Mortimeriui pasijusti karalystės šerdimi. 

„Kai aš iš tiesų būsiu karalius, Parlamentas posėdžiaus 
griežtai nustatytomis dienomis ir kuo dažniau Londone... Ka- 
riuomenė?.. Dabar ji nė nepanėšėja į karaliaus kariuomenę; tai 
baronų kariauna. Ji daro, ką nori: nori - paklūsta karaliaus įsa- 
kymams, nori — ne. Reikėtų surinkti samdomąją kariuomenę, 
kuri tarnautų karalystei, ir komanduos jai karo vadai, pavaldūs 
tik karaliui... O teisingumas?.. Teisingumas turi būti karaliaus 
rankose, ir karalius privalo veikti taip, kad visi prieš įstatymą 
būtų lygūs. Kad ir ką kalbėtų, Prancūzijos Karalystėje daugiau 
tvarkos. Taip pat reikia suteikti visišką laisvę prekybai, dėl ku- 
rios dabar skundžiamasi, kad ją stabdo didžiausi muitai, odos ir 
vilnos draudimai, o juk tai pagrindinis mūsų turtas“. 

Šios mintys galėtų atrodyti pernelyg primityvios, bet žino- 
damas, kad jos spietėsi jaunoje karaliaus galvoje tais anarchijos, 
prievartos ir žiaurumo laikais, kurie ne taip dažnai kliūva tautų 


lemčiai, supranti, jog jos prilygo mažne revoliucinėms mintims. 

Taigi jaunasis beteisis valdovas gyveno tomis pačiomis svajo- 
nėmis kaip ir jo engiama liaudis. Savo troškimus jis atskleisdavo 
labai siauram artimųjų pulkeliui: žmonai Pilypai, Gijomui de 
Moni, pažui, kurį Pilypa atsivežė iš Eno, bet ypač dažnai ka- 
ralius šnekučiuodavosi su lordu Montegiu, kuris persakydavo 
jaunųjų lordų viltis ir troškimus. 

Neretai dvidešimtmetis jaunuolis susikuria principų, kurių 
paskui visą gyvenimą kuo stropiausiai stengiasi laikytis. Eduar- 
das III turėjo savybę, tokią svarbią valdžios vyrui: jo nekankino 
nei aistros, nei ydos. Jam pasisekė vesti princesę, kurią pamilo 
ir kurios po vedybų nenustojo mylėjęs. Jis buvo apdovanotas 
ta aukščiausia išdidumo forma, kai žmogus, būdamas karalius, 
laiko tai visiškai natūraliu dalyku. Jis reikalavo gerbti savo as- 
menį ir savo rangą; jis niekino vergišką nuolankumą, nes šis 
atmeta galimybę nuoširdžiai bendrauti. Jis nepakentė nereika- 
lingo pompastiškumo, žeidžiančio skurdą ir prieštaraujančio 
tikrajai didybei. 

Tie, kurie anuo metu lankėsi Prancūzijos karaliaus rūmuose, 
tvirtino, kad Eduardas III daug kuo panašus į karalių Pilypą 
Gražųjį, tikino, kad jų abiejų veidai tokio pat ovalo ir tokio pat 
blyškumo, toks pat šaltas žydrų akių žvilgsnis iš po ilgų, retai 
pakeliamų blakstienų. 

Beje, Eduardas buvo kur kas atviresnis ir karštesnio būdo 
nei jo tikras senelis iš motinos pusės. Tačiau tie, kurie taip 
kalbėjo, Geležinį Karalių pažinojo tik keletą paskutinių 
metų, keletą paskutinių jo ilgo karaliavimo metų, ir niekas 
nebeprisiminė, koks buvo dvidešimtmetis Pilypas Gražusis. 
Eduardo III gyslomis tekėjo Prancūzijos kraujas, nugalėjęs 
Plantagenetų kraują, ir atrodė, kad į Anglijos sostą sėdo tik- 


ras Kapetingas. 


164 


LELIJA IR LIŪTAS 


Tų 1330 metų spalį vėl buvo sušauktas Parlamentas: šįkart 
karalystės šiaurėje, Notingeme. Posėdis žadėjo būti audringas; 
dauguma lordų giežė ant Mortimerio apmaudą už mirties baus- 
mę Kento grafui, nes dėl to nuosprendžio ir jų pačių sąžinė 
buvo nerami. 

Lankasterio grafas Nusuktsprandis, kurį dabar vadino se- 
nuoju Lankasteriu, nes jam pavyko per stebuklą iki 50 metų 
išsaugoti ant pečių galvą, savo didžiulę, amžinai palenktą gal- 
vą, taigi tasai drąsus ir išmintingas Lankasteris pagaliau grįžo 
namo. Akių liga, kuri kasmet darėsi vis grėsmingesnė, netikėtai 
pavertė jį pusakliu, ir kiekviename žingsnyje jį turėjo lydėti gin- 
klanešys. Tačiau ši negalia, dariusi jį tarsi dar pažeidžiamesnį, 
vertė klausytis jo nuomonės su dar didesne pagarba. 

Bendruomenių rūmai nerimavo dėl naujų subsidijų, kurias 
bus reikalaujama patvirtinti, taip pat dėl mokesčių už vilną. O 
kurgi eina pinigai? 

Kokiems reikalams Mortimeris išleido 30 000 livrų duoklės, 
gautos iš Škotijos? Ar dėl savo ar karalystės naudos prieš trejus 
metus itin sunkiai kariavo? Ir kodėl apipylė malonėmis tą niekin- 
gą Meltrevezą, pakėlė jį į senešalus, paskyrė jam tūkstančio livrų 
atlyginimą už velionio karaliaus sargybą, kitaip sakant, už nužu- 
dymą? Juk viskas paaiškėja, gal ir neišsyk, bet išaiškėja, be to, iždo 
sąskaitos taip pat nebus laikomos amžinai paslaptyje. Štai kur 
eina mokesčių pajamos! Ir Oglis, ir Gurnėjus, Meltrevezo tarėjai, 
Devirilas, Korto valdytojas, gavo po gerą krūvelę pinigų. 

Mortimerio palyda, traukianti Notingemo keliu, švytėjo 
taip prabangiai, kad jaunajam karaliui atrodė, lyg jis pats būtų 
tik vienas šitos svitos žmogus: iš esmės Mortimerį palaikė kokia 
šimtinė jo šalininkų, jautusių dėkingumą už turtus ir galybę, 


kuri galėjo trukti tiek, kiek ir jo, o jam nupuolus iš savo aukš- 

tybių, ir jų lauktų nemalonė, tremtis ar kartuvės! Jis manė viską 
laikąs savo rankose, nes daug šnipų, tarp kurių vienas, vardu 
Džonas Vinjardas, buvo prisikasęs iki pat karaliaus, perdavi- 
nėjo jam visas nuogirdas ir tikino, kad neverta baimintis jokio 
sąmokslo. Jis manė esąs visagalis, nes jo kariai įvarė nemažai 
baimės ir Lordų, ir Bendruomenių rūmams. Tačiau kariuome- 
nė gali paklusti ir kitiems įsakymams, o šnipai — išduoti. 

Valdžia, nesiremianti tais, kuriems ji skirta, yra tikra apga- 
vystė, ir dar nėra buvę, kad tokia valdžia ilgai išsilaikytų; jos 
siena tarp baimės ir maišto lengvai peržengiama. Akies mirks- 
niu valdžia nustoja būti valdžia susivienijus ganėtinam kiekiui 
žmonių, kurių galvosena vienoda. 

Sėdėdamas auksu ir sidabru siuvinėtame balne, apsuptas 
ginklanešių, aprengtų purpurinėmis mantijomis ir laikančių 
ietis, ant kurių smaigalių plevėsavo vėliavėlės, Mortimeris jojo 
pažliugusiu, ratų ir arklių kanopų išplaktu keliu. 

Keliaudamas Eduardas III pastebėjo, kad jo motina atrodo 
liguistai, veidas papilkėjęs ir ištįsęs, akys kupinos nuovargio, 
prigesęs žvilgsnis. Ji sėdėjo dengtame palankine, o ne kaip 
įprasta — ant savo balto žirgo; palankiną vis tekdavo sustabdyti, 
nes nuo lingavimo ją pykino. Mortimeris, jojantis šalia, buvo 
atidus ir drauge gerokai sumišęs. 

Gal Eduardas ir nebūtų atkreipęs dėmesio, jei jam nebūtų 
tekę stebėti savo žmonos Pilypos, kai ji metų pradžioje jautėsi 
lygiai taip pat. Kelionėse tarnai visuomet plaka liežuviais, ir da- 
bar karalienės motinos kambarinės tarškėjo su ponios Pilypos 
kambarinėmis. Jorke sustojus dviejų dienų poilsio, paskutinės 
Eduardo abejonės išsisklaidė — jo motina nėščia. 

Jį apniko gėda ir pasišlykštėjimas. Ir pavydas. Suaugusio sū- 
naus pavydas dar skaudžiau gildė jo krūtinę. Tas gražus ir kilnus 

moters paveikslas, kurį jis nešiojo savo širdyje nuo pat vaikys- 
tės, pamažu ėmė blėsti. 

„Dėl jos nekenčiau savo tėvo, nes anas užtraukė gėdą. Ir štai 
dabar ji pati man daro gėdą! Motina, keturiasdešimtmetė mo- 
teris, pagimdys pavainikį, jaunesnį už mano sūnų!“ 

Kaip karalius, jis jautėsi pažemintas savo karalystės akivaiz- 
doje, o kaip vyras - žmonos akyse. 

Jorko pilies miegamajame ilgai vartėsi patale, niekaip nega- 
lėdamas užsnūsti, ir galop kreipėsi į Pilypą: 

— Pameni, širdele, kaip tik čia mes tapome vyru ir žmona... 
Ak, į kokį liūdną karaliavimą aš tave įvėliau! 

Rami ir sumani Pilypa išklausė naujieną gana abejingai, ta- 
čiau, būdama pernelyg dora, pasmerkė anytą. 

— Tokie dalykai, — tarė ji, — Prancūzijos dvare visiškai neį- 
manomi. 

— Mano širdele... O jūsų pusseserių burgundžių sve- 
timavimas?.. O jūsų nunuodyti karaliai? 

Per akimirką Kapetingai tapo tik Pilypos nuosavybe, tary- 
tum jisai pats nė nebūtų jų palikuonis. 

— Prancūzijoje visi kur kas maloningesni, — spyrėsi Pily- 
pa. — Ten ne taip atvirai reiškia geismus, ne taip žiauriai rodo 
pagiežą. 

— Ten viskas labiau slepiama, daugiau apsimetinėjama. Ten 
teikia pirmenybę nuodams, o ne geležiai... 

— Ne, jūs kur kas brutalesni... 

Eduardas nutilo. Ji išsigando, kad galėjo jį įžeisti, ir ištiesė 
savo putnią, švelnią ranką. 

— Aš tave labai labai myliu, drauge mano, - tarė ji, - nes tu 
nė į vieną iš jų nepanašus... 


— Čia ne tik gėda, — tvirtino Eduardas, — bet ir pavojus... 

— Ką tu turi galvoje? 

— Ogi tai, kad Mortimeris gali mus visus pražudyti ir vesti 
mano motiną; taip jis būtų pripažintas regentu ir galėtų į sostą 
pasodinti savo benkartą... 

— Beprotybė būtų net taip galvoti! — išsigando Pilypa. 

Iš tiesų toks griovimas ir visų principų — tiek religinių, tiek 
ir dinastinių — neigimas būtų visiškai neįmanomas valstybėje, 
kurią valdytų kieta monarcho ranka. Tačiau karalystėje, kurią 
plėšo į dalis ir kuri palikta besipjaunančioms grupuotėms, viskas 
įmanoma, įmanomos net pačios beprotiškiausios avantiūros. 

— Rytoj viską išpasakosiu Montegiu, — tarė jaunasis karalius. 

Atvykus į Notingemą, lordo Mortimerio nuotaika pa- 
stebimai subjuro; jis kažko nekantravo, už menką nieką ap- 
šaukdavo žmones, nervinosi, ir vien todėl, jog jo šnipas Džonas 
Vinjardas pamatė, kad į kelionės pabaigą karalius, Montegiu ir 
dauguma jaunųjų lordų vis susimesdavo į krūvą ir kažką slapta 
aptarinėdavo. 

Mortimeris kaip pasiutęs užsipuolė sirą Eduardą Boucheną, 
vicegubernatorių, kuriam buvo pavesta apgyvendinti svečius, 
ir šis, kaip įprasta, visus didžiuosius senjorus įkurdino vienoje 
pilyje. 

— Kaip jūs išdrįsote, — šaukė Mortimeris, — neatsiklausęs 
manęs paskirstyti tuos apartamentus, kurie visai šalia karalienės 
motinos kambarių? 

— Aš maniau, milorde, kad Lankasterio grafas... 

— Grafas Lankasteris, kaip ir visi kiti, turi apsigyventi ma- 
žiausiai mylios atstumu nuo pilies. 

— O jūs, milorde? 

Mortimeris piktai suraukė antakius, tarsi šis klausimas jį 


įžeidė. 

— Mano apartamentai turi būti šalia karalienės motinos apar- 
tamentų, ir jūs įsakysite konstebliui, kad jis kasvakar atiduotų 
jai pilies raktus. 

Eduardas Bouchenas nusilenkė. 

Atsitinka, kad įvairūs atsargumai, kurių imasi žmogus, 
pragaištingai atsisuka prieš jį patį. Mortimeris norėjo išvengti 
paskalų apie karalienės motinos padėtį, svarbiausia, atitolin- 
ti karalių, bet kaip tik tai leido jauniesiems lordams nevaržo- 
miems bendrauti. Toli nuo pilies ir Mortimerio šnipų jie galėjo 
ramiausiai būriuotis ir kurti savo planus. 

Lordas Montegiu surinko tuos savo draugus, kurie atrodė 
jam ryžtingiausi; daugiausia tai buvo nuo 20 iki 30 metų jau- 
nuoliai: lordai Moulinzas, Chafordas, Stafordas, Klintonas, taip 
pat Džonas Nevilas de Hornebis ir keturi broliai Bouchenai 
— Eduardas, Chamtfris, Viljamas ir Džonas; pastarasis buvo He- 
rifordo ir Esekso grafas. Jaunuomenė sudarė karaliaus partiją. 
Henrikas Lankasteris palaimino juos, ir tai buvo net daugiau 
nei palaiminimas. 

Savo ruožtu Mortimeris posėdžiavo pilyje pakvietęs kancle- 
rį Bergeršą, Simoną Berifordą, Džoną Monmoutą, Džoną Vin- 
jardą, Hiugą Tarplingtoną ir Meltrevezą, ir aptarinėjo, kaip čia 
užgniaužus naują sąmokslą pačioje užuomazgoje. 

Vyskupas Bergeršas pajuto, iš kur pučia vėjai, ir savo pono 
reikalus gynė nebe taip karštai; naudodamasis dvasininko 
padėtimi, jis skelbė santarvę. Anuomet vyskupas pačiu laiku 
spėjo išsprūsti iš Despenserio partijos ir persimesti į Morti- 
merio gretas. | 

— Pakanka areštų, teismų, kraujo, - pamokslavo jis. — Vei- 
kiau jau duoti vieniems žemių, kitiems pinigų, o tretiems pa- 


garbos ženklų. 

Mortimeris žvilgsniu nutraukė vyskupą; jo žvilgsnis vis dar 
varė žmonėms siaubą. Linkolno vyskupas nutilo. 

Tuo tarpu lordui Montegiu pavyko akis į akį pakalbėti su 
Eduardu III. 

— Meldžiu jus, mano kilnusis karaliau, — kreipėsi jis, — ilgiau 
nebekęsti akiplėšiškumo ir intrigų žmogaus, kuris liepė nužu- 
dyti jūsų tėvą, nukirsti galvą jūsų dėdei ir kuris ištvirkino jūsų 
motiną. Mes prisiekėme kautis iki paskutinio kraujo lašo, kad 
tik jus išvaduotume. Esame pasirengę viskam, tik reikia veikti 
nedelsiant, o tam tikslui gana didelis mūsų būrys privalo įsi- 
brauti į pilį, kur nė vienas negyvename. 

Jaunasis karalius valandėlę pamąstė. 

— Štai dabar, Viljamai, — prabilo jis, — aš tikrai žinau, kad 
jus karštai myliu. 

Jis nepasakė „kad jūs mane karštai mylite“. Dvasios nusitei- 
kimas išties karališkas; jis neabejojo, jog jam ištikimai tarnauja, 
svarbiausia, jaunasis karalius laikė būtina sąmoningai pareikšti 
valdiniui savo pasitikėjimą ir prisirišimą. 

— Taigi, — tęsė jis, — jūs susirasite pilies konsteblį, sirą Vilja- 
mą Ilendą, ir mano vardu pareikalausite, kad jis įvykdytų viską, 
ko jūs paprašysite. 

— Tuomet, milorde, - atsiliepė Montegiu, - tepadeda mums 
Dievas! 

Dabar viskas priklausė nuo to Ilendo, nuo to, kiek jis atsida- 
vęs ir ištikimas karaliui; jei jis išduos Montegiu planus, sąmoksli- 
ninkų lauks galas, kartu gali žūti ir pats karalius. Tačiau siras Edu- 
ardas Bouchenas pasikliovė juo jau vien dėl to, kad Mortimeris 
nuo pat pirmos jų atvykimo minutės elgėsi su juo lyg su tarnu. 

Iš tiesų Viljamas Ilendas neapvylė Montegiu ir pažadėjo vykdy- 
ti jo įsakymus kiek išgalėdamas, be to, prisiekė saugoti paslaptį. 

— O jeigu jūs mūsų pusėje, — tarė jam Montegiu, — perduo- 
kite man šįvakar pilies raktus... 

— Milorde, - atsakė konsteblis, — tebus jums žinoma, kad visi 
vartai ir durys kasvakar užrakinami ir visus raktus atiduodu ka- 
ralienei motinai, o ji juos iki ryto laiko po savo pagalve. Tebus 
jums taip pat žinoma, kad aną, senąją, sargybą pakeitė ir dabar 
pilį saugo 400 žmonių iš asmeninių lordo Mortimerio pulkų. 

Montegiu suprato, kad visos jo viltys pasmerktos žlugti. 

— Tačiau aš žinau slaptą kelią, jis eina iš kaimo iki pat pilies, — 
tęsė Ilendas. — Turiu galvoje požeminę perėją, ją buvo liepę išraus- 
ti Saksonijos karaliai; jie ja ir pasinaudojo bėgdami nuo danų, be 
jokio gailesčio siaubusių kraštą. To požeminio kelio nežino nei 
karalienė Izabelė, nei lordas Mortimeris, nei jų žmonės — koks 
tikslas jiems rodyti. Perėja veda tiesiai į pačią pilies širdį, į bokštą, 
o iš jo galima nepastebėtam prasigauti ir visur kitur. 

— O kaip kaime surasime tą įėjimą? 

— Juk aš būsiu kartu, milorde. 

Lordas Montegiu spėjo dar kartą skubom persimesti keliais 
žodžiais su karaliumi; paskui, pavakare, su broliais Bouchenais, 
kitais sąmokslininkais ir konstebliu Ilendu šoko ant arklių ir 
išjojo. Visiems smalsuoliams jis paaiškino, kad Notingeme pa- 
sidarė nesaugu. 

Apie šį išvykimą, veikiau panašesnį į bėgimą, tučtuojau 
buvo pranešta Mortimeriui. 

— Žino, kad jų sąmokslas atskleistas, ir dar patys išsiduoda. 
Rytoj liepsiu visus sučiupti ir pastatyti prieš Parlamentą. Taip, 
mano širdele, mūsų laukia rami naktis, — pridūrė jis, kreipda- 
masis į karalienę Izabelę. 

O kitoje bokšto pusėje, miegamajame, kurio sienos buvo iš 


gryno granito ir kurį apšvietė tik naktinė spingsulė, apie vidur- 

naktį ponia Pilypa klausinėjo savo vyrą, kodėl jis neina gulti, 
kodėl sėdi ant lovos krašto grandelių marškiniais ir su trumpa 
špaga prie šono, net nenusivilkęs karališkosios mantijos. 

— Šiąnakt gali atsitikti didelių dalykų, — atsakė Eduardas. 

Iš pažiūros Pilypa liko rami ir tyki, tačiau širdis kaip pašėlu- 
si daužėsi krūtinėje; ji prisiminė jų pokalbį Jorke. 

— Nejau jis gali ateiti jūsų nužudyti? 

— Gali ir taip būti. 

Gretimame kambaryje pasigirdo šnabždesys, ir Gotjė de 
Moni, kuriam karalius liepė budėti jų prieškambaryje, atsargiai 
pabeldė į duris. Eduardas atidarė. 

— Konsrteblis jau čia, milorde, o su juo ir kiti. 

Eduardas grįžo, švelniai pabučiavo Pilypos kaktą; ji, sugrie- 
busi jo pirštus, stipriai spūstelėjo ir sušnibždėjo: 

— Tesaugo tave Dievas! 

Gorjė de Moni paklausė: 

— Įsakysite sekti paskui jus, milorde? 

— Gerai uždaryk duris, kai aš išeisiu, ir saugok ponią Pilypą. 

Priešais bokštą, žole apaugusiame kieme, aplink šulinį bū- 
riavosi sąmokslininkai; mėnulio apšviesti jie atrodė it vaiduok- 
liai, apsiginklavę kirviais ir kalavijais. 

Jaunieji lordai kojas buvo apsivynioję skudurais, tik karalius 
nesiėmė tokių atsargumų, ir dabar jo žingsniai garsiai aidėjo 
ilgais, plokštėmis išklotais koridoriais. Šią eiseną apšvietė vie- 
nintelis deglas. 

Tarnams, kurie miegojo sudribę ant grindų ir išgirdę žings- 
nius mieguisti kėlė galvas, sušnibždėdavo: „Karalius“. Jie, nė 
nepasijudinę iš vietos, taip ir gulėjo susirietę, nors tas naktinis 
ginkluotų sinjorų pasivaikščiojimas kėlė nerimą, bet jie nesi- 


stengė per daug dėl to sukti galvos. 

Sąmyšis kilo tik karalienės Izabelės apartamentų prieš- 
kambaryje, kur šeši Mortimerio pastatyti ginklanešiai atsisakė 
praleisti, nors praleisti reikalavo pats karalius. Kova truko neil- 
gai, sužeistas buvo tik Džonas Nevilas de Hornebis; jam ietimi 
perdūrė ranką. Apsupti ir nuginkluoti sargybiniai spaudėsi prie 
sienų; viskas truko ne ilgiau kaip minutę, tačiau už masyvių 
durų pasigirdo karalienės motinos riksmas, paskui — stumiamų 
skląsčių džerškesys. 

— Lorde Mortimeri, išeikite! — įsakė Eduardas III. — Jūsų 
karalius atėjo jūsų suimti. 

Jo švarus ir stiprus balsas skambėjo tarsi mūšio lauke; tokį 
balsą Jorko gyventojai girdėjo ir sutuoktuvių dieną. 

Vietoj atsakymo pasigirdo traukiamos iš dėklo špagos 
skimbtelėjimas. 

— Mortimeri, išeikite! — pakartojo karalius. 

Dar keletą sekundžių palaukė, paskui, visų nuostabai, išplė- 
šė iš arčiausiai stovinčio jauno lordo rankų kirvį, užsimojo ir iš 
visų jėgų skėlė į duris. 

Šis kirvio kirtis tapo taip ilgai lauktos karaliaus galybės 
patvirtinimu, šis kirtis reiškė visokių pažeminimų galą, galą 
prievartos aktų, vykdomų prieš jo valią, pagaliau tai reiškė Par- 
lamento išlaisvinimą, garbės grąžinimą lordams ir teisingumo 
atkūrimą karalystėje. Ir Eduardo III karaliavimas prasidėjo ne 
jo karūnavimo dieną, o čia, tą minutę, kai žibantis plienas įsmi- 
go į tamsų ąžuolą ir smūgis, tas kraupus medžio treškėjimas, 
valdingai nuaidėjo Notingemo pilies skliautais. 

Dabar duris puolė dar dešimtis kitų kirvių, ir netrukus sun- 
kios durų sąvaros neišlaikė. 

Rodžeris Mortimeris stovėjo kambario vidury, spėjęs užsi- 


mauti kelnes, balti marškiniai atlapoti, rankoje laikė špagą. 

Iš po tankių antakių blizgėjo šaltos pilko granito spalvos 
akys, žilstantys išsitaršę plaukai krito ant jo grubaus veido; šis 
žmogus dar turėjo grožio ir jėgos. 

Šalia stovėjo Izabelė šlapiu nuo ašarų veidu, virpanti iš šal- 
čio ir baimės; ant grindų plytelių bolavo dvi jos basų siaurų 
pėdų dėmės. Gretimame kambaryje matėsi sujaukta lova. 

Pirmiausia jaunasis karalius pažvelgė į moters pilvą, kuris 
atrodė gerokai suapvalėjęs, o naktiniai marškiniai tą apvalumą 
dar labiau pabrėžė. Niekuomet Eduardas III neatleis Rodžeriui 
Mortimeriui už savo motiną, kuri jo atmintyje ir liko tokia gra- 
ži ir taip drąsiai nugalinti nesėkmes, bet drauge ir tokia žiauri 
savo pergalės minutę, visuomet karališkai didinga. Šis žmogus 
pavertė ją paprasčiausia patele, žliumbiančia, kai iš jos atima 
patiną, nuo kurio ji pastojo. Laužydama rankas, ji suvaitojo: 

— Sūnau mano, brangusis mano sūnau, maldauju pasigailėti 
mielojo Mortimerio! 

Ji atsistojo tarp savo sūnaus ir meilužio. 

— O arjis pasigailėjo jūsų garbės? —- paklausė Eduardas. 

— Nekankinkite jo! — klykė Izabelė. — Jis šaunus riteris, 
jis mūsų mylimas draugas; atminkite, kad tik jo dėka jūs 
gavote sostą! 

Maištininkai dvejodami susižvalgė. Nejau reikės kautis čia 
ir nudobti Mortimerį karalienei matant? 

— Jam jau ik valiai sumokėta už tai, kad priartino mano ka- 
raliavimo dieną! Eikite šen, milordai, imkite jį, — įsakė karalius, 
atstumdamas motiną ir duodamas ženklą prieiti šalininkams. 

Montegiu, abu Bouchenai, lordas Moulinzas ir Džonas Ne- 
vilas, kurio ranka kraujavo, nors jis to ir nepastebėjo, apsupo 
Mortimerį; užpakaly virš galvos pakilo du kirviai, treji ašmenys 


palietė jo šonus, viena ranka nusileido ant dešinio riešo, su- 

spaudė jį, ir špaga išslydo ant grindų. Jį pastūmė durų link. Ant 
slenksčio Mortimeris atsisuko. 

— Sudiev, Izabele, mano karaliene! — šūktelėjo jis. — Mes 
karštai mylėjome vienas kitą! 

Ir tai buvo tiesa. Pati didžiausia, pati gražiausia, pati pra- 
žūtingiausia amžiaus meilė, prasidėjusi kaip riterio žygdarbis ir 
sujaudinusi ne tik visus Europos karalių rūmus, bet ir Šventąjį 
Sostą; ši aistra, kuri frachtavo laivų Hotiles, rengė ir ginklavo 
kariuomenę, virto tironiška ir kruvina valdžia, o baigėsi tarp 
kirvių, blausiai apšviestų rūkstančio deglo. Rodžeris Mortime- 
ris, aštuntasis Vigmoro baronas, buvęs Didysis Airijos teisėjas, 
pirmasis Marčo grafas, buvo įmestas į kalėjimą, o jo vienmarš- 
kinė karališkoji meilužė griuvo be jėgų prie lovos kojūgalio. 

Dar neišaušus buvo sučiupti Berifordas, Devirilas, Vinjar- 
das ir kiti Mortimerio bendrai; be to, skubėjo vytis senešalą 
Meltrevezą, de Gurnėjų ir Oglį, tuos tris Eduardo II žudikus, 
kurie tą pat naktį puolė bėgti. 

Rytą liaudis plūdo į Notingemo gatves ir staugė iš džiaugs- 
mo, kai pro šalį dardėjo sargybos lydimas vežimas — pati di- 
džiausia riterio gėda, - o jame tūnojo grandinėmis surakintas 
Mortimeris. Nusuktsprandis, kurio galva mažne gulėjo ant pe- 
ties, stovėjo pirmoje publikos gretoje ir, nors savo žemažiūrėmis 
akimis vargiai įžlibino vežimą, sukosi iš džiaugsmo vietoje mė- 
tydamas aukštyn kepurę. 

— Kur jį veža? — klausinėjo žmonės. 


— Į Tauerį. 

III 
Komon Gelouzo linkui 


Manoma, kad varnai, apsigyvenę Taueryje, labai seni, jiems 
daugiau nei šimtas metų. Tas pats didžiulis varnas, toks žvalgus 
ir pasalūniškas, kuris prieš septynerius metus vis taikėsi iškapoti 
pro grotas kaliniui akis, dabar vėl grįžo ir įsitaisė priešais kame- 
ros langelį. 

Nejau Mortimerį tyčia uždarė į tą pačią kamerą kaip ir aną- 
syk? Į tą pačią, kurioje 17 mėnesių jį laikė uždarytą karalius tėvas 
ir į kurią dabar jį įmetė sūnus. Neretai Mortimerį persekiodavo 
mintis, kad greičiausiai jo prigimtis, jis pats turi kažką, dėl ko jo 
taip nekenčia karaliaus valdžia, o gal kažką, dėl ko toji valdžia 
šitokia nepakenčiama jam. Šiaip ar taip, karalius ir Mortimeris 
negalėjo sugyventi vienoje šalyje ir vienam iš jų reikėjo dingti. 
Jis sunaikino karalių, o dabar kitas karalius sunaikins jį. Kokia 
nelaimė, kai esi gimęs su valdovo siela ir tau nelemta valdyri. 

Šįsyk Mortimeris nebeturėjo nei vilties, nei noro pabėgti. 
Nuo tos nakties Notingeme jam jau dingojosi, kad jis miręs. 
Tokioms būtybėms kaip jis, kurias valdo puikybė ir kurioms 
nors trumpam pavyksta užganėdinti savo aukštus siekius, kristi 
nuo tokių aukštumų tolygu mirti. Tikrasis Mortimeris dabar 
ir visados bus įrašytas į Anglijos kronikas, o Taueris tesaugo 
kūniškąjį, tačiau jau viskam abejingą aptraukalą. 

Keistas dalykas, bet tas aptraukalas grįžo prie savo senų įpro- 
čių. Lygiai taip, kaip žmogus, grįžęs po dvidešimties metų kla- 
jonių į namus, kur prabėgo jo vaikystė, nesąmoningai, greičiau 
veikiamas raumenų atminties, smarkiau stumteli duris, kadaise 


sunkiai atsidarydavusias, arba jo kojos, kopdamos laiptais, daro 

kuo platesnį žingsnį, kad pėda neužmintų nuzulinto laiptelio 
briaunos, taip dabar ir Mortimeris prisiminė visus ano savo kalėji- 
mo judesius. Naktį jis galėjo neatsitrenkdamas į sieną pereiti savo 
vienutę iki langelio; ką tik atsidūręs kameroje, pirmiausia perstū- 
mė į seną vietą taburetę. Jis atpažino visus garsus: sargybinių kei- 
timąsi, varpų skambėjimą rytinėms pamaldoms Šventojo Petro 
koplyčioje — ir tam nereikėjo nė menkiausių dėmesio pastangų, 
žinojo, kada jam atneš valgyti. Maistas buvo ne ką geresnis nei 
tais laikais, kai Taueryje viršininkavo anas niekšas Sigreivas. 

Kadangi barzdaskutys Oglas tarpininkavo Mortimeriui ir 
palaikė ryšius su tais, kurie rengė jo pabėgimą, dabar apskritai 
buvo atsisakyta bet kurį žmogų siųsti Mortimerio kirpti. Ir per 
mėnesį jis spėjo kaip reikiant apželti. Bet, išskyrus tą smulkme- 
ną, visa kita labai panašu kaip ir anąkart, toks pat varnas, kurį jis 
kadaise buvo praminęs Eduardu, kuris dabar dėjosi snaudžiąs ir 
tik kartkartėmis atverdavo savo apvalią akį puldamas prie grotų 
ir prakišdamas savo grasų snapą pro geležinius virbus. 

O, ne! Dar kažko trūko; trūko liūdnų senojo lordo Morti- 
merio de Čirko monologų, kuriuos dėstė gulėdamas ant lentų, 
atstojančių jam guolį... Nūnai Rodžeris suprato, kodėl tuomet 
jo dėdė atsisakė kartu bėgti. Ne iš baimės dėl tokio rizikingo 
žygio ir ne dėl kūno silpnumo: leistis į kelią žmogui visuomet 
atsiranda jėgų, nors jo ten ir lauktų žūtis. Lordą Čirką sulaikė 
suvokimas, kad jo gyvenimas jau baigtas, ir jis bemeilijo grei- 
čiau sulaukti skirto galo ant šitų gultų. 

O Rodžeriui Mortimeriui, kuriam tebuvo 45 metai, savo mir- 
timi neteks mirti. Jis žiūrėjo į Griną, kurio vidury paprastai sta- 
tydavo trinką; jį apėmė baisus nerimas. Tačiau žmogus pripranta 
prie mirties artumo ir tai padaryti jam padeda pačios paprasčiau- 


sios mintys, atėjusios ir atnešusios tegul liūdną, bet vis dėlto susi- 

taikymą. Mortimeris mąstė, kad tas pasalūnas varnas gyvens ir po 
jo ir tyčiosis iš kitų kalinių; gyvens ir žiurkės, tos riebios, šlapios 
žiurkės, kurios nakčiai palieka dumblinus Temzės krantus ir šmi- 
rinėja tvirtovės akmenimis; net blusa, kuri įsitaisė jo marškiniuo- 
se ir be perstojo kirkina jį, ir toji gyvens suspėjusi bausmės dieną 
peršokti ant budelio. Vienas gyvenimas išnyksta, o visi kiti lieka 
nepaliesti. Gyvenime nieko nėra paprastesnio už mirtį. 

Kartkartėmis jis pamąstydavo apie žmoną, ledi Žaną, bet be 
ilgesio ir sąžinės graužaties. Pasiekęs valdžios viršūnes, jis laikė 
sutuoktinę nuošalyje, ir todėl nebuvo jokios priežasties ją trik- 
dyti. Be abejo, asmeninį jos turtą paliks jai. O sūnūs? Žinoma, 
jo sūnus prislėgs ta neapykanta, kurią jis sukėlė, bet kadangi 
taip maža vilties, kad jie kada nors taps, kaip ir jis, tokie pat 
šaunūs ir turės tokių pat didelių siekių, nejau taip svarbu, taps 
jie ar netaps Marčo grafais?.. Didysis Mortimeris — tai jis, vei- 
kiau tai, kas jis buvo. Nei dėl savo žmonos, nei dėl savo sūnų jis 
nė kiek nesielvartavo. 

O karalienė?.. Kada nors mirs ir karalienė Izabelė, ir nuo 
tada jau neliks nė vieno šioje žemėje, kuris žinotų tikrąją jo esy- 
bę. Tik mąstydamas apie Izabelę, jis jautė, kad dar yra kažkas, 
kas jį sieja su šiuo gyvenimu. O šiaip jis jau mirė Notingeme, 
tačiau prisiminimas apie tą meilę dar gyveno: tai kiek priminė 
plaukus, kurie vis dar atkakliai auga, kai širdis jau būna palio- 
vus plakti. Štai ir viskas, kas liko budelio kirviui. Ir kai jis at- 
skirs galvą nuo kūno, sunaikins tik prisiminimą apie karalienės 
rankas, švelniai apsivijusias tą kaklą. 

Kaip ir kasryt, Mortimeris paklausė, kelinta diena. Buvo 
lapkričio 29-oji; turėjo posėdžiauti Parlamentas, ir kalinys lau- 
kė, kada jam reikės stoti prieš teismą. Jis ganėtinai gerai žinojo 


susirinkusiųjų bailumą ir tai, kad nė vienas jo negins, bus net 

atvirkščiai. Lordų ir Bendruomenių rūmai skubės keršyti jam 
už tą siaubą, kurį jis taip ilgai visiems kėlė. 

Nuosprendis buvo paskelbtas Notingeme. Dabar jo laukė 
ne teisingumo aktas, o tik jo regimybė, paprasčiausias forma- 
lumas, ir visiškai toks pat kaip mirties nuosprendžiai, kuriuos 
kadaise priimdavo jo įsakymu. 

Dvidešimtmečiui valdovui, nekantravusiam kuo greičiau 
imti karaliauti, ir jauniesiems lordams, norėjusiems tapti kara- 
liaus favoritais, reikėjo jo žūties, kad galėtų valdyti ramiai. 

„Mano mirtis mažajam Eduardui — būtinas karūnavimo 
priedas... Pagalvojus jiems nepavyks nieko geriau padaryti kaip 
man; ir liaudis savo karaliumi bus taip pat nepatenkinta. Jei aš 
nepasiekiau sėkmės, tai kam tuomet gali pavykti ją pasiekti? 

Kaip jam derėtų elgtis per tą teismo regimybę? Maldauti pa- 
sigailėjimo kaip Kento grafas? Pripažinti savo kaltę, atgailauti, 
duoti paklusnumo priesaiką ir basam su virve ant kaklo prisi- 
pažinti klydusiam ir gailėtis? Ne, kad prisiverstum suvaidinti 
tokią nuopuolio komediją, reikia labai trokšti gyventi. „Aš ne- 
padariau jokio nusikaltimo. Aš buvau pats stipriausias, bet pasi- 
rodė dar stipresni už mane ir jie mane nugali. Štai ir viskas“. 

Tuomet įžeidimas? Paskutinį kartą atsidurti priešais Par- 
lamentą, tą avinų bandą, ir stačiai į akis drėbti: „Aš pakėliau 
ginklą prieš karalių Eduardą II. Kuris iš jūsų, milordai, dabar 
teisiančių mane, tada nėjote paskui?.. Aš pabėgau iš Tauerio. 
Kuris iš jūsų, milordai vyskupai, šiandien teisiantys mane, tą- 
syk neteikėte man pagalbos ir nedavėte aukso už mano išlaisvi- 
nimą?.. Aš išgelbėjau karalienę Izabelę, kurią būtų nužudę jos 
vyro favoritai; aš vedžiau į kovą karius, apginklavau laivyną ir 
išvadavau jus iš Despenserių; aš nuverčiau nuo sosto karalių, 


kurio jūs nekentėte, ir karūnavau jo sūnų, kuris šiandien teisia 

mane. Milordai, grafai, baronai, vyskupai ir jūs, Bendruome- 
nių rūmų mesirai, sakykite, kuris iš jūsų nešlovino manęs už 
visa tai ir už tą meilę, kurią suteikė man karalienė? Jūs dėl nieko 
negalite man priekaištauti, nebent dėl to, kad aš veikiau vietoj 
jūsų; jūsų dantys aštrūs, ir jūs mane bematant suplėšysite, kad 
vieno mirtis ištrintų iš atminties tai, kas buvo visų reikalas. 

O gal geriau tylėti... Atsisakyti atsakinėti į klausimus, atsisa- 
kyti gynybos, tuščiai nesivarginti teisinantis. Tegul sau staugia 
šunys, kuriems nebegresia jo botagas... Bet kaip teisingai el- 
giausi laikydamas juos baimėje!“ 

Jo mintis nutraukė artėjantys žingsniai. „Jau“, - švystelėjo 
galvoje. 

Durys atsidarė, įėjo ginkluoti sargybiniai ir pasitraukė pra- 
leisdami velionio Kento grafo brolį, Nortolko grafą, Anglijos 
maršalą; už jo pasirodė lordas meras ir Londono šerifai, įkandin 
jų įgriuvo daugybė žmonių ir iš Lordų, ir iš Bendruomenių 
rūmų. Visi negalėjo tilpti tokioje mažoje kameroje, ir pro duris 
matėsi galvos, susigrūdusios siaurame koridoriuje. 

— Milorde, — tarė Norfolko grafas, — aš čia atvykau karaliaus 
įsakymu perskaityti jums nuosprendžio, kurį užvakar priėmė 
susirinkęs Parlamentas. 

Atėjusieji iš netikėtumo krūptelėjo, kai išvydo, kad Mor- 
timeris, klausydamasis šitų žodžių, šypsojosi. Tik ta jo rami, 
niekinama šypsena buvo skirta ne jiems, o sau pačiam. Teismo 
nuosprendis paskelbtas jau prieš dvi dienas be jokio teismo, 
be kvotos, be gynybos... O jis ką tik nerimastingai sprendė, 
kaip pasielgti prieš savo kaltintojus. Bergždžias rūpestis! Jam 
davė paskutinę pamoką; juk jis ir pats kadaise apsieidavo be 
juridinių formalumų siųsdamas myriop... Despenserius, grafą 


Arundelą ir Kento grafą. 

Karaliaus koroneris ėmė skaityti nuosprendį: 

— „Kadangi tuojau pat po mūsų valdovo karūnavimo Parla- 
mentas, susirinkęs į Londoną, nutarė, kad Karaliaus tarybą su- 
darys 5 vyskupai, 2 grafai ir 5 baronai ir kad visi nutarimai gali 
būti priimti tik dalyvaujant tiems asmenims, ir kadangi anksčiau 
paminėtas Rodžeris Mortimeris, neatsižvelgdamas į Parlamento 
valią, pasisavino visą karalystės valdžią ir pats valdė karalystę, 
savo nuožiūra keitė ir skyrė naujus pareigūnus karaliaus rūmuose 
ir visoje karalystėje, ten pagal savo įgeidžius sodindamas artimus 
sau ŽMONĖS... 

Rodžeris stovėjo atsirėmęs į sieną ir uždėjęs ranką ant lango 
grotų; jis žvelgė į Griną, ir atrodė, kad skaitomas nuosprendis 
jį mažai domino. 

— „Kadangi mūsų karaliaus tėvas Anglijos perų įsakymu buvo 
išvežtas į Kenilvorto pilį, idant ten gyventų ir su juo būtų elgia- 
masi didžiai pagarbiai, kaip dera karališkajam princui, anksčiau 
įvardytas Rodžeris įsakė uždrausti jam teikti bet kokias paslaugas 
ir perkelti jį į Berklio pilį, kur jau minėto Rodžerio įsakymu jis 
buvo išdavikiškai ir negarbingai nužudytas...“ 

— Eik sau, šlykštus paukšti, — šūktelėjo Mortimeris, labai 
visus nustebindamas, mat varnas, pasalūniškai pritykinęs prie 
grotų, skaudžiai įkirto savo galingu snapu kaliniui į plaštaką. 

— „Kadangi karaliaus ordonansu, patvirtintu didžiuoju ant- 
spaudu, buvo uždrausta įeiti į Parlamento posėdžių salę Solsberyje 
ginkluotam, kad nebūtų apkaltintas piktnaudžiavimu savo val- 
džia, anksčiau minėtas Rodžeris nepaisė draudimo ir įsivedė ten 
savo ginkluotą svitą, tuo pažeisdamas karaliaus ordonansą...“ 

Piktadarysčių sąrašas vis ilgėjo, atrodė, jam ir galo nebus. 
Mortimerį kaltino už karo žygį prieš Lankasterio grafą; už tai, 


kad jis apstatė jaunąjį karalių savo šnipais ir dėl to „jaunasis 

karalius buvo priverstas gyventi greičiau kaip kalinys nei kara- 
lius“, kad jis pasisavino didžiules žemės valdas, kurios priklausė 
karūnai; kad reikalavo iš daugumos baronų išpirkos, juos plėšė 
ir trėmė; už grafo de Kento apgavystę, kadangi tasai patikėjo, 
jog karaliaus tėvas gyvas ir sveikas, „o tai ir paskatino įvardytąjį 
grafą patikrinti faktus garbingesniais ir patikimesniais būdais; 
už karaliaus valdžios uzurpavimą, kad galėtų teisti grafą Kentą 
Parlamente ir nuteisti jį myriop; už pasisavinimą pinigų, skirtų 
Gaskonijos karui finansuoti, taip pat 30 000 sidabro markių, 
kurias įmokėjo škotai, vykdydami taikos sutartį; už tokį kara- 
liaus iždo tvarkymą, kad karalius negalėjo gyventi taip, kaip 
jo karališkajam rangui dera. Mortimeris buvo kaltinamas dar 
ir tuo, kad pasėjo nesantaiką tarp karaliaus tėvo ir motinos; 
„kaltas, kad karalienė niekada negrįžo pas savo valdovą dalytis su 
juo savo lova ir tuomi užtraukė itin didelę nešlovę karaliui ir visai 
karalystei“, ir pagaliau už tai, kad nuplėšė karalienei garbę, „Ą2- 
dangi visur rodėsi šalia jos ir elgėsi it visų pripažintas meilužis.“ 

Mortimeris, įbedęs akis į lubas ir glostydamas barzdą, vėl nu- 
sišypsojo: čia skaitė visą jo gyvenimo istoriją, ir taip keistai pa- 
teikta ta jo istorija amžiams liks karalystės istorijos archyvuose. 

— „Štai kodėl karalius įsakė surinkti grafus, baronus ir visus ki- 
tus, idant paskelbtų šį teisingą nuosprendį anksčiau minėtam Ro- 
džeriui Mortimeriui; Parlamento nariai po pasitarimo nusprendė, 
jog visi išvardyti nusikaltimai buvo padaryti, jie akivaizdūs ir vi- 
sai liaudžiai, o ypač žinoma ta dalis, kur kalbama apie karaliaus 
mirtį Berklio pilyje. Todėl jų ir buvo nutarta, kad minėtas Ro- 
džeris, karalystės ir karaliaus išdavikas ir didžiausias priešas, bus 
atiduotas viešam pasmerkimui ir paskui pakartas...“ 

Mortimeris vos pastebimai krūptelėjo. Vadinasi, trinkos ne- 


bus? Iki paskutinės minutės gali laukti netikėtumų. 

— „dr taipgi nuosprendis neapskundžiamas, nes minimas 
Mortimeris taip elgėsi abiejų Despenserių ir velionio lordo Edmon- 
do, Kento grafo ir karaliaus dėdės, teismuose.“ 

Koroneris baigė skaityti ir vyniojo lapus. Norfolko grafas, 
Kento grafo brolis, žiūrėjo Mortimeriui tiesiai į akis. Kas jam 
pasidarė, jis juk paskutinius mėnesius buvo šitoks tylus, o dabar 
atrodė įgavęs keršytojo ir teisuolio povyzą? Ir dėl to jo žvilgsnio 
Mortimeriui kilo noras prabilti... O! Labai trumpai, išsakyti tie- 
siai grafui maršalui, o per jį ir pačiam karaliui, jo patarėjams, lor- 
dams, Bendruomenių rūmams, dvasininkijai ir visai liaudžiai. 

— Kai Anglijos Karalystėje pasirodys žmogus, galintis nuveikti 
tuos darbus, kuriuos jūs čia išvardijote, jūs vėl jam paklusite vi- 
siškai taip, kaip man buvote paklusę. Tik nemanau, kad jis taip 
greit gimtų... O dabar laikas visa tai baigti. Ar jau vedate mane? 

Atrodė, tarsi jis vis dar įsakinėja ir vadovauja savo bausmės 
vykdymui. 

— Taip, milorde, dabar, — atsakė Norfolko grafas. - Mes jus 
vešime į Komon Gelouzą. 

Komon Gelouzas — kartuvės, kur gyvenimą baigia vagys, 
banditai, pinigų padirbėjai, merginų pirkliai; kartuvės, skirtos 
šlykščiausioms padugnėms... 

— Gerai, tuomet eime! — tarė Mortimeris. 

— Pirmiausia reikia, kad jūs būtumėte nurengtas, jus veš gė- 
dos rogėse. 

— Tai ko laukiate? Renkite. 

Nuo jo nuplėšė drabužius palikdami kažkokį skudurą aplink 
strėnas. Taip jis ir išėjo —- apnuogintas, apsuptas šiltai apsirengu- 
sio eskorto, purškiant įkyriam lapkričio lietui. Jo aukšta, rau- 
meninga figūra šviesia dėme išsiskyrė iš tamsių šerifų drabužių 


ir geležinių sargybos šarvų. 

Rogės jau laukė Grine; jos buvo sukaltos iš prastai nuobliuo- 
tų, šiurkščių lentgalių, numestų ant dviejų pavažų, ir pririštos 
virve prie kuino pakinktų. 

Vis su tokia pat niekinama šypsena Mortimeris apžiūrėjo 
tą ekipažą. Kiek rūpesčių, kiek pastangų jam pažeminti! Jis 
pats, be niekieno pagalbos atsigulė ant tų rogių, jo rankas ir 
kojas pririšo prie medžio sijų; paskui kuinas pradėjo tipenti, 
ir rogės pajudėjo: iš pradžių pavažos tyliai slydo Grino žole, 
o paskiau suspiegė, sudžeržgė žvyruotu keliu. Įkandin sekė 
Anglijos maršalas, lordas meras, Parlamento atstovai, Tauerio 
komendantas; kareiviai su ietimis ant pečių laisvino kelią ir 
prižiūrėjo eiseną. 

Kortežas pajudėjo iš tvirtovės per Tretors Geitą, kur jau 
grūdosi žioplių minia — smalsi, nerami ir žiauri, pakeliui vis 
gausėjanti. 

Kai buvai įpratęs stebėti minią sėdėdamas balne ar nuo ko- 
kios pakylos, keista dabar ją matyti iš apačios, bemaž nuo že- 
mės, regėti tik judančius jų smakrus, visas tas burnas, perkreip- 
tas riksmų, visus tuos tūkstančius išpūstų šnervių. Taip žiūrint, 
vyrų veidai išties negeri, o ir moterų tokie pat, perkreipti ir 
pikti, klaikūs, tarsi laštakai, snukiai, kurių šlykštumas ne toks 
pastebimas, kai esi ant kojų! Ir jei ne ta įkyri, tiesiai į akis purš- 
kianti dulksna, Mortimeris, kurį rogės kratė ir purtė, būtų ge- 
riau įsižiūrėjęs į tuos neapykantos subjaurotus veidus. 

Ant jo skruosto tykštelėjo kažkas lipnaus ir drėgno, nutekėjo 
per barzdą; Mortimeris suprato — spjaudalai. O paskui aštrus, 
veriamas skausmas persmelkė visą jo kūną; kažkieno niekšinga 
ranka į slėpsnas paleido akmenį. Jei ne ginkluota ietimis sargy- 
ba, minia, apkvaitusi nuo savo pačios kaukimo, būtų sudras- 


kiusi jį vietoje. 

Taip jis ir keliavo tarsi gaubiamas įžeidimų ir prakeiksmų 
skliauto; jisai, kuris prieš šešerius metus visuose Anglijos ke- 
liuose tegirdėjo džiugius sveikinimų šūksnius! Minia dvibalsė: 
vienas balsas neapykantai reikšti, o kitas - džiaugsmui. Ar ne 
stebuklas, kad tokia daugybė drauge kaukiančių koserių gali 
leisti tokius skirtingus garsus. 

Ir staiga nutilo. Gal jau kartuvės? Ne, tik įvažiavo į Vest- 
minsterį, ir arklį su rogelėmis paleido lėtai šliaužti po langais, 
kur grūdosi Parlamento nariai. Šie tylėdami spoksojo į tą, kuris 
tiek mėnesių lenkė juos, kaip tik norėjo, ir kurį nūnai tempė 
grindiniu tarsi nupjauto medžio kamieną. 

Lietaus užpilromis akimis Mortimeris ieškojo vienintelio 
žvilgsnio. Juk didžiausias žiaurumas galėjo priversti karalienę 
Izabelę dalyvauti jį kankinant? Tačiau jis jos nepamatė. 

Paskui kortežas pasuko Tiberno linkui. Komon Gelouze pa- 
smerktąjį atrišo ir skubotai išklausė išpažinties. Nuo ešafoto vir- 
šaus Mortimeris paskutinį kartą apžvelgė žemai banguojančią 
minią. Jis beveik nekentėjo, nes budelio užnerta virvė, staigiai 
truktelta, sulaužė slankstelius. 

Karalienė Izabelė tą dieną buvo Vindzore, kur palengva 
taisėsi, vienu metu netekusi ir savo meilužio, ir kūdikio, kurio 
laukėsi. 

Karalius Eduardas liepė pranešti motinai, kad jie drauge 
švęs Kalėdas. 

IV 
Netikusi diena 


Beatrisė dlrson sėdėjo Bonfij namuose ir pro langą stebeilijo į 
Mokonsėjo gatvę, kurią plovė lietus. Šit jau keletą valandų ji 
laukė Robero dArtua, kuris jai buvo pažadėjęs tą popietę už- 
sukti. Tačiau Roberas nesugebėdavo įvykdyti jokio savo paža- 
do - nei didelio, nei mažo, ir Beatrisė vadino save kvaiša už tai, 
kad vis dar tikėjo juo. 

Moteris, nekantriai laukianti vyro, suverčia jam visas pa- 
saulio nuodėmes. Ar Roberas nebuvo pažadėjęs dar prieš me- 
tus pasiimti ją į savo namus ir padaryti rūmų dama? Iš esmės 
jis niekuo ne geresnis už savo tetulę; visi Artua panašūs. Ne- 
dėkingieji! Išsimuši iš paskutinių jėgų, kad tik jie būtų paten- 
kinti; lakstai pas žolininkus ir kerėtojus, žudai, ir vis tenkin- 
damas jų interesus, rizikuoji pakliūti į kartuves ar ant laužo. 
Juk ne monsinjorą Roberą sulaikytų, jei suuostų, kad Beatrisė 
primaišė arseno į ponios Mao arbatą arba gyvsidabrio drus- 
kos į Žanos Našlės vyną. „Aš visiškai nepažįstu šitos moters! 
Ji tvirtina, kad veikė mano įsakymu? Melas. Ji gyveno mano 
tetulės, o ne mano namuose. Dievai žino, ką išsigalvoja, kad 
tik išgelbėtų savo kailį. Liepkite ją ketvirčiuoti!“ Kas gi sua- 
bejos Prancūzijos princo, karaliaus svainio žodžiais ir patikės 
kažkokia vyskupo dukterėčia, kurios šeima dabar net pateko į 
karaliaus nemalonę? 

„Ir dėl ko aš visa tai dariau? — mąstė Beatrisė. - Kad lauk- 
čiau? Kad sėdėčiau čia viena namuose ir laukčiau, kada mon- 
sinjoras Roberas teiksis kokį kartą per savaitę mane aplankyti! 


Sakė, kad ateis tuojau pat po mišparų, o jiems jau seniai skam- 

bino. Jis greičiausiai lėbauja, vaišina pietumis savo tris baronus, 
pliurpia apie savo didžiuosius žygdarbius, apie karalystės reika- 
lus, apie savo bylą ir dar spėja gnybtelėti į šlaunį kambarinei. 
Dabar net toji Divion valgo su juo prie vieno stalo, šitą tai aš 
žinau! O aš sėdžiu čia ir smaksau į lietų. Ateis jis gerokai su- 
temus, apsunkęs, raugėjantis, degančiais veidais; mestels man 
keletą nešvankybių, atsidrėbs į lovą, kokią valandą paknarks ir 
išeis. Kad tik ateitų...“ 

Beatrisė nuobodžiavo, nuobodžiavo labiau nei Konflane pa- 
skutinėmis Mao gyvenimo dienomis. Ji visai įklimpo su savo 
meile Roberui! Ji manė, kad įviliojo tą milžiną į spąstus, o iš tie- 
sų laimėjo jisai. Neužganėdinta, pažeminta aistra virto nebyliu 
apmaudu. Laukti, nieko daugiau, tik laukti! Net nedrįsti išeiti 
susitikti su drauguže, užbėgti į vieną ar į kitą taverną ir galbūt 
mažumėlę pasilinksminti; kur tau — Roberas galėjo pasirodyti 
kiekvieną akimirką. Be to, buvo prisakyta ją sekti! 

Beatrisė gerai suprato, kad Roberas jos nebemyli; susitinka 
su ja tik iš pareigos, kaip su bendrininke, su kuria reikia elgtis 
atsargiai. Kartais praeidavo net pora savaičių, kol Roberas teik- 
davosi užsukti ir pamaloninti ją savo glamonėmis. 

— Netrukus baigsis tavo pergalės, monsinjore Roberai! - pro 
dantis iškošė Beatrisė. Neįstengusi užkariauti, ji ėmė slapta jo 
neapkęsti. 

Ji buvo išbandžiusi pačius veiksmingiausius meilės eliksyrų 
receptus: „Paimkite penktadienį savo kraujo, ir tiks jis tik pava- 
sarinis; padėkite jį džiūti krosnyje mažame puodelyje, dar pridėję 
2 kiškio kiaušiukus ir balandės kepenis; visa tai sutrinkite į smul- 
kiausius miltelius; duokite praryti asmeniui, kurį jūs pasirinkote; 
ir jei iš pirmo karto norimo poveikio nesulauksite, kartokite tą patį 
iki trijų kartų“. 

Arba šit kitas: „Penktadienio rytą, prieš auštant, nueikite į 
sodą ir nuskinkite nuo obels patį gražiausią obuolį, kokį tik ten 
rasite; paskui savo krauju užrašykite savo vardą ir pavardę ant 
mažos balto popieriaus skiautės, o apačioje — vardą ir pavardę to 
asmens, kurio meilės jūs trokštate; ir dar pasistenkite išrauti tris 
jo plaukus, pridėkite prie savo trijų plaukų ir perriškite jais tą 
lapelį, ant kurio rašėte krauju; tada perskelkite obuolį perpus, iš 
jo išimkite sėkleles ir vietoj jų įdėkite tą plaukais surištą raštelį; 
dviem nedideliais pasmailintais žalios mirtos pagalėliais sujunkite 
abi obuolio puses, gerai jį išdžiovinkite krosnyje, kol sukietės ir 
išeis visa drėgmė, kaip paprastai džiovina obuolius gavėniai; pas- 
kui apvyniokite jį lauro ir mirtų lapais ir pakiškite po pagalve to 
patalo, kur miega jūsų mylimas asmuo, tik reikia daryti taip, kad 
Jis nepastebėtų; neilgai trukus patirsite jo meilės ženklus.“ 

Viskas veltui. Nuskinti penktadienį obuoliai nėmaž ne- 
padėjo. Kerai, kuriuos Beatrisė manė tobulai įvaldžiusi, grafo 
dArtua visai neveikė. Ne velnias jis, deja, ne velnias, nors ji tai 
ir tvirtino vildamasi užkariauti. 

Beatrisė dar tikėjosi pastoti. Roberas, regis, mylėjo savo sū- 
nus, gal ir iš pasipūtimo, bet mylėjo. Ir jie buvo vienintelės 
būtybės, apie kurias jis kalbėjo su švelnumo gaidele. O jei taip 
atsirastų pavainikis... O! Būtų nuostabi priemonė rodyti pilvą ir 
sakyti: „Aš laukiu nuo monsinjoro Robero kūdikio...“ Bet gal ji 
praeityje buvo ką pakenkusi savo kūne, o gal nelabasis ją tokią 
sukūrė, kad negalėtų pastoti, taigi ir ši viltis sužlugo. Ir Beatrisei 
dIrson, buvusiai grafienės Mao rūmų damai, nieko kita neliko, 
tik laukti klausantis lietaus ir mąstyti apie kerštą... 

Tuo metu, kai visi padorūs žmonės eina miegoti, pagaliau 
pasirodė Roberas dArtua — paniuręs, nykščiu kasydamasis 


barzdos šerius. Vieną akį užmetęs į Beatrisę, kuri jo atėjimui 

užsivilko naują suknelę, jis vienu mauku išgėrė sklidiną taurę 
ipokraso*. 

— Išsidūksojęs, — susiraukęs sudribo ant medinio krėslo, o 
šis po jo svoriu gailiai sudejavo. 

Ir kaip gėrimas galėjo neprarasti savo aromato? Juk ąsotyje 
laukė visas keturias valandas. 

— Aš tikėjausi, kad tu anksčiau ateisi, monsinjore. 

— Dar ko! Mane sulaikė rimti reikalai. 

— Kaip vakar ir užvakar... 

— Įsikalk į galvą, kad aš negaliu vidury dienos rodytis tavo 
namuose, ypač dabar, kai privalau būti dvigubai atsargesnis. 

— Geras pasiteisinimas! Tuomet ir nesakyk, kad ateisi dieną, 
jei tegali užeiti naktį. Bet naktis juk priklauso grafienei, tavo 
žmonai... 

Jis apmaudžiai gūžtelėjo pečiais. 

— Tu juk puikiai žinai, kad aš prie jos nė nebeprieinu. 

— Visi vyrai, nuo kilmingiausio didžiūno iki paskutinio 
kurpiaus, savo draugužėms šitaip tvirtina... ir visi vienodai me- 
luoja. Norėčiau pamatyti, ar taip jau meiliai ponia de Bomon 
žiūrėtų į tave ir taip maloniai elgtųsi, jei tu niekada negultum 
su ja į lovą... O ištisom dienom monsinjoras posėdžiauja siau- 
rame Tarybos būrelyje, jei karalius, žinoma, laiko tą Tarybą nuo 
pat aušros iki vėlyviausio vakaro. Arba monsinjoras medžioja... 
arba monsinjoras rengiasi turnyrui... arba monsinjoras vyksta 
aplankyti savo valdų Konšuose. 

— Gana! - užbaubė Roberas, trenkdamas delnu į stalą. - Lyg 
aš neturėčiau kitų rūpesčių, o tik klausyti bobiškų pliurpalų. 


Šiandien įteikiau pažymą karaliaus rūmams! 


* Ipokrasas - pasaldintas vynas su cinamonu (vert. past.). 


189 


Maurice Druon 


Iš tiesų tądien buvo gruodžio 14-oji, Pilypo VI nustatyta 
diena pradėti Artua bylos nagrinėjimą. Beatrisė tai žinojo. Ro- 
beras jau buvo ne kartą minėjęs, tačiau, apakinta pavydo, ji 
viską užmiršo. 

— Ir viskas praėjo taip, kaip tikėjaisi? 

— Ne visai, — atsakė Roberas. — Aš pateikiau savo senelio 
laiškus, ir buvo užginčytas jų tikrumas. 

— O tu juos laikai tikrais? — piktai išsiviepė Beatrisė. — Tai 
kas užginčijo? 

— Burgundijos kunigaikštienė. Ji buvo atidavusi popierius 
patikrinti. 

— Aa-a! Tai Burgundijos kunigaikštienė Paryžiuje... 

Jos ilgos blakstienos akimirką švystelėjo į viršų ir tučtuojau 
vėl nusileido užgesindamos netikėtą akių blyksnį. Pasinėręs į 
savo rūpesčius, Roberas nieko nepastebėjo. 

Stuksendamas kumščiu į kumštį, karingai atkišęs smakrą, 
jis pro dantis košė: 

— Tyčia atsivilko su kunigaikščiu Edu. Tai mat Mao net per 
savo palikuonis man kenks! Kodėl, na kodėl šitos giminės gys- 
lomis teka toks niekšiškas kraujas? Visur, kur tik įsipainioja kuri 
Burgundijos merga, prasideda paleistuvavimas, vagystės ir me- 
las! Ir šita, kuri paleido prieš mane savo bukaprotį vyrą, tokia pat 
niekšė kaip ir visa jos padermė. Jie turi Burgundiją, tai ko dar? 
Ne, jiems duok ir grafystę, kurią jie iš manęs stačiai pavogė! Bet 
aš laimėsiu. Jei prireiks, sukelsiu ant kojų visą Artua Grafystę, 
kaip tada, kai ėjau prieš Pilypą Ilgąjį, šitos šlykščios beždžionės 
tėvą. Tik šįkart žygiuosiu ne į Arasą, o tiesiai į Dižoną... 

Jis kalbėjo, bet širdis buvo toli nuo čia. Jis piktinosi kažkaip 
vangiai, be įprastų šauksmų, be trypimo kojomis, kai atrodė, 


jog dar minutė, ir sugrius sienos, apsiėjo be savo įsiūčio kome- 

dijos, kurią vaidindavo geriausiai... Teisybę sakant, ar čia toji 
auditorija, dėl kurios verta taip jau stengtis? 

Susigulėjęs įprotis mylėtis išėda patį tvirčiausią charakterį. 
Tik naujumui meilėje reikia dvasinių pastangų, baiminamasi 
tik nežinomo. Nugali jėga, o visos baimės dingsta tuo pat metu, 
kai nuslysta slapties šydas. Kaskart, kai pasirodai priešais savo 
mylimąją nuogas, lyg ir netenki dalelės savo valdžios. Beatrisė 
nebebijojo Robero. Ji net pamiršo kažkada jo bijojusi, nes per 
dažnai matydavo jį miegantį ir leido sau su šituo milžinu elgtis 
taip, kaip nė vienas niekada nebūtų drįsęs. 

Tas par nutiko ir Roberui Beatrisės atžvilgiu; ji pasidarė pa- 
vydi, reikli, meilužė su savo nepabaigiamais priekaištais, tokia 
kaip ir kiekviena moteris, su kuria slapti meilės ryšiai per ilgai 
užsitęsė. Jos raganavimo talentai Robero nė kiek nebelinks- 
mino. Tos kerėjimo ir satanizmo apeigos jam taip pat gerokai 
pabodo. Jis nepasitikėjo Beatrise, bet nepasitikėjo tik iš seniai 
įsikalto įpročio manyti, kad visos moterys melagės ir apgavi- 
kės. Kadangi ji it išmaldos geidavo glamonių, jis nė nemanė 
jos bijoti ir visai pamiršo, jog ji puolė į jo glėbį tik tam, kad 
užganėdintų savo keršto troškulį. Nebesvarbus net prisimini- 
mas apie jų drauge padarytus nusikaltimus, jį slėpė kasdienės 
dulkės, o po žemėmis dūlėjo du lavonai. 

Jie išgyveno pavojingą laiką, kuris būna pavojingesnis, kai 
to pavojaus nebelauki. Meilužiams privalu žinoti, kad nuo to 
momento, kai jų meilė užgęsta, jie vėl tampa tokie, kokie buvo 
pažinties dieną. Ginklai nesulaužyti, tik atidėti į šalį. 

Beatrisė tylėjo ir, įbedusi akis į Roberą, vėrė jį savo žvilgs- 
niu, o šis mintimis buvo toli nuo čia, suko galvą, ką suma- 
nius, kad laimėtų bylą. Ir kaip gali kartais nepulti į neviltį, 


kai, ištisus dvidešimt metų negailėdamas jėgų, perknisai krū- 

vas įstatymų, pervertei visus papročius, naudojai melagingus 
liudijimus ir dokumentų klastojimus, griebeisi net žmogžu- 
dystės, ir nors tavo svainis pats karalius, tu vis dėlto negali 
švęsti pergalės? 

Netikėtai Beatrisė atsistojo, puolė ant kelių priešais Roberą, 
akimirksniu tapo lipšni, paklusni ir švelni, tarytum būtų norė- 
jusi jį paguosti ir kartu prie jo prisiglausti. 

— Kada mano malonusis senjoras Roberas pasiims mane į 
savo namus? Kada tesės pažadą ir padarys mane savo grafienės 
rūmų dama? Pagalvok, kaip tai būtų gera! Visuomet šalia tavęs, 
tik šūktelėk panorėjęs, ir aš ateinu... būčiau šalia tavęs ir tau 
tarnaučiau, rūpinčiausi tavimi geriau nei kuri kita. Kada gi? 

— Kai laimėsiu savo bylą, — atsakė Roberas, kaip atsakydavo 
kassyk, kai tik ji grįždavo prie šio klausimo. 

— Jei šita byla stumsis kaip iki šiol, aš greičiausiai spėsiu ir 
pražilti. 

— Na, jei nori, kai ta byla baigsis... Dalykas nutartas, o Ro- 
beras dArtua žodžių vėjais nelaido. Betgi turėk kiek kantrybės, 
velniai griebtų! 

Jis gailėjosi taip neapgalvotai anuomet sugundęs ją savo pla- 
nais. Nūnai jis tvirtai nutarė nieku gyvu šito nedaryti. Beatrisė 
Bomon rūmuose? Kiek sulauktum neramumų, kiek rūpesčių 
ir vargo! 

Beatrisė atsikėlė, priėjusi prie židinio ištiesė rankas į degan- 
čias durpes. 

— Kantrybės, mano galva, aš turiu per akis! — pratarė ji, 
nepakeldama balso. — Iš pradžių tu žadėjai pasiimti mane po 
ponios Mao mirties, paskui: — po ponios Žanos Našlės mir- 
ties. Man regis, jos abi jau negyvos, o metų gale bus laikomos 


joms skirtos gedulingos pamaldos... Bet tu vis nenori, kad 


192 


LELIJA IR LIŪTAS 


aš įeičiau į tavo namus... O ta nusivalkiojusi kekšė Divion, 
buvusi mano dėdės vyskupo meilužė, kuri tau sukurpė tokius 
puikius laiškus, jog net aklas įžiūrėtų, kad tai gryna klastotė, 
tai ji kažkodėl turi teisę sėdėti prie tavo stalo ir dar pūstis, kad, 
girdi, gyvena tavo dvare... 

— Palik ramybėje tą Divion. Pati gerai žinai, kad aš tą paikšę 
ir melagę laikau tik iš atsargumo. 

Beatrisė šyptelėjo. Atsargumas!.. Būti atsargiam su kažkokia 
Divion tik todėl, kad ji padarė keletą antspaudų? O jos, Beatri- 
sės, kuri į aną pasaulį pasiuntė dvi karališkojo kraujo žmogys- 
tas, nėra ko bijoti ir galima atsimokėti juodu nedėkingumu. 

— Na ką tu, baik niurzgėti, — tarė Roberas. — Tau juk pri- 
klauso visa, ką aš turiu geriausio. Jei gyventum mano namuose, 
mums tektų kur kas rečiau matytis ir labiau varžytis. 

Monsinjoras Roberas taip pūtėsi ir buvo toks patenkintas 
savimi, kad apie savo apsilankymus pas Beatrisę kalbėjo tarsi 
apie didžiausias dovanas, kuriomis jis teikiasi ją pagerbti! 

— Jei man priklauso visa, ką tu turi geriausio, tai ko del- 
si... - nutęsė Beatrisė. — Lova jau paklota. 

Ir ji parodė atviras miegamojo duris. 

— Ne, mano mažyte, ne, man dar reikia užsukti į rūmus, 
pasimatyti akis į akį su karaliumi ir sugalvoti, kaip atsakyti į 
Burgundijos kunigaikštienės ataką. 

— Ak taip, Burgundijos kunigaikštienė... - pakartojo Beatri- 
sė, supratingai linktelėjusi galva. — Vadinasi, to tavo geriausio 
man teks laukti iki rytdienos? 

— Deja! Rytoj turiu vykti į Konšus ir Bomoną. 

— Ir ilgam?.. 

— Nemanau. Kokiai porai savaičių. 


— Naujiesiems metams negrįši? 

— Ne, mano katyte, negrįšiu, bet vis vien padovanosiu tau 
gražią segę su brangakmeniais. Ji dar labiau papuoš ir taip jau 
gražią tavo krūtinę. 

— Aš ja pasipuošiu, kad savo grožybėm pritrenkčiau tarnus, 
nes tai vieninteliai vyrai, kuriuos aš matau. 

Čia Roberas privalėjo sunerimti. Ėjo lemtingos dienos. 
Teismo posėdyje Robero pateiktus dokumentus Burgundijos 
kunigaikštis ir kunigaikštienė taip tvirtai užprotestavo, kad Pi- 
lypas VI suraukė antakius, jo mėsinga nosis persikreipė ir jis su 
nerimu pažvelgė į savo svainį. Šit kodėl jam ir reikėjo būti dė- 
mesingesniam, neįžeidinėti, ypač tą dieną, tokios moters kaip 
Beatrisė, nepalikti jos vienos ištisas dvi savaites su neužganėdin- 
ta širdimi ir kūnu. Roberas pakilo. 

— Divion taip pat keliauja tavo svitoje? 

— Na, žinoma! Taip nutarė mano žmona. 

Neapykantos banga užliejo gražią Beatrisės krūtinę; nuo jos 
nuleistų blakstienų ant skruostų nuriedėjo du apvalūs šešėliai. 

— Ką gi, monsinjore Roberai, lauksiu jūsų kaip mylinti ir 
ištikima tarnaitė, — tarė Beatrisė, ir jos veidas nušvito. 

Roberas automatiškai pakštelėjo jai į skruostą. Uždėjęs savo 
sunkią leteną jai ant strėnų, kiek palaikė, o paskui abejingai 
pliaukštelėjo. Ne, jis jos nebegeidė; tai buvo Beatrisei pats klai- 


kiausias įžeidimas. 


194 


LELIJA IR LIŪTAS 


V 
Konšai 


Tais metais žiema pasitaikė palyginti švelni. 

Diena vos brėško, kai Lormė de Dolua atsargiai įslinko į 
Robero miegamąjį ir papurtė jo pagalvę. Šis žiovavo pražiojęs 
nasrus ir urgzdamas it plėšrūnas paskubom apsišlakstė veidą iš 
dubens, kurį laikė Žilė de Nelis. Jis skubiai užsivilko medžiok- 
lės drabužius, pamuštus kailiu, o ant viršaus odinius, ir tai 
buvo vienintelis apdaras, kurį jis vilkėjo su tikru malonumu. 
Paskui nuėjo į savo koplyčią klausyti mišių; kapelionas gavo 
įsakymą pamaldas patrumpinti, ir todėl evangelijos skaitymas 
ir komunijos priėmimas truko kelias minutes. Jei šventas tėvas 
kiek užtrukdavo su maldom, Roberas nekantraudamas imdavo 
trypti kojomis; dar nespėjus padėti į vietą monstrancijos, jis jau 
žengė pro duris. 

Paskiau jis ryte rijo puodelį karšto sultinio, gerą gabalą kiau- 
lienos ar graužė gaidžio sparnus, užgerdamas geru baltu Merso 
vynu, o šis išsyk sušildo žmogų, nuteka gerkle it lydytas auksas 
ir pažadina jausmus, per naktį spėjusius užsnūsti; sėdėti nėra 
kada. Tik stovint. O! Jei Burgundija gamintų tik savo vynus, 
užuot turėjusi dar ir savo kunigaikščius! „Valgyk rytais ir būsi 
sveikas“, - mėgdavo tvirtinti Roberas ir, dabar eidamas prie ar- 
klio, nepaliovė kramtyri. Šit jis jau balne. Peilis prie šono, ragas 
užnertas ant grandinėlės ir kybo ant peties, iki ausų užmaukš- 
linta vilkenos kepurė. 

Skalikai, vargiai sulaikomi šmaikščių, skalijo net užkimdami; 
žvingavo arkliai —- jų pasturgalius adatėlėmis badė ryto šaltukas. 
Ant bokšto viršaus plaikstėsi vėliava, rodanti, kad senjoras pily- 

je. Pakeliamasis tiltas nusileido, ir visi nekantravę kieme — šu- 
nys, arkliai, tarnai, varovai, medžiotojai, —- keldami didžiausią 
lalesį, pasileido prie balos miestelio vidury, pasiekė laukus, sek- 
dami paskui savo milžiną baroną. 

Žiemos rytais Ušo pievomis nudryksta retutis baltas rū- 
kas, kvepiantis medžio žieve ir dūmais. Ką ir kalbėti, Roberas 
dArtua mylėjo Konšus! Nors tai tik nedidukė pilaitė, užtat labai 
miela ir apsupta puikiausių girių. 

Blyški saulė baigė sklaidyti rūką kaip tik tuomet, kai me- 
džiotojai pasiekė sutartą vietą, kur jau laukė pasiųsti į žvalgybą 
varovai, pranešdami apie aptiktus žvėrių ir paukščių pėdsakus. 
Kavalkada sekė nulaužtas šakeles, kuriomis žvalgai buvo pažen- 
klinę žvėrių pėdsakus. 

Konšų girios knibždėte knibždėjo elnių ir šernų, o šunys 
buvo patikimi. Jei šernui neleisi atsipūsti ir nusišlapinti, jį ga- 
lima paimti per valandą, bet ne ilgiau. Užtat didieji taurieji el- 
niai savo persekiotojus pavaikydavo kiek ilgiau, skriedami per 
ilgiausias iškartas, kur iš po arklių kanopų fontanais švirkšdavo 
žemė, kaip pasiutę ambrydavo skalikai, o elniai, įsitempę, iškišę 
liežuvius, vos atgaudami kvapą, iškėlę galingą ragų vainiką, gal- 
votrūkčiais nerdavo į kokį tvenkinį ar balą. 

Grafas Roberas medžiojo ne rečiau kaip keturis kartus per sa- 
vaitę. Šita medžioklė nėmaž nepanėšėjo į karališkąsias pramogi- 
nes medžiokles, kai 200 senjorų susigrūda į krūvą ir negali nieko 
įžiūrėti, o bijodami pasimesti greičiau sekioja karalių, nei vaiko- 
si grobį. Roberas išties smaginosi apsuptas nedidelės draugijos, 
kur buvo keli šunininkai ir keli kaimynai vasalai, jautęsi didžiai 
pamaloninti suteikta garbe dalyvauti medžioklėje, ir du jo sūnūs, 
kuriuos tėvas pamažu pratino prie medžioklės su šunimis, juk 


kiekvienas garbus riteris privalo puikiai žinoti, kaip elgtis per to- 

kią pramogą. Roberas buvo patenkintas savo sūnumis; dešimties 
ir devynerių metų berniukai augo ir stiprėjo stačiai akyse. Jis pats 
prižiūrėjo jų pratybas su ginklais ir matė, kaip jie šauniai dar- 
buojasi pervėrinėdami ietimi iškamšą. Pavyko šitiems berniūkš- 
čiams, ką ir kalbėti! O Roberas per anksti neteko tėvo... 

Jis pats pribaigdavo nuvarytą žvėrį; didžiuliu medžioklės 
peiliu perverdavo elnią, o akstimi — šerną. Jis rodydavo čia dide- 
lį rankų miklumą ir mėgaudavosi jausdamas, kaip taikliai nu- 
kreipta geležis sminga į švelnią mėsą. Nuo sumedžioto žvėries 
ir uždususio varovo tumulais virsta garai, tik žvėris, pakirstas 
taiklaus smūgio, griūva, o žmogus lieka stovėti. 

Grįžtantatgal, kai medžiotojai netužspringdami aptarinėdavo 
žvėrių persekiojimo nuotykius, iš kaimo lūšnų išnirdavo vilanai, 
apsimuturiavę skudurais, kojas apsukę vyturais, ir puldavo bu- 
čiuoti senjoro pentinų; visa jų povyza rodydavo susižavėjimą ir 
baimę — geras senas paprotys, miestuose jau primirštas. 

Iš tolo pamatę savo šeimininką, pilyje ėmė pūsti ragą pie- 
tums. Didžiulėje menėje, išmuštoje gobelenais su Prancūzijos, 
Artua, Valua ir Konstantinopolio herbais, - mat ponia Bomon 
iš motinos pusės buvo Kurtenė, — Roberas atsisėdo prie skob- 
nių ir tris valandas godžiai rijo viską paeiliui, nepamiršdamas 
pasišaipyti iš stalo bendrų. Jis įsakė atvesti vyriausiąjį virėją ir, 
kai šis pasirodė su mediniu šaukštu prie juostos, pagyrė už ma- 
rinuotą šerno kumpį, stačiai tirpstantį burnoje, kitą akimirką 
jau grasino pakarti, nes karštas pipirinis padažas, kuriuo šlaks- 
tomas ant iešmo iškeptas visas elnias, buvo negana aštrus. 

Po pietų jis priguldavo kiek atsipūsti ir vėl grįždavo į di- 
džiąją menę, kur išklausydavo savo prevo ir mokesčių rinkėjus, 
tikrindavo sąskaitas, tvarkydavo kitus leno reikalus, rengdavo 


teismus. Ypač jis mėgo teismus, mėgo stebėti, kaip skundikų 

akyse užsidega pavydas ir neapykanta, mėgo perprasti jų klastą, 
gudrybes ir melą, kitaip sakant, matyti juose save patį, tik kur 
kas mažesniu masteliu, kokiu veikia ta visa smulkmė. 

Jam labai patikdavo ištvirkusių žmonų ir apgautų vyrų 
istorijos. 

— Tegul įeina tas raguotis! — liepdavo jis, patogiau įsi- 
taisydamas ąžuoliniame krėsle. 

Jis pateikdavo tokių nepadorių klausimų, kad raštininkai, 
brazdindami savo plunksnomis, leipdavo juoku, o patys ieško- 
vai iš gėdos užsiplieksdavo raudoniu. 

Roberas turėjo vieną negerą palinkimą, už kurį visi prevo 
jam taip priekaištavo: jis jautė silpnybę vagims, suvedžiotojams, 
sukčiams, plėšikams, prievartautojams ir pasileidėliams, skirda- 
vo jiems pačias švelniausias bausmes, žinoma, jei tik vagystė 
ar koks kitas prasižengimas nekenkdavo jam pačiam. Su visais 
šitos žemės perėjūnais jį vienijo slaptas dvasinis bendrumas. 

Teisingumas atkurtas, ir diena jau, žiūrėk, krypsta vakarop. 
Roberas leisdavosi į pertuvę, įtaisytą donžone, viename žemų 
lubų kambaryje, ir pasinerdavo į kubilą karšto vandens, prikvė- 
pinto visokiais aromatais ir gydomosiomis žolėmis, kurios išvaro 
visą nuovargį, o paskui leisdavosi džiovinamas ir šluostomas šiau- 
dų gniūžte, tarsi arklys, šukuojamas, skutamas, garbiniuojamas. 

Tuo tarpu pažai, vynininkai ir kambariniai dėjo ant kryžio- 
kų lentas ir ruošė stalą vakarienei; Roberas pasirodė apsivilkęs 
plačią, skaisčiai raudono brokato senjoro mantiją, išsiuvinėtą 
aukso lelijomis ir Artua Grafystės pilių vaizdais, pamuštą kailiu 
ir tokią ilgą, kad net slėpė apavą. 

Ponia Bomon dėvėjo alyvinės spalvos brokato suknelę, ap- 
vedžiotą voverių pilvelių kailiukais, auksu išsiuvinėtą įmantriai 


susipynusiais inicialais Z. ir R bei sidabriniais trilapiais. 

Valgis buvo ne toks sunkus kaip per pietus: daržovių ir pie- 
niška sriubos, keptas povas ar gulbė, patiekta jaunų balandžių 
viduryje, švieži ir fermentuoti sūriai, saldūs pyragaičiai ir vaf- 
liai; jie ypač padėjo pabrėžti skonį senų vynų, kurie taip dosniai 
liejosi iš liūto ar paukščio pavidalo ąsočių. 

Stalą dengdavo prancūzišku papročiu, kitaip tariant, 
dviem — moteriai ir vyrui, statydavo vieną dubenėlį, išskyrus, 
žinoma, patį senjorą. Roberas turėjo asmenišką, tik jam vie- 
nam skirtą dubenį, kuriame jis darbuodavosi tai šaukštu, tai 
peiliu arba vien pirštais, o rankas, kaip ir visi kiti, nusivaly- 
davo į staltiesę. Smulkią paukštieną jis sudorodavo visą, kartu 
su kaulais. 

Vakarienei baigiantis, senjoras prašydavo menestrelį Vatrikė 
iš Kuveno imti į rankas arfą ir padainuoti savo kūrybos poe- 
mą. Mesiras Vatrikė buvo kilęs iš Eno; jis puikiai pažinojo grafą 
Gijomą ir grahenę, ponios de Bomon seserį; savo pirmuosius 
kūrybos žingsnius jis žengė jų dvare ir toliau kūrė ir dainavo ke- 
liaudamas paeiliui iš vienų Valua pas kitus Valua. Visi stengėsi jį 
prisivilioti ir mokėjo nemažus pinigus. 

— Vatrikė, padainuok mums „Paryžiaus damas“! — užsakė 
Roberas, nespėjęs nusišluostyti riebių lūpų. 

Tai buvo mėgstamiausia jo poema; nors jis ją mokėjo mažne 
mintinai, galėjo klausytis ištisas dienas, sakytum vaikas, kuris 
prašo prieš miegą sekti vis tą pačią pasaką ir kad nebūtų pra- 
leistas nė vienas žodis. Kas galėtų tokiomis minutėmis patikėti, 
kad Roberas dArtua geba imtis klastočių ir nusikaltimų? 

„Paryžiaus damos“ pasakoja linksmus dviejų miestiečių, 
Marg ir Marion, nutikimus; viena jų buvo Adamo de Goneso 
žmona, o kita — jo dukterėčia. Trijų karalių rytą jos išsiruošia 


pas žarnokų pardavėją; savo nelaimei, sutinka kaimynę, ponią 

Tifen, kirpėją, ir leidžiasi įkalbamos trise užeiti į smuklę, kur 
šeimininkas, girdi, duodąs užkandos ir vyno skolon. 

Ir štai kūmutės jau sėdi Majė tavernoje, o šeimininkas Dru- 
enas neša pačius skaniausius patiekalus: riebutėlę žąsį, pilną du- 
benėlį česnakų, karštų pyragaičių ir dar Klareto vyno. 

Kai menestrelis dainuodavo šitą vietą, Roberas dArtua jau iš 


anksto imdavo kvatoti, o Vatrikė tęsė: 


„Nuo Marg jau prakaitas žlegėjo, 
Bet vyną gorčiais lenkt pradėjo. 

Ir valanda gal nepraėjo, 

Kai vyno šulė ištuštėjo. 

„Prisiekiu šventu Jurgiu aš, 
Pelynų karčio vynas šis, — 

Sušuko Maroklipa, — 

Man pilkite iš tos statinės. 
Parduosiu karvę paskutinę, 

Kad vyno saldžiojo turėčiau. 


Atsilošęs priešais didžiulį židinį, kur liepsnojo įmestas drū- 
tas rąstigalis, Roberas dArtua jau nebesijuokė, tik juokingai 
kvaksėjo. 

Juk visa jo jaunystė pralėkė tavernose, bordeliuose ir dar 
kitokiose nepadoriose vietose; klausydamas šitos poemos, jis 
viską puikiausiai įsivaizdavo. Kiek jis per savo gyvenimą pri- 
sižiūrėjo tokių moteriškaičių, atsidrėbusių va šitaip prie stalo, 
puotaujančių ir kuo stropiausiai nusitašančių už savo vyrų 
nugarų! 

Atėjo vidurnaktis, o Marg, Marion ir kirpėja, dainavo Vat- 


rikė, vis dar sėdi tavernoje, išragavusios visus vynus — nuo 

Arbua iki Sen Meliono, ir dar liepia nešti vaflių, vaflinių 
tūtelių, lukštentų migdolų, kriaušių, prieskonių ir riešutų. 
Marg siūlo eiti į lauką pašokti. Tačiau tavernos šeimininkas 
reikalauja, kad jos kaip užstatą paliktų savo drabužius, kitaip 
jų neišleisiąs; moteriškaitės mielai sutinka, nes girtos it pėdai. 
Jos beregint nusimeta sukneles ir kailinaičius, sijonus, marš- 
kinius, kapšelius ir diržus. 

Nuogos, kaip ką tik pagimdytos, pasineria į sausio naktį 
visa gerkle rėklodamos: „Ak, kaip aš mėgstu vireli“, klupdamos, 
svyruodamos, kliūdamos už sienų, stumdydamos viena kitą, 
pagaliau mirtinai girtos nugriūva ant krūvos šiukšlių. 

Aušta, pradeda darinėtis durys. Jas suranda vis dar girtas, 
išsimūgojusias purvynėje, kruvinas ir į kaulą sustirusias „kaip 
mėšlą pusiaukelėje“. Puolė kviesti vyrų, o šie pamanę, jog jų 
žmonos nužudytos, neša jas į Nekaltųjų dvasių kapines ir su- 


meta į bendrą duobę. 


Taip sumestos, jos gyvos drybso, 
O vynas kaip iš čiaupo tykšta 


Iš jų burnos ir iš kitur. 


Iš savo girto miego jos pakirsta kitą naktį ir, atsidūrusios 
tarp pūvančių lavonų, pusiau užpiltos žemėmis, dar ne visai 


išsiblaiviusios, ima per visas tamsias kapines klykti: 


„Kur tu, Druenai, nusivilkęs? 

Nešk šen mums kuo greičiau tris silkes 
Ir butelaitį gero vyno, 

Kad mums sušildytų krūtinę! 

Ir langą uždaryk skubiai!“ 

Dabar Roberas jau staugė. Menestrelis Vatrikė vargiai bai- 
gė savo pasakojimą apie Paryžiaus poniutes, nes griausmingas 
milžino kvatojimas nustelbė jo balsą ir aidėjo visuose salės kam- 
puose. Ištryško ašaros, iš malonumo jis abiem rankom daužė 
sau per šonus vis kartodamas: „Ir /angą uždaryk skubiai!“ Jo 
linksmumas buvo toks užkrečiamas, kad visi namiškiai kartu su 
juo leipo juokais. 

— Och! Šitokios šelmės! Nuogos, pasturgaliais vėjas laksto, 
o jos, matai... „Ir langą uždaryk skubiai!“ 

Jis vėl prapliupo juoktis. 

Išties Konšuose buvo gera gyventi... Ponia de Bomon - gera 
žmona, Bomono Grafystė — nors nedidelė, bet puiki grafystė, 
ir ar taip svarbu, kad ji priklausė karūnai — juk pelnas vis vien 
atiteko jam? O Artua? Nejau svarbu atgauti tą Artua, ar verta ji 
tiek rūpesčių, kovų ir žygių?.. „Žemė, į kurią vieną dieną mane 
paguldys, bus Konšų ar Edeno žemė...“ 

Štai kokios mintys apninka, kai persiriti per keturiasdešimt, 
kai tavo reikalai nesisuka visai taip, kaip tu norėtum, ir kai tau 
išpuola džiaugsmas dvi savaites pailsėti. Tik širdies gilumoje 
žinai, kad vis tiek nepaklausysi taip greit išnykstančio proto 
balso... Kad ir kaip ten būtų, ryt Roberas pasileis į Bomono 
pusę medžioti elnių ir drauge pasinaudos proga apžiūrėti pilį, 
primes, ar nederėtų jos praplėsti. 

Naujųjų metų išvakarėse grįždamas iš Bomono, kur Robe- 
ras vežėsi ir savo žmoną, ant Konšų pakeliamojo tilto jis išvydo 
susispietusius savo ginklanešius ir kambarinius, kurie, visai su- 
trikę, laukė šeimininko. 

Kaip paaiškėjo, po pietų suėmė Divion ir nugabeno į Pary- 
žiaus kalėjimą. 


— Kaip — suėmė? Kas suėmė? 

— Trys seržantai. 

— Kokie seržantai? Kieno įsakymu? — suriaumojo Roberas. 

— Karaliaus. 

— K3 čia pliauškiate! Ir jūs leidote ją suimti? Jūs tikri pašle- 
mėkai, liepsiu jus visus išperti. Suimti mano namuose? Kokia 
nesąmonė! Ar jūs nors jau matėte tą įsakymą? 

— Matėme, monsinjore, — drebėdamas pravebleno Žilė de 
Nelis. — Ir net reikalavome, kad jį mums paliktų. Kitaip nė už 
ką nebūtume atidavę ponios de Divion. Štai jis! 

Iš tiesų tai buvo karaliaus įsakas, parašytas raštininko ran- 
ka, tačiau sutvirtintas Pilypo VI antspaudu. Ir ne kanceliarijos 
antspaudu, o tai dar leistų manyti, kad įvyko kokia šlykšti klas- 
ta. Ne, vaške aiškiai įspaustas asmeniškas Pilypo antspaudas, 
vadinamasis mažasis antspaudas, kurį karalius nešiojasi su savi- 
mi kapše ir deda savo ranka. 

Iš prigimties grafas dArtua nebuvo bailus. Tačiau tądien su- 


prato, ką reiškia baimė. 


VI 
Vyriškosios padermės karalienė 


Nušuoliuoti iš Konšų iki Paryžiaus per vieną dieną dalykas ne- 
lengvas ir labiausiai įgudusiam raiteliui, net jojant ant paties 
patvariausio arklio. Kelyje Roberas dArtua paliko du savo gin- 
klanešius, nes sušlubavo jų arkliai. Paryžių jis pasiekė naktį ir, 
kad ir vėlyvą metą, rado gatves pilnas linksmų žmonių, šven- 


čiančių Naujuosius metus. Tamsiuose kampuose, ant tavernų 

slenksčių žiaukčiojo girtuokliai; moterys laikėsi už rankų ir visa 
gerkle plyšojo dainas, o jų kojos žengė ne itin tvirtai, jos atrodė 
tarsi tos moteriškutės iš Vatrikė dainos. 

Nekreipdamas dėmesio į tuos pakaušusius prasčiokus, ku- 
riuos galinga krūtine prastumdė žirgas, Roberas patraukė tiesiai 
į rūmus. Sargybos kapitonas jam pranešė, kad karalius čia buvo 
užsukęs dieną ir priiminėjo naujamečius miestelėnų sveikini- 
mus, o dabar jau išvyko į Sen Žermeną. 

Peršuoliavęs tiltą, Roberas pasiekė Šarlė. Prancūzijos peras 
galėjo sau leisti pažadinti kalėjimo viršininką. O šis, beje, pa- 
klaustas pareiškė, kad nei vakar, nei šiandien nepriėmė jokios 
moters, vardu Žana de Divion; nepriėmė net panašios į tą, ku- 
rios išorę grafas labai smulkiai nupasakojo. 

Jei jos nėra Šatlė, tuomet ji turėtų būti Luvre, nes suimtuo- 
sius karaliaus įsaku laiko įkalintus tik dviejose vietose. 

Ir Roberas leidosi į Luvrą; tačiau kapitonas atsakė tą patį. 
Tuomet kur toji Divion? Tai nejau Roberas atjojo greičiau nei 
karaliaus seržantai, o gal aplenkė juos jodamas kitu, trumpes- 
niu keliu? Tačiau Udene jis paklausinėjo žmonių ir sužinojo, 
kad iš tiesų čia pravažiavo trys; seržantai ir ponia, bet tai jau 
buvę seniai. Paslapties šydas vis tankėjo. 

Roberui teko pasiduoti ir grįžti į savo rūmus; čia jis kiek 
pamiegojo ir vos brėkštant išjojo į Sen Žermeną. 

Laukus ir pievas sukaustė baltas gruodas, medžių šakas nu- 
sidabravo šerkšnas, kalvos, miškas aplink Sen Žermeno pilį at- 
rodė lyg padaryti iš cukraus. 

Karalius buvo ką tik nubudęs. Visos durys priešais Roberą 
atsidarė; atsidarė ir Pilypo VI miegamojo durys. Karalius dar 
gulėjo apsuptas savo šambelionų ir varovų, duodamas nurody- 


mus dėl medžioklės, kuri turėjo tądien prasidėti. 

Roberas įpuolė į kambarį taip, tartum eitų šturmuoti tvirto- 
vės; kluptelėjęs ant vieno kelio, tučtuojau pakilo ir prabilo: 

— Valdove, broli mano, atsiimkite pero titulą, kurį man su- 
teikėte, mano lenus, mano žemes, mano pelną, atimkite turtus 
ir aukštą padėtį, išvarykite mane iš savo Mažosios tarybos, ku- 
rioje aš nevertas dalyvauti. Ne, aš jau esu niekas karalystėje! 

Plačiai atmerkęs žydras akis ir pasukęs mėsingą nosį, Pilypas 
paklausė: 

— Bet kas jums, broli mano? Ko jūs toks susijaudinęs? Ką 
čia kalbate? 

— Kalbu teisybę. Kalbu, kad esu nieko vertas šitoje kara- 
lystėje, jei karalius, net nesiteikęs man pranešti, liepia suimti 
asmenį, kuris gyvena po mano stogu! 

— Ką aš liepiau suimti? Kokį asmenį? 

— Tokią ponią Divion, broli mano, ji yra viena iš mano šei- 
mynykščių, mano žmonos, o jūsų sesers suknelių prižiūrėtoja; 
trys seržantai jūsų įsakymu sučiupo ją Konšų pilyje ir įmetė į 
kalėjimą! 

— Mano įsakymu? — apstulbo Pilypas. - Bet aš tokio įsaky- 
mo nedaviau... Divion? Aš net nesu girdėjęs tokios pavardės. 
Kad ir kaip ten būtų, broli mano, tikėkite manimi, aš niekada 
nebūčiau įsakęs suimti ką nors iš jūsų šeimynykščių, jei net ir 
turėčiau tam priežasčių, neįspėjęs jūsų ir pirmiausia nepasitaręs 
su jumis. 

— Ir aš taip maniau, broli mano, — atsakė Roberas. — Bet tas 
įsakymas paleistas iš jūsų rankų. 

Jis ištraukė iš palaidinio kišenės karaliaus potvarkį dėl areš- 
to, kurį paliko seržantai. 

Pilypas VI užmetė akį į popierių, pažino savo mažąjį ant- 


spaudą, ir jo mėsingos nosies sparneliai išbalo. 


205 


Maurice Druon 


— Eruarai, rengtis! — šūktelėjo jis vienam savo šambelio- 
nui. — Tegul visi išeina, palikite mus dviese su monsinjoru 
dArtua! 

Atmetęs auksu siuvinėtas antklodes, karalius jau stovėjo 
vienais ilgais baltais marškiniais. Šambelionas padėjo jam apsi- 
rengti kailiu pamuštą chalatą ir ketino įpūsti ugnį židinyje. 

— Eik, eik!.. Aš juk sakiau, kad išeirumėte visi. 

Pirmą kartą per daugelį Eruaro de Belperšo tarnybos metų 
karalius pasielgė su juo taip šiurkščiai, tarsi su paprasčiausiu 
virtuvės pasiuntinuku. 

— Ne, aš čia niekuomet nedėjau antspaudo ir nieko panašaus 
nediktavau, — tarė Pilypas, kai šambelionas skubiai uždarė duris. 

Jis labai įdėmiai apžiūrinėjo raštą, kišo prie akių abi perlauž- 
to antspaudo puses, iš komodos stalčiaus išėmė krištolinę lupą. 

— O negalėjo atsitikti taip, mano broli, — paklausė Ro- 
beras, — kad jūsų antspaudą kažkas suklastojo? 

— Negalėjo. Antspaudų kalikai labai įgudę ir sugeba per- 
gudrauti klastotojus, kur nors palikdami kokį mažą trūkumą, 
o ypač kai daro antspaudus karaliams ir didiesiems baronams. 
Pažiūrėk į raidę L mano varde; matai įskilimą lazdelėje ir tą 
įduobtą tašką lapeliuose aplink raides... 

— Ar negalėjo šito antspaudo atplėšti nuo kito kurio doku- 
mento? 

— Tikrai, sako, kad šitaip daroma; su pakaitintu skustuvu ar 
kaip kitaip. Mano kancleris šitai tvirtino. 

Robero veidas įgijo naivią išraišką — tarsi išgirdo tokį dalyką, 
kurio nė nebuvo įtaręs. Tačiau jo širdis ėmė smarkiau plakti. 

— Šito negalėjo atsitikti, — tęsė Pilypas, — nes aš tyčia naudo- 
ju savo mažąjį antspaudą tik tada, kai žinau, kad jį perlauš; aš 


niekada jo nededu nei ant lapo popieriaus, nei ant raištelių. 

Jis nutilo ir įbedė akis į Roberą, tarsi būtų klausęs jo paaiš- 
kinimo, nors iš tiesų atsakymo ieškojo savo galvoje. 

— Matyt, — išmąstė jis, — iš manęs trumpam išvogė antspau- 
dą. Bet kas? Ir kada? Dieną jis guli mano kapše, prisegtame prie 
diržo, o diržą aš nusijuosiu tik nakčiai... 

Jis priėjo prie komodos, ištraukė iš stalčiaus auksu atausto 
audinio kapšą ir pirmiausia pačiupinėjo jį, paskui atidarė ir iš- 
ėmė savo mažą gryno aukso antspaudą, kurio rankenėlė buvo 
lelijos pavidalo. 

— ... O rytą vėl pasiimu... 

Jo balsas sulėtėjo; smegenis persmelkė baisus įtarimas. Jis 
vėl paėmė potvarkį ir įdėmiai jį perskaitė. 

— Aš pažįstu šitą ranką, — prabilo jis. — Rašė ne Hiugas de 
Pomaras ir ne Žakas La Vašas, tuo labiau ne Žofrua de Fleri... 

Jis paskambino. Įėjo kitas šambelionas, Pjeras Truso. 

— Iškviesk man tučtuojau, nesvarbu, ar jis pilyje, ar kur ki- 
tur, raštininką Roberą Miulė: tegul jis ateina su visomis savo 
plunksnomis. 

— Ar tik tas Miulė, - paklausė Roberas, — netarnauja pas 
karalienę Žaną, tavo žmoną, raštininku? 

— Taip. Miulė kartais rašo man, kartais Žanai, — miglotai 
atsakė Pilypas VI, norėdamas paslėpti savo sumišimą. 

Abu nepastebimai vėl pradėjo tujintis kaip anuomet, kai 
Pilypui karaliaus karūna nė sapnuoti nesisapnavo, kai Roberas 
dar nebuvo peras, o abudu tebuvo kuzenai ir geri draugai; tais 
laikais monsinjoras Karolis de Valua rodė Roberą pavyzdžiu Pi- 
lypui ir vis kartojo, koks Roberas stiprus, koks atkaklus ir kaip 
protingai tvarko savo reikalus. 

Miulė rado pilyje. Jis atskubėjo uždusęs, pasispaudęs po pa- 


žastimi rašyklinę. Jis pasilenkė pabučiuoti karaliaus rankos. 

— Dėk savo dėžę ir rašyk, — įsakė Pilypas VI ir iškart ėmė 
diktuoti: — „Karalius siunčia sveikinimus mūsų mylimam ir iš- 
tikimam Paryžiaus prevo Žanui de Milonui. Mes jums įsakome 
nedelsiant...“ 

Abu kuzenai kaip susitarę žengė žingsnį ir per raštininko 
petį perskaitė, kas parašyta. Braižas buvo lygiai toks pat kaip ir 
įsake dėl arešto. 

— „-.. paleisti Žaną de...“ 

— „Divion“, - padiktavo Roberas. 

— „„. kuri laikoma mūsų kalėjime...“ O kur ji iš tikrųjų 
yra? — susidomėjo Pilypas. 

— Nėra jos nei Šatlė, nei Luvre, — atsakė Roberas. 

— Nelio bokšte, valdove, — nurodė raštininkas; jis pamanė, 
jog bus tinkamai įvertintas jo uolumas ir gera atmintis. 

Kuzenai susižvalgė ir vienodai sukryžiavo ant krūtinės 
rankas. 

— Iš kur tu žinai? — paklausė karalius raštininko. 

— Valdove, man teko garbė užvakar rašyti jūsų įsakymą dėl 
tos ponios arešto. 

— O kas tau tą įsakymą padiktavo? 

— Karalienė, valdove; ji man pasakė, kad jūs labai užimtas ir 
pavedėte šitą reikalą jai. Tikriau pasakius, rašiau du įsakymus: 
vieną šitai poniai suimti, antrą — įkišti ją į kalėjimą. 

Pilypo veide neliko nė lašo kraujo; draskomas gėdos ir pyk- 
čio, jis nedrįso pakelti akių į savo svainį. 

„Na ir nevidonė, - pamanė Roberas. — Žinojau ir anksčiau, 
kad ji manęs nekenčia, bet šitaip... vogti iš savo vyro antspaudą, 
kad tik man pakenktų... Tik kas galėjo jai viską pranešti?“ 

— Jūs dar nebaigėte, valdove? — paklausė jis. 


— Tuojau, tuojau, - atitrūko nuo savo minčių Pilypas. 

Jis padiktavo paskutinį sakinį. Raštininkas uždegė žvakę, 
užlašino kiek rausvo vaško ant perpus sulenkto lapo ir padavė 
karaliui, kad šis uždėtų savo mažąjį antspaudą. 

Pasinėręs į apmąstymus, Pilypas, regis, nelabai suvokė, ką 
daro. Ir tvarką daryti ėmėsi Roberas. Jis paskambino varpeliu. 
Vėl pasirodė Eruaras de Belperšas. 

— Nedelsiant nunešti karaliaus įsakymą prevo, — tarė Robe- 
ras, paduodamas jam laišką. 

— Ir pakviesk ponią karalienę, - įsakė Pilypas VI iš kambario 
gilumos. 

Raštininkas Milė laukė; jo akys šmirinėjo nuo karaliaus prie 
grafo dArtua. Jis svarstė, ar tas jo uolumas čia derėjo. Roberas 
mostelėjo ranka įsakydamas išsinešdinti. 

Netrukus įėjo karalienė Žana savo ypatinga eisena, kuri 
tokia buvo dėl jos raišumo. Judėdamas, darydamas kiekvieną 
žingsnį, jos kūnas brėžė ketvirtį rato, ir ilgesnė koja atrodė tar- 
tum ašis. Karalienė buvo liesa, gana graži, nors jau turėjo pra- 
dėjusių gesti dantų. Akys didžiulės, dirbtinai vaiskios, tokios 
būna apgaulingų žmonių akys; ilgi, kiek išsiklaipę pirštai net 
sunerti persišvietė. 

— Nuo kada, maloningoji ponia, jūs siuntinėjate įsakymus 
mano vardu? 

Jos veidas įgijo puikiausiai suvaidintą nuostabos ir nekaltu- 
mo išraišką. 

— Įsakymus, mano mylimas valdove? 

Jos balsas ramus, melodingas, su puikiai apsimesto švel- 
numo gaidele. 

— Ir nuo kada iš manęs vagia mano antspaudą, kai aš miegu? 

— Jūsų antspaudą, mano švelnioji širdie? Aš niekada nelie- 


čiau jūsų antspaudo. Apie kokį antspaudą jūs kalbate? 

Jos žodžius nutraukė skambus antausis. 

Smūgis buvo toks grubus ir deginantis, kad Žanos Raišės 
akys pritvinko ašarų; iš apstulbimo ji net prasižiojo ir pridėjo 
savo liaunus pirštus prie skruosto, nutvieksto raudonos dėmės. 

Roberas dArtua nustebo ne mažiau, tačiau ta nuostaba buvo 
sumišusi su džiaugsmu. Niekada jis nebūtų patikėjęs, kad Pily- 
pas, kurį visi manė esant po žmonos padu, galėjo pakelti prieš 
ją ranką. „Nejau jis iš tikro karalius?“ — pamanė Roberas. 

Iš tikrųjų Pilypas de Valua tik pasielgė tikrai vyriškai, taip, 
kaip elgtųsi visi vyrai, nesvarbu, ar jie kilnūs senjorai, ar pa- 
prasčiausi tarnai, kurie moko savo melages žmonas. Žybtelėjo 
antras antausis, sakytum pirmasis lyg magnetas pritraukė delną; 
paskui pasipylė smūgių kruša. Apdujusi iš skausmo, Žana ran- 
komis dangstė veidą. Tačiau Pilypo ranka talžė kur pakliuvo: 
per pakaušį, per pečius. Ir jis be perstojo šaukė: 

— Tai tą naktelę, ar ne, jūs man iškrėtėte tokią išdaigą? Ir dar 
drįstate neigti, kai pats Miulė viską prisipažino? Šlykšti kekšė 
dar meilinasi, trinasi apie mane. Kalba, kad dega meile man, 
pasinaudoja mano silpnybe jai ir, kai aš užmiegu, mane apmul- 
kina išvogdama mano karališkąjį antspaudą. Nejau nežinai, kad 
nieko nėra šlykštesnio ir baisesnio kaip vagystė? Nejau manai, 
kad pakęsiu, jei kuris nors mano valdinys, nors ir karališkosios 
giminės būtų, naudotųsi kito antspaudu ir negautų lazdų? O čia 
dar ne kieno kito, o mano asmeninis antspaudas! Tik pažiūrėki- 
te į šitą nevidonę, ji nori man nuplėšti garbę mano perų, mano 
kuzeno, tikro brolio akyse! Ar aš neteisus, Roberai? — minutėlę 
nustojęs pliekti, jis ieškojo pritarimo. - Kaip mes galim valdyti 
savo žmones, jei kiekvienas panorėjęs naudos mūsų antspaudus 
ir rašys mūsų vardu įsakymus, kurių mes nė neketiname duoti? 


Juk čia grynas mūsų garbės įžeidimas. 

Paskui jį vėl užplūdo nauja įniršio banga, ir jis puolė žmoną: 

— Tai bent gražus pavyzdys, ką jūs padarėte iš Nelio, kurį 
aš jums padovanojau. O kaip jūs manęs šito maldavote! Nejau 
esat tokia pat niekinga kaip ir jūsų sesuo, nejau šitam prakeik- 
tam bokštui lemta slėpti Burgundijos šakos piktadarystes? Jei 
nebūtumėte karalienė, o aš, savo nelaimei, nebūčiau jūsų vedęs, 
tučtuojau jus ten įkalinčiau. Ir kadangi niekas kitas už mane 
negali jūsų nubausti, ką gi, šito darbo imuosi aš pats! 

Ir vėl smūgių liūtis. 

„Kad tik jos mirtinai neužtvotų!“ — dingtelėjo į galvą Roberui. 

Dabar Žana gulėjo susirietusi ant lovos ir gynėsi it patrakusi 
maskatuodama kojomis, kurios pynėsi tarp sijonų palankų, ir 
sulig kiekvienu smūgiu tai dejavo, tai staugė. Netikėtai it katė 
pašoko, atkišo nagus ir sukliegė net nebesišluostydama ašarotų 
skruostų: 

— Taip, aš tai padariau! Taip, aš išvogiau tavo antspaudą, kai 
tu miegojai, nes tu darai neteisybę, o aš noriu apginti savo brolį 
Burgundijos kunigaikštį nuo šito bjauraus Robero; jis amžiais 
mums kenkė visaip sukčiaudamas ir nusikalsdamas, tai jis, susi- 
taręs su savo tėvu, pražudė mano seserį Margaritą... 

— Nedrįsk tarti mano tėvo vardo savo niekingomis lūpo- 
mis! — šūktelėjo Pilypas. 

Jo akyse blykstelėjo tokia grėsminga liepsna, kad ji išsyk nu- 
tilo supratusi, jog jis iš tiesų gali ją nužudyti. 

Pilypas globėjišku mostu uždėjo ranką ant Robero dArtua 
peties ir pridūrė: 

— Ir tik pamėgink, niekingoji, kada nors pakenkti mano 
broliui, jis man pati patikimiausia atrama. 

Kai Pilypas atvėrė duris pranešti šambelionui, kad šiandie- 


nos medžioklė atidedama, geros dvi dešimtys galvų tučtuojau 

atšoko nuo durų. Žanos Raišės nemėgo visi tarnai; ji visuomet 
kabinėdavosi, reikalaudavo, dėl menkiausio nieko skųsdavo ka- 
raliui, ir už visa tai ją vieningai vadino „vyriškosios padermės 
karaliene“. Kai rūmuose sužinojo, kad karalienė gavo pylos, visi 
be galo džiūgavo“. 

Apie vidurdienį, kai mažumą atlėgo šaltukas, Pilypas ir Ro- 
beras lėtai vaikštinėjo po Sen Žermeno vaismedžių sodą. Kara- 
lius ėjo panarinęs galvą. 

— Ar nebaisu, Roberai, kai nebegali pasitikėti nuosava žmona 
ir net nebegali ramiai miegoti? Ką man daryti? Slėpti antspaudą 
po pagalve? Ji ir ten įkiš ranką. Miegu aš kietai. Juk negaliu jos 
uždaryti į vienuolyną, - ji mano žmona. Neleisti jai miegoti kar- 
tu — tai viena, ką aš galiu. Blogiausia, kad myliu tą bjaurybę. Tik 
nesakyk niekam, bet aš, kaip ir kiekvienas vyras, esu išbandęs ir 
daugiau moterų. Ir grįždavau pas ją su dar didesniu karščiu... 
Bet jei ji dar kartą imsis tokių dalykų, aš jai vėl įkrėsiu! 

Kaip tik tuo momentu alėjoje pasirodė Manso vidamas ir 
pilies viršininkas Truijaras dluzažas; mat ėjo pranešti apie Pary- 
žiaus prevo atvykimą, o netrukus už posūkio išniro ir jis pats. 

Atkišęs savo apvalų pilvuką, Žanas de Milonas, atrodė, ne 
ėjo savo trumpomis kojelėmis, o riedėjo, tik nuotaika jo nebu- 
vo labai linksma. 

— Tai kaip, mesire prevo, ar įsakėte paleisti tą moterį? 

— Ne, valdove, — sumišęs pralemeno prevo. 

— Ką? Tai gal mano įsakymas suklastotas? Gal jūs neatpaži- 
note mano antspaudo? 

— Atpažinau, valdove, bet, prieš įvykdydamas jūsų nu- 
rodymą, norėjau pats su jumis pasikalbėti. Labai malonu, kad 
drauge ir monsinjoras dArtua, — atsakė Žanas de Milonas ir ta 
pačia sutrikusia veido išraiška pažvelgė į Roberą. — Ta ponia 


išpažino nuodėmes. 

— Ką gi taip jau išpažino? — pasidomėjo Roberas. 

— Visokias piktadarybes, monsinjore, suklastotus popierius, 
padirbtus dokumentus ir dar daugybę visokiausių dalykų. 

Roberui pavyko neblogai susitvardyti ir net apsimesti, jog 
tai vien pokštas; jis patraukė pečiais ir šūktelėjo: 

— Žinoma, jei ją pakankino, ji kažin ką galėjo prisipažinti! 
Šit jei aš jus įsakyčiau kankinti, mesire de Milonai, galiu pri- 
siekti, priversčiau prisipažinti, kad norėjote mane sugundyti 
sodomijos nuodėme! 

— Deja, monsinjore, - paprieštaravo prevo, - ponia prakalbo 
prieš kvotą... vien tik iš baimės, tik iš baimės, kad ją kankins. Ir 
išvardijo nemažai bendrininkų. 

Pilypas VI tylėdamas nenuleido akių nuo savo svainio. Jo 
smegenys gavo naujo darbo. 

Roberas pajuto, kaip virš jo trinktelėjo spąstai. Karalius, 
matant liudytojui talžęs savo žmoną už išvogtą antspaudą ir su- 
klastotą įsakymą, vargu ar paleis iš savo letenų niekingą valdinę, 
kuri ką tik prisipažino padariusi tas pačias piktadarybes, nors ir 
labai būtų norėjęs įtikti savo artimam giminaičiui. 

— Ką patarsi, broli mano? — paklausė Pilypas, vis dar nenu- 
leisdamas nuo jo akių. 

Roberas suprato, kad jo išsigelbėjimas priklausys nuo atsaky- 
mo; reikėjo suvaidinti sąžiningą. Velniop tą Divion! Viskas, ką ji 
ten pripliurpė apie jį ar dar pripliurps, viskas — begėdiškas melas. 

— Pasitikiu jūsų teisingumu, valdove, mano broli, jūsų tei- 
singumu! — pareiškė jis. — Laikykite tą moterį kalėjime, ir jei ji 
mane apšmeižė, žinokite, aš pats pareikalausiu jūsų griežčiau- 
siai ją nubausti. 

Tuo tarpu jo galvoje sukosi klausimas: „Kas apie viską pra- 


nešė Burgundijos kunigaikščiui?“ Netikėtai atėjo atsakymas, 

pats tikriausias atsakymas. Pasaulyje buvo vienintelė būtybė, 
galėjusi pranešti Burgundijos kunigaikščiui ar pačiai vyriško- 
sios padermės karalienei, kad Divion Konšuose — Beatrisė. 

Tik pačioje kovo pabaigoje, kai Sena, pritvinkusi pavasario 
vandenų, išsiliejo iš krantų ir užtvindė požemius, netoli Šatu 
žvejai ištraukė maišą, plaukiantį pasroviui; atrišę rado suvis 
nuogos moters lavoną. 

Visi kaimo gyventojai, brisdami per purvynę, susirinko pa- 
spoksoti į tokį klaikų radinį, ir moterys, dosniai ausuodamos 
savo atžalas, rėkė: 

— Ei, dumkite iš čia, varliūkščiai, tokie dalykai ne jums! 

Lavonas buvo siaubingai išputęs ir jau įgavęs šiurpiai žalsvą 
gedimo atspalvį; kūnas, matyt, išbuvo upėje ilgiau nei mėnesį. 
Tačiau nesunku buvo numanyti, kad mirusioji buvo jauna. Jos 
ilgi juodi plaukai tarsi judėjo, nes juose sproginėjo oro burbulė- 
liai. Veidas sudraskytas, suspardytas, sudarkytas taip, kad niekas 
negalėtų atpažinti; ant kaklo matėsi virvelės žymė. 

Nors ir šlykštėdamiesi, tačiau traukiami kažkokio nešvan- 
kaus jausmo, žvejai savo kobinių galais badė išpurtusį skenduo- 
lės kūną. 

Staiga iš skenduolės burnos pliūptelėjo vanduo, kurio buvo 
pilnas kūnas; jis sujudėjo, ir akimirką pasirodė, kad lavonas at- 
gijo. Kūmutės klykdamos išsilakstė į šalis. 

Pagaliau atėjęs baji, kuriam davė žinią, pateikė keletą klausi- 
mų, pasisukiojo apie lavoną, apžiūrėjo maiše, kur gulėjo kūnas, 
rastus daiktus, džiūstančius žolėje: ožio ragą, vaško figūrėlę, su- 
vyniotą į skudurus ir subadytą adatomis, grubiai išlietą alavo 
monstranciją su išgraviruotais satanizmo ženklais. 

— Tai burtininkė, — padarė išvadą baji. — Ją turbūt nužudė 


jos bendrai po kokio nors siautulio ar juodųjų mišių. 

Kūmutės persižegnojo. Baji prisakė kūną ir tuos šlykščius 
daiktus kuo greičiau užkasti kokioje giraitėje toliau nuo kaimo 
ir nekalbėti jokių maldų. 

Tą puikiai atliktą, iš esmės gerai užmaskuotą nusikaltimą 
padarė ne kas kitas, o Žilė de Nelis, išmokęs iš Lormė le Dolua, 
ir viskas baigėsi lygiai taip, kaip to norėjo žudikai. 

Roberas dArtua atkeršijo Beatrisei už išdavystę, tačiau tai 
toli gražu nereiškė, kad jis laimingas triumfuotų. 

Trečioji Šatu gyventojų karta jau nebežinos, kodėl tą giraitę 


Senos žemupyje vadina Burtininkės giria. 


VII 
Evrė turnyras 


Gegužės vidury visuose Prancūzijos miestuose ir miesteliuose 
galėjai pamatyti karališkąsias livrėjas vilkinčių heroldų, kuriuos 
lydėjo trimitininkai; jie sustodavo aikštėse, kryžkelėse ir prie 
senjorų pilių. Trimitininkai pūtė ilgus savo trimitus, ant kurių 
kybojo lelijomis išsiuvinėtos vėliavėlės; heroldas išvyniodavo 
pergamentą ir griausmingu balsu imdavo skaityti: 

— Dėmesio! Klausykite, klausykite! Tegul bus žinoma visiems 
princams, senjorams, baronams, riteriams ir ginklanešiams iš Nor- 
mandijos, Bretanės ir Burgundijos kunigaikštysčių, iš Anžu, Ar- 
tua, Flandrijos ir Šampanės grafysčių ir markų, tegul bus žinoma 
visiems tiems, kurie gyvena šioje karalystėje ar atvykę iš kurios ki- 
tos krikščioniškos karalystės, jei tik jie nėra ištremti ir nėra priešai 


mūsų karaliaus, didžiai gerbiamo mūsų valdovo, — tegul Dievas 

duoda jam ilgą gyvenimą, — tegul visi žino, kad Šventosios Liucijos 
dieną, liepos 6-ąją, šalia Evrė miesto įvyks didžiulės labdaringos 
kovų žaidynės ir kilmingas turnyras, kur bus kaunamasi atitin- 
kamo dydžio vėzdais ir bukais kardais, ir visais tinkamais tam 
turnyrui reikmenimis, su šalmais, koviniais šarvais, o arklių gū- 
nias puoš kilmingiausių turnyro dalyvių berbai, kaip ir dera pagal 
visus senuosius mūsų papročius. 

Šitą turnyrą pradės kilmingiausi ir galingiausi princai, mūsų 
didžiai grėsmingi senjorai, mūsų mylimas valdovas Pilypas, Pran- 
cūzijos karalius; jis stos į turnyrą pirmas ir kvies varžovą į dviko- 
vą, ir valdovas Jonas Liuksemburgietis, Bohemijos karalius, priims 
mūsų karaliaus iššūkį. Ir dėl to privalo žinoti visi princai, senjo- 
rai, baronai, riteriai ir anksčiau išvardytų markų ir kitų kraštų 
ginklanešiai, nesvarbu, kad ir kokios tautybės jie būtų, visi, kas 
pareikš norą ir ketinimą dalyvauti turnyre, idant šlovę kaudamiesi 
įgytų, tegul jie prisisiuva tokį nedidelį antsiuvą, mes tuojau išdaly- 
sime, ir tie, kurie tokį ženklą turės, taps turnyro dalyviais, ir dabar 
prašau pareikšti norą, kurie geidautų įsigyti tokį. O pasibaigus 
turnyrui bus teikiami garbingi ir vertingi apdovanojimai; juos 
įteiks kilmingos ponios ir panelės. 

Ir dar skelbiu visiems princams, baronams, riteriams ir ginkla- 
nešiams, kad tie, kurie norėtų kautis turnyre, atvyktų į nurodytą 
vietą, Evrė miestą, ir apsistotų užvažiuojamuosiuose namuose prieš 
keturias dienas iki turnyro pradžios, idant spėtų languose iškabinti 
savo herbus ir vėliavas, kitaip į turnyrą nebus įleidžiami. Šitai 
skelbiama visiems senjorams mano šauklių lūpomis, ir už tai pra- 
šau maloniai man atleisti. 

Vel sutrimitavo trimitininkai, o žvitrių berniūkščių būrys 
lėkė iki pat miesto vartų, išlydėdamas heroldą, traukiantį toliau 


ir skelbiantį naujieną apie turnyrą. 

Skirstydamiesi žiopsotojai kalbėjo: 

— Jei mūsų senjoras sumanytų vykti į tą turnyrą, ak, kaip 
brangiai atsieitų ta jo užgaida. Jis juk ten ne vienas, o su savo 
ponia ir visais namiškiais kraustytųsi... Amžinai šitaip: ponams 
džiaugsmas, o mums mokesčiai. 

Bet tuo pat metu ne vieno galvoje kirbėjo ir tokia mintis: 
„O gal senjoras paims ir mano vyresnįjį arklininku, tai bent 
galima būtų gerai uždirbti, o gal ir ateity kokia vieta jam atsi- 
rastų... Pasikalbėsiu tuo reikalu su kanauninku, gal jis pasiūlys 
mano Gastoną . 

Ir pusantro mėnesio visose pilyse turnyro reikalai užėmė pa- 
čią svarbiausią vietą, tapo vieninteliu senjorų rūpesčiu. Paaug- 
liai svajojo nustebinti pasaulį savo pirmais kovų žygdarbiais. 

— Tu dar per jaunas, palauk kirų metų. Užteks dar tau pro- 
gų, — mokė savo atžalas gimdytojai. 

— Bet mūsų kaimynų Šambrė sūnus nė kiek už mane ne 
vyresnis, o turnyre dalyvaus! 

— Jei siras de Šambrė pametė protą arba nori prarasti savo 
pinigus, tegul, tai jo reikalas. 

Seniai pliurškė prisimindami praėjusius turnyrus. Jų pa- 
klausęs, galėjai pamanyti, kad anais laikais ir vyrai buvo stipres- 
ni, ir ginklai sunkesni, ir žirgai eiklesni! 

— Kenilvorto turnyre, kurį rengė lordas Mortimeris Čirkas, 
dėdė to paties Mortimerio, kurį šią žiemą pakorė Londone... 

— Kondė siur Esko turnyre monsinjoras Žanas dAvenas, da- 
bartinio Eno grafo tėvas... 

Buvo skolinami pinigai iš būsimo derliaus, iš kertamo miš- 
ko pajamų; tempė sidabrinius indus netoliese esantiems lom- 
bardams, trokšdami juos paversti stručio plunksnomis senjoro 
šalmui papuošti, ploniausiais šilko ir aksomo audiniais ponios 


suknelėms, gūniomis arkliams apdengti. 

Veidmainiai dėjosi skundžiąsi: 

— Ak, kiek išlaidų, kiek rūpesčių, o juk taip būtų gera pa- 
sėdėti namuose. Ber mes negalime leisti sau nedalyvauti tame 
turnyre jau vien dėl mūsų garbės... Jei mūsų valdovas karalius 
pasiuntė savo heroldus prie mūsų pilies vartų, užrūstintume jį, 
ten nepasirodydami. 

Visur blykčiojo adatos, visur trinksėjo kalama geležis, vi- 
sur ant trumpų odinių palaidinių siuvinėjo grandelių šarvus, 
visur mankštino arklius ir patys miklino raumenis vaismedžių 
soduose. Paukščiai, išgąsdinti šitokio triukšmo, iečių zvimbimo 
ir šaižaus kardų žvangėjimo, spruko lauk. Smulkesni baronai 
po tris valandas iš eilės matavosi pošalmius. 

Rankų miklumui išbandyti senjorai rengė vietinius tur- 
nyrus, kur pagyvenę vyrai, raukdami antakius ir pūsdami žan- 
dus, aptarinėjo smūgius savo jaunėlių sūnų, kuriems neretai 
grėsė pavojus patiems sau išsibesti akis. Paskui ilgai pietaudavo, 
godžiai rydami, gerdami ir ginčydamiesi. 

Tokie koviniai baronų žaidimai atsiėjo ne ką mažiau nei tik- 
ri karo žygiai. 

Pagaliau išmušė valanda leistis į kelią; paskutinę minutę se- 
nelis nutarė taip pat vykti, keturiolikmečiui sūnui pavyko, jis 
ten tarnaus jaunesniuoju ginklanešiu. Kovinius žirgus, kurių 
nieku gyvu negalima buvo varginti, vedė už pavadžių; skrynias 
su drabužiais ir šarvais tempė mulai. Patarnautojų kojos kėlė 
debesis dulkių. Nakvojo vienuolynų nakvynės namuose ar ku- 
rio nors giminaičio dvare, kai toks pakeliui pasitaikydavo ir jei 
tas giminaitis pats vykdavo į turnyrą. Vėl gausi vakarienė, dos- 
niai tekantis vynas, o švintant — kelias toliau. 

Taip kasdien būrysvis didėdavo, kol pagaliau iškilmingiausiai 


nusigaudavo iki savo siro grafo, kurio vasalai jie buvo. Bučia- 

vo jo ranką, keitėsi keliais lėkščiausiais sakiniais, kuriuos vėliau 
ilgai aptarinės. Ponios liepė traukti iš skrynių naujas sukneles 
ir derinosi prie grafo svitos, ištįsusios per pusę Ijė; pavasario 
saulėje plaikstėsi visos vėliavos. 

Taip netikros armijos, apginkluotos atbukintomis ietimis, 
neaštriais kardais ir lengvais vėzdais, kėlėsi per Seną, Erą, Rilį, 
kilo Luaros krantais: visi traukė į netikrą karą, kuris neturėjo 
nieko rimta ir tikra, išskyrus tuštybę. 

Iki turnyro dar liko savaitė, o visame Evrė mieste nebebuvo 
nė vieno laisvo kambario, nė vienos neužimtos palėpės. Pran- 
cūzijos karalius su visu savo dvaru įsikūrė pačioje didžiausioje 
abatijoje, Bohemijos karalius, kurio garbei ši šventė ir buvo ski- 
riama, apsigyveno pas gratą dEvrė —- Navaros karalių. 

Keistas vis dėlto tas princas Jonas Liuksemburgietis - Bohe- 
mijos karalius; būdamas stebėtinai neturtingas, turėdamas dau- 
giau skolų nei žemių, jis gyveno iš Prancūzijos iždo, tačiau net 
įsivaizduoti negalėjo, kad galėtų atvykti į turnyrą su menkesne 
svita nei pakvietusio jį karaliaus, iš kurio gaudavo lėšų! Liuk- 
semburgiečiui netrukus turėjo sukakti keturiasdešimt, tačiau jis 
atrodė kaip trisdešimtmetis; jį iškart pažindavo iš gražios kaš- 
toninės barzdos, švelnios ir gerai pakirptos, iš jo linksmo veido 
ir oriai pakeltos galvos, iš išpuoselėtų rankų, visuomet pasiruo- 
šusių sveikintis. Tikras gyvumo, jėgos, drąsos, linksmumo ir 
kvailybės stebuklas. Panašaus stoto kaip Pilypas, jis atrodė iš- 
ties didingai ir visais atžvilgiais atitiko tą karaliaus įvaizdį, kurį 
buvo susikūrę valdiniai. Jis sugebėjo užkariauti visų meilę — ir 
princų, ir paprastos liaudies, jam net pavyko tapti Jono XXII 
ir jo mirtino priešo, imperatoriaus Liudviko Bavaro, draugu. 
Reta sėkmė kvaišeliui, nes visi sutarė dėl vieno: Jonas Liuk- 


semburgietis buvo tiek paikas, kiek ir žavingas. 

Kvailybė nėmaž netrukdo veikti, atvirkščiai, ji užmaskuoja 
kliūtis, ir tai, kas bent kiek protaujančiam žmogui atrodytų be- 
viltiška, kvailiui visiškai lengva. Jonas Liuksemburgietis, palikęs 
savo mažąją Bohemiją, kur nuobodžiavo, Italijoje įsitraukė į be- 
protišką avantiūrą. „Gibelinų ir gvelfų tarpusavio karas alina 
šalį, — nutarė jis, tarsi būtų padaręs dievai žino kokio svarbumo 
atradimą. — Imperatorius ir popiežius vaidijasi dėl respublikų, 
kurių gyventojai nenustoja vienas kito galabyti. Na ką gi! Jeigu 
aš esu vienos ir antros pusės draugas, tegul tas žemes atiduoda 
man ir aš ten viską sutvarkysiu!“ Keletą mėnesių jis buvo visos 
Italijos dievaitis, išskyrus Aorentiečius, kuriems ne taip lengva 
apdumti akis. Šitas įkyruolis jau pradėjo kelti rimtą nerimą ir 
Neapolio karaliui Robertui. 

Balandžio mėnesį Jonas Liuksemburgietis slapta kalbėjosi su 
kardinolu legatu Bertranu diu Pužė, popiežiaus giminaičiu. Be 
to, sklido kalbos, kad šis esąs nesantuokinis sūnus. Per tą pokal- 
bį, kaip manė Bohemija, buvo vienu sykiu sutvarkyti visi svar- 
biausi reikalai ir išspręstas Florencijos likimas, atimtas Riminio 
miestas iš Malatestos, įkurta nepriklausoma kunigaikštystė, o 
Bolonija paskelbta jos sostine. Jis taip ir nesuprato, nei kaip, nei 
kodėl, ber šit, kai jo reikalai buvo tokie puikūs, kad jis net pa- 
svarstydavo, ar tik jam neišspyrus iš sosto savo artimiausio drau- 
go Liudviko Bavaro ir pačiam netapus imperatoriumi, netikėtai 
dvi galingos koalicijos — gvelfai ir gibelinai — sukilo prieš jį. Širų 
priešininkų susivienijimas išties buvo neįtikėtinas dalykas; tuo- 
met Florencija susitaikė su Roma, Neapolio karalius, patikimas 
popiežiaus ramstis, puolė iš pietų, tuo tarpu imperatorius, po- 
piežiaus priešas, atakavo iš šiaurės, o jam padėti atskubėjo abu 
Austrijos kunigaikščiai, Brandenburgo markgrafas, Lenkijos ir 
Vengrijos karaliai. Taip, turėjo dėl ko susimąstyti taip visų my- 


limas princas, neapsakomai karštai geidęs Italijai taikos. 

Palikęs savo sūnui Karoliui 800 raitininkų visai Lombardijai 
sutramdyti, Jonas Liuksemburgietis su savo besiplaikstančia vė- 
juje barzda nušuoliavo iš Parmos iki Bohemijos, kur jau brovėsi 
austrai. Jis puolė į glėbį Liudvikui Bavarui, apibėrė jo skruos- 
tus bučiniais ir šitaip išsklaidė tą absurdišką nesusipratimą. 
Imperatoriaus karūna? Bet apie tai jis užsiminė tik tam, kad 
pamalonintų popiežių! 

Nūnai jis keliavo pas Pilypą de Valua prašyti, kad šis užtartų 
jį Neapolio karaliui, drauge išprašytų naujų subsidijų ir įgyven- 
dintų savo planą, t. y. sukurtų taikią karalystę. 

Mažiausia, ką Pilypas VI galėjo padaryti šitam riteriškam 
svečiui, buvo jo garbei surengtas turnyras. 

Todėl Prancūzijos ir Bohemijos karaliai, kuriuos siejo bro- 
liška draugystė, susitiko ketindami netikrai kautis Evrė lygu- 
moje, ant Itono upės kranto, kur susirinko kur kas daugiau 
ginkluotų žmonių, nei jų turėjo Bohemijos karaliaus sūnus 
kovai su visa Italija. 

Turnyro aikštė, kitaip sakant, aptvaras, buvo įrengta lygioje, 
erdvioje pievoje ir turėjo 300 pėdų ilgio ir 200 pėdų pločio, 
apjuosta dviejų eilių statinių tvoros: pirmoji buvo su tarpais 
iš sukaltų į žemę statinių, viršuje nusmailintų, o antroji, vidi- 
nė — kiek žemesnė ir su tvirtais turėklais. Tarp abiejų tvorų per 
varžybas būriavosi turnyro dalyvių ginklanešiai. 

Pavėsyje buvo pastatyti paaukštinimai, trys didžiulės tribū- 
nos, išklotos kilimais ir papuoštos vėliavomis, vidurinė skirta 
teisėjams, o kitos dvi —- ponioms. 

Aplinkui, lygumoje, viena prie kitos glaudėsi tarnų ir arkli- 
ninkų palapinės; čia ateidavo pasivaikščiodami žmonės pasigro- 
žėti žirgais. Virš kiekvienos palapinės plaikstėsi jos savininko 


vėliava, papuošta herbais. 

Pirmas keturias dienas vienas prieš vieną grūmėsi du senjo- 
rai. Vieniems knietėjo atsirevanšuoti už savo pralaimėjimą per 
ankstesnes varžybas, o kiti, dar nė karto nesivaržę, netvėrė noru 
išbandyti jėgas; be to, dar buvo garsiausių kovotojų, kuriuos 
pamatyti geidė pati publika. 

Tribūnos būdavo pilnos arba pustuštės, — tai priklausė nuo 
priešininkų stiprumo. Štai du jauni riteriai vargais negalais pus- 
valandžiui anksti rytą gavo aikštę varžyboms. Tokiu atveju tri- 
būnoje sėdi tik keletas draugų ir giminaičių. Bet kai paskelbda- 
vo Bohemijos karaliaus ir mesiro Žano de Eno varžytuvės, — o 
Žanas čia tik dėl to atvykęs iš savo Olandijos su 20 riterių, - tri- 
būnos lūždavo nuo daugybės žiūrovų. Štai tuomet ponios plėš- 
davo nuo savo suknelių rankoves ir dovanodavo jas išrinktam 
riteriui; beje, reikia pasakyti, jog dažnai ta šilkinė rankovė bū- 
davo netikra, pridaigstyta keliais siūlais ant tikros rankovės, kad 
būtų lengviau nuplėšti. Tačiau pasitaikydavo ir drąsesnių damų, 
plėšdavusių tikras rankoves; tai darydavo dažniausiai tos, kurios 
turėjo gražias rankas. 

Ant žiūrovų suolų sėdėjo visokio plauko publika, nes to- 
kioj žmonių spūsty, kuri pavertė Evrė kilmingųjų muge, sunku 
būtų surūšiuoti sėdinčiuosius. Keletas linksmų jaunų merginų, 
pasipuošusių ne prasčiau už baronienes ir, be to, kur kas gražes- 
nių ir subtilesnių manierų, vikriai prasibrovė į geriausias vietas, 
šaudė akimis ir kvietė vyrus į kitokius turnyrus. 

Nerungtyniaujantys žaidėjai, apsimesdami norį pasižiūrėti 
draugo žygdarbio, taikydavo atsisėsti šalia ponių ir užmegzdavo 
lengvabūdišką pokalbį, o vakare pratęsdavo jį pilyje, atsipūsda- 
mi tarp šokių ir puotavimų. 

Mesiras Žanas de Eno ir Bohemijos karalius, abu po savo pa- 


puoštais stručio plunksnomis šalmais neatpažįstami, laikė ietis, 

ant kurių kotų kybojo po šešetą šilkinių rankovių, atrodančių 
lyg ietimi pervertos širdys. Pagal taisykles vienas iš žaidėjų turėjo 
nuversti kitą nuo žirgo arba kautis tol, kol nulūš medinis ieties 
kotas. Smūgiuoti leista tik į krūtinę; skydas buvo išduobtas taip, 
kad apsaugotų nuo tiesioginių smūgių. Pilvą saugojo aukšta 
balno guga, o galvą — užmautas šalmas nuleistu antveidžiu. Šit 
priešininkai jau stypčioja vienas priešais kitą. Tribūnos staugia, 
iš džiaugsmo trypia kojomis. Abiejų priešininkų jėgos lygios, ir 
vėliau dar ilgai kalbės, kaip grakščiai mesiras de Eno palenkė ietį 
ant atramos ir kaip tiesiai, it strėlė, pakilo balnakilpėse Bohe- 
mijos karalius, kaip jis puikiai atlaikė smūgį, kaip du mediniai 
kotai iš pradžių išsilenkė lanku, o paskui perlūžo. 

Grafas Roberas dArtua, iš gretimų Konšų arjojęs ant sun- 
kiasvorio peršerono, dėl savo svorio priešininkui buvo itin pa- 
vojingas. Raudoni pakinktai, raudona ietis, ant šalmo plevė- 
suoja raudonas šalikas; jis garsėja tuo, kad puikiai sugeba visu 
greičiu šuoliuodamas užpulti priešininką, išversti jį iš balno ir 
nublokšti žemėn. Tik tomis dienomis monsinjoras dArtua at- 
rodė labai paniuręs, sakytum dalyvavo žaidynėse ne savo malo- 
numui, o tik iš pareigos. 

Tuo metu teisėjai ir kartu pranešėjai, išrinkti iš garbingiausių 
karalystės žmonių, tokie kaip konetablis Raulis de Brienas ar me- 
siras Milis de Nuajė, rūpinosi surengti baigiamąjį didįjį turnyrą. 

Kadangi dažnokai reikėdavo dėtis ir vėl nusiimti šarvus, 
eiti į varžybas ir aptarinėti šaunius žygdarbius tausojant riterių 
tuštybę, — jie būtinai norėdavo kautis tik po ta, o ne kita vėlia- 
va, — be to, rasti laiko pasėdėti prie stalo, po puotos paklausyti 
menestrelių, o paklausius dainų ir pašokti, tai Prancūzijos, Bo- 
hemijos karaliai ir jų patarėjai vargiai išvogdavo per dieną ko- 


kią trumpą valandžiukę pasikalbėti apie Italijos reikalus, kurie, 

teisybę pasakius, ir buvo šito susibūrimo priežastis. Tačiau visi 
svarbiausi reikalai sutvarkomi keliais žodžiais, tik reikia, kad 
pašnekovai norėtų susitarti. 

Tarsi du tikri Apvaliojo stalo riteriai, didingas savo siuvinė- 
tais drabužiais Pilypas de Valua ir ne mažiau prašmatnus Jonas 
Liuksemburgietis, laikydami rankose taures su brangiu vynu, 
iškilmingai palinkėjo kits kitam draugystės. Paskubom jie nu- 
tarė siųsti laišką Jonui XXII arba pasiųsti žygūną pas Neapolio 
karalių Robertą. 

— Ak, dar reikėtų mums, brangusis mano sire, pakalbėti apie 
kryžiaus žygį, — atsiduso Pilypas VI. 

Jis vis dar vylėsi įgyvendinti savo tėvo Karolio de Valua ir 
kuzeno Karolio Gražiojo ketinimus. Viskas Prancūzijos Kara- 
lystėje taip puikiai klojosi, ižde susikaupė ganėtinai lėšų, Euro- 
poje, ne be Bohemijos karaliaus pastangų, įsigalėjo tokia tvirta 
taika, kad dėl krikščioniškų tautų didesnės garbės ir gerovės rei- 
kėjo skubiai rengtis pergalingam žygiui prieš netikėlius. 

— Monsinjorai! Trimituoja pietų... 

Pokalbį teko nutraukti; apie kryžiaus žygį bus laiko pakal- 
bėti po pietų, o gal net ir rytoj. 

Prie stalo atvirai tyčiojosi iš jaunojo Anglijos karaliaus Edu- 
ardo, kuris, lydimas tik vienintelio lordo Montegiu, persirengęs 
pirkliu, prieš tris mėnesius atvyko į Prancūziją slapta pasitarti su 
karaliumi. Taigi, taigi, apsivilkęs lyg koks Lombardijos prekijas! 
Kokių tikslų turėjo? Ogi sudaryti prekybos sutartį dėl vilnos 
pristatymo į Flandriją. Tikras pirklys, ką ir sakyti, rūpinasi vi- 
sokiom vilnom! Kur tai matyta, kad valdovas rūpintųsi tokiais 
dalykais, kaip paprasčiausias kurios nors gildijos ar Hanzos są- 
jungos miestelėnas? 

— Taigi, mano bičiuliai, jei jis taip norėjo pasirodyti prasčio- 


ku, aš jį ir priėmiau prasčiokiškai! — kalbėjo Pilypas de Valua, 

džiaugdamasis savo sąmoju. — Jokių švenčių, jokių turnyrų, 
paprasčiausiai pavaikštinėjome Alato miško alėjomis, o paskui 
kukliai pavakarieniavome““, 

Šito jaunikaičio galvoje kirba beprotiškiausios mintys! Tai 
juk jis savo karalystėje sukūrė reguliariąją pėstininkų kariuome- 
nę ir būtinąją tarnybą?! Ko tikisi iš savo pėstininkų, kai visiems 
aišku, be to, ir kautynės prie Kaselio kalno akivaizdžiai parodė, 
kad mūšiuose tik kavalerija lemia kautynių baigtį, o pėstinin- 
kas, vos tik užuodęs šarvus, kiek įkabindamas neria šalin? 

— Šiaip ar taip, vėliau, kai lordą Mortimerį pakorė, regis, 
Anglijoje daugiau tvarkos, - pasakė Milis de Nuajė. 

— Daugiau tvarkos todėl, - paprieštaravo Pilypas VI, - kad 
anglų baronai pavargo taip ilgai ir taip karštai kovoti tarpusavy. 
Kai tik kiek atsigaus, tuomet vargšas Eduardas pats patirs, ko 
verta pėstija! Vargšas berniukas, kadaise jis dar rengėsi pareika- 
lauti ir Prancūzijos karūnos... Tai kaip, monsinjorai, gal gaili- 
tės, kad ne jis jūsų karalius, ar bemeilijat turėti karalių Rastinu- 
ką? — pridūrė jis, pašaipiai stuktelėjęs sau kumščiu į krūtinę. 

Po kiekvienos puotos, kildamas nuo stalo, Pilypas tyliai 
kuždėdavo Roberui dArtua: 

— Broli mano, aš noriu su tavim pasikalbėti akis į akį apie 
labai rimtus dalykus. 

— Valdove, mano kuzene, kai tik panorėsi. 

— Gerai, tada šį vakarą... 

Tačiau vakare vyko šokiai, o Roberas nė kiek neskubino to 
pokalbio, nes tai, apie ką bus kalbama, nesunku atspėti; po Di- 
vion prisipažinimo, — ji vis dar buvo kalėjime, — suėmė ir dau- 
giau žmonių, tarp jų ir notarą Tesoną, ir visus kitus liudytojus, 
davusius parodymus... O tai, kad per savo trumpus pokalbius 


su Bohemijos karaliumi Pilypas VI nė karto nesikreipė į Robe- 

rą, prašydamas patarimo, galėjo reikšti tik viena: Roberas pate- 
ko į karaliaus nemalonę. 

"Turnyro išvakarėse vadinamasis žaidynių karalius!?, lydimas 
heroldų ir trimitininkų, apėjo pilį, svarbiausių senjorų dvarus, 
pasirodė net pačioje turnyro aikštėje, kad visiems paskelbtų: 

— Dėmesio! Klausykite, klausykite, kilmingiausieji ir galin- 
giausieji princai, kunigaikščiai, senjorai, riteriai ir ginklanešiai! 
Monsinjorų teisėjų ir tvarkdarių vardu pranešu jums: tegul kiek- 
vienas atneša tą pat dieną savo šalmą, su kuriuo eisite į turnyrą, 
taip pat savo antsiuvą į mesirų teisėjų namus, kad mano minėti 
senjorai teisėjai galėtų traukti burtus; paskui galės ateiti ponios 
pasižiūrėti į juos visus ir jais pasidžiaugti; šiandien jau jokių pra- 
mogų nebebus, tik šokiai po vakarienės. 

Į namus, kur apsistojo teisėjai, vis užeidavo ginklanešiai su 
savo senjorų šalmais; padėję juos ant skrynios prie jau išrikiuo- 
tų kitų šalmų, jie grįždavo į savo stovyklą. Iš šalies atrodė, kad 
čia surinktos išprotėjusios, netekusios galvų kariaunos liekanos. 
Norėdami geriau išsiskirti, turnyro dalyviai prie savo šalmų tvir- 
tino ne tik baronų ar grafų karūnas, bet segė pačias ryškiausias 
ir keisčiausias emblemas: šalmus puošė ereliai, slibinai, nuogos 
moterys ar sirenos, o kai kuriuos ir ant užpakalinių kojų stovįs 
vienaragis. Be to, prie šalmų dar buvo prisegami ilgi šilkiniai 
šalikai, kurių spalvos atitiko senjorų spalvas. 

Popietę į teisėjų nakvynės namus sugužėjo ponios, lydimos 
teisėjų ir dviejų turnyro vadų, kitaip sakant, Prancūzijos ir Bo- 
hemijos karalių; jas pakvietė pavaikščioti po vienuolyną, tuo 
tarpu heroldas, sustodamas priešais kiekvieną šalmą, vardijo 
savininkus. 

— Mesiras Žanas de Eno... Monsinjoras grafas de Blua... 


Monsinjoras dEvrė, Navaros karalius... 

Kai kurie šalmai buvo nudažyti ta pačia spalva kaip ir kardų 
rankenos ir iečių kotai, iš čia ir atsirado jų savininkų pravardės: 
Baltųjų ginklų riteris, Juodųjų ginklų riteris. 

— Mesiras maršalas Roberas Bertranas, Žaliojo liūto riteris... 

Pagaliau atėjo eilė didžiuliam raudonos spalvos šalmui, ku- 
rio viršuje puikavosi auksinė skiauterė. 

— Monsinjoras Roberas dArtua, grafas de Bomonas le Rožė. 

Karalienė, ėjusi ponių priekyje, prikepėstavo arčiau ir jau 
tiesė ranką į šalmą. Pilypas VI ją sulaikė ir, dėdamasis prilaikąs 
žmoną už riešo, pusbalsiu tarė: 

— Širdele mano, aš tai jums draudžiu! 

Karalienė Žana piktai išsiviepė. 

— Iš tiesų buvo gera proga, - pašnibždėjo ji savo kaimynei ir 
brolienei, jaunajai Burgundijos kunigaikštienei. 

Galiojo tokios turnyro taisyklės: kai moteris paliečia šalmą, 
riteris, kuriam šis priklauso, imamas laikyti „nepageidaujamu“, 
kitais žodžiais tariant, jis praranda teisę dalyvauti turnyre. Jam 
atėjus į turnyro aikštę, kiti riteriai daužo jį savo iečių kotais, jo 
arklys atiduodamas trimitininkams, o jis pats jėga sodinamas 
ant aikštę juosiančios tvoros ir verčiamas juokingai kiurksoti 
iki pat turnyro pabaigos. Tokio gėdingo likimo paprastai su- 
laukdavo tas, kuris blogai kalbėdavo apie moterį ar kaip kitaip 
nusižengdavo riterio garbės priesakams, išeikvodamas pinigus 
ar „neteisingai liudydamas“. 

Karalienės judesį pastebėjusi ponia de Bomon išblyško. 
Paskiau priėjo prie karaliaus, savo brolio, ir priekaištauudama 
kreipėsi į jį. 

— Brangioji sese, — atsakė jai Pilypas VI, rūsčiai žvelgda- 
mas, — jums derėtų dėkoti, o ne skųstis. 

Vakare, per šokius, apie tą incidentą jau žinojo visi. Karalie- 
nė rengėsi Roberą dArtua padaryti „nepageidaujamą“. Roberas 

buvo niūrus, netgi niūresnis nei juodžiausiomis savo gyvenimo 
dienomis. Kai užgrojo karolę, jis atvirai atsisakė paduoti ran- 
ką Burgundijos kunigaikštienei ir nuėjo prie karalienės Žanos, 
nors ji niekada nešokdavo dėl savo raišumo; jis išstovėjo kokią 
minutę, išlenkęs ranką, lyg kviesdamas šokti. Tas jo gestas iš 
esmės buvo piktas revanšas. Žmonos akimis ieškojo savo vyrų; 
nejaukioje tyloje skambėjo melodingi arfų ir smuikų garsai. 
Būtų užtekę menkiausio nieko, kad turnyras įvyktų naktį ir 
tučtuojau šokių salėje prasidėtų tikros kautynės. 

Laiku pasirodė žaidynių karalius ir jo heroldai, atnešę 
naujieną. 

— Dėmesio, visi galingieji valdovai, senjorai, baronai, riteriai 
ir ginklanešiai, visi atkakę į turnyrą! Aš mesirų teisėjų ir tvark- 
darių vardu prašau, kad kiekvienas jūsų rytoj vidurdienį ateitų į 
turnyro aikštę su ginklais ir pasirengęs kovoti, nes pirmą valandą 
dienos teisėjai perkirps virvelės, skelbiančias turnyro pradžią; gar- 
bingos damos įteiks brangias dovanas. Be to, įspėju, kad nė vie- 
nas neturi teisės įsivesti daugiau raitų tarnų patarnauti, tik tiek, 
kiek nurodyta: 4 tarnai princams, 3 — grafams, 2 -— riteriams ir 
1 - ginklanešiams, o pėsčių tarnų skaičius neribojamas, — taip nu- 
sprendė teisėjai. Be to, malonėkite pakelti dešinę ranką į dangų ir 
visi kartu pasižadėkite, kad nė vienas iš jūsų per šį turnyrą pikta 
valia, tyčia nesmogs priešininkui į skrandį ar žemiau juostos; kita 
vertus, jei netyčia kuriam nors iš jūsų nulėks nuo galvos šalmas, nė 
vienas iš jūsų to kovotojo nelies tol, kol jo šalmas nebus uždėtas ir 
suvarstytas. Jei jūs atsisakysite paklusti ir darysite ką nors kitaip, 
neteksite savo ginklų ir kovos žirgo ir būsite išvaryti iš šito ir nepri- 
imami į visus kitus būsimus turnyrus. Taip jūs prisieksite šventu 
tikėjimu ir savo garbe. 


Visi turnyro dalyviai pakėlė rankas ir sušuko: 

— Taip, taip, prisiekiame! 

— Būkite rytoj ypač atsargūs, — įspėjo Burgundijos kuni- 
gaikštis savo riterius, — nes mūsų kuzenas dArtua gali iškrėsti 
kokių šunybių ir sulaužyti visas priesaikas. 


Ir vėl prasidėjo šokiai. 


VIII 
Pero garbė, karaliaus garbė 


Turnyro dalyviai išsiskirstė po savo puošnias palapines, virš ku- 
rių plaikstėsi vėliavos, ir rengėsi būsimoms kovoms. Pirmiausia 
grandelių kelnės, prie kurių tvirtinami pentinai, paskui geležies 
plokštelės kojoms ir rankoms apsaugoti, tada storos odos marš- 
kiniai, ant kurių velkami šarvai, primenantys metalinę statinaitę; 
jie gali būti išnarstomi ar vientisi, — kaip kam patinka. Paskiau 
galvą apsaugoti turintis odinis pošalmis, jei kartais gerai kas už- 
trenktų per šalmą, ir pagaliau pats šalmas su stručio plunksnomis 
ar kokiomis emblemomis. Jis odiniais raišteliais privarstomas 
prie šarvinių marškinių apykaklės. Ant šarvų velkamas šilkinis, 
ryškios spalvos, išsiuvinėtas giminės herbais ant krūtinės, ilgas, 
plačiausiomis rankovėmis su karpytais apvadais, laisvai krintan- 
tis nuo pečių apsiaustas. Galiausiai riteris gauna kardą atbukin- 
tais ašmenimis ir skydą — mažą ar didesnį, apvalų. 

Lauke, užklotas herbais išsiuvinėta gūnia ir kramtydamas 
žąslus, savo šeimininko laukia kovos žirgas; žirgo galva apsau- 
gota metaline plokštele, o ant jos, kaip ir ant riterio šalmo, pri- 


tvirtintas erelis, slibinas, liūtas, bokštelis ar visa puokštė stručio 

plunksnų. Ginklanešiai laiko po tris atbukintomis viršūnėmis 
ietis, skirtas kiekvienam turnyro dalyviui, taip pat gana lengvą 
vėzdą, kad jis netaptų mirtį nešančiu ginklu. 

Kilmingi senjorai vaikštinėjo tarp palapinių, užeidami pa- 
žiopsoti, kaip rengiami kovotojai, drąsindami savo draugus. 

Mažasis princas Žanas, vyresnysis karaliaus sūnus, susižavėjęs 
stebėjo visą tą ceremoniją. Žanas Kvailelis, visur lydintis princą, 
pasipuošęs juokdario kepuraite su skambalėliais, išdarinėjo vi- 
sokiausias grimasas. 

Didžiulę minią prastuomenės tramdė būrys lankininkų. 
Beje, tie žiūrovai matė tik dulkes, nes per keturias dienas turny- 
rininkai taip ištrypė aikštę, kad žolės neliko nė ženklo, o žemė, 
nors retsykiais ir paliejama, virto plėnimis. 

Dar nespėję užsėsti ant žirgų, riteriai po savo šarvais jau 
buvo šlapi nuo prakaito; liepos saulė gerokai įkaitino metalines 
šarvų plokšteles. Per dieną kovotojai netekdavo net po keturis 
svarus svorio. 

Praeidami heroldai vis šaukė: 

— Suvarstykite šalmus, suvarstykite šalmus, senjorai riteriai, 
pakelkite vėliavas ir sekite savo valdovo vėliavą! 

Tribūnos buvo pilnutėlės, teisėjai tvarkdariai, tarp kurių ga- 
lėjai pamatyti ir mesirą Milį de Nuajė, ir Burbonų kunigaikštį, 
jau sėdėjo savo vietose, viduryje. 

Nuskardėjo trimitai; turnyrininkai, padedami ginklanešių, 
vargiai ropštėsi ant žirgų ir skirstėsi — vieni priešais Prancūzijos 
karaliaus, o kiti priešais Bohemijos karaliaus palapinę. Jie ėmė 
rikiuotis į kortežą, poromis; paskui kiekvieną riterį jojo jo vė- 
liavnešys; tokia iškilminga kavalkada pasiekė žaidynių aikštę. 

Virvės dalijo aptvarą į dvi dalis. Riteriai sustojo vieni prie- 
šais kitus. Vėl sutrimitavo, ir „žaidynių karalius“, išėjęs į priekį, 


paskutinį kartą priminė turnyro sąlygas. 

Pagaliau jis riktelėjo: 

— Pjaukite virves, šaukite į kovą, jau išmušė valanda! 

Kunigaikštis Burbonas šitą kovos šūkį visuomet išklau- 
sydavo su tam tikru vidiniu nerimu, nes kaip tik tai šaukdavo 
jo tėvas, Klermono grafas Roberas, šeštasis Liudviko Šventojo 
sūnus, kai jį nelauktai ištikdavo beprotybės priepuoliai, - ne- 
svarbu, ar per iškilmingus pietus, ar Karaliaus taryboje. Pats 
kunigaikštis Burbonas mieliau dalyvavo turnyre kaip teisėjas, 
o ne kovotojas. 

Prižiūrėtojai pakėlė kirvius, ir virvės buvo perkirstos. Vėliav- 
nešiai paliko riterių gretas; ginklanešiai laikė ne ilgesnes kaip 
trijų pėdų ietis ir išsirikiavo išilgai turėklų, pasirengę tučtuojau 
padėti savo šeimininkui. Po arklių kanopomis sudrebėjo žemė, 
ir 200 kovos žirgų, paleistų šuoliais, siūbtelėjo pirmyn, vieni 
prieš kitus: kova prasidėjo. 

Stovėdamos tribūnose ir akimis sekdamos savo pasirinkto ri- 
terio šalmą, klykė damos. Teisėjai labai atidžiai stebėjo smūgius, 
kad teisingai nustatytų nugalėtojus. Iečių ir balnakilpių skamb- 
čiojimas, šarvų ir viso to gausaus metalo žvangesys kėlė pragariš- 
ką triukšmą. Saulę uždengė kanopų sukeltų dulkių šydas. 

Per pirmą susirėmimą buvo nublokšti keturi riteriai, o kitų 
dvidešimties ietys sulūžo. Ginklanešiai kaip patrakę bėgo prie 
savo šeimininkų su naujomis ietimis, atsiliepdami į jų šauksmus, 
dusliai sklindančius per antveidžius, statė ant kojų išmuštus iš 
balnų, o šitie kepurnėjosi ant žemės tarsi aukštyn kojom apversti 
krabai. Vienam lūžo koja, ir keturi vyrai turėjo jį išnešti. 

Milis de Nuajė sėdėjo rūškanas, nors jis ir atliko vyriausiojo 
teisėjo pareigas; kovos jį ne per daugiausia domino. Iš tiesų čia 
jis priverstas sėdėti ir veltui gaišti laiką. Jam reikia vadovauti 
Atskaitomybės rūmų darbui, peržiūrėti Parlamento potvarkius, 


stebėti, kaip tvarkomi karalystės reikalai, o ne čia pataikauti ka- 

raliui, sėdėti ir vėpsoti, kaip tie rėksniai laužo savo uosines ietis! 
Jis jau neslėpė savo jausmų. 

— Visi tie turnyrai per brangiai kainuoja, nereikalingas pi- 
nigų švaistymas, ne veltui liaudis ir burnoja, — pareiškė jis 
savo kaimynams. — Juk karalius neklauso savo valdinių, jis 
negirdi, ką jie miestuose ir kaimuose kalba. Pravažiuodamas 
mato sulinkusias nugaras žmonių, puolančių bučiuoti jo ko- 
jas, bet aš tai viską žinau iš baji ir prevo. Kokios nereikalin- 
gos išlaidos garbėtroškai ir tuštybei patenkinti! Bet tuo tarpu 
nieko nedaroma; dvi savaites guli nepasirašyti ordonansai, 
Tarybą surenka tik tam, kad nuspręstų, ką paskirti „žaidynių 
karaliumi“ ar garbės riteriu. Nejau didingumas matuojamas 
šitokia riterystės imitacija? Karalius Pilypas Gražusis tai pui- 
kiai žinojo ir, pasitaręs su popiežiumi Klemensu, visus tokius 
turnyrus buvo uždraudęs. 

Konetablis Raulis de Brienas, pridėjęs ranką prie kaktos, 
kad geriau matytų kovą, atsakė: 

— Tikra tiesa, mesire, jūs, kaip visada, teisus, tik neatkreipiate 
dėmesio į vieną turnyro aspektą; tai geras pasirengimas karui. 

— Kokiam karui? — nustebo Milis de Nuajė. — Nejau iš tiesų 
manote, kad į karą einama su tokiais vestuviniais pyragais ant 
galvos ir tokiomis juokingomis rankovėmis, nutįsusiomis per 
porą uolekčių? Grumtynės, taip, sutinku su jumis, padeda la- 
vinti ranką, ir šito tikrai prireikia tikrame mūšyje; tik turnyrai 
prarado bet kokią prasmę tuomet, kai riteriai grumiasi dėvėdami 
ne karo šarvus ir nebežino, kiek iš tikrųjų sveria karo lauko reik- 
menys. Tokie turnyrai net pragaištingi, nes mūsų jaunuomenė, 
niekuomet netarnavusi kariuomenėje, manys, kad kovos lauke 
viskas esti lygiai taip, kaip žaidynių aikštėje, ir kad priešas puo- 


lamas tik tuomet, kai sušunkama: „Pjaukite virves!“ 

Milis de Nuajė turėjo teisę taip kalbėti, nes jis buvo kariuo- 
menės maršalas tais laikais, kai jo giminaitis Gošė de Šatijonas 
pradėjo eiti konetablio pareigas, o Brienas dar tik praktikavosi 
badydamas iškamšas. 

— Dar gerai, kad mūsų senjorai geriau susipažįsta prieš kry- 
žiaus žygį, — įterpė kunigaikštis Burbonas tokiu tonu, tarsi tai 
būtų savaime suprantama. 

Milis de Nuajė gūžtelėjo pečiais. Tik jam, kunigaikščiui, to- 
kiam pagarsėjusiam bailiui, ir pliurpti apie kryžiaus žygius! 

Mesiras Milis pavargo nuo Prancūzijos reikalų, ypač valdant 
karaliui, kurį taip visi garbstė ir laikė įstabiu; tačiau iš savo ilga- 
laikės valdymo patirties Nuajė žinojo, koks jis bejėgis tvarkyti 
valstybės reikalus. Toks nuovargis prislegia žmogų tada, kai jam 
reikia aukoti savo jėgas ir eiti klaidingu keliu; ir Milis, pradėjęs 
savo karjerą Burgundijos dvare, vis dažniau pagalvodavo, ar tik 
jam negrįžus ten. Kur kas geriau protingai valdyti kunigaikštystę 
negu kvailai — visą karalystę; beje, vakar vakare kunigaikštis Edas 
ji pakvietė į savo rūmus tarnauti. Akimis paieškojęs grumtynių 
maišalynėje kunigaikščio, pamatė jį gulintį ant žemės, nuverstą 
Robero dArtua. Tada Milis de Nuajė ir susidomėjo turnyru. 

Kai tarnai kunigaikšų Edą pastatė ant žemės, nuo arklio 
nušokęs Roberas dArtua pasiūlė priešininkui kautis be žirgo, 
stačiomis. Su vėzdais ir ietimis rankose du geležiniai bokštai ar- 
tėjo vienas prie kito; jie ėjo kiek svirduliuodami, stengdamiesi 
kaip nors prisitaikyti smogti. Milis nenuleido akių nuo Robero 
dArtua, nusprendęs tučtuojau uždrausti jam dalyvauti tolesnė- 
se žaidynėse, kai tik tas pažeis taisykles. Tačiau Roberas laikėsi 
visų taisyklių: nesmūgiavo žemiau juostos, tik iki liemens. Savo 
koviniu vėzdu jis daužė Burgundijos kunigaikščio šalmą ir ne- 


trukus neatpažįstamai suplojo slibiną, puošiantį šalmo viršų. Ir 

nors vėzdas svėrė ne daugiau kaip svarą, Edui, matyt, stipriai 
sutrenkė galvą, nes jis beveik nesigynė, jo kardas vis dažniau 
plakė orą, Robero nė nepaliesdamas. Mėgindamas išsisukti 
nuo smūgių, Edas neteko pusiausvyros; Roberas uždėjo jam 
ant krūtinės koją ir kardo viršūne palietė šalmo suvarstymą; 
kunigaikštis paprašė pasigailėti ir pasidavė, todėl kovos areną 
turėjo palikti. Roberas, įkeltas į balną, išdidžiai prašuoliavo pro 
tribūnas. Viena ponia iš susižavėjimo nuplėšė savo rankovę ir 
metė Roberui, o jis ją guviai iškėlė ieties smaigaliu. 

— Monsinjoras Roberas turėjo būti kiek kuklesnis, — tarste- 
lėjo Milis de Nuajė. 

— Kas jam! - atsiliepė Raulis de Brienas. - Jį juk globoja pats 
karalius. 

— Kažin ar ilgai? — paprieštaravo Milis de Nuajė. - Ponia Mao, 
man regis, mirė per greitai, be to, kaip ir ponia Žana Našlė. O 
dar tokia Beatrisė dlrson, jų rūmų dama... ji dingo, ir šeima nie- 
kaip negali jos surasti. Burgundijos kunigaikštis veikia protingai, 
liepdamas ragauti visus patiekalus, kuriuos tik jam paduoda. 

— Jūs labai pasikeitėte Robero atžvilgiu. Pernai atrodėte jam 
toks palankus. 

— Nes aš dar nebuvau susipažinęs su jo byla, o dabar vado- 
vauju antrajam bylos tyrimui... 

— Pažvelkite, puola mesiras de Eno, - šūktelėjo konetablis. 

Žanas de Eno, kaudamasis su Bohemijos karaliumi, ne- 
gailėjo jėgų; tarp Prancūzijos karaliaus asmenų jo nelaikė svar- 
biu senjoru, todėl ir nemetė iššūkio karaliui, tačiau dabar jau 
buvo aišku, kad kaip tik jam atiteks nugalėtojo laurai. 

Turnyras truko ištisą valandą. Pagaliau teisėjai liepė trimi- 
tininkams skelbti kovos pabaigą, atverti praėjimus ir praskirti 
priešininkų gretas. Tačiau gera dešimtis Artua riterių ir ginkla- 


nešių, atrodo, net negirdėjo to signalo ir su didžiausiu įkarščiu 

pliekė keturis Burgundijos senjorus, įspraudę juos į patį aptvaro 
kampą. Robero tarp jų nebuvo, tačiau galėjai suprasti, kas įkvė- 
pė juos tokiems veiksmams; dar minutė, ir žaidimas galėjo virs- 
ti žudynėmis. Karalius Pilypas VI, nusiėmęs šalmą, vienplaukis, 
kad visi iškart jį atpažintų, nuėjo perskirti įnirtusių mušeikų. 

Paskui heroldus ir trimitininkus abu būriai vėl susirikiavo 
į eiles, ir kortežas patraukė iš kovos arenos. Visų sulankstyti 
šarvai, skarmalais virtę gražieji apsiaustai, nusilupę nuo sky- 
dų dažai, apšlubę žirgai po gerokai apdraskytomis gūniomis. 
Vienam šis susitikimas kainavo gyvybę, o keletas tapo luošiais. 
Išskyrus Žaną de Eno, kuriam paskyrė prizą — jį įteikė pati ka- 
ralienė — visi kiti dalyviai acminimui taip pat gavo po dovanėlę: 
kas paauksuotą sidabro bokalą, kas taurę ar sidabrinį dubenėlį. 

Savo palapinėse nusirenginėjo senjorai, rodydami vieni ki- 
tiems sužalotus veidus, iki kraujo nubrūžintus riešus ten, kur 
šarvinė pirštinė lietė odą, patinusias kojas. Nė minutę nenu- 
tilo kalbos. 

— O mano šalmą sulamdė iš pat pradžių. Todėl ir trukdė 
man... 

- Jei siras de Kur Žanas nebūtų puolęs jums padėti, kažin, 
drauguži, kas būtų iš jūsų likę! 

— Neilgai išsilaikė kunigaikštis Edas prieš monsinjorą 
Roberą! 

— O Bresi, reikia pripažinti, puikiai tvarkėsi! 

Juokas, pykčio pliūpsniai, dažnas nuvargusių ir uždususių 
žmonių kvėpavimas; turnyro dalyviai pasuko į pertuvę, įtaisytą 
gretimame kluone, kur jau garavo paruošti kubilai. Pirmiausia į 
vandenį nėrė princai, po jų — baronai, paskui — riteriai, o patys 
paskutiniai - ginklanešiai. Juos visus siejo graži vyriška draugys- 
tė, paprastai atsirandanti po bendrų fizinių varžytuvių; tačiau 


dar nespėjęs atlėgti pyktis šmėžavo tarp buvusių varžovų. 

Pilypas VI ir Roberas dArtua mirko gretimuose kubiluose. 

— Puikus turnyras, puikus, — kalbėjo Pilypas. — A, tiesa, bro- 
li mano, turiu su tavimi pasikalbėti. 

— Valdove, mielas mano broli, aš klausau. 

Iš visko buvo matyti, kad Pilypui ne taip lengva žengti šitą 
žingsnį. Tačiau geresnės progos atvirai pasikalbėti su savo kuze- 
nu - svainiu, jaunystės draugu ir draugu iki šiolei - nebegalėjai 
tikėtis, kai jie ką tik kovėsi turnyre ir visas senas kluonas net 
dreba nuo riterių šauksmų, skambių plekšenimų per pečius, 
nuo teškenamo vandens, gausių garų, kylančių iš kubilų; jie 
visiškai atskirti nuo kitų. 

— Roberai, tu pradėjai neteisingai bylinėtis, juk tavo popie- 
riai padirbti. 

Iš kubilo, kur maudėsi Roberas, pirmiausia pasirodė rusvi 
plaukai, o paskui — įraudę skruostai. 

— Ne, mielas broli, jie tikri. 

Karalius apmaudžiai susiraukė ir tarė: 

— Roberai, maldauju, neužsispirk, tavo pasirinkimas blogas. 
Aš dėl tavęs padariau daugiau nei galėjau, dariau tai nepaisydamas 
nei savo šeimos, nei Tarybos nuomonės. Sutikau atiduoti Artua 
Burgundijos kunigaikštienei tik su sąlyga, kad bus išsaugotos tavo 
teisės; paskyriau valdytoją Peri de Pekinji, tau atsidavusį žmogų. 
Pasiūliau nupirkti Artua iš kunigaikštienės ir perduoti tau... 

— Nebuvo jokio reikalo išpirkti iš jos Artua, juk tai priklau- 
so man! 

Susidūręs su tokiu asilišku užsispyrimu, Pilypas VI su- 
sierzinęs mostelėjo ranka. Savo kamerdineriui jis riktelėjo: 

— Truso! Įpilk dar kiek šalto vandens! 

Paskui tęsė pokalbį su Roberu: 

— Juk Artua Grafystės bendruomenės nepanoro mokėti pi- 


nigų, kad pakeistų šeimininką, tai ką aš galiu padaryti?.. Ordo- 

nansas jau visą mėnesį laukia norėdamas pradėti tavo bylą. Visą 
mėnesį atsisakau pasirašyti, nes nenoriu, jog mano brolis stotų į 
vieną gretą su visokiomis padugnėmis, tik ir laukiančiomis, kad 
apdrabstytų tave tokiais purvais, kurių taip lengvai nenusiplau- 
si. Žmogus silpnas; ir nerasi nė vieno, kuris atliktų tik pagyrų 
vertus darbus. Tavo liudytojai arba papirkti, arba prigrasinti; 
tavo notaras daug ką prisipažino. Be to, popierių klastotojai, sė- 
dintys kalėjime, taip pat prisipažino, kad tuos laiškus rašė jie. 

— Jie tikri, — kartojo Roberas. 

Pilypas VI atsiduso. Kiek reikia eikvoti jėgų, kad išgelbėtum 
žmogų prieš jo paties valią! 

— Aš nesakau, Roberai, kad tu pats vienas visur kaltas. Nesa- 
kau, kaip teigia kiti, kad ir tu prikišai ranką prie tų laiškų. Juos 
tau atnešė, tu patikėjai, kad jie tikri, tu pats apsigavai... 

Roberas, sėdėdamas savo kubile, kietai sukando dantis. 

— Galimas daiktas, — tęsė Pilypas, — tave apgavo mano sesuo, 
tavo žmona. Kartais moterys, manydamos, kad mums tarnauja, 
leidžiasi į melagystę! Melagingumas — jų antras prigimimas. Šit 
kad ir manoji; ji nepasibodėjo išvogti iš manęs antspaudo. 

— Taip, visos moterys melagės, — piktai iškošė Roberas. — 
Visa tai tik moterų iškrėstos šunybės, viską sumanė tavo žmona 
ir jos brolienė Burgundė. Aš ir akyse nemačiau tų šlykščių žmo- 
giūkščių, iš kurių atseit pats jėga ištraukiau parodymus! 

— Būčiau linkęs manyti, kad tai šmeižtas, — tyliai pridūrė 
Pilypas. - Ką žmonės kalba apie tavo tetulės mirtį... 

— Ji juk pietavo pas tave! 

— Bet jos duktė su manimi nepietavo, o per dvi dienas 
pasimirė. 

— Aš juk nebuvau vienintelis jų priešas; tos nevidonės sugebė- 


jo prisiveisti jų daug, — atsakė Roberas, apsimesdamas abejingas. 

Jis išlipo iš kubilo ir riktelėjo, kad atneštų paklodžių nusi- 
šluostyti. Pilypas padarė tą pat. Taip jie ir stovėjo vienas priešais 
kitą, abu nuogi, įraudusia oda, apžėlę vešliais plaukais. Už kelių 
žingsnių nuo jų stovėjo tarnai, laikydami iškilmių drabužius. 

— Roberai, aš laukiu tavo atsakymo, — tarė karalius. 

— Kokio atsakymo? 

— Kad tu atsisakai Artua, ir aš galėsiu baigti bylą... 

— Ir galėsi atsiimti savo žodį, kurį tu man davei dar prieš sės- 
damas į sostą. Valdove, broli mano, nejau pamiršai, kas padėjo 
tau užsidėti karūną, kas parūpino skeptrą, kas suvienijo perus? 

Pilypas de Valua suėmė Roberą už riešų ir, žvelgdamas tie- 
siai į akis, tarė: 

— Jei būčiau pamiršęs, Roberai, ar dabar su tavimi taip kal- 
bėčiau?.. Paskutinį kartą prašau atsisakyti. 

— Niekada, - nukirto milžinas, neigiamai purtydamas galvą. 

— Tai tu atsisakai paklusti karaliui? 

— Taip, valdove, karaliui, kurį aš ir sukūriau. 

Pilypas paleido ką tik spaustą Robero ranką. 

— Na, jei tu nenori išsaugoti savo, kaip pero, garbės, — tarė 


jis, — aš pasistengsiu išsaugoti karaliaus garbę. 


IX 
Tolomėjai 
— Malonėkite atleisti, monsinjore, kad negaliu atsikelti ir pri- 
imti jūsų kaip dera, - sunkiai kvėpuodamas prašvokštė Spinelas 


Tolomėjus, kai tarpdury pamatė Roberą dArtua. 

Senasis bankininkas tysojo lovoje, kuri buvo pernešta į jo 
darbo kabinetą; per ploną antklodę švietė jo išsipūtęs pilvas ir 
įkritusi krūtinė. Gerą savaitę neskusta barzda, įdubę skruostai 
iš toliau atrodė lyg priberti druskos, o pamėlusios lūpos godžiai 
gaudė orą. Tačiau pro langą, išeinantį į Lombardijos garvę, nė 
menkiausio oro gūselio. Kepinamas rugpjūčio popiečio saulės, 
Paryžius leipėjo iš karščio. 

Mesiro Tolomėjaus gyvybė vos pleveno jo armerktoje, ta- 
čiau tik nuovargį ir panieką rodančioje akyje, ir atrodė, kad aš- 
tuonios dešimtys buvimo šitame pasaulyje metų — tai tik bergž- 
džias jėgų eikvojimas. 

Šalia jo lovos stovėjo keturi tamsiaveidžiai vyrai plonomis 
lūpomis, blizgančiomis it juodos alyvuogės akimis; visi vilkėjo 
vienodus juodus drabužius. 

— Mano pusbroliai, Tolomėjo Tolomėjai: Andrea Tolomėjus, 
Džiakomas Tolomėjus... - prabilo mirštantysis, vos kilstelėda- 
mas ranką ir rodydamas į jų pusę. - O mano sūnėną, Gučą 
Baljonį, jūs jau pažįstate... 

Nors Gučas teturėjo trisdešimt penkerius metus, jo smilki- 
niai jau buvo pražilę. 

— Visi jie atvyko iš Sienos pasimatyti su manimi prieš mir- 
tį... ir dar dėl kitų dalykų, - lėtai ištarė senasis bankininkas. 

Roberas dArtua kelionės drabužiais atsisėdo į jam stumtelė- 
tą krėslą ir pasilenkęs žiūrėjo į senį su apsimestu dėmesiu žmo- 
gaus, kurį slegia ypač didelis rūpestis. 

— Monsinjoras dArtua - mūsų draugas, — vėl prabilo Tolo- 
mėjus, kreipdamasis į savo giminaičius. — Viskas, ką tik galima 
padaryti jo labui, turi būti padaryta; jis mus ne kartą gelbėjo, 
bet šįsyk nuo jo nepriklauso... 


Kadangi Sienos giminaičiai nė vieno žodžio nesuprato pran- 

cūziškai, Gučas greitakalbe išvertė jiems dėdės žodžius, ir pus- 
broliai pritariamai sumaksėjo savo juodbruvėmis galvomis. 

— Bet jeigu jums reikia pinigų, monsinjore, deja, deja. Kad 
ir kaip esu jums atsidavęs, mes nieko negalime. Ir puikiai ži- 
note kodėl... 

Jautėsi, kad Spinelas Tolomėjus taupo jėgas. Nebuvo jokio 
reikalo per daug kalbėti. Kuriam galui aiškinti, į kokią tragišką 
padėtį pateko italų bankininkai ir kaip jie jau keletą mėnesių 
mėgino apginti savo teises? 

Sausio mėnesį karalius išleido ordonansą, kuriuo grasino iš- 
varyti visus lombardus iš šalies. Tai nebuvo labai naujas dalykas; 
sunkiausiais valdymo metais visi karaliai griebdavosi to paties 
grasinimo: už teisę gyventi Prancūzijoje versdavo mokėti išpirką 
ir išplėšdavo gerą dalį turto. O bankininkai, norėdami padengti 
nuostolius, visus metus lupdavo iš skolininkų didesnius procen- 
tus. Bet šįsyk ordonansą lydėjo kur kas žiauresnė priemonė: visi 
vekseliai, kuriuos italams išdavė Prancūzijos senjorai, karaliaus 
valia laikomi negaliojančiais, skolininkams draudžiama atsiteisti, 
nors jie to norėtų ir galėtų. Karaliaus seržantai, einantys sargybą 
prie lombardų kontorų, nebeleido garbingiems klientams užmo- 
kėti skolų. Ir kaip neverkti vargšams italų bankininkams! 

— Vien dėl to, kad didžiūnai per daug įsiskolino rengdami 
tas beprotiškas šventes, visus tuos turnyrus, kur kiekvienas 
trokšta sublizgėti prieš karalių! Net kai valdė Pilypas Gražusis, 
su mumis nesielgė taip šlykščiai. 

— Aš gyniau jus, — tarė Roberas. 

— Žinau, žinau, monsinjore. Jūs visada gynėte mūsų ben- 
droves. Bet dabar ir jūs, kaip ir mes, praradote malonę... Vis dar 
vylėmės, kad reikalai, kaip ir anais kartais, susitvarkys. Tačiau 


paskutinį smūgį sudavė Mačio dei Mačio mirtis! 

Senis nukreipė žvilgsnį į langą ir nutilo. 

Mačis dei Mačis — vienas iš stambiausių italų finansininkų, 
gyvenusių Prancūzijoje; jam Pilypas VI, Robero patartas, nuo 
savo valdymo pradžios patikėjo iždą. Praėjusią savaitę po sku- 
botai surengto teismo jį pakorė. 

Tuomet į pokalbį įsiterpė Gučas Baljonis, vos tramdy- 
damas įsiūtį: 

— Tai buvo žmogus, kuris visus savo sugebėjimus atidavė 
Prancūzijos gerovei. Jis jautėsi tikras prancūzas, net ant Senos 
krantų gimęs žmogus negalėtų būti tikresnis prancūzas! Ar jis 
tarnaudamas pralobo labiau negu tie, kurie įsakė jį pakarti? Ita- 
lai visada nukenčia, nes neturi kaip apsiginti! 

Sienos kuzenai nelabai ką suprato, tačiau išgirdę minint 
Mačį dei Mačį pakėlė antakius net iki pusės kaktos, primerkė 
blakstienas ir prapliupo graudulingai kimiai aimanuoti. 

— Tolomėjau, — prabilo Roberas dArtua, — aš atėjau pas jus 
ne pinigų. Noriu paprašyti, kad juos iš manęs paimtumėte. 

Pasiūlymas buvo toks stulbinamas, kad meseras Tolomėjus, 
nors ligos visiškai nukamuotas, mažumą pakilo nuo pagalvių. 

— Taip, — tęsė Roberas, — norėčiau jums atiduoti visus 
savo pinigus mainais už paskolos raštą. Aš išvažiuoju, palieku 
Prancūziją. 

— Jūs, monsinjore? Ar prastai sekasi byla? O gal jau priimtas 
jums nenaudingas nuosprendis? 

— Bylinėjimasis prasidės po mėnesio. Aš žinau, bankininke, 
kaip elgiasi su manimi karalius, kurio seserį vedžiau ir kuris be 
manęs niekada nebūtų tapęs karaliumi. Taigi, jis pasiuntė Gi- 
zono baji pranešti prie visų pilių vartų — prie Konšų, Bomono, 
Orbeko, - kad jis šaukia mane Šventojo Mykolo dieną stoti į 
teismą. Tik pamanykite, kokia veidmainystė, kai nuosprendis 


241 


Maurice Druon 


jau iš anksto priimtas. Man ant kulnų lipa visa Pilypo šunauja: 
tas bjaurybė kancleris Sent Moras, vagišius iždininkas Foržė, 
Matjė de Tri, jo maršalas, ir Milis de Nuajė, - šitas juos užvedė 
ant kelio. Tie patys, kurie susimokė prieš jus, tie patys, kurie 
pakorė jūsų draugą Mačį dei Mačį! Laimėjo toji karalienė su 
kiaušais, toji šlubė, laimėjo Burgundija, visa tų niekšų gauja. 
Jie įmetė į kalėjimą mano notarus, mano dvasininką ir kankina 
mano liudytojus, kad šie atsisakytų savo parodymų. Na ir tegul, 
tegul teisia, kiek nori, manęs vis tiek jau nebus! Negana to, kad 
pavogė mano Artua, dar nori be jokio pagrindo užtraukti gėdą! 
Šita karalystė man nieko nebereiškia, o jos karalius — mano 
priešas; aš išvykstu iš Prancūzijos ir kenksiu jam, kiek tik ga- 
lėdamas! Rytoj važiuoju į Konšus, iš ten savo arklius, indus, 
brangenybes bei ginklus išsiųsiu į Bordo ir liepsiu krauti viską į 
laivą, plaukianųį į Angliją. Jie nori pagriebti viską — ir mane, ir 
visą mano turtą; ne, plikomis rankomis manęs nepaims! 

— Tai jūs į Angliją vykstate, monsinjore? — paklausė Tolo- 
mėjus. 

— Pirmiausia prašysiu prieglobsčio sesers, Namiūro gra- 
fhienės. 

— Jūsų žmona keliauja drauge? 

— Mano žmona vėliau prisidės prie manęs. Tai šit, bankinin- 
ke, mano pinigai už tavo paskolinius raštus Olandijos ir Angli- 
jos kontorose. Ir galėsite atsiskaičiuoti du livrus už dvidešimt. 

Tolomėjus sunkiai pasuko galvą ant pagalvės ir ėmė su savo 
sūnėnu ir kuzenais kalbėtis itališkai; Roberas suprato tik men- 
kas nuotrupas, žodžius debito... imborso... deposito*... Ar tik To- 


lomėjų bendrovė, sutikdama paimti prancūzo senjoro pinigus, 


* Skola... išmoka... indėlis... (it.) 

nepažeis karaliaus ordonanso? Neturėtų, nes tai ne skolų grąži- 
nimas, o 4eposito... 

Paskiau Tolomėjus vėl atsuko į Roberą savo žilais šeriais ap- 
žėlusį veidą, ir pamėlusios lūpos sujudėjo. 

— Ir mes, monsinjore, išvažiuojame, taip sakant, jie išva- 
žiuoja... — pratarė jis, rodydamas į savo giminaičius. — Jie iš- 
siveš viską, ką mes čia dar turime. Šiuo metu mūsų bendrovės 
susiskaldžiusios. Bardžiai ir Peruciai vis dar dvejoja, jie įsitiki- 
nę, kad blogiausia jau praėjo ir žemiau palenkus nugaras... Jie 
kaip žydai; tie taip pat tiki įstatymais ir mano, jog, atriekus 
riekę nuo savo pyrago, juos paliks ramybėje, bet iš jų tą riekę 
paima, o pačius tempia ant laužo! Tolomėjai šito nepakęs, jie 
išvažiuoja. Mūsų išvykimas kai ką turėtų šiek tiek nustebinti, 
nes išsivežame į Italiją visus pinigus, patikėtus mums; didžioji 
dalis jau keliauja. Kadangi atsisako mums mokėti skolas, tai 
mes išgabensime indėlius!!“ 

Ligos suniokotu senio veidu šmėkštelėjo sukta grimasa. 

— O aš Prancūzijos žemėje paliksiu tik kaulus; jie išties maža 
vertybė, — pridūrė jis. 

— Tikrai Prancūzija nieko gera mums nedavė, — tarė Gučas 
Baljonis. 

— Nekalbėk taip! Ji tau davė sūnų, o tai ne taip jau mažai! 

— Iš tiesų, — apsidžiaugė Roberas dArtua, - jūs turite berniu- 
ką. Ar gerai auga? 

— Gerai, monsinjore, — atsakė Gučas, — netrukus ir mane pra- 
augs, jam penkiolika metų. Tik banko reikalai jam mažai rūpi. 

— Parūps, ateis laikas, ir parūps, — suvapėjo senis. — Taigi, 
monsinjore, mes sutinkame. Patikėkite mums visus savo pini- 
gus; mes juos išvešime, parašysime jums paskolos raštą ir palū- 


kanų neimsime. Gryni pinigai visuomet praverčia. 

— Aš tau didžiai dėkingas, Tolomėjau. Šiąnakt atgabens 
mano skrynias. 

— Kai iš karalystės pradeda bėgti pinigai, tos karalystės ge- 
rovei iškyla pavojus. Jums pavyks atsirevanšuoti, monsinjore, 
tačiau aš šito nesulauksiu. Žinau, jūs atsirevanšuosite! 

Kairė akis, paprastai užmerkta, atsivėrė; Tolomėjus žiūrėjo 
į Roberą abiem akimis. Greičiausiai pirmą kartą gyvenime jo 
žvilgsnis bylojo teisybę. Grafas dArtua pajuto, kad jo širdis su- 
spurdėjo, nes senasis lombardas taip įdėmiai žvelgė į jį iš savo 
mirties patalo. 

— Tolomėjau, savo gyvenime mačiau daugybę drąsių žmo- 
nių, kurie iki paskutinio atodūsio kovėsi mūšio lauke; tu taip 
pat esi savaip labai drąsus žmogus. 

Bankininko lūpas iškreipė liūdna šypsena. 

— Tai ne drąsa, monsinjore, priešingai. Jei aš dabar neužsi- 
imčiau banko reikalais, man būtų neapsakomai baisu! 

Jo išdžiūvusi ranka pakilo nuo antklodės ir pakvietė Roberą 
prieiti. 

Roberas pasilenkė, tarytum laukdamas merdinčiojo iš- 
pažinties. 

— Monsinjore, — tarė Tolomėjus, — leiskite palaiminti savo 
paskutinį klientą. 

Ir nykščiu nubrėžė ant milžino garbanotos galvos kryžiaus 
ženklą; taip Italijoje tėvai atsisveikina su savo sūnumis, išsiruo- 


šusiais į tolimą kelionę. 

X 
Teismas 


Pačiame pakylos su pakopomis viduryje, krėsle, kurio ranktūrio 
galus puošė liūtų galvos, sėdėjo Pilypas VI, užsidėjęs karūną ir 
apsirengęs karališkąją mantiją. Virš jo bangavo šilkinis baldaki- 
mas, siuvinėtas Prancūzijos herbais; kartkarčiais jis pasilenkda- 
vo tai į kairę - prie kuzeno, Navaros karaliaus, tai į dešinę - prie 
savo giminaičio, Bohemijos karaliaus, kviesdamas juos žvilgs- 
niu paliudyti ir įvertinti jo taip ilgai trukusį gerumą. 

Bohemijos karalius purtė savo gražią kaštoninę barzdą; jo vei- 
de atsispindėjo sutrikimas ir pasipiktinimas. Kaip galėjo riteris, 
Prancūzijos peras, - o Roberas dArtua toks ir buvo, - kaip galėjo 
jis, karališkojo kraujo princas, taip pasielgti, įsipainioti į tokius 
nešvarius darbelius, kuriuos kaip tik tuo metu ir vardijo, kaip 
galėjo užsitraukti gėdą prasidėdamas su tokiomis padugnėmis? 

Tarp pasauliečių perų pirmą kartą pasirodė sosto pa- 
veldėtojas, princas Žanas, nenormaliai ištįsęs trylikametis, niū- 
riu, sunkiu žvilgsniu ir pernelyg ilgu smakru, — tėvo įsakymu 
paskyrė jį Normandijos kunigaikščiu. 

Jaunojo princo svitoje sėdėjo Alensono grafas, karaliaus bro- 
lis, Burbonų ir Bretanės kunigaikščiai, Flandrijos grafas, taip 
pat ir Etampų gratas. Dvi taburetės stovėjo tuščios; viena skirta 
Burgundijos kunigaikščiui, kuris negalėjo dalyvauti teisme dėl 
to, kad jau pats tyrė bylą, ir kita — Anglijos karaliui, kuris net 
nesiteikė atsiųsti ko nors vietoj savęs. 

Tarp dvasininkijos perų buvo matyti monsinjoras Žanas de 
Marinji, Bovė grafas — vyskupas, ir Gijomas de Tri, Reimso ku- 


nigaikštis — arkivyskupas. 

Norėdamas teismui suteikti daugiau iškilmingumo, ka- 
ralius dar pakvietė Šanso ir Ekso arkivyskupus, Araso, Oteno, 
Blua, Forė, Vandomo vyskupus, Lotaringijos kunigaikštį, grafą 
Gijomą de Eno ir savo brolį Žaną, be to, ir visus aukštuosius 
karūnos pareigūnus: konetablį, abu maršalus, Milį de Nuajė, 
Šatijono, Suajekuro, Garansjerų sirus, kurie sudarė Mažąją ta- 
rybą, bei daugybę kitų, sėdinčių aplink pakylą palei didžiosios 
Luvro menės sienas, kur vyko teismo posėdis. Ant kvadratinių 
audeklo gabalų, numestų tiesiog ant grindų, sukryžiavę kojas 
sėdėjo prisiekusieji ir Parlamento patarėjai, taip pat teismo raš- 
tininkai ir žemesnio rango dvasininkai. 

Už šešių žingsnių, priešais karalių, stovėjo generalinis pro- 
kuroras Simonas de Briusi, apsuptas kvotusių įgaliotinių, ir dvi 
valandas skaitė savo kaltinamąją kalbą, pačią ilgiausią, kokią tik 
jam kada nors teko sakyti. Pradėjo jis nuo pačių Artua bylos 
istorinių ištakų, nuo praėjusio amžiaus pabaigos, prisiminė pir- 
mąjį 1309 metų procesą, kurį nutraukė Pilypas Gražusis, gin- 
kluotą maištą, Robero sukeltą prieš Pilypą Ilgąjį 1316 metais, 
1318 metais vykusį antrąjį teismą ir tik tada ėmė nagrinėti da- 
bartinę bylą apie melagingą priesaiką Amjene, apie melagingą 
kvotą, nesuskaičiuojamus liudytojų surinktus parodymus, liu- 
dytojų papirkinėjimus, suklastotus popierius, bendrų areštus. 

Visi tie faktai, vienas po kito ištraukti į dienos šviesą, išaiš- 
kinti ir nuosekliai išdėstyti sudėtingomis aplinkybėmis, suda- 
rė medžiagą ne tik vienam didžiausių civilinės teisės, o dabar 
ir baudžiamosios teisės procesų, kuriame nebuvo gynėjo; jie 
tiesiogiai buvo susiję su ketvirčio amžiaus Prancūzijos Kara- 
lystės istorija. Visi dalyviai buvo pakerėti ir kartu priblokšti, 
priblokšti prokuroro atskleistų faktų ir pakerėti to, kad čia 


buvo atskleistas slaptas gyvenimas didžiojo barono, kurio dar 

vakar visi bijojo ir kiekvienas ieškojo būdų, kaip su juo susi- 
draugauti, to žmogaus, kuris taip ilgai tvarkė prancūzų tautos 
reikalus! Skandalinga Nelio bokšto paslaptis, Margaritos Bur- 
gundės įkalinimas, Karolio IV santuokos išardymas, Akvita- 
nijos karas, atsisakymas eiti į kryžiaus žygį, Anglijos karalienės 
Izabelės palaikymas, Pilypo VI išrinkimas, — viso šito dvasia 
buvo Roberas dArtua, tai jis arba sudarė prielaidas istoriniams 
šalies įvykiams rutuliotis, arba jiems vadovavo; visa tai jis darė 
skatinamas vienintelės minties, vienintelio siekio: Artua, Ar- 
tua paveldėjimas! 

O kiek tarp čia esančiųjų buvo tokių, kurie už savo titu- 
lą, savo pareigas, savo turtus jautėsi skolingi šitam priesaikos 
laužytojui, šitam klastotojui, šitam nusikaltėliui... pradedant 
pačiu karaliumi! 

Teisiamojo vietą pretoriume simboliškai užėmė du ginkluo- 
ti seržantai, kurie laikė didžiulį šilku aptemprą skydą su Robero 
herbu, kur pavaizduotos „Prancūzijos lelijos, jis padalytas į 4 
purpuro spalvos dalis ir kiekvienoje dalyje po 3 auksines pilis“. 

Ir kaskart, kai prokuroras ištardavo Robero vardą, jis vis pa- 
sisukdavo į tą herbą, tarsi gyvą asmenį. 

Pagaliau jis pradėjo kalbėti apie grafo dArtua pabėgimą. 

— „Nepaisydamas to, kad jam nuolatinę gyvenamąją vietą ne 
kartą nurodė Žanas Lonklis, Žizoro teisėjo įgaliotinis, ir prisakė 
gyventi įprastose buveinėse, minėtas Roberas dArtua, Bomono 
grafas, nestojo prieš mūsų valdovo karaliaus ir jo teisingumo 
rūmų teismą, į kurį buvo kviestas rugsėjo 29-ąją. Beje, iš visur 
sklido kalbos, kad minėtas Roberas liepė pakrauti savo turtus ir 
arklius į laivą, plaukiantį į Bordo, jo aukso ir sidabro monetos 
uždraustu būdu išgabentos iš karalystės, o jis pats, užuot stojęs 


prieš karaliaus teismą, pabėgo į užsienį. 

1331 metų spalio 6 dieną moteris, pavarde Divion, pri- 
sipažino kalta padariusi daugelį piktadarysčių dėl Robero ir savo 
pačios naudos, tarp jų pirmiausia dokumentų ir antspaudų pa- 
dirbimas. Ji buvo sudeginta Paryžiuje, Purso aikštėje, o pelenai 
išbarstyti matant monsinjorams Bretanės kunigaikščiui, sirui 
Rauliui de Brienui, Prancūzijos konetabliui, maršalams Roberui 
Bertranui ir Matjė de Tri ir mesirui Žanui de Milonui, Paryžiaus 
prevo, kuris ir pranešė karaliui, kad bausmė įvykdyta...“ 

Tie, kurie buvo paminėti, nudelbė akis, dar iki šiolei jų au- 
syse skambėjo pririštos prie stulpo Divion klyksmas, iki šiolei 
prieš akis blykčiojo atšvaitai liepsnos, rijusios jos kanapines dra- 
panas, jie vis dar matė ištinusių kojų odą, sproginėjančią nuo 
ugnies. Be to, jie nepamiršo ir tos klaikios smarvės, kurią jiems į 
veidus bloškė spalio vėjas. Šitaip baigė savo dienas senojo Araso 
vyskupo meilužė. 

— „Spalio 12 ir 14 dienomis metras Pjeras, patarėjas iš Ok- 
sero, ir Mišelis Paryžietis, teisėjas, pranešė poniai de Bomon, 
minėto Robero žmonai, pirmiausia į Žuji le Šatelį, paskiau į 
Konšus, Bomoną, Orbeką ir Katr Marą, kur paprastai ji gyvena, 
kad karalius atidėjo teismą iki gruodžio 14 dienos. Tik minėtas 
Roberas ir antrą kartą į teismą neatvyko. Iš didelio savo kilniašir- 
diškumo mūsų valdovas karalius vėlei atidėjo teismą penkiolikai 
dienų skaičiuojant nuo Grabnyčių, kad minėtas Roberas nega- 
lėtų tvirtinti nežinojęs; šaukimas pirmiausia buvo perskaitytas 
Parlamento aukščiausiesiems rūmams, paskui - didžiojoje rūmų 
menėje, prie Marmuro stalo, ir tik tada pranešta į Orbeką ir 
Bomoną, dar į Konšus; šaukimą paskelbė tie patys metrai Pjeras 
Okserietis ir Mišelis Paryžietis. Jie negalėjo pakalbėti su ponia de 
Bomon ir dėl to perskaitė šaukimą prie jos kambario durų, be 


to, skaitoma buvo itin garsiai, — ji negalėjo neišgirsti...“ 

Kaskart, kai buvo minimas ponios de Bomon vardas, kara- 
lius brūkšteldavo ranka per veidą, į šalį pasukdamas savo mė- 
singą, stambią nosį. Juk kalbėjo apie tikrą jo seserį! 

— „Į Parlamentą, kur karalius turėjo vadovauti teismo po- 
sėdžiui, nustatytą dieną minėtas Roberas dArtua neprisista- 
tė, bet skyrė metrą Anri, Briuselio seniūną, ir metrą Tjebo de 
Meo, Kambrė kanauninką, įgaliodamas juos užimti jo vietą ir 
paaiškinti jo neatvykimo priežastis. Turint galvoj, kad teismas 
atidėtas pirmadieniui, atskaičiavus penkiolika dienų nuo Grab- 
nyčių, o įgaliojamieji popieriai nurodė antradienį, dėl to jie 
neturį įgaliojimų; atsakovas apkaltintas trečią kartą, nes neatvy- 
ko. Dabar žinoma ir akivaizdu, kad tuo laiku Roberas dArtua 
bandė rasti prieglobstį pirmiausia pas Namiūro grafienę, savo 
seserį, tačiau karalius, mūsų valdovas, įsakė uždrausti Namiūro 
grafhenei suteikti pagalbą ir priimti maištininką. Dėl to šioji 
uždraudė minėtam Roberui, savo broliui, lankytis jos valdo- 
se. Paskiau minėtas Roberas ketino prisiglausti pas monsinjorą 
Gijomą de Eno, jo grafystės valdose, tačiau primygtinai mūsų 
valdovo prašomas grafas Eno atsisakė priglobti minėtą Roberą. 
Dar minėtas Roberas prašė priebėgos ir Brabanto kunigaikš- 
čio; kunigaikštis, maldaujamas valdovo, mūsų karaliaus, neat- 
siliepti į tą prašymą, iš pradžių atsakė, kad jis nėra Prancūzijos 
karaliaus vasalas ir savo valdose gali rodyti vaišingumą kiekvie- 
nam, kuriam tik panorės; vėliau Brabanto kunigaikštis vis dėlto 
nusileido monsinjoro Liuksemburgiečio, Bohemijos karaliaus, 
prašymui ir kuo didžiadvasiškiausiai pasielgė išvydamas Roberą 
dArtua iš savo kunigaikštystės.“ ! 

Pilypas VI pasisuko į grafą de Eno, paskui į Bohemijos ka- 
ralių; visa jo povyza reiškė draugišką dėkingumą, sumišusį su 


liūdesiu. Be abejo, karalius liūdėjo, ir, beje, ne tik jis vienas. 

Kad ir koks būtų buvęs kaltas Roberas dArtua, tie, kurie jį paži- 
nojo artimiau, įsivaizdavo, kaip blaškosi bėglys iš vienos mažos 
grafystės į kitą, kur vieną dieną jį priima, o kitą jau veja lauk; 
jis šuoliuoja toliau, kad vėl būtų išgintas. Bet kodėl jis taip nir- 
tulingai, atkakliai ieško savo žūties, kai karalius iki paskutinės 
minutės pasirengęs jam padėti? 

— „Nors byla baigta nagrinėti išklausius 76 liudytojus, iš 
kurių 14 sėdi karalystės kalėjimuose, ir karaliui viskas paaiš- 
kėjo, nors visi išvardyti prasižengimai akivaizdūs, mūsų valdo- 
vas karalius dėl senos draugystės anksčiau minėtam Roberui 
dArtua pranešė, kad jam bus išduotas apsauginis lydraštis, su 
kuriuo jis galės grįžti į karalystę ir iš jos išvykti vos šito įsigei- 
dęs; negrės joks pavojus nei jam, nei jo žmonėms, jei tik jis 
išklausys iškeltus jam kaltinimus, pristatys savo gynybą, prisi- 
pažins klydęs — jo bus pasigailėta. Tačiau minėtas Roberas nė 
nemanė priimti šito pasiūlymo pasigailėti ir tuo labiau grįžti 
į karalystę; klajodamas susidėjo su įvairiais nedorais žmonė- 
mis, išvytais karaliaus iš šalies ir piktais jo priešais. Daugelis 
girdėjusiųjų kartoja, kad jis ketina kardu ir klasta pražudyti 
kanclerį, maršalą de Tri ir daugelį mūsų karaliaus patarėjų, 
be to, pagaliau jis ištarė tuos pačius grasinimus ir paties mūsų 
valdovo atžvilgiu.“ 

Tarp susirinkusiųjų praūžė nepasitenkinimo murmesys. 

— „Visi šitie dalykai žinomi ir akivaizdūs dėl tos priežasties, 
kad minėtam Roberui paskutinį kartą atidėjo bylą, ir tai buvo 
pranešta, be to, pasakyta, kad šį trečiadienį, balandžio 8-ąją, t. y. 
prieš Verbų sekmadienį, jis kviečiamas į teismą ketvirtą kartą...“ 

Simonas de Biusi nutraukė skaitymą, duodamas ženklą teis- 
mo vykdytojui. Šis tuoj pat pranešė: 

— Mesire Roberai dArtua, grafe de Bomonai, įeikite! 

Visų žvilgsniai kaipmat pasisuko į duris, tarytum išties lauk- 
dami pasirodant kaltinamojo. Taip praslinko keletas sekundžių 
mirtinos tylos. Paskui pareigūnas stuktelėjo kuoka į grindis, o 
prokuroras tęsė: 

— „...todėl priversti pareikšti, kad minėtas Roberas vėl pa- 
žeidė įstatymą, ir mūsų valdovo karaliaus vardu skelbiame, kad 
minėtam Roberui atimami visi titulai, visos teisės ir Prancūzijos 
pero regalijos, be to, ir visi kiti titulai, senjorijos ir žemės val- 
dos; atimami visi turtai, žemės, pilys, namai, visas jam priklau- 
santis kilnojamasis ir nekilnojamasis turtas, viskas perduodama 
karaliaus iždui, idant jo turtas būtų naudojamas karaliaus valia. 
Be visa kita, visi jo herbai perų ir baronų akivaizdoje bus sunai- 
kinti ir daugiau nepuoš nei vėliavų, nei antspaudų. Jis pats vi- 
siems laikams išvejamas iš Prancūzijos Karalystės žemių, visiems 
valdovo, karaliaus mūsų, vasalams, sąjungininkams, giminėms 
ir draugams draudžiama suteikti jam prieglobstį; dar reikalau- 
jame, kad šį teismo nuosprendį visose svarbiausiose Paryžiaus 
kryžkelėse kuo garsiausiai skelbtų šaukliai ir trimitininkai, be 
to, kad būtų pranešta Ruano, Žizoro, Ekso ir Buržo baji, taip 
pat Tulūzos ir Karkasono senešalams, idant jie elgtųsi taip pat... 
karaliaus vardu.“ 

Metras Simonas de Biusi nutilo. Karalius, atrodė, nugrimzdo 
į savo mintis. Jo žvilgsnis valandėlę klaidžiojo sėdinčiųjų eilėmis. 
Tuomet palenkė galvą — iš pradžių į dešinę, paskui į kairę ir tarė: 

— Mano perai, laukiu jūsų patarimo. Jei visi tyli, vadinasi, 
pritaria! 

Nė viena ranka nepakilo, nė vienos lūpos neištarė nė žodžio. 

Pilypo VI plaštaka pliaukštelėjo į liūto galvą, kuria baigėsi 
krėslo ranktūris. 


— Sprendimas priimtas! 

Tuomet prokuroras įsakė dviem seržantams, laikiusiems 
Robero dArtua herbą, prieiti prie sosto papėdės. Kancleris de 
Sent Moras, vienas iš tų, kuriam ištremtas Roberas grasino mir- 
timi, priėjo prie herbo, iš vieno seržanto paėmė kardą ir nurėžė 
audeklo kraštą. Pasigirdo čaižus drykstančio šilko garsas, ir her- 
bas plyšo pusiau. 

Baigė gyvuoti Bomono Perystė. Tas, dėl kurio ji buvo įkur- 
ta, Prancūzijos princas, Liudviko VIII palikuonis, milžinas, 
pagarsėjęs savo jėga ir nesibaigiančiomis intrigomis, virto pa- 
prasčiausiu tremtiniu; jis jau nebepriklausė tai karalystei, kurią 
valdė jo protėviai, ir niekas šitoje šalyje jam nebepriklausė. 

Šiems perams ir senjorams, visiems šiems žmonėms herbai 
reiškia ne tik galybę, bet ir pačią jų būties esmę; jų įsakymu 
šitos emblemos plazda ant pilių stogų, iečių, žirgų gūnių, jos 
išsiuvinėtos ant jų iškilmių drabužių, ginklanešių apsiaustų, 
tarnų livrėjų, kartais išpaišomos net ant baldų; būdavo, kad jas 
raižydavo ant indų, jomis žymėdavo žmones, gyvulius ir daik- 
tus, kurie kaip nors priklausė nuo jų valios ar sudarė jų nuosa- 
vybės dalį. Tad visiems perams ir senjorams tas kardo kirtis per 
audeklą su pavaizduotu herbu atrodė kaip savotiškas atskyrimas 
nuo pasaulio ir buvo kur kas gėdingesnis nei trinka, rogelės 
ar kartuvės: mirtis išperka kaltes, o užsitraukęs nešlovę taip ir 
miršta be šlovės. 

„Kol esi gyvas, dar ne viskas prarasta“, — mąstė Roberas 
dArtua, klaidžiodamas toli nuo savo tėvynės nesvetingais ke- 


liais, ieškodamas vis naujų ir didesnių nusikaltimų. 


Ketvirta dalis 


KARO KURSTYTOJAS 


Tremtinys 


Ištisus trejus metus Roberas dArtua it sužeistas žvėris bastėsi 
netoli Prancūzijos Karalystės. 

Visų Europos princų ir karalių giminė, Bretanės kunigaikščio 
sūnėnas, Navaros karaliaus dėdė, Namiūro grafienės brolis, gra- 
fo de Eno ir Taranto princo svainis, Neapolio, Vengrijos karalių 
ir dar daugelio kitų pusbrolis, sulaukęs 45 metų, jis tapo vienišu 
klajūnu, kuriam užveriami vieni paskui kitus visų pilių vartai. 
Pinigų jis turėjo iki valiai, juk buvo paėmęs iš Sienos bankinin- 
kų paskolinių raštų, tačiau niekad nė vienas pažas neužsukdavo 
į tą smuklę, kur jis apsistodavo, niekad nepakviesdavo suteikti 
vietiniam senjorui garbę ir papietauti kartu. Rengdami turny- 
rus, didžiūnai laužė galvas, kaip išsisukti nepakvietus Robero 
dArtua, šito atstumto klastotojo, kurį seniau būtų sodinę į pa- 
čią garbingiausią vietą. Ir miesto valdytojai pagarbiu, bet šaltu 
tonu perduodavo įsakymą: monsinjoras grafas siuzerenas prašo 
pasirinkti kelius, esančius toliau nuo jo valdų, nes monsinjo- 
ras grafas siuzerenas (arba kunigaikštis, arba markgrafas) nie- 


ku gyvu nenorėjo pyktis su Prancūzijos karaliumi ir nejautė nė 

mažiausio sąžinės graužimo, nepriimdamas savo namuose gėdą 
užsitraukusio žmogaus, kuris prarado ir savo herbą, ir vėliavą. 

Roberas, lydimas vienintelio tarno Žilė de Nelio, gana ne- 
tikusio karaliaus valdinio ir išties nusipelniusio kyboti kartuvė- 
se, bet neapsakomai atsidavusio savo šeimininkui, kaip kadaise 
Lormė, traukdavo toliau. Roberas vertino tai ir atsimokėjo kur 
kas brangiau nei pinigai: artima draugystė su didžiu senjoru, 
kurį ištiko nedalia. Kiek vakarų jie praleisdavo žaisdami kau- 
liukais, įsitaisę kokios menkos tavernos kampe! O kai jiems 
knietėdavo pasiausti, jie traukdavo kartu į pirmą pasitaikiusį 
bordelį, o jų Flandrijoje buvo nesuskaičiuojama daugybė, ne- 
trūko ten ir putnių, geismą keliančių paleistuvių. 

Ten Roberas ir sužinodavo visas Prancūzijos naujienas; 
tai, kas ten vyksta, jam papasakodavo pirkliai, grįždami iš 
mugių, ar bordelių laikytojai, kurie ypač mokėdavo prakal- 
binti keliautojus. 

1332 metų vasarą Pilypas VI apvesdino savo sūnų Žaną, 
Normandijos kunigaikštį, su Bohemijos karaliaus dukterimi 
Bona Liuksemburgiete. „Štai kodėl Jonas Liuksemburgieris lie- 
pė savo giminaičiui išvyti mane iš Brabanto, - sumetė Robe- 
ras, — šit kokia kaina apmokėjo jo paslaugas“. Žmonės kalbėjo, 
kad šios iškilmingos jungtuvės vyko Melene, o puota savo praš- 
matnumu pranoko visas, iki šiolei iškeltas. 

Pilypas VI, pasinaudojęs tokiu dideliu princų ir didžiūnų 
sambūriu, įsakė prisiūti prie jo karališkosios mantijos kryžių. 
Kadangi leistis į kryžiaus žygį šįsyk buvo nutarta galutinai, 
Petras Paludietis, Jeruzalės patriarchas, pamokslavo Melene ir 
6 tūkstančiams svečių, iš jų 1800 Vokietijos riterių, pakvies- 
tų į vestuves, spaudė ašaras, kviesdamas visus į kryžiaus žygį. 


O Ruane tą patį darė vyskupas Pjeras Rožė, gavęs dieceziją 

po Araso ir Sanso vyskupų. Buvo nutarta didįjį žygį pradė- 
ti 1334 metų pavasarį. Provanso uostuose — Marselyje ir Eg 
Morte - skubiai statė didžiulę Aortilę. Vyskupas Marinji jau 
plaukė laivu, nes jam buvo pavesta misija — mesti karo iššūkį 
Egipto Sudanui! 

Bohemijos, Navaros, Majorkos, Aragono karaliai, kurie 
gyveno iš Pilypo aukų, kunigaikščiai, grafai ir didieji baronai 
ir dar kai kurie riteriai, sapnuojantys karo nuotykius, pakiliai 
džiūgaudami pasekė Prancūzijos karaliaus pavyzdžiu, tačiau 
smulkesni provincijų dvarininkėliai ėmė iš pamokslininkų 
rankų raudonos gelumbės kryžius su kur kas mažesniu įkarš- 
čiu ir nelabai veržėsi įklimpti į Egipto smėlynus. Anglijos ka- 
ralius tylėjo, tarsi jokių planų dėl žygio į Šventąją žemę nė 
girdėti nebūtų girdėjęs, ir skubiai telkė savo žmones kariauti. 
Senasis popiežius, beje, susipykęs su Paryžiaus universitetu ir 
jo rektoriumi Buridanu dėl palaimingojo regėjimo problemų, 
dėjosi visiškai kurčias. Jis tik abejingai palaimino kryžiaus žygį 
ir nenoriai, bambėdamas sutiko prisiimti dalį žygio išlaidų... 
Užtat prieskonių, smilkalų, šilko, relikvijų pirkliai, ginklų ga- 
mintojai ir laivų statytojai vienas per kitą grūmėsi siūlydami 
savo paslaugas. 

Pilypas VI surinko Regento tarybą ir privertė perus, baronus 
ir vyskupus, jei jam bus lemta žūti užjūrio kraštuose!*, prisiekti, 
kad jie visur klausys jo sūnaus Žano ir be jokių kalbų perduos 
karūną jam. 

„Tai Pilypas jau mažiau įsitikinęs savo teisėtumu, — mąstė 
Roberas dArtua, — jei iš anksto rūpinasi, kad jo sūnų dabar 
pripažintų sosto įpėdiniu...“ 

Pasirėmęs alkūnėmis į stalą prieš nebaigtą gerti alaus bokalą, 


Roberas dArtua nedrįso stalo bendrams, kurie ir atnešė tą žinią, 

prisipažinti, kad jis gerai pažįsta tuos visus ką tik paminėtus 
didžiūnus; jis nedrįso pasakyti, kad varžėsi su Bohemijos kara- 
liumi, kad parūpino mitrą Pjerui Rožė, kad ant kelių šokdino 
būsimą Anglijos karalių ir sėdėjo prie pietų stalo šalia paties 
popiežiaus. Tačiau jis įsiminė viską, nes manė, kad vieną gražią 
dieną tai jam pravers. 

Jį palaikė neapykanta. Neapykanta degins jį tiek metų, 
kiek dar gyvens. Ir nesvarbu, kur jis rasdavo nakčiai priebė- 
gą, ši neapykanta pažadindavo jį su pirmu šviesos spinduliu, 
prasiskverbusiu pro svetimo kambario langinių plyšį. Neapy- 
kanta tarsi druska gardino jo valgį, neapykanta kaip kelrodė 
žvaigždė rodė jam kelią. 

Sakoma, kad stiprios dvasios esą tie žmonės, kurie išdrįsta 
pripažinti savo kaltes. Bet gal dar stipresni tie, kurie niekada jų 
nepripažįsta. Roberas priklausė kaip tik šitų, antrųjų, grupei. 
Jis vertė visas kaltes kitiems, nesvarbu, mirusiems ar gyviems: 
Pilypui Gražiajam, Angeranui, Mao, Pilypui de Valua, Edui 
Burgundui, kancleriui Sent Morui. Ir priešų sąrašas kaskart vis 
ilgėjo, jame jau ir sesuo, Namiūro grafienė, ir svainis, grafas de 
Eno, ir Jonas Liuksemburgietis, ir Brabanto kunigaikštis. 

Briuselyje jis užverbavo advokatą, tokį įrartiną tipą, vardu 
Iuji, ir jo sekretorių Bertelo. Šitų dviejų bylininkų padedamas 
vėl ėmė ręsti savo rūmą. 

Liuvene advokatas Iuji iš kažkur ištraukė vienuolį, nemalo- 
nios išvaizdos ir abejotinos praeities brolį Anri de Sažbraną, ku- 
ris geriau nutuokė apie kerėjimo ir satanizmo apeigas nei apie 
litanijas ir gailestingumo darbus. Ir brolio Anri de Sažbrano tal- 
kinamas, buvęs Prancūzijos peras, prisiminęs Beatrisės dlrson 
pamokas, krikštijo iš vaško nulipdytas figūrėles ir badė jas ada- 


tomis, tardamas Pilypo, Sent Moro ir Marjė de Tri vardus. 

— O šitą pasistenk gerai apdoroti, perverk ją išilgai nuo gal- 
vos iki pat kulnų, nes jos vardas Žana, raišoji Prancūzijos kara- 
lienė. Kokia ji karalienė, ji — tikra velnienė! 

Jis dar gavo neregimo rašalo ir užrašė tam tikrus skaičius ir 
raides; šitie užkeikimai turėjo amžinai užmigdyti tuos, kuriems 
jie buvo skirti. Tiesa, dar reikėjo pergamentą pakišti po lova 
to Žmogaus, kurio nori atsikratyti! Brolis Anri de Sažbranas, 
turėdamas nedidelę sumą pinigų ir didžiausią krūvą pažadų, 
išvyko į Prancūziją apsimetęs vargšu elgetaujančiu vienuoliu; 
po savo abitu jis spaudė užkeikimus, turinčius nugalabyti visus 
popierėliuose paminėtus. 

Savo ruožtu Žilė de Nelis samdė žudikus, vagis iš pašaukimo, 
visus iš kalėjimų pabėgusius, klaikiausiais snukiais smarkuolius, 
pasišovusius padaryti bet kokį nusikaltimą, kad tik nereikėtų 
nuo ryto iki vakaro dirbti. Kai Žilė sutelkė gerai parengtą būrį 
vyrų, Roberas pasiuntė juos į Prancūziją, kad jie ten veiktų per 
didžiuosius žmonių susibūrimus ir šventes. 

— Kai visų akys nukreiptos į turnyro aikštę ar visų ausys 
įsitempusios klauso pamokslininko, kviečiančio į kryžiaus žygį, 
tada nugaros — puikiausias durtuvo taikinys. 

Bastydamasis Roberas sulyso; raukšlės išraižė jo veidą, pyktis, 
deginąs jį nuo ryto ligi vakaro ir neduodąs ramybės net sapnuose, 
suteikė jo veidui savotišką baigtumo įspūdį. Kita vertus, toks nuo- 
tykių kupinas gyvenimas jaunino jo sielą. Jam patiko iki šiol ne- 
matytose šalyse paragauti naujų valgių, taip pat ir naujų moterų. 

Roberas buvo išvarytas iš Lježo visai ne dėl savo senų pik- 
tadarysčių, o dėl to, kad, išsinuomojęs iš tokio pono Aržanto 
namą, tarno Žilė padedamas, netrukus pavertė jį tikra landyne 
su padūkusiomis moteriškaitėmis; keliamas naktimis triukšmas 


trukdė miegoti aplinkiniams. 

Pasitaikydavo ir gerų dienų, pasitaikydavo ir netikusių, kaip 
ta, kai jis sužinojo, kad Kambrė sučiupo brolį Anri de Sažbraną 
su visais jo mirtinų užkeikimų pergamentais, arba kad ir ana, 
kai pas jį atėjo vienas iš samdomų žudikų ir pranešė, kad visi jo 
draugeliai nesugebėjo prasibrauti toliau Reimso ir dabar pūva 
karaliaus Rastinuko kalėjimuose. 

Pagaliau Roberas dar ir susirgo, be to, pačiomis kvai- 
liausiomis aplinkybėmis. Kartą jis tyliai gyveno viename name- 
lyje ant paties kanalo kranto, kur kaip tik vyko valčių varžybos. 
Jis iš smalsumo iškišo galvą pro varžą, kuria buvo užpainiotas 
langas, taip šauniai, kad tik po ilgų pastangų pavyko ją įtraukti 
atgal; vielinės varžos grotelės gerokai nubraižė veido odą. Nu- 
brozdintos vietos supūliavo, ir pakilo temperatūra. Jis, purto- 
mas karštinės ir jausdamasis netoli mirties slenksčio, išsikanki- 
no keturias dienas. 

Pasišlykštėjęs Aamandų kraštu, Roberas patraukė į Ženevą. 
Čia, bastydamasis ežero pakrantėmis, jis sužinojo, kad suėmė jo 
žmoną, grahenę de Bomon, ir visus tris sūnus. Pilypas VI, ker- 
šydamas Roberui, nesusimąstydamas įmetė į kalėjimą tikrą se- 
serį; iš pradžių ji pateko į Nemūro bokštą, o paskiau - į Gajaro 
pilį. Į Margaritos kalėjimą! Iš tiesų Burgundija kuo puikiausiai 
atsirevanšavo. 

Prisidengęs svetimu vardu, kukliais miestelėno drabužiais 
Roberas sėkmingai pasiekė Avinjoną. Čia jis praleido dvi savai- 
tes ir visomis išgalėmis pynė intrigas, mėgindamas apginti savo 
reikalus. Krikščionybės sostinė skendėjo prabangoje ir klim- 
po vis į gilesnį paleistuvybės liūną. Tik garbėtroška, tuštybė, 
ydos tarpo ne po turnyro šarvais, o po prelatų sutanomis; Čia 
galybę ženklino ne sidabriniai brizgilai ar povo plunksnomis 


puošti šalmai, o mitros, inkrustuotos brangakmeniais, auksinės 

monstrancijos, kur kas sunkesnės už karaliaus taurę. Čia savo 
priešiškumą rodė ne kaudamiesi, čia neapykanta sklandė po 
zakristiją. Net klausykloje negalėjai jaustis saugus; šito krašto 
moterys buvo kur kas neištikimesnės, piktesnės ir labiau parsi- 
duodančios nei bet kur kitur, nes į kilmingųjų luomą jos galėjo 
patekti tik darydamos nuodėmes. 

Vis dėlto nė vienas nepanoro susikompromituoti pra- 
sidėdamas su buvusiu Prancūzijos peru. Visi apsimetė jo beveik 
nepažįstą. Net visame šitame purve Roberas atrodė it raupsuo- 
tasis; jo priešų sąrašas dar pailgėjo. 

Šiaip ar taip, mažumą paguodos jam teikė žmonės, kurie 
kalbėjo, kad jo kuzeno Valua reikalai einasi ne taip gerai, kaip 
galima buvo manyti. Bažnyčia stengėsi sutrukdyti kryžiaus 
žygį. Kas ištiks Vakarų Europą, paliktą imperatoriaus ir Angli- 
jos karaliaus valiai, kai Pilypas VI ir jo sąjungininkai išplauks 
į užjūrio kraštus? O jeigu dar šitie valdovai ims ir susivienys... 
Didįjį žygį atidėjo dvejiems metams. 1334 metų pavasaris bai- 
gėsi, tačiau niekas nebuvo parengta žygiui. Dabar sklido kalbos 
apie 1336 metus. 

Pilypas VI, pats pirmininkavęs Paryžiaus dvasininkų išplės- 
tiniam posėdžiui, kuris vyko ant Sent Ženevjevos kalno, gra- 
sino išleisti dekretą prieš senąjį devyniasdešimtmetį popiežių 
ir apkaltinti jį erezija, jei šis neatsisakys savo teologinių tezių. 
Tiesa, manyta, kad Jono XXII mirtis jau neišvengiamai artėja, 
tačiau tokios mintys išsipildė tik po 18 metų! 

„Likti gyvam, — tikino save Roberas, — šit kas svarbiausia; 
išgyventi ir sulaukti valandos, kai laimėsiu aš“. 

Kai kurie jo priešai jau paliko šį pasaulį, ir tai jam teikė 
vilties. Praėjusių metų gale mirė iždininkas Foržė; mirė ir kan- 


cleris Gijomas de Sent Moras. Sunkiai susirgo Prancūzijos sosto 

įpėdinis, Normandijos kunigaikštis Žanas; iš nuogirdų jis suži- 
nojo, kad ir paties Pilypo VI sveikata prasta. O gal Robero kerai 
nebuvo visai bergždžias užsiėmimas. 

Į Flandriją Roberas grįžo vienuolyno patarnautojo dra- 
bužiais. Ką ir kalbėti, keistas vienuolis išėjo iš šito milžino; jo 
gobtuvas kyšojo gerokai virš minios, jis žygiavo karišku žingsniu 
per abatijas, prašydamas prieglobsčio, kuris privalomas Vieš- 
paties tarnams; savo prašymą ištardavo tokiu pat tonu, kokiu 
seniau reikalaudavo, kad ginklanešys paduotų ietį! 

Briugės vienuolyno valgomajame sėdėdamas ilgo, riebaluoto 
stalo gale priešais putros dubenėlį ir dėdamasis besimeldžiąs, 
nors mokėjo tik po kelis žodžius kiekvienos maldos, Roberas 
klausėsi brolio skaitovo, įsitaisiusio iškaltoje per sienos vidurį 
nišoje, kuris skaitė šventųjų gyvenimą. Vienuolyno skliautai 
priėmė monotonišką jo balsą ir siuntė jį žemyn ant sėdinčiųjų 
užstalėje. Roberas pamanė: „O kodėl taip ir nebaigti? Ramy- 
bė, visiška vienuolyno ramybė, išsilaisvinimas iš visų rūpesčių, 
išsižadėjimas pasaulio tuštybės, stogas virš galvos, valandomis 
sutvarkytas gyvenimas, klajonių galas...“ 

Net labiausiai nenustygstantis vietoje, didžiausias gar- 
bėtroška ir žiaurus žmogus kartais pajunta begalinį norą viską 
mesti ir atsiduoti ramybei, neveiklumui. Kam tos kovos, tos 
bergždžios pastangos, jei vis tiek žmogus virsta kapo dulkė- 
mis? Roberas manė taip, kaip ir prieš penkerius metus, kai 
svajojo su savo žmona ir sūnumis pasitraukti į šalies gilumą ir 
gyventi ramų žemvaldžio senjoro gyvenimą. Bet tokios min- 
tys ilgai trukti negali. Jos visuomet pasipainiodavo per vėlai, 
t. y. tą pačią minutę, kai bręsdavo kažkoks naujas nuotykis, 
galintis išmesti jį ten, kur laukia tikrasis pašaukimas, veiks- 


mas ir kova. 

Po dviejų dienų Gente Roberas dArtua sutiko Žakobą Van 
Arteveldę. 

Jis buvo mažne to paties amžiaus kaip ir Roberas — ėjo 
penkta dešimtis. Kvadratinis veidas, atsikišęs pilvas ir tvirtai 
suręstos strėnos; jis buvo ėdrūnas ir girtuoklis, tačiau niekada 
nepamesdavo proto. Jaunystėje Žakobas priklausė Karolio de 
Valua Rodo salos svitai ir kartu daug keliavo; Europą pažinojo 
kaip penkis savo pirštus. Šitas aludaris, gelumbės pirklys antrą 
kartą vedė kilmingą moterį. 

Išdidus, griežtas ir pramanus vyriškis netrukus įgijo di- 
delį autoritetą pirmiausia savo gimtajame Gento mieste ir 
jį visiškai užvaldė, o vėliau įsigalėjo ir tarp pagrindinių Ha- 
mandų bendruomenės narių. Vilnos vėlikai, gelumbininkai, 
aludariai, kurie buvo sukaupę visą Flandrijos turtą, norėdami 
pagraudenti kurį nors Prancūzijos grafą ar net patį karalių, 
kreipdavosi į Žakobą Van Arteveldę, kad šis perduotų jų no- 
rus ar priekaištus savo stipriu ir skambiu balsu. Jis neturėjo 
jokio titulo; jį vadino mesiru Van Artevelde ir visi lenkė gal- 
vas. Priešų jam netrūko; jis nė iš vietos nepajudėdavo be savo 
60 ginkluotų tarnų, kurie lūkuriuodavo prie vartų namo, kur 
jis būdavo pakviestas pietų. 

Arteveldė ir Roberas dArtua vienas kitą įvertino ir iš pirmo 
žvilgsnio suprato, kad jie tos pačios padermės žmonės, abu drą- 
sūs, sumanūs, sveiko proto ir kupini aistros valdyti. 

Tai, kad Roberas tremtinys, nė kiek nevaržė Arteveldės; 
priešingai, susitikimas su buvusiu garsiu senjoru, karaliaus 
svainiu, kadaise galingiausiu karalystės žmogumi, o dabar labai 
nekenčiamu Prancūzijoje, galėjo šiam gentiečiui atnešti sėkmę. 
O Roberui šis garbėtroška miestelėnas daugybę kartų buvo ver- 


tingesnis nei tie dvarininkėliai, kurie prieš jį užtrenkdavo savo 

pilių vartus. Arteveldė jautė priešiškumą Flandrijos grafui, ki- 
taip sakant, Prancūzijai; savo bendrapiliečiams jis darė didžiulę 
įtaką, ir tai buvo svarbiausia. 

— Mes nemėgstame Luji de Nevero; jis mūsų grafu tapo tik 
todėl, kad prie Kaselio kalno karalius išžudė mūsų karius. 

— Ir aš ten buvau, - prisipažino Roberas. 

— Grafas čia pasirodo tik tada, kai nori pasirankioti mūsų 
pinigų, kad vėliau išmėtytų juos Paryžiuje; jis nesupranta, ko 
mes iš jo norime, ir net nenori suprasti. Jis gyvena ne savo galva 
ir tesugeba perduoti mums niekam tikusius Prancūzijos kara- 
liaus ordonansus. Šit ką tik įsakė išvaryti Anglijos pirklius, o 
mums jie netrukdo. Be to, mums nerūpi karaliaus Rastinuko ir 
jo kuzeno, Anglijos karaliaus, vaidai dėl kryžiaus žygio ar Škoti- 
jos sosto!'? Dabar Anglija atsikeršydama grasina netiekti vilnos. 
Jei taip atsitiktų, mūsų vilnos vėlikai, audėjai ir čia, ir visoje 
Flandrijoje galės tik sudaužyti savo įrangą ir uždaryti krautu- 
ves. Bet tą pat dieną, monsinjore, jie išsitrauks savo peilius... ir 
mūsų pusėn stos ir Eno, ir Brabantas, ir Olandija, ir Zelandija, 
nes šiuos kraštus su Prancūzija sieja tik jų princų ir princesių 
vedybiniai ryšiai, o ne jų liaudies širdys, ne jos skrandžiai; ilgai 
liaudies valdyti neįmanoma, jei ji marinama badu. 

Roberas labai įdėmiai klausė Arteveldės. Pagaliau jis sutiko 
žmogų, kuris kalba aiškiai, kuris žino, ko nori, ir, regis, remiasi 
tikra jėga. 

— Tai kodėl, jei maištas neišvengiamas, — nesuprato Robe- 
ras, — kodėl jums atvirai neperėjus į Anglijos karaliaus pusę? 
Kodėl nepasiderėjus su Vokietijos imperatoriumi — jis juk kru- 
vinas popiežiaus priešas, taigi ir Prancūzijos priešas, nes Pran- 
cūzija laiko popiežių savo rankose? Jūsų kariai narsūs, tačiau jie 


priversti tenkintis menkais susidūrimais, nes trūksta raitininkų. 

Pastiprinkite savo kariauną būriu anglų riterių, būriu vokiečių 
riterių ir drąsiai traukite Artua Grafystės keliais į Prancūziją. O 
ten, prisiekiu, surasiu jums daugiau žmonių... 

Jis jau regėjo sąjungą, matė ir save, šuoliuojantį ant žirgo 
kariuomenės priešakyje. 

— Žinote, monsinjore, aš ir pats apie tai dažnai galvodavau, — 
atsakė Arteveldė. — Jei mūsų miestelėnai būtų pasirengę, galė- 
tume pradėti derybas ne tik su Anglijos karaliumi, bet ir su Ba- 
varijos imperatoriumi Liudviku, žmonės nekenčia grafo Luji, 
tačiau, kai kalbama apie teisingumą, vis tiek kreipiasi į Pran- 
cūzijos karalių, vildamiesi rasti teisybę. Jie juk prisiekė Pran- 
cūzijos karaliui. Net kai jie pakelia prieš jį ginklą, jis vis tiek jų 
valdovas. Be to, reikia pripažinti, kad tai buvo tikrai sumanus 
Prancūzijos manevras — jėga ištraukti mūsų pasižadėjimą sumo- 
kėti 2 milijonus Aorinų popiežiui tuo atveju, jei miestai sukiltų 
prieš savo siuzereną, 0 tos sumos nesumokėjus grasina atskirti 
nuo Bažnyčios. Šeimos bijo netekti dvasininkų ir pamaldų. 

— Kitaip sakant, privertė popiežių jums pagrasinti, jog 
būsite atskirti nuo Bažnyčios arba nuskurdinti, kad tik jūsų 
bendruomenė per visą kryžiaus žygį sėdėtų kuo tyliausiai. Bet 
kas galės priversti jus mokėti, kai Prancūzijos kariuomenė 
įklimps Egipte? 

— Jūs pats žinote, kokie tie paprasti žmogeliai, — atsiduso 
Arteveldė. — Jie suvokia savo jėgą tik tada, kai laikas ją panau- 
doti būna seniai praėjęs. 

Roberas vienu mauku ištuštino didžiulį alaus bokalą; ne, jis 
tikrai pamėgo šį gėrimą. Valandėlę sėdėjo įbedęs akis į raižy- 
to medžio lubas. Žakobo Van Arteveldės namai buvo gražūs ir 
jaukūs: visur gerai nublizgintas varis, alavas, prietemoje švietė 
ąžuolo baldai. 

— Tai vis ištikimų Prancūzijos karaliui valdinių jausmai, jie 
trukdo jums sudaryti sąjungas ir imti į rankas ginklus? 

— Kaip tik tai, — patvirtino Arteveldė. 

Roberas turėjo itin gyvą vaizduotę. Štai jau pusketvirti me- 
tai, kai jis apgaudinėja savo troškulį keršyti smulkiais dalykais — 
kerais, raganavimu, samdomais žudikais, tačiau numatytų aukų 
taip ir nėra. Staiga jo galvoje sužibo viltis, verta jo svajonių, 
pagaliau jo godos įgijo didžiulių užmojų. 

— Ojei Anglijos karalius taptų Prancūzijos karaliumi? — pa- 
klausė jis. 

Arteveldė metė į Roberą nepariklų žvilgsnį, tarsi būtų pras- 
tai jį išgirdęs. 

— Jūs teisingai išgirdote, mesire: jei Anglijos karalius būtų 
ir Prancūzijos karalius? Jei jis išreikalautų karūną, jei atgautų 
savo teises ir įrodytų, kad Prancūzijos Karalystė — jo karalystė, 
ir taptų jūsų teisėtu siuzerenu. 

— Monsinjore, tai tik tuščios svajonės! 

— Svajonės? — šūktelėjo Roberas. — Tačiau tas kivirčas niekada 
ir nebuvo išspręstas, byla dar nepralaimėta! Kai mano kuzenas 
Valua buvo pasodintas į sostą... teisingiau, kai aš pats jį ten pa- 
sodinau, ir matote, kaip jis už tai man atsidėkojo!.. Anglijos pa- 
siuntiniai atvyko į Prancūziją atkovoti karalienės Izabelės ir jos 
sūnaus Eduardo teisių. Šitai įvyko ne taip seniai, dar nepraėjo ir 
septyneri metai. Jų niekas neišklausė, nes nenorėjo išklausyti, ir 
aš pats palydėjau juos į laivą. Jūs vadinate Pilypą rastinuku, tai 
ką jums reiškia surasti kitą! O ką pasakysite, jei šio reikalo im- 
simės nedelsdami ir, atėję pas jūsų vilnos vėlikus, audėjus, jūsų 
pirklius, bendruomenes, pasakysime: „Jūsų grafas valdo jus ne 
pagal įstatymus; savo ištikimybę jis privalėjo prisiekti ne Pran- 


cūzijos karaliui. Jūsų siuzerenas ne Paryžiuje, jis — Londone!“ 
ų ryŽiūjė, J 

Tegul tai ir svajonė, bet kaip ji pakerėjo Žakobą Van Ar- 
teveldę! Vilna, kuri atkeliauja jūra iš šiaurės vakarų, gelumbė, 
ploniausias šilkas ar audiniai, kurie iškeliauja tuo pačiu keliu, 
prekyba uostuose — viskas vertė Flandriją kreipti savo žvilgsnius 
į Anglijos Karalystę. O iš Paryžiaus nėra ko laukti, nebent mo- 
kesčių rinkėjų. 

— Jūs, monsinjore, esate įsitikinęs, kad atsiras bent vienas 
sveikai mąstantis žmogus pasaulyje, kuris patikės tuo, ką čia 
pasakėte, ir sutiks su tokiu sumanymu? 

— Mesire, tik vieno užtenka, kad patikėtų, tik vieno: paties 
Anglijos karaliaus. 

Po kelių dienų iš Antverpeno su gelumbės pirklio do- 
kumentais, lydimas Žilė de Nelio, kuris dėl didesnio įti- 
kinamumo po pažastimi tempė keletą uolekčių audeklo, mon- 


sinjoras Roberas dArtua išplaukė į Londoną. 


II 
Vestminsterio menė 


Soste sėdėjo karalius su karūna ant galvos, laikydamas skeptrą 
rankoje, apsuptas savo perų... Vėl prelatai, grafai ir baronai sto- 
vėjo išsirikiavę vienoje ir kitoje sosto pusėje, o klerkai, mokyti 
vyrai, juristai, patarėjai ir dignitoriai susispietę grūdosi aplinkui. 

Tačiau karališkąją mantiją puošė ne Prancūzijos lelijos, o 
Plantagenetų liūtai. Ir tai nebuvo Sitė rūmai aidžiais skliautais, 
po kuriais skambėjo minios balsų aidas, o įstabi milžiniško- 


mis ažūrinėmis arkomis ąžuolinė salė, vadinama Vestminsterio 

mene. Šioje plačiomis kvadratinėmis plytelėmis klotoje menėje 
susirinko 600 Anglijos riterių, atvykusių iš visų grafysčių, čia 
buvo ir eskvairai, miestų šerifai, kitaip sakant, čia susirinko vi- 
sas Anglijos Parlamentas. 

Tačiau jis buvo sušauktas tik tam, kad išklausytų, ką kalba 
vienas prancūzas. 

Apsisiautęs ryškiai raudona mantija, menės gilumoje, 
akmeninių laiptų vidury, stovėjo grafas Roberas dArtua, tarsi 
apgaubtas auksine aureole šviesos, krentančios pro milžinišką 
vitražą už jo nugaros, ir kalbėjo kreipdamasis į Didžiosios Bri- 
tanijos liaudies atstovus. 

Per tuos dvejus metus, kai Roberas paliko Flandriją, likimo 
ratas apsisuko gerą ketvirtį karto. Pirmiausia mirė popiežius. 
1334 metų gale mažytis, sudžiūvęs ir visiškai išsekęs senukas, 
sugebėjęs per savo ilgo popiežiavimo metus aprūpinti Bažnyčią 
stipriais valdytojais ir finansine gerove, dabar, gulėdamas savo 
žaliajame didžiųjų Avinjono rūmų miegamajame ir vaduoda- 
masis mirtimi, buvo priverstas viešai atsisakyti tų teiginių, ku- 
riuos taip karštai gynė visą gyvenimą. Paryžiaus universitetas 
jam vis grasino atsiskirsiąs, ir jis, norėdamas šito išvengti, atsi- 
sakė savo raštų, pamokslų ir enciklikų, atsisakė dar ir paklus- 
damas įsakams Prancūzijos dvaro, kurio labui jis sutvarkė tiek 
abejotinų reikalų ir saugojo tiek paslapčių. Metras Buridanas“? 
diktavo, o jis surašė tai, ką dera laikyti dogma: pragaras yra ir 
ten pilna nusidėjėlių, kuriuos čirškina velniai, ir visa tai tam, 
kad šio pasaulio valdovams būtų lengviau išnaudoti savo val- 
dinius. Rojaus vartai, tarytum svetingų užeigos namų durys, 
atviri ištikimiems sosto riteriams, įnirtingai kapojusiems prie- 
šus savo karaliaus garbei, nuolankiems prelatams, laiminusiems 
kryžiaus žygius, kitaip, be rojaus, šitiems teisuoliams reikėtų 


laukti Paskutinio teismo, kad išvystų dieviškąjį regėjimą. 

Ar Jonas XXII buvo sveiko proto ir visos sąmonės, kai pa- 
sirašė jėga išplėštą atsižadėjimą? Kitą dieną jis mirė. Ant Sent 
Ženevjevos kalno atsirado gana nemažai piktaliežuvių mokslo 
vyrų, netrukusių pasityčioti: 

— Dabar jis turės progos pats savo kailiu įsitikinti, ar yra 
pragaras! 

Vėl susirinko konklava, ir prasidėjo tokia painiava, tokios in- 
trigos, kad šitie popiežiaus rinkimai grėsė užtrukti dar ilgiau nei 
pirmieji. Kardinolus spaudė visi pasaulio galingieji - Prancūzija, 
Anglija, imperatorius, karštuolis Bohemijos karalius, mokytasis 
Neapolio karalius, Majorkos, Aragono karaliai, Romos diduo- 
menė ir Milano Viskončiai, be to, ir Italijos respublikos. 

Norėdami laimėti laiko, bet nenorėdami kelti jokios kitos 
kandidatūros, tik savo, tie, kurie jau kartą buvo uždaryti, sam- 
protavo: „Balsuosiu už tą, kuris neturi jokios galimybės būti 
išrinktas “. 

Dieviškas įkvėpimas kartais iškrečia kuo keisčiausių pokštų! 
Kardinolai taip draugiškai sutarė i2 perto*, kas turi mažiausiai 
galimybių ir nieku gyvu mega// tapti popiežiumi, kad visų biule- 
teniuose rado įrašytą vieną ir tą patį vardą: Žakas Furnjė, „bal- 
tasis kardinolas“, nes jis vis dar dėvėjo Cistersų ordino sutaną. 
Kai paaiškėjo rinkimų baigtis, apstulbo ne tik kardinolai, ne tik 
liaudis, bet ir pats išrinktasis. Ir pirmi naujo popiežiaus žodžiai, 
skirti kolegoms, buvo tie, kad jie išsirinko asilą. 

Pernelyg kukliai pasakyta. 

Benediktas XII, išrinktas tiktai per klaidą, netrukus pasirodė 
esąs popiežius taikdarys. Visų pirma jis pabandė sustabdyti ko- 


vas, tvindančias visą Italiją krauju, ir atkurti, jei tai įmanoma, 


* In petto - slapta (it.). 

santarvę tarp Šventojo Sosto ir Romos Imperijos. O tai buvo 
galima. Liudvikas Bavaras labai palankiai atsiliepė į Avinjono 
avansus, ir reikalai jau turėjo pakrypti į gerąją pusę, tik šit bai- 
sus pyktis apėmė Pilypą de Valua. Ką?! Prasideda tokios svarbios 
derybos, o jį, pirmąjį Krikščionybės monarchą, palieka nuoša- 
lėje ir įtaką Šventajam Sostui ims daryti kažkas kitas, ne jis? Ar 
brangiausias jo giminaitis, Bohemijos karalius, jau atsisakė savo 
riteriškų planų sutaikyti Italiją? 

Pilypas VI įsakė Benediktui XII atšaukti savo pasiuntinius, 
sustabdyti derybas, grasindamas atimti iš kardinolų, gyvenan- 
čių Prancūzijoje, visus jų turtus. 

Paskui, 1336 metų pradžioje, Pilypas VI, lydimas to paties 
brangaus Bohemijos karaliaus, dar Navaros karaliaus ir tokio 
gausaus baronų bei riterių eskorto, kurį veikiau galėtum pava- 
dinti armija, išvyko į Avinjoną švęsti Velykų. Ten jis pasimatė 
su Neapolio ir Aragono karaliais. Taip naujajam popiežiui buvo 
primintos jo pareigos ir leista suprasti, ko iš jo laukiama. 

Beje, Benediktas XII savo ruožtu sugebėjo parodyti, kad jis 
ne toks asilas, kaip pats tvirtino, ir kad karaliui, besiveržiančiam 
į kryžiaus žygį, derėtų elgtis su popiežiumi draugiškai. 

Didįjį penktadienį Benediktas užlipo į katedrą sakyti pa- 
mokslo apie mūsų Viešpaties Jėzaus Kristaus kentėjimus ir 
palaiminti kryžiaus žygį. O ką jis galėjo padaryti, kai aplink 
Avinjoną įsirengė stovyklą keturi karaliai kryžininkai ir du tūks- 
tančiai ietininkų? Tačiau Atvelykio sekmadienį Pilypas VI, išvy- 
kęs į Provanso pakrantes apžiūrėti savo didžiosios Aorilės, labai 
nustebo gavęs gražia lotynų kalba parašytą laišką, atleidžiantį jį 
nuo visų pažadų ir priesaikų. Kadangi krikščionių tautos nepa- 
liauja kariavusios tarpusavy, šventasis tėvas nenori, kad geriausi 


Bažnyčios gynėjai vyktų į netikėlių žemes. 

Taip Valua kryžininkai baigė savo žygį Marselyje. Be 
reikalo, pasirodo, karalius riteris nugalėjo popiežių; buvęs 
vienuolis cistersietis bent dukart jį pranoko. Laiminanti jo 
ranka labai lengvai galėjo tapti ekskomunikuojančia ranka. 
Baisu net įsivaizduoti kryžiaus žygį, iš pat pradžių atskirtą 
nuo Bažnyčios! 

— Sūnau mano, sutvarkykite savo nesutarimus su Anglija, 
nesusipratimus su Flandrija, o man pačiam leiskite susikalbėti 
su imperatoriumi; įrodykite, kad mūsų kraštuose įsigalėjo ge- 
ranoriška, tvirta ir ilgalaikė taika, ir jūs galėsite tuomet vykti 
atvesti į tiesos kelią netikėlių, kuriems pavyzdžiu pats ir būsite. 

Tiek to! Jeigu pats popiežius jį taip verčia, Pilypas sutvarkys 
tuos nesutarimus. Ir pirmiausia su Anglija... primins jaunajam 
Eduardui jo, vasalo, pareigas įsakydamas kuo skubiau atiduoti 
tą išdaviką Roberą dArtua, kurį priglobė anglai. Pseudodidžios 
sielos, pasijutusios įžeistos, ryžtasi šitokiam labiausiai apgailėti- 
nam revanšui. 

Kai Gienės senešalo gabentas įsakymas dėl nusikaltėlio iš- 
davimo pasiekė Londoną, Roberas jau buvo spėjęs įsitvirtinti 
Anglijos karaliaus dvare. Jo jėga, elgesys, šnekumas pritraukė 
nemaža draugų; senasis Nusuktsprandis negalėjo juo atsigėrė- 
ti. Jaunajam karaliui labai trūko patyrusio žmogaus, kuris pui- 
kiai išmanytų visus Prancūzijos reikalus. O kas geriau už grafą 
dArtua galėjo juos tvarkyti? Ir kaip tik dėl to jis galėjo būti 
naudingas; jo bėdos kėlė nemenką užuojautą. 

— Valdove, mano kuzene, - kalbėjo jis Eduardui III, - jei jūs 
manote, kad mano buvimas jūsų karalystėje gali sukelti jums 
pavojų ar kaip kitaip pakenkti, atiduokite mane į Pilypo, to 
taip nevykusiai rasto karaliaus, nagus. Aš neprikaišiosiu jums, 


taip svetingai mane priėmusiam; keiksiu tik save, kad nepaisiau 

jokių teisių ir į sostą pasodinau tą niekdarį, užuot padaręs kara- 
liumi jus, bet aš jūsų tuomet beveik nepažinojau. 

Tai buvo išsakyta prie širdies pridėjus išskėstą plaštaką ir 
kuo žemiausiai nusilenkus. Eduardas III ramiai atsakė: 

— Mielas mano kuzene, jūs esate mano svečias, jūsų pata- 
rimus aš tikrai vertinu. Išduodamas jus Prancūzijos karaliui, 
tapčiau ne tik savo garbės, bet ir savo interesų priešu. Be to, jus 
priėmė Anglijos Karalystė, o ne Gienės Kunigaikštystė... Pran- 
cūzijos siuzerenitetas čia negalioja. 

Taigi į Pilypo VI prašymą nebuvo atsakyta. 

Roberas nuosekliai, kasdien galėjo dirbti įrikinėtojo darbą. 
Jis pamažu varvino gundymo nuodus į Eduardo ir jo patarėjų 
ausis. Įeidamas į kambarį, kur būdavo karalius, jis sakydavo: 

— Sveikinu tikrąjį Prancūzijos karalių... 

Jis nepraleisdavo nė menkiausios progos ir įrodinėdavo, 
kad Salijų teisynas tėra aplinkybių pramanas ir Eduardo teisės į 
Hiugo Kapeto karūną negali būti labiau pagrįstos. 

Kai atėjo antras reikalavimas išduoti Roberą, Eduardas at- 
sakė į tai leisdamas tremtiniui naudotis trimis pilimis ir skirda- 
mas 1200 markių jam išlaikyti. 

Beje, kaip tik tomis dienomis Eduardas stengėsi atsidėkoti 
tiems, kurie jam ištikimai tarnavo: savo draugui Viljamui Mon- 
tegiu suteikė Solsberio grafo titulą, be to, nepamiršo ir jaunųjų 
lordų, kurie jam ištiesė pagalbos ranką Notingemo reikale; vie- 
niems jis skyrė titulus, kitiems — rentas. 

Trečią kartą Pilypas VI pasiuntė vyriausiąjį arbaletininkų 
vadą pas Gienės senešalą, kad šis persakytų Anglijos karaliui 
reikalavimą atiduoti Roberą dArtua, mirtiną Prancūzijos Ka- 
ralystės priešą, kitaip po penkiolikos dienų kunigaikštystė bus 


sekvestruota. 

— Šito aš ir laukiau! — šūktelėjo Roberas. — Tas vėpla Pily- 
pas nieko kita negali sugalvoti, tik kartoja tai, ką aš buvau su- 
rmąstęs, brangusis valdove Eduardai, prieš jūsų tėvą; pirmiausia 
duoti įsakymą, prieštaraujantį įstatymams, o paskui už tokio 
įsakymo nevykdymą sekvestruoti: sekvestravimas visada reiškia 
pažeminimą ar net karą. Tik šiandien Anglija turi karalių, kuris 
iš tikrųjų valdo, o Prancūzija neteko Robero dArtua. 

Tačiau garsiai jis nepridūrė: „Iąsyk Prancūzijoje taip pat 
buvo tremtinys, kuris ten vaidino lygiai tokį pat vaidmenį kaip 
aš čia; tas žmogus buvo Mortimeris!“ 

Robero lūkesčiai išsipildė su kaupu - jis tapo tų jo taip gei- 
džiamų vaidų priežastimi; jo asmenybė vėl įgijo ypatingą svar- 
bą. Trokšdamas tų vaidų, jis pasiūlė savo planą: Anglijos kara- 
lius turi reikalauti Prancūzijos karūnos. 

Štai kodėl tą 1337 metų rugsėjo dieną, atsukęs nugarą į 
didžiulį vitražą, vis pavasnodamas plačiausiomis rankovėmis 
ir tuo panėšėdamas į audros paukštį, Roberas dArtua kara- 
liaus prašymu kreipėsi į britų Parlamentą. Per 30 bylinėjimosi 
metų jis taip išsimiklino, kad kalbėjo be jokio dokumento ar 
popierėlio. 

Tiems delegatams, kurie ne itin gerai suprato prancūzų kal- 
bą, kaimynai kai kurias vietas išvertė. 

Grafas dArtua kalbėjo ir kalbėjo, menėje įsivyravo mirtina 
tyla, tik kartkartėmis ją sutrikdydavo garsesnis šnabždesys, kai 
sėdinčiųjų smegenis pasiekdavo koks naujas atskleistas faktas. 
Kokie stulbinami dalykai! Gyvena dvi tautos, jas teskiria siau- 
rutė vandens rankovė; karališkieji abiejų dvarų princai tuokia- 
si vieni su kitais, čia gyvenantys baronai valdo žemes anapus, 
pirkliai netrrukdomi važinėja iš vienos šalies į kitą... ir nieko 


nežino, kas dedasi pas kaimyną! 

Vadinasi, reikalavimas „Prancūzija negali būti atiduota mo- 
teriai, nė per moterį perduota valdyti“ visai nepaimtas iš se- 
nosios papročių teisės dokumentų; tai tik to seno niektauzos 
konetablio prasimanymas, kai prieš dvidešimt metų prireikė 
nutarti, kas paveldės sostą po nužudyto karaliaus. Taip, Liud- 
vikas X, Vaidingasis, buvo nužudytas. Roberas paskelbė ne tik 
šitai, bet ir žudikės vardą. 

— Aš ją puikiai pažinojau, tai mano tetulė, ji pagrobė man 
priklausantį palikimą! 

Tokias istorijas apie Prancūzijos princų nusikaltimus, apie 
Kapetingų padermės dvaro skandalus vykusiai porino Roberas, 
ir Anglijos Parlamento nariai virpėjo iš pasipiktinimo ir baimės, 
tartum anie siaubingi nusikaltimai, padaryti jų žemėje ir jų pa- 
čių princų, būtų buvę vieni niekai. 

Roberas toliau demonstravo savo iškalbos meną ir gynė tuos 
teiginius, visiškai priešingus tiems, kadaise taip įkvėptai gin- 
tiems Pilypo de Valua naudai; abu kartus jis tai darė su tokiu 
pat karštu įsitikinimu. 

Taigi po Karolio IV, paskutinio Pilypo Gražiojo sūnaus, 
mirties, net turint galvoje Prancūzijos baronų nenorą matyti 
soste moterį, Prancūzijos karūna, apeidama karalienę Izabelę, 
turėtų tekti vieninteliam tiesioginiam vyriškosios lyties Kape- 
tingų dinastijos paveldėtojui... 

Purpurinė neaprėpiamo dydžio mantija švystelėjo pusračiu 
prieš pakerėtų anglų akis: Roberas pasisuko į karalių. Staiga jis 
suklupo bilstelėdamas keliu į pakopos akmenį. 

— ...turėtų grįžti jums, kilmingasis valdove Eduardai, Ang- 
lijos karaliau, kuriame aš matau ir sveikinu tikrąjį Prancūzi- 
jos karalių! 

Anglai nebuvo patyrę tokio neapsakomo jaudulio nuo 


pat jungtuvių Jorke. Juk jiems paskelbta, kad jų valdovas gali 

reikalauti karalystės, dvigubai didesnės už Angliją ir trigubai 
už ją turtingesnės! Tarsi dėl to būtų padidėję kiekvieno turtai 
ir orumas. 

Roberas žinojo, kad minios entuziazmą reikia pakurstyti ir 
neduoti jam užgesti! Jis jau vėl stovėjo visu ūgiu ir kalbėjo pri- 
mindamas menėje sėdintiesiems, kad tuo metu, kai buvo ginči- 
jamasi, kas užims Karolio IV vietą, karalius Eduardas pasiuntė 
į Prancūziją ginti savo teisių būrį žymių ir didžiai gerbiamų 
vyskupų ir kad monsinjoras Adamas Orletonas galėtų tai pa- 
tvirtinti, jei tik dabar nebūtų Avinjone tuo pačiu reikalu, prašy- 
damas popiežiaus paramos. 

Ar galima taip tylomis nepaminėti jo paties, Robero, vaid- 
mens įvedant Pilypą de Valua į sostą? Per visą gyvenimą niekas 
šitam milžinui taip ištikimai netarnavo, kaip dirbtinis nuošir- 
dumas. Tądien jis vėl griebėsi jo. 

Kas atsisakė išklausyti mokyčiausius anglų vyrus? Kas at- 
stūmė jų reikalavimus? Kas jiems trukdė pareikšti argumentus 
Prancūzijos baronams? Roberas abiem galingais kumščiais 
trinktelėjo sau į krūtinę: 

— Aš, mano kilmingieji lordai ir eskvairai, aš, kuris štai da- 
bar čia stoviu, maniau, kad veikiu gerovės ir taikos labui, aš 
išrinkau neteisųjį, užuot rinkęs teisųjį, ir iki šiol dar neišpirkau 
tos kaltės, net kęsdamas visas man skirtas nelaimes. 

Jo balsas, atsimušęs į skliautus, nuvilnijo iki tolimiausių 
menės kampelių. 

Ar galima buvo įtikinamiau argumentuoti savo kalbą? Ro- 
beras save kaltino, kad padėjo išrinkti Pilypą IV karaliumi, 
pažeidžiant visas teises; jis išpažino savo kaltes, bet tučtuojau 
sugebėjo ir pasiteisinti. Prieš tapdamas karaliumi, Pilypas de 
Valua jam pažadėjo, kad visi dalykai bus taikiai sutvarkyti ir įsi- 
galės tvirta taika, nes Anglijos karaliui atiduos valdyti Gienę, o 

Flandrijoje bus išsaugotos visos laisvės, leidžiančios klestėti pre- 
kybai, o jis pats, Artua grafas, atgaus visas teises į grafystę. Taigi 
Roberas taip veikė tik norėdamas visus sutaikyti ir linkėdamas 
gerovės. Tačiau netrukus jis įsitikino, jog remtis galima tik įsta- 
tymais, o ne melagingais žmonių pažadais, nes viskas baigėsi 
tuo, kad tikrasis Artua paveldėtojas virto tremtiniu, Flandrija 
badauja, o Gienei grasinama sekvestravimu! 

Jei prireiks kariauti, tas karas neturi vykti dėl kokių tuščių 
garbės kivirčų, dėl žemės valdų, senjorijų ar vasalinės priklau- 
somybės terminų apibrėžimo; tai turėtų būti karas dėl tikro, 
didžio ir vienintelio reikalo — Prancūzijos karūnos. Tą dieną, 
kai Anglijos karalius užsidės ją ant galvos, išnyks visos nesantai- 
kos priežastys ir Gienėje, ir Flandrijoje. Europoje sąjungininkų 
netrūks, su jais eis ir valdovai, ir ištisos tautos. 

Ir jei šitam tikslui, šitam didžiam žygiui, kuris turės pakeis- 
ti visų tautų likimą, kilmingajam valdovui Eduardui prireiks 
kraujo, Roberas dArtua, atsmaukdamas ilgas aksomo rankoves 
ir ištiesdamas rankas į karalių, lordus, bendruomenes, į Angliją, 


pasiūlė savąjį. 


III 
Iššūkis, mestas Nelio bokšte 


Kai vyskupas Bergeršas, Anglijos iždininkas, lydimas Viljamo 
Montegiu, nūnai Solsberio grafo, Viljamo Bonheno, nūnai 
Northemptono grafo, Roberto Ufordo, nūnai Sefolko grafo, 
Visų Šventųjų dieną pateko į Paryžių ir perdavė Pilypui VI de 

Valua raštišką Eduardo III Plantageneto iššūkį kariauti, Pilypas, 
tarsi Jericho karalius priešais Jozuę, ėmė kvatoti tiesiai pasiun- 
tiniams į akis. 

Gal jis blogai nugirdo? Mažasis kuzenas Eduardas rei- 
kalauja Prancūzijos karūnos? Pilypas susižvalgė su Navaros 
karaliumi ir Burbonų kunigaikščiu — savo giminaičiais. Jie ką 
tik kartu pietavo prie vieno stalo ir buvo puikiausiai nusitei- 
kę; skaistūs karaliaus skruostai, stambi nosis kiek nuraudo, ir 
jis vėl suprunkštė. 

Jei vyskupas, taip oriai atsirėmęs į savo lazdą, ir tie trys 
anglų senjorai, it geležinės statulos, įkištos į kovinius šarvus, 
būtų atvykę su kuklesniu pranešimu, sakykim, dėl jų šeimi- 
ninko atsisakymo išduoti Roberą dArtua ar protesto prieš 
įsakymą atimti Gienę, Pilypas, be abejo, būtų įsiutęs. Tačiau 
reikalauti jo karūnos ir net visos jo karalystės? Iš tiesų, tie pa- 
siuntiniai tikri juokdariai. 

Bet ne, jis gerai išgirdo: salijų įstatymo nėra, ir karūnavimas 
neteisėtas. 

— O kad perai savo valia išrinko mane karaliumi, kad Reim- 
so arkivyskupas prieš devynerius metus karūnavo mane, — ir 
šito, mesire vyskupe, nebuvo? 

— Dauguma perų ir baronų, kurie jus išrinko, jau paliko šį 
pasaulį, — atsakė Bergeršas, — o tie, kurie dar gyvi, nėra tvirtai 
įsitikinę, kad Viešpats Dievas būtų pritaręs tam, ką jie darė. 

Leipdamas juokais, jis užvertė galvą ir taip plačiai išsižiojo, 
kad net pasimatė liežuvėlis. 

O kai karalius Eduardas buvo atvykęs į Amjeną duoti ištiki- 
mybės priesaikos, nejau jis ir tada nepripažino jo karaliumi? 

— Tuomet mūsų karalius dar buvo nepilnametis. Garbės 


priesaika, kurią jis jums davė ir kuri galėjo turėti vertės tik tuo 

atveju, kai tam pritaria Regento taryba, buvo sugalvota to išda- 
viko Mortimerio, o jis jau senokai pakartas. 

Taip, pasitikėjimo savimi vyskupui tikrai netrūko; jis buvo 
Mortimerio kancleris ir pirmasis jo patarėjas, lydėjo Eduardą į 
Amjeną ir pats katedroje perskaitė priesaikos žodžius! 

Ką gi dabar byloja tos pačios lūpos? Jam, Pilypui, kaip Va- 
lua grafui, derėtų prisiekti Eduardui! Kadangi Anglijos kara- 
lius mielai pripažįsta savo kuzenui iš Prancūzijos teises į Valua, 
Anžu, Meną ir net jo perystę... Išties, koks didžiadvasiškumas! 

Bet kur mes atsidūrėme, o gerasis Dieve, kad turime klausy- 
ti tokių bjaurių dalykų? 

Karalius visada praleisdavo kokią dieną Nelio bokšte, ši- 
toje buveinėje, padovanotoje jo žmonos, tarp Sen Žermeno ir 
Venseno. Kai pats menkiausias senjoras sakydavo: „Pereisime 
į didžiąją salę“, „Pasėdėsime mažojoje svetainėje su papūgo- 
mis“ arba „Pietausime Žaliajame valgomajame“, tai karalius 
nutardavo: „Šiandien aš pietausiu Sitė rūmuose“, „Luvre“ arba 
„Pas savo sūnų, Normandijos kunigaikštį, buvusiame Robero 
dArtua dvare“. 

Taigi senos Nelio dvaro sienos ir dar senesnis bokštas, kuris 
buvo matyti pro langus, tapo šito farso liudytojais. Regis, yra 
tokių vietų, kurios tarsi tyčia sukurtos tam, kad jose, prisiden- 
gus komedija, vyktų dramos, keičiančios tautų likimą. Šičia, 
kur Margarita Burgundė taip šauniai linksminosi ginklanešio 
Onė glėbyje, apgaudinėdama savo vyrą Liudviką Vaidingąjį, ir 
negalėjo įsivaizduoti, kad meilės džiaugsmai pakeis Prancūzi- 
jos monarchijos eigą, kaip tik čia Anglijos karalius metė iššūkį 
Prancūzijos karaliui, taip gardžiai kvatojančiam iš viso to!?! 

Jis taip juokėsi, kad jo širdis suminkštėjo; šitoje beprotiškoje 


pasiuntinybėje jis atpažino Robero inspiracijas. Tokį žygį su- 

manyti galėjo tik jis. Iš tiesų, tas žaliūkas išsikraustė iš proto. 
Surado kitą karalių, jaunesnį ir naivesnį, lengvai pasiduodan- 
tį jo neįsivaizduojamoms beprotybėms. Bet kada jis pagaliau 
nurims? Vienos karalystės iššūkis kitai karalystei! Vieno kara- 
liaus pakeitimas kitu... Kai peržengiamos visos sveiko proto 
ribos, pykti ant žmogaus už tai nebegalima, nes tai glūdi jo 
prigimtyje. 

— Kur apsistojote, monsinjore vyskupe? — mandagiai pa- 
klausė Pilypas VI. 

— Šato Fetiu viešbutyje, Tiruar gatvėje. 

— Gerai! Grįžkite ir keletą dienų pasilinksminkite mūsų pui- 
kiajame Paryžiuje, o kai panūsite mus pamatyti ir turėsite pro- 
tingesnių pasiūlymų, maloniai prašome. Teisybę sakant, aš nė 
kiek ant jūsų nepykstu, kad prisiėmėte tokią misiją ir įvykdėte 
ją nė karto nenusišypsojęs, — aš spėjau pastebėti. Mano galva, 
jūs geriausias pasiuntinys iš visų tų, kuriuos teko priimti... 

Pilypas geriau pasakyti negalėjo, nes Henrikas de Berger- 
šas į Paryžių keliavo per Flandriją. Ten jis slapta tarėsi su grafu 
de Eno, Anglijos karaliaus uošviu, su Galdro grafu, Brabanto 
kunigaikščiu, Julijų markizu, Žakobu Van Artevelde ir Gento, 
Ipro bei Briugės teisėjais. Dalį savo svitos jis net pasiuntė pas 
Bavarijos imperatorių Liudviką. Pilypas dar nežinojo, ką ten 
aptarinėjo ir ką nusprendė. 

— Valdove, įteikiu jums kartelį. 

— Būkite malonus, įteikite, — atsakė Pilypas. — Mes iš- 
saugosime tuos lapelius ir skaitinėsime juos kuo dažniau, kad 
nuvytume liūdesį, kuris kartais mus apninka. Vėliau jums atneš 
ko nors išgerti. Jūs tiek daug kalbėjote, kad jūsų gerklė turbūt 
perdžiūvo. 


Ir, pliaukštelėjęs delnais, pakvietė vynininką. 

— Dievas mane nubaus, - sušuko vyskupas Bergeršas, — jei 
tapsiu išdaviku ir gersiu vyną iš rankų priešo, kuriam visa širdi- 
mi trokštu suteikti tiek blogio, kiek tik pajėgsiu! 

Tuomet Pilypas de Valua vėl pratrūko kvatotis ir, ne- 
kreipdamas dėmesio nei į pasiuntinį, nei į tris lordus, apkabino 


Navaros karalių ir grįžo į savo apartamentus. 


IV 
Prie Vindzoro 


Vindzoro apylinkių pievos gaiviai žalios, kiek kalvotos ir labai 
mielos. Ir pilis, regis, ne stovi iškilusi ant kalvos, o laiko tą kalvą 
apglėbusi. Žiūrėdamas į jos apvalias sienas, matai nuogas ran- 
kas milžinės, miegančios vešlioje žolėje. 

Vindzoro apylinkių peizažas primena Normandiją, Evrė, 
Bomoną ir Konšus. 

Tą rytą Roberas dArtua patraukė lėta žingine. Ant jo kairės 
rankos tupėjo gražuolis sakalas, suleidęs nagus į storą pirštinės 
odą. Priekyje, upės pakrante, jojo vienintelis jo sakalininkas. 

Roberas nuobodžiavo. Karas su Prancūzija vis dar ne- 
prasidėjo. Praėjusių metų gale į Nelio bokštą buvo nusiųstas 
iššūkio laiškas; tiesa, patvirtinant karinius ketinimus, buvo 
užgrobta nedidelė sala,. priklausanti Flandrijos grafui, tarp 
Briugės ir Šeldės. Prancūzai už tai atsimokėjo sudegindami 
keletą gyvenviečių Anglijos pietuose. Popiežius tučtuojau pa- 
reikalavo šio dar neprasidėjusio karo paliaubų; abi pusės suti- 


ko dėl keistų priežasčių. 

Pilypas VI negalėjo rimtai žiūrėti į Eduardo pretenzijas 
užimti Prancūzijos sostą, tačiau jis iš tikrųjų sunerimo sužino- 
jęs, ką mano jo dėdė, Neapolio karalius Robertas. Šis valdovas 
buvo laikomas pačiu mokyčiausiu, net per daug mokytu, ir, be 
jo, dar vienas — „porfyrinės“ padermės bizantietis — amžiams 
įėjo į istoriją Astrologo vardu. Dėdė, rūpestingai ištyrinėjęs 
Eduardo ir Pilypo horoskopus ir iš dangaus šviesulių sužinojęs 
tokių dalykų, pasiuntė Prancūzijos karaliui laišką įspėdamas, 
kad šis „vengtų kovų su Anglijos karaliumi, nes tam visi darbai 
seksis ir jis visur laimės.“ Panašios pranašystės suglumina kiek- 
vieną, net patį žymiausią turnyrininką, kai jis, nepaisydamas 
pačių žvaigždžių, ketina sulaužyti ietį. 

Savo ruožtu Eduardas III atrodė kiek išsigandęs savo pa- 
ties drąsos. Avantiūra, į kurią jis įsivėlė, iš tiesų galėjo atrodyti 
visais atžvilgiais per drąsi. Jis baiminosi, kad jo kariuomenė 
nepakankamai didelė ir gerai apmokyta; jis siuntė vieną po 
kito pasiuntinius į Flandriją ir Vokietiją, stengdamasis sutvir- 
tinti su jomis sąjungą. Henrikas Nusuktsprandis, dabar jau 
veik aklas, ragino jį elgtis atsargiai, t. y. visai ne taip, kaip 
Roberas dArtua. Ko gi Eduardas dar laukia, ko gi nepradeda 
savo žygio? Nejau išmirė Aamandų princai, kuriuos pagaliau 
pavyko suvienyti? Nejau Žanui de Eno, nūnai išvarytam iš 
Prancūzijos, be to, ilgą laiką turėjusiam didelę karaliaus dvaro 
malonę, dabar vėl persikėlusiam į Angliją, taip nusilpo ranka, 
kad jis nebegali pakelti kardo? Nejau Gento ir Briugės vilnos 
vėlikai nusivylė Anglijos karaliaus vis nevykdomais pažadais 
ir labiau linkę paklusti Prancūzijos karaliui?.. Eduardas troš- 
ko gauti imperatoriaus paramą, tačiau imperatorius nenorėjo 
rizikuoti ir antrą kartą būti atskirtas nuo Bažnyčios anksčiau, 


nei anglų kariai išsilaipins kontinente! Buvo daug kalbama, 

tariamasi, mindžikuojama vietoje, nors, teisybę sakant, pa- 
prasčiausiai buvo bijoma. 

Ar turėjo Roberas dArtua kuo skųstis? Lyg ir niekuo. Jam 
buvo skirtos pilys ir lėšos pragyventi, jis pietavo prie vieno stalo 
su karaliumi, gėrė su karaliumi, jį visur priėmė reikšdami dera- 
mą pagarbą. Tačiau jam pabodo visus trejus metus eikvoti savo 
jėgas ir energiją žmonėms, kurie nenorėjo nė kiek rizikuoti, ir 
stengtis dėl jaunuolio, kuriam jis tiesė karūną — ir kokią karū- 
ną! — o šis kad bent būtų kiek pasirūpinęs ją pačiupti! Be to, jis 
jautėsi labai vienišas. Tremtis, nors ir paauksuota, slėgė. Apie ką 
jis galėjo kalbėti su jaunąja karaliene Pilypa? Nebent pasakoti 
apie jos senelį Karolį de Valua ar apie jos senelę Anžu Sicilietę. 
Kartais jam atrodydavo, kad jis ir pats jau tapo protėviu. 

Roberas norėjo pasimatyti su karaliene Izabele, vienintele 
Anglijos būtybe, su kuria siejo bendri prisiminimai. Tačiau ka- 
ralienė motina nepasirodydavo rūmuose; ji gyveno Kasil Rizin- 
ge, Norfolke, kur sūnus ją retkarčiais aplankydavo. Kai Morti- 
meris buvo nubaustas mirtimi, jos niekas nebedomino...?2 

Roberą graužė ir emigranto nostalgija. Jis dažnai prisi- 
mindavo ponią de Bomon, mąstydavo, kaip ji atrodys po 
tiekos kalinimo metų, kai jie vieną gražią dieną susitiks, jei, 
žinoma, lemta kada nors susitikti? Ar pažins jis savo sūnus? Ar 
dar išvys savo namus Paryžiuje, savo Konšų pilį, ar pamatys 
kada Prancūziją? Jei karas, kuriam jis paaukojo tiek jėgų, dar 
nė neprasidėjo, tai gal šimto metų sulaukęs galės pradėti tikė- 
tis grįžti į tėvynę! 

Štai kodėl taryt jis išjojo pamedžioti vienas, niūrus ir pik- 
tas, išjojo, kad bent kiek sutrumpintų laiką ir užsimirštų. Ta- 
čiau angliška žolė, minkštai gulanti po arklio kanopomis, buvo 


dar vešlesnė ir sultingesnė nei Ušo žemių žolė. Blyškiai melsvas 

dangus, aukštai plaukiantys debesų kąsniai; gegužės vėjelis gla- 
monėjo pražydusių gudobelių gyvatvorę ir baltas obelis, tokias 
panašias į jo gimtosios Normandijos ir dabar žydinčias. 

Roberui dArtua netrukus sukaks penkiasdešimt, o ką gero 
jis padarė per savo gyvenimą? Gėrė, valgė, paleistuvavo, me- 
džiojo, keliavo, darbavosi savo ir valstybės labui, kovėsi tur- 
nyruose, bylinėjosi daugiau nei kuris kitas jo amžiaus žmogus. 
Sunku būtų rasti dar kitą, kuris būtų gyvenęs tokį nepastovų, 
kupiną audrų ir negandų gyvenimą. Tačiau jis niekada nemo- 
kėjo naudotis šiandiena, niekada nenurimdavo ir veikdavo, 
kad pasigardžiuotų pergalės akimirka. Jo mintys nuolat lėkda- 
vo į rytdieną, į ateitį. Vynas, kurį jis gerdavo, būdavo perrūgęs 
dėl to, kad jis jį norėjo gerti savo Artua; net kūniškų meilės 
džiaugsmų guolyje jis galvodavo apie Mao pralaimėjimą, o per 
patį linksmiausią turnyrą net prilaikydavo savo kovos įkarštį, 
prisimindamas galimus sąjungininkus. Per visus išguito kla- 
jūno metus pigių smuklių srėbalas ir alus, kurį jis maukdavo 
atokvėpio valandėlėmis, būdavo sumišęs su karčiu pagiežos ir 
neapykantos skoniu. Apie ką gi jis mąsto šiandien? Apie ryt- 
dieną, apie tai, kas bus vėliau. ITužmingas nekantrumas truk- 
dė džiaugtis šituo gražiu rytu, puikiu horizontu, oru, kuriuo 
taip gera kvėpuoti, šituo laukiniu, o kartu tokiu paklusniu 
paukščiu, kurio aštrūs nagai įsmigę į jo pirštinėtą ranką. Tai ir 
yra gyvenimas, po penkiasdešimties metų, pragyventų šitoje 
žemėje, lieka tik vilties pelenai. 

Karčius jo apmąstymus nutraukė sakalininko šūksniai; jis 
stovėjo toliau, priekyje, ant pakilumos. 

— Pakilo, pakilo! Sakalą, monsinjore, sakalą! 

Roberas kilstelėjo balne, prisimerkė. Gražuolis sakalas su 


odiniu gobtuvėliu, iš kurio kyšojo tik snapas, krūptelėjo, jis 

taip pat pažino tą balsą. Sušnarėjo pajudintos nendrės, ir nuo 
upės kranto pakilo garnys. 

— Pakilo! Pakilo! — vis rėkė sakalininkas. 

Didžiulis paukštis skrido neaukštai, prieš vėją, į Robero 
pusę. Roberas laukė, kol jis praskris, ir, kai paukštis nutolo apie 
300 pėdų, nuėmė nuo sakalo galvos gobtuvėlį ir plačiu rankos 
mostu paleido paukštį į orą. 

Sakalas apsklendė tris ratus virš šeimininko galvos; nusilei- 
do žemiau, švystelėjo pačia pažeme ir, pastebėjęs grobį, šovė 
tiesiai į jį, lyg iš arbaleto paleista strėlė. Pamatęs persekiotoją, 
garnys ištempė kaklą, atrydamas žuvis, kurių buvo prisigurkęs 
upėje, ir palengvėjęs ėmė skristi greičiau. Tačiau sakalas sparčiai 
artėjo, kilo aukštyn, suko ratus, brėždamas savotiškas spirales... 
O garnys galingais sparnų mostais šovė į dangų vildamasis, kad 
jo nesučiups. Jis kilo vis aukštyn ir aukštyn, mažėdamas akyse, 
tačiau atstumas tarp jo ir sakalo vis nyko, nes jis skrido prieš 
vėją, o didžiuliai sparnai jam trukdė. Garniui reikėjo pasukti 
atgal; sakalas, padaręs naują verpetuojančią spiralę, puolė ant jo. 
Garnys staiga metėsi į šoną, ir grobuonies nagai vos užkabino 
auką. Tačiau smūgio apkvaitintas ilgakojis paukštis it akmuo 
krito iš penkiasdešimt pėdų aukščio ir ėmė bėgti žole. Sakalas 
sukosi virš jo. 

Užvertę galvas, Roberas ir jo sakalininkas sekė šią dvikovą, 
kur vikrumas nugalėjo sunkumą, greitis — jėgą, kovos kursto- 
mas pyktis — taikius instinktus. 

— Tik pažiūrėkite į šitą garnį, — įsikarščiavęs šaukė Robe- 
ras. — Tai iš tiesų pats bailiausias paukštis, kokį teko matyti! Jis 
keturis kartus didesnis už mano mažą paukštelį! Juk jis galėjo 
manąjį nudobti vietoj vieninteliu savo ilgo snapo kaukštelėji- 


mu, o jis, tas bailys, žiūrėk, jis bėga! Ei, mano mažas šaunuoli, 

kirsk jį, kirsk, pribaik! O! Šaunusis mano mažyli! Žiūrėk, žiū- 
rėk! Jau pasiduoda, jam jau galas! 

Jis paleido arklį šuoliais, kad greičiau pasiektų tą vietą, kur 
grūmėsi abu paukščiai. Sakalas nagais spaudė garnio kaklą; šis 
duso, ilgi jo sparnai vos krutėjo, krisdamas jis tempė paskui save 
ir nugalėtoją. Likus kelioms pėdoms iki žemės, sakalas paleido 
auką ir vėl puolė krintantį garnį. Snapu kapodamas garnio akis 
ir galvą, baigė savo darbą. Roberas ir jo tarnas spėjo prijoti. 

— Lesalo, lesalo! — šūktelėjo Roberas. 

Sakalininkas nurišo nuo balno negyvą balandį ir numetė jį 
sakalui. Iš tikrųjų „pusiau lesalą“, gerai išmokytas paukštis turi 
pasitenkinti tuo atlyginimu ir neliesti grobio. Mažytis drąsus 
gražuolis kruvinu snapu greit prarijo balandį, nagais laikyda- 
mas ir garnį. Iš dangaus lėtai arpleveno keletas pilkų plunksnų, 
išpeštų per grumtynes. 

Robero padėjėjas nušoko nuo arklio, paėmė garnį ir padavė 
jį Roberui: puikus paukštis! Dabar, būdamas rankose, nuo kojų 
iki snapo siekė mažne žmogaus ūgį. 

— Iš tiesų bailus paukštis! - pakartojo Roberas. — Tokia me- 
džioklė nėra maloni. Garniai nieko nemoka, tik rėkloja, išvydę 
savo šešėlį, iš baimės paleidžia kakarinę. Ne, tegul tokio grobio 
vaikosi kaimiečiai. 

Pasisotinęs sakalas pakluso švilptelėjimui ir atsitūpė ant Ro- 
bero kumščio. Roberas užmovė gobtuvėlį. Paskui medžiotojai 
nurisnojo pilies link. 

Staiga sakalininkas išgirdo, kaip skambiai ir trumpai nusi- 
kvatojo Roberas, nors nieko juokinga tikrai nebuvo; arkliai iš 
netikėtumo krūptelėjo. 

Kai jie grįžo į Vindzorą, tarnas paklausė: 

— Ką įsakysite, monsinjore, daryti su garniu? 

Roberas pažvelgė į karaliaus vėliavą, plevėsuojančią Vindzo- 
ro pilies bokšte, ir jo veidą perkreipė pikta, pašaipi grimasa. 
— Imk jį ir palydėk mane į virtuvę, - atsakė jis. — Paskui su- 


rask vieną ar du menestrelius, kurie šiuo metu gyvena pilyje. 


V 
Priesaika garniui 


Pietūs ėjo į pabaigą, iš šešių patiekalų jau patiekė keturis, o gra- 
fo dArtua vieta karalienės Pilypos kairėje vis dar buvo tuščia. 

— Ar mūsų kuzenas dar negrįžo? — paklausė Eduardas III; jį 
nustebino, kad Roberas nepasirodė. 

Vienas iš daugybės pažų, zujančių už svečių nugarų, įsidrąsi- 
nęs atsakė, kad matęs grafą Roberą grįžtantį iš medžioklės prieš 
kokias dvi valandas. Ką reiškia toks etiketo pažeidimas? Net jei 
Roberas pavargęs ar blogai jaučiasi, vis dėlto privalo pasiųsti 
savo tarną, kad tas atsiprašytų karaliaus. 

— Roberas jūsų dvare elgiasi visai taip, valdove, mano sū- 
nėne, kaip kokioje užeigoje. Beje, nieko nuostabaus, iš jo gali 
visko laukti, — tarė Žanas de Eno, karalienės Pilypos dėdė. 

Žanas de Eno didžiavosi laikydamas save riteriškojo galantiš- 
kumo pavyzdžiu. Jis nemėgo Robero, nes Roberas buvo jam tik 
priesaikos laužytojas, išguitas iš Prancūzijos dvaro už antspaudų 
padirbinėjimą, ir priekaištavo Eduardui III dėl suteikto pasiti- 
kėjimo. Be to, kadaise Žanas de Eno, kaip ir Roberas, buvo įsi- 
mylėjęs karalienę Izabelę, ir toji meilė baigėsi nesėkmingai. Iki 
širdies gelmių jį žeidė nerimtas tonas, kuris skambėjo iš Robero 


lūpų, kalbant apie karalienę motiną. 

Eduardas nutilo, nuleido ilgas savo blakstienas, duodamas 
laiko aprimti plūstančiam pykčiui. Jis vos susilaikė nesviedęs 
kokių piktesnių žodžių, kuriuos išgirdę žmonės galėtų pama- 
nyti: „Karalius kalba nepagalvojęs, karalius pasakė neteisingus 
žodžius“. Paskui jis pažvelgė į Solsberio grafienę, be jokios abe- 
jonės, pačią žavingiausią viso dvaro ponią. 

Aukšta, gražiomis juodomis kasomis, blyškios matinės odos, 
ovalaus veido, šviesiai violetiniais šešėliais ant vokų, — akys dėl 
to atrodė dar didesnės, - grafienė Solsberi būdavo lyg amžinai 
panirusi į svajones. Tokios moterys pavojingos, nes po svajoto- 
jos išvaizda slepiasi gebėjimas mąstyti. Ir akys, apjuostos šviesiai 
violetinio šešėlio, dažnai susidurdavo su karaliaus akimis. 

Jos vyras Viljamas Montegiu, Solsberio grafas, į šitą šaudy- 
mąsi žvilgsniais suvis nekreipė dėmesio pirmiausia dėl to, kad 
tikėjo savo žmonos dorumu, lygiai kaip ir savo draugo, kara- 
liaus, padorumu, bet dar ir todėl, kad šią akimirką jį traukė 
grafo de Derbi dukters, jo stalo kaimynės, juokas, sąmojinga 
kalba ir linksmas čiauškėjimas. Solsberį apipylė pagyromis, mat 
jį ką tik paskyrė Penkių uostų prižiūrėtoju ir Anglijos maršalu. 

Karalienę Pilypą slėgė nerimas. Moteriai visuomet būna ne- 
ramu, kai ji laukia kūdikio, o jos vyras pernelyg dažnai žvilg- 
čioja į kitą veidą. Pilypa vėl nėščia, bet šįsyk Eduardas nerodė 
jai tokio dėkingumo ir susižavėjimo kaip anuomet, kai ji pirmą 
kartą rengėsi motinystei. 

Eduardui jau ėjo dvidešimt šeštieji; prieš kelias savaites jis 
nutarė želdinti barzdą, ir kol kas reti šviesūs plaukeliai kalėsi 
tik ant smakro. Ar tik nepradėjo auginti barzdos vien tam, kad 
patiktų grafienei de Solsberi? O gal norėjo suteikti savo veidui, 
vis tokiam jaunuoliškam, bent kiek valdingumo? Šita barzde- 
lė jaunąjį karalių darė kiek panašų į tėvą; atrodė, jame ryškėja 


Plantagenetas, pamažu nurungiantis Kapetingą. Žmogus pa- 

prasčiausiai smunka vien dėl to, kad jis gyvena, ir netenka savo 
skaistumo tiek, kiek įgyja valdžios. Pats skaidriausias šaltinis, 
virtęs upe, neišvengiamai plukdo kartu purvą ir dumblą. Ponia 
Pilypa turėjo pagrindo nerimauti... 

Staiga už durų, kurių sąvaros pamažu atsivėrė, pasigirdo 
šaižūs rylos ir liutnios garsai. Įėjo dvi jaunutės, maždaug ke- 
turiolikos metų kambarinės su lapijos vainikėliais ant galvų, 
ilgais baltais marškiniais, nešinos pintinėlėmis, iš kurių saujo- 
mis barstė vilkdalgių, ramunių ir erškėtrožių žiedlapius. Abidvi 
dainavo: „Einu į žalią lanką, kur meilė manęs laukia“. Paskui 
jas žingavo du menestreliai, akompanuodami mergaitėms savo 
instrumentais, ir paskutinis drožė Roberas, dvigubai aukštesnis 
už šitą mažąjį orkestrą; ant aukštai pakeltų rankų jis nešė platų 
sidabrinį padėklą, kur pūpsojo keptas garnys. 

Visi nusišypsojo ir pratrūko juoktis iš tokio pokšto, tokios 
komiškos eisenos. Roberas dArtua vaizdavo stalininką. Ar galima 
sumanyti malonesnį ir linksmesnį atsiprašymą už vėlavimąsi? 

Tarnai liovėsi patarnauti ir, kas laikydamas peilį, kas ąsotį, 
kėpsojo pasiruošę prisidėti prie kortežo ir dalyvauti šauniame 
žaidime. 

Staiga sugriaudėjo milžino balsas, užgoždamas ir dainą, ir 
liutnios su ryla garsus. 

— Prasiskirkite, niekingi žmogeliai! Tai jūsų karaliui geidžiu 
įteikti dovaną. 

Vėl nuvilnijo juokas. Tie „niekingi žmogeliai“ išties vyku- 
siai sugalvoti. Roberas sustojo prie Eduardo III ir, ketindamas 
klauptis, ištiesė jam padėklą. 

— Valdove! — šūktelėjo jis. - Mano sakalas pagavo štai šitą 
garnį. Tai pats bailiausias paukštis visame pasaulyje, nes sprun- 


ka jis nuo visų, ką tik užmato. Mano galva, jūsų krašto žmonės 

turi jį garbinti; kur kas labiau tiktų Anglijos herbui ne liūtai, 
o kaip tik toks garnys... Ir jį, karaliau Eduardai, noriu įteikti 
jums, nes pagal visas teises jis priklauso pačiam bailiausiam, 
pačiam baikščiausiam valdovui, iš kurio atėmė Prancūzijos Ka- 
ralystę; jam trūksta drąsos atkariauti tai, kas tikrai priklauso. 

Visi nuščiuvo. Mirtina tyla pakeitė kvatojimą; vieni išsigan- 
do, kiti pasipiktino. Įžeidimas neabejotinas. Kilstelėję nuo savo 
krėslų, Solsberis, Sefolkas, Gijomas de Moni ir Žanas de Eno 
laukė tik karaliaus ženklo pulti Roberą. Šis neatrodė girtas. Gal 
išprotėjo? Žinoma, ne kitaip, nes kur tai girdėta, kad atsirastų 
žmogus, o dar svetimšalis, išvytas iš savo krašto, kuris išdrįstų 
šitaip elgtis karaliaus dvare. 

Jaunojo karaliaus skruostai užsiliejo raudoniu. Eduardas pa- 
žiūrėjo Roberui stačiai į akis. Ar išvys jį dabar iš salės, ar išvys 
iš savo karalystės? 

Prieš atsakydamas Eduardas visuomet truputį padelsdavo; 
jis žinojo, kad kiekvienas karaliaus žodis, net ir ginklanešiui 
tarsteltas „labos nakties“, turi tam tikrą reikšmę. Jėga užčiaupti 
burną tam įžūlėliui tai dar nereiškia panaikinti įžeidimą, pa- 
sakytą tos burnos. Eduardas buvo ne tik išmintingas, bet ir 
garbingas. Vyriškumą įrodysite ne tuo, kad pykčio pagautas 
atimsite visas malones iš savo giminaičio, kuriam tas malones 
pats ir suteikėte, kurį priglobėte ir kuris jums ištikimai tarna- 
vo; vyriškumą įrodysite ne tuo, kad įsakysite į kalėjimą įmesti 
žmogų vien dėl to, jog jisai apkaltino jus silpnumu. Vyriškumą 
įrodysite tada, kai sugebėsite paneigti jums mestą kaltinimą. Ir 
karalius atsistojo. 

— Kadangi damų ir mano baronų akivaizdoje buvau apšauk- 
tas bailiu, manau, geriau bus, jei pats pareikšiu savo nuomonę, 


kad jus, mano kuzene, įtikinčiau, jog jūs apie mane sprendžiate 

neteisingai. Ne bailumas mane sulaiko, prisiekiu jums: dar ne- 
prasidės nauji metai, o aš jau būsiu anoj pusėj jūros ir mesiu iš- 
šūkį tam, kuris laiko save Prancūzijos karaliumi. Aš kariausiu su 
juo, nors tik vienas mano karys stotų prieš jo dešimtį. Dėkoju 
už garnį, kurį sumedžiojote, ir priimu jį didžiai dėkodamas. 

Svečiai sėdėjo vis dar neatgavę žado, tačiau kiekvieno jų 
jausmai iš esmės pasikeitė. Krūtinės jų pūtėsi, tarsi būtų trūkę 
oro. Neįprastai garsiai skambtelėjęs, netyčia nukrito šaukštas. 
Robero vyzdžiuose sužaižaravo triumfo žiburėliai. Jis nusilen- 
kė ir tarė: 

— Valdove, mano jaunas ir narsus kuzene, kito jūsų atsako 
aš ir nelaukiau. Jumyse prakalbo kilminga širdis. Džiaugiuosi 
jūsų šlove, o man, valdove Eduardai, jūs suteikėte vilties vėl 
išvysti žmoną ir vaikus. Prisiekiu prieš Dievą, kuris girdi mus, 
kad visose kautynėse eisiu pirma jūsų ir, kiek man dar leista 
gyventi šioje žemėje, visus metus atiduosiu tarnaudamas jums 
ir keršydamas savo priešams. 

Paskiau kreipėsi į visą užstalę: 

— Mano kilmingieji lordai, noriu tikėtis, kad kiekvienam iš 
jūsų pakaks narsos prisiekti, kaip ką tik padarė mylimiausias 
jūsų karalius? 

Vis dar laikydamas padėklą su keptu garniu, į kurio spar- 
nus ir stuburgalį virėjas įsmeigė keletą plunksnų, Roberas žengė 
prie Solsberio. 

— Kilmingasis Montegiu, pirmiausia kreipiuosi į jus! 

— Jums paslaugus, grafe Roberai, — atsakė Solsberis, tik prieš 
keletą minučių vos jo nepuolęs. 

Pakildamas garsiai ištarė: 

— Jeigu karalius, mūsų valdovas, nurodė savo priešą, aš žinau 


savąjį ir, kadangi esu Anglijos maršalas, prisiekiu, kad kausiuosi 

negailėdamas nei jėgų, nei laiko tol, kol nudobsiu netikro Pran- 
cūzijos karaliaus Pilypo maršalą. 

Apimti entuziazmo, sėdintys prie stalo ėmė džiaugsmin- 
gai ploti. 

— Aš taip pat norėčiau prisiekti! — šūktelėjo pliaukštelėjusi 
rankomis grafaitė de Derbi. - Kodėl damos neturi teisės duoti 
priesaikos? 

— Netiesa, jos šitą teisę turi, maloningoji grafaite, — atsakė 
jai Roberas. — Be to, labai pageidautina, nes tuomet vyrai tvir- 
čiau laikysis duoto žodžio. Ei, mergikės, — šūktelėjo jis dviem 
mergaitėms su žalių šakelių vainikais, - padainuokite garbei da- 
mos, kuri nori prisiekti. 

Menestreliai ir mergaitės vėl uždainavo: „Einu į žalią lanką, 
kur meilė manęs laukia“. Po dainos grafaitė de Derbi, atsisto- 
jusi priešais sidabrinį padėklą su garniu ir jau spėjusiu sustingti 
padažu, šaižoku balseliu pradėjo: 

— Aš prisiekiu ir Visagalio Viešpaties akivaizdoje pasižadu 
neištekėti nė už vieno, nors jis būtų princas, grafas ar baronas, 
neištekėti anksčiau, nei kilmingasis Solsberio lordas ištesės duo- 
tą žodį. Ir jei jis liks gyvas ir sugrįš, jam atiduosiu save ir savo 
kūną ir darysiu šitai su didžiausiu džiugesiu. 

Tokį keistą įžadą visi išklausė su tam tikra nuostaba, ir Sols- 
beris paraudo. 

Grafienės de Solsberi gražių kasų vainikas nė nekrustelėjo, 
tik lūpomis nuslinko ironiška šypsenėlė; alyviniais šešėliais pa- 
gražintos akys susirado karaliaus Eduardo akis, tarsi norėdamos 
pasakyti: „Ir mums nebereikia per daug varžytis. 

Roberas paeiliui sustodavo priešais kiekvieną svečią ir, kad 
šis spėtų susikaupti priesaikai ir pasirinkti priešą, liepdavo me- 


nestreliams sukti rylą, o mergaitėms dainuoti. Grafas de Derbi, 

tėvas tos panelės, kuri davė itin drąsų įžadą, prisiekė susikau- 
ti su Flandrijos grafu; naujasis Sefolko grafas savo priešinin- 
ku pasirinko Bohemijos karalių. Jaunasis Gotjė de Moni, ką 
tik įšventintas į riterius ir degantis troškimu veikti, pritrenkė 
susirinkusiuosius, pasižadėdamas pelenais paversti visus mies- 
tus, esančius šalia Eno ir priklausančius Pilypui de Valua; kol 
tai įvyks, dienos šviesą jis matys tik viena akimi. 

— Tegul taip ir bus, — pratarė greta jo sėdinti grafienė de 
Solsberi ir dviem piršteliais uždengė dešinę akį. — O kai jūs 
įvykdysite savo pažadą, tuomet aš pamilsiu tą, kuris mane myli 
labiau už kitus; čia ir bus mano įžadas. 

Kalbėdama ji nenuleido akių nuo karaliaus. Naivusis Gotjė 
pamanė, jog ši priesaika skirta jam; jis taip ir sustingo primer- 
kęs akį net tuomet, kai grafienė atitraukė savo pirštelius. Pas- 
kiau, išsiėmęs iš kišenės nosinę, kuri kažkodėl buvo raudona, jis 
užsirišo akį, kad išties nematytų. 

Grynos didybės momentas jau praėjo. Pasigirdo juokeliai; 
jie mišo su žodinėmis lenktynėmis, kas gi narsiausias. Garnys 
atkeliavo prie mesiro Žano de Eno, kuris vylėsi, kad ši provo- 
kacija jos autoriui baigsis kur kas prasčiau. De Eno nepakentė, 
kad jam kas duotų garbės pamokas; įraudęs veidas sunkiai slėpė 
vos tramdomą apmaudą. 

— Kai sėdime tavernoje ir gurkšnojame vyną, — tarė jis Ro- 
berui, — daryti visokiausius įžadus labai lengva, kad tik damos 
atkreiptų dėmesį. Tada gali pamanyti, jog tarp mūsų vaikšto tik 
Olivjė, rolandai ir lanselotai. Bet kada patenkame į kovos lauką 
ir raiti lekiame į ataką, prisidengę skydu, arkišę iečių smaigalius, 
artėjant priešams iš baimės mus sukausto šaltis; kiek tuomet pa- 
gyrūnų trokšta užsislėpti kokiame rūsyje! Bohemijos karalius, 


Flandrijos grafas ir maršalas Bertranas tokie pat narsūs riteriai 

kaip ir mes, kuzene Roberai; jūs pats tai puikiai žinote. Mes 
abu, nors ir išvyti iš Prancūzijos, tiesa, dėl skirtingų priežasčių, 
turėjome laiko neblogai juos pažinti; jie dar su mumis neatsi- 
skaitė. Aš paprasčiausiai galiu pasižadėti, kad jei mūsų karalius 
Eduardas vyks per Eno, būsiu šalia jo ir remsiu jo interesus. Ir 
tai bus jau trečias karas, kuriame jam pasitarnausiu. 

Dabar Roberas priėjo prie karalienės Pilypos ir priklaupė 
ant vieno kelio. Apvalutė Pilypa pasuko savo strazdanotą vei- 
duką į Eduardą. 

— Negaliu duoti jokio įžado be savo senjoro leidimo, — at- 
sakė ji. 

Taip ji ramiai pamokė rūmų damas. 

— Pasižadėkite tai, kas tik jums patinka, mano širdele, pasi- 
žadėkite kuo karščiausiai, aš iš anksto jums pritariu. Tegu pade- 
da jums Dievas! — tarė karalius. 

— Jei taip, mano švelnusis valdove, aš galiu duoti bet kokią 
priesaiką, nes laukiuosi kūdikio ir man neramu. Pasižadu, kad 
jis bus mano įsčiose tol, kol jūs nuplukdysite mane už jūros, ką 
buvote pažadėjęs... 

Jos balsas kiek virptelėjo, kaip ir vestuvių dieną. 

— ...bet jei atsitiks taip, — pridūrė ji, - kad jūs mane paliksite 
čia, o pats išvyksite su kitais, tada aš nusižudysiu dideliu plieni- 
niu peiliu, kartu pražudydama ir savo sielą, ir savo įsčių vaisių! 

Šitai buvo ištarta paprastai ir aiškiai, tad kiekvienas suprato, 
ką Pilypa norėjo pasakyti. Visi vengė pažvelgti į grafienę de Sols- 
beri. Karalius nuleido ilgas blakstienas, paėmęs karalienės ranką, 
pakėlė ją prie lūpų ir, nutraukdamas negerą tylą, prabilo: 

— Mano širdele, jūs visiems mums davėte tikros pareigos 
pamoką. Po jūsų priesaikos žodžių nė vienas nebeturės ką pa- 


sižadėti. 

Ir kreipėsi į Roberą: 

— Mano kuzene dArtua, užimkite savo vietą šalia karalienės. 

Vienas stalininkas supjaustė garnį; mėsa pasirodė kieta, nes 
kepė ją per daug šviežią, be to, ir šalta, nes per ilgai laukė savo val- 
gytojų. Tačiau visi prarijo po kąsnelį. Roberui medžioklės laimi- 
kio skonis neapsakomai patiko: tądien iš tikrųjų prasidėjo karas. 


VI 
Vanų sienos 


Ir pasižadėjimai, nuskambėję Vindzore, buvo ištesėti. 

Tų pačių 1338 metų liepos 16 dieną iš Jarmuto išplaukė 
Eduardas III, lydimas 400 laivų Aorilės. Kitą dieną jis prisi- 
švartavo Antverpene; karalienė Pilypa keliavo kartu. Daugybė 
riterių, mėgdžiodami Gorjė de Moni, užsirišo savo dešinę akį 
raudono audeklo skiaute. Kautynių metas dar nebuvo atėjęs, 
ėjo tik derybos. Rugsėjo 5 dieną Koblence Eduardas susitiko su 
Vokietijos imperatoriumi. 

Šitai ceremonijai Liudvikas Bavaras sugalvojo gana keistą 
kostiumą, pusiau imperatorišką, pusiau popiežišką: ant karališ- 
kosios tunikos užsivilko popiežiaus dalmatiką, o ant popiežiaus 
tiaros užsidėjo dar ir žėrinčią brangiais akmenimis karūną. Vie- 
noje rankoje jis laikė skeptrą, o kitoje —- gaublį su kryžiumi vir- 
šuje. Tokiu būdu jis tarsi patvirtino save viso krikščioniškojo 
pasaulio valdovu. 

Iš savo sosto jis pasakė kaltinamąją kalbą Pilypui VI, pripa- 


žino Eduardą Prancūzijos karaliumi ir įteikė jam auksinę lazdą, 

skirdamas jį imperatoriaus vikaru. Šitą mintį pakišo tas pats Ro- 
beras dArtua prisiminęs, kaip Karolis de Valua prieš kiekvieną 
savo karo žygį pirmučiausia pasirūpindavo, kad būtų paskelbtas 
popiežiaus vikaru. Liudvikas Bavaras prisiekė visus septynerius 
metus ginti Eduardo teises, be to, ir Vokietijos princai, atke- 
liavę su imperatoriumi, patvirtino šią priesaiką. 

Tuo pat metu Žakobas Van Arteveldė toliau ragino sukilti 
Flandrijos Grafystės liaudį, tos pačios grafystės, iš kurios visam 
laikui pabėgo Navaros karalius Liudvikas. Eduardas traukė iš 
miesto į miestą, šaukdamas didžiausias asamblėjas, kad šios pri- 
pažintų jį Prancūzijos karaliumi. Jis žadėjo prijungti prie Flan- 
drijos Duė, Lilį ir net Artua Grafystę, kad visose šiose žemėse 
gyventų viena tauta, siejama bendrų interesų. Minint tuos di- 
džius sumanymus, visuomet skambėdavo ir Artua vardas; iš to 
nesunku nuspėti, kas buvo įkvėpėjas ir kas taps tuo asmeniu, 
kurį globos Anglija ir kuris naudos jos gerą. 

Tuo pat metu Eduardas nusprendė išplėsti prekybines mies- 
tų privilegijas; užuot reikalavęs mokesčių, jis žadėjo teikti sub- 
sidijas. Savo pažadus tvirtino antspaudu, kur buvo išgraviruoti 
Anglijos ir Prancūzijos herbai. 

Antverpene karalienė Pilypa pagimdė antrąjį sūnų, Lionelį. 

Avinjone Benediktas XII vis nepaliovė rūpintis taika; tai 
buvo visiškai bergždžios pastangos. Jis ir kryžiaus žygį pa- 
smerkė tik tam, kad sutrukdytų Prancūzijai kariauti su Angli- 
ja, o dabar šit tas karas čia pat ir toks tikroviškas, kad niekas 
nebedrįsta tuo abejoti. 

Vermandua ir Tjeraše įvyko rimtesnių susirėmimų tarp An- 
glijos avangardų ir Prancūzijos įgulų, į tai Pilypas atsiliepė pa- 
siųsdamas karių būrį į Gienę ir Škotiją, kad anie ten sukurstytų 


maištą, prisidengę mažojo Deivido Bruso vardu. 

Eduardas III blaškėsi tarp Flandrijos ir Londono, užstati- 
nėdamas italų bankams Anglijos karalystės brangenybes, kad 
padengtų kariuomenės išlaikymo išlaidas ir patenkintų naujų 
savo vasalų poreikius. 

Pilypas VI, surinkęs armiją ir paėmęs iš Sen Deni oriflamą, 
nužygiavo iki Sen Kventino, tačiau, kai prancūzus ir anglus sky- 
rė tik vienos dienos kelias, jis staiga apsisuko ir su savo kariauna 
patraukė atgal grąžindamas oriflamą į Sen Deni altorių. Kokia 
priežastis galėjo sulaikyti karalių, tokį karštą turnyrų mėgėją, 
nuo susidūrimo su priešininku? Visi laužė galvas, ir nė vienas 
nerado atsakymo. Gal Pilypas pamanė, kad, esant tokiai šlapy- 
bei, neverta nė pradėti mūšių? O gal netikėtai jam šovė į galvą 
tos kraupios dėdės Roberto Astrologo pranašystės? Nežinia, ta- 
čiau jis pareiškė pasirinkęs kitą kautynių planą — šis per vieną 
naktį atsirado iš baimės. Pilypas VI pasiryžo užkariauti Anglijos 
Karalystę. Toli gražu ne pirmą kartą prancūzai ten įkels koją; 
argi Normandijos kunigaikštis prieš tris šimtmečius nenugalėjo 
Didžiosios Britanijos?.. Tai šit ir jis, Pilypas, taip pat išsikels 
į tas pačias pakrantes Hastingse, ir Normandijos kunigaikštis, 
jo tikras sūnus, kovos šalia jo! Taip kiekvienas iš abiejų karalių 
gviešėsi pavergti kito karalystę. 

Tačiau tokiam sumanymui įgyvendinti pirmučiausia reikė- 
jo užvaldyti jūrą. Kadangi Eduardo kariaunos dauguma buvo 
sutelkta kontinente, Pilypas sumanė atskirti ją nuo pagrindinių 
bazių ir tuo apsunkinti aprūpinimą maistu ir pastiprinimą ka- 
riais. Netrukus jis sutriuškins anglų laivyną. 

1340 metų birželio 22 dieną priešais Šeldę, ties žiotimis, 
kurios skiria Flandriją nuo Zelandijos, pasirodė 200 laivų, ant 
kurių didžiųjų stiebų plevėsavo Prancūzijos vėliava; jie turėjo 


gražiausius pavadinimus: „Piligrimas“, „Mylimoji“, „Puošeiva“, 

„Šventoji Marija“... Į laivus buvo susodinta 20 000 jūreivių ir 
karių su geru būriu lankininkų, tačiau iš jų visų vargiai galėjai 
surinkti apie 150 bajorų. Prancūzijos riteriai vengė jūros. 

Kapitonas Barbavera, komanduojantis penkiasdešimčiai 
genujietiškų galerų, kurias nuomojo Prancūzijos karalius, tarė 
admirolui Bėjušė: 

— Monsinjore, pažvelkite, artėja Anglijos karalius su savo 
Aorile. Plaukite su visais savo laivais į atvirą jūrą, nes jus, li- 
kusius čia, prie didžiųjų uolų, anglai užspeis taip, kad būsite 
bejėgiai: jiems padeda ir vėjas, ir saulė, ir jūros potvynis. 

Jo patarimo vertėjo paklausyti; kapitonas turėjo 30 metų 
tarnybos jūroje praktiką ir kaip tik praėjusiais metais įrodė savo 
ištikimybę Prancūzijai, kuo įžūliausiai sudegindamas Saut- 
hemptoną. Admirolas Bėjušė, buvęs karaliaus vandenų ir girių 
prižiūrėtojas, jam išdidžiai metė: 

— Gėda tam, kuris iš čia išeis! 

Jis surikiavo savo laivus į tris eiles: pirmiausia Senos Aotilė, 
paskiau — Pikardijos ir Djepo, o paskutiniai buvo Kaeno ir Ko- 
tanteno laivai; be to, jis įsakė surišti laivus vienus su kitais lynais, 
o žmones paskirstė taip, tarytum būtų rengiamasi ginti tvirtovę. 

Karalius Eduardas, prieš dieną išvykęs iš Londono, įsa- 
kinėjo beveik tokiai pat Alocilei. Ir žmonių jis neturėjo daugiau 
nei prancūzai, tačiau laivuose buvo 2000 bajorų, o tarp jų ir 
Roberas dArtua, nors ir negalėjo pakęsti kelionių jūra. 

Vieną šios flotilės laivą saugojo 800 kareivių; juo plaukė ka- 
ralienės Pilypos rūmų damos. 

Pavakare Prancūzijai teko atsisveikinti su karaliavimu jūroje. 

Niekas nė nepastebėjo, kaip leidosi saulė — prancūzų laivai 
liepsnojo taip ryškiai, kad nuo gaisro pašvaistės buvo šviesu it 


dieną. 

Normandijos, Pikardijos žvejus, Senos upeivius į gabalus 
sudraskė anglų lankininkai ir Aamandai, savo plokščiadugnė- 
mis valtimis atsiyrę padėti ir puolę šitas tvirtoves su burėmis 
iš užnugario. Buvo girdimi braškantys burių stiebai, žvangan- 
tys ginklai, kriokiantys papjautieji. Nuožmiai kautasi kardais ir 
kalavijais. Į skerdynių pabaigą likę gyvi nebelaukė galo, šoko į 
jūrą, blaškėsi tarp lavonų sangrūdų, ir nebuvo aišku, ar jie plau- 
kia vandeniu, ar krauju. Ant bangų palengva siūbavo šimtai 
nukirstų rankų. 

Admirolo Bėjušė kūnas kybojo ant Eduardo laivo stiebo 
skersinio, o kapitonas Barbavera savo genujietiškomis galero- 
mis jau skrodė atvirą jūrą. 

Nors anglai ir gerokai nukentėjo, jie vis tiek triumfavo. Di- 
džiausia jų netektis - rūmų damų laivas, kuris dingo po vande- 
niu nugramzdindamas siaubingus moterų klyksmus. Į vandens 
paviršių iškilusios suknelės it negyvi paukščiai plūduriavo tarp 
žmonių lavonų. 

Jaunasis karalius Eduardas buvo sužeistas į šlaunį, per jo 
baltos odos pušnis sroveno kraujas. Dabar mūšiai persimetė į 
Prancūzijos žemę. 

Eduardas III nedelsdamas pasiuntė Pilypui VI naują kartelį: 
„Idant išvengtų baisaus tautų ir šalių sunaikinimo ir kartu didelio 
krikščionių mirtingumo, o šitam kiekvienas valdovas savo širdyje 
privalo neleisti įvykti“, Anglijos karalius siūlė savo Prancūzijos 
kuzenui susitikti ir kautis dvikovoje, nes kivirčai dėl Prancūzijos 
sosto — jų asmeniškas reikalas. Ir jei Pilypas de Valua „vienas su 
vienu susikauti nepanorėtų“, Eduardas siūlo jam kautynes tam 
tikro dydžio aikštėje su šimtu riterių iš kiekvienos pusės: taip, 
iš esmės jis jam siūlo turnyrą, tačiau ietys tenebus atšipintos, 


o kalavijai tebus įprasto dydžio ir nebus teisėjų tvarkdarių, ku- 

rie žiūrėtų tvarkos; nugalėtojai gaus dovanų ne brangaus metalo 
segę ar gražuolį medžioklės sakalą, o Liudviko Šventojo karūną. 

Į tai karalius turnyrininkas atsakė, kad jo kuzeno pa- 
siūlymas nepriimtinas, nes jis skirtas Pilypui de Valua, o ne 
Prancūzijos karaliui, o Eduardas tėra jo vasalas, taip išdavikiš- 
kai prieš jį sukilęs. 

Popiežius išsiderėjo dar vienerias paliaubas. Jo legatai visaip 
stengėsi visus įtikinėdami, kad ši, tiesa, dar trapi taika — tik jų 
nuopelnas, o iš tikrųjų abu karaliai sutiko tik tam, kad bent 
kiek atsipūstų. 

Šios antros paliaubos galėjo trukti ganėtinai ilgai, bet neti- 
kėtai mirė Bretanės kunigaikštis. 

Jis nepaliko nei teisėto sūnaus, nei tiesioginio paveldėtojo. 
Kunigaikštystės vienu metu pareikalavo grafas de Montoras 
IAmori, jo paskutinis gyvas brolis, ir Šarlis de Blua, jo sūnėnas; 
dar viena panaši į Artua byla, kuri juridiniu požiūriu mažai kuo 
skyrėsi nuo pirmosios. Pilypas VI palaikė savo giminaitį Šarlį 
de Blua, mat Šarlis iš jo žmonos pusės buvo Valua. Nieko ne- 
laukdamas, Eduardas III ėmė ginti Žano de Monforo reikala- 
vimus. Taigi dabar buvo du Prancūzijos karaliai, ir kiekvienas 
jų turėjo Bretanės kunigaikštį lygiai taip, kaip abudu turėjo po 
nuosavą Škotijos karalių. 

Bretanė Roberui labai rūpėjo, nes iš savo motinos pusės jis 
turėjo Bretanės kunigaikščių kraujo. Todėl Eduardui nieko kita 
neliko, tik pavesti šitam milžinui vadovauti pulkui, turinčiam 
ten išsilaipinti. 


Pagaliau išmušė didžioji Robero dArtua triumfo valanda. 


Roberui sukako 56 metai. Jo lemčiai skirta ilgalaikė neapy- 
kanta sugriežtino veido bruožus, plaukai įgijo keistą atspalvį 

sidro, atskiesto vandeniu — taip žyla rusvaplaukiai žmonės. Jis 
jau nebuvo tas plevėsa, kuris įsivaizdavo rimtai kariaująs, o iš 
tikrųjų tik plėšė savo tetulės Mao pilis. Nūnai jis jau žino, kas 
yra karas, ir kruopščiai rengiasi žygiui; jis turi autoritetą, kurį 
paprastai teikia amžius ir per ilgą, audringą gyvenimo tarpsnį 
sukaupta patirtis. Visi be išimties jį gerbė. Kas čia dabar prisi- 
mins, kad jis padirbinėjo dokumentus, laužė priesaikas, žudė ir 
net kiek mokėjo kerėti? Kas būtų išdrįsęs jam šitai priminti? Jis 
buvo monsinjoras Roberas, senstantis milžinas, tačiau vis dar 
stulbinamai tvirtas, visada dėvįs raudoną drabužį ir pasitikin- 
tis savimi, ir dabar jis žingsniuoja Prancūzijos žeme Anglijos 
kariaunos priešakyje. O ką jam reiškia tai, kad jis vadovauja 
svetimšalių pulkams? Ar apskritai egzistuoja ši sąvoka grafams, 
baronams ir riteriams? Jų karo žygiai yra grynai šeimyninis 
reikalas, kautynės jiems reiškia kovą dėl paveldėjimo; vienas 
kuzenas — priešas, užtat kitas kuzenas — sąjungininkas. Žodis 
„svetimšalis“ reiškia priešą tik paprastai liaudžiai, kurios namai 
bus deginami, svirnai plėšiami ir moterys niekinamos, bet ne 
princams, ginantiems savo titulus ir valdas. 

Roberui šis Prancūzijos ir Anglijos karas yra jo karas; jis troš- 
ko jo, skelbė ir surengė jį; tai jo nenuilstamų dešimties metų 
vaisius. Jam dingojosi, jog jis ir gimė, ir gyveno tik tam, kad va- 
dovautų šitam karui. Kadaise Roberas skundėsi, kad nesugeba 
džiaugtis tokia akimirka; šįsyk pagaliau jis iki valiai ja mėgau- 
jasi. Įkvepia orą mėgaudamasis, tarsi skanaudamas gardžiausią 
gėrimą. Kiekviena minutė neša laimę. Sėdėdamas savo galingo 
sarčio balne, pririšęs šalmą, o vienplaukę galvą atidavęs glamonė- 
ti vėjams, jis kreipiasi į liaudį su tokiais juokeliais, kurie anuos 
priverčia drebėti. Jis vadovauja 22 000 riterių ir kareivių; grįž- 


telėjęs mato iki pat horizonto vien tik ietis, švytruojančias sau- 

lėje tarsi per mirtį nešančią pjūtį. Vargšai bretonai it akis išdegę 
sprunka šalin, dardėdami vežimais, tačiau dauguma pėsčiomis, 
mūvėdami drobines ar grubios gelumbės kelnes; moterys tem- 
pia vaikus, o vyrai ant pečių neša grikių maišus. 

Roberas dArtua vis dar nesunkiai pakėlė penkiolikos Ijė 
žygius ir mėgo pasvajoti... Rytoj jis paims Brestą, paskui — 
Vanus, vėliau pasieks Reną ir jį nukariaus; iš ten įžygiuos į 
Normandiją, užims Alensoną, priklausantį Pilypo de Valua 
broliui; iš Alensono patrauks į Evrė, į Konšus, į savo bran- 
giausius Konšus! Paskui tiesiai į Gajaro pilį ir išvaduos ponią 
de Bomon. O tąsyk toks nenugalimas pasileis į Paryžių, ir 
šit jis jau Luvre, Vensene, Sen Žermene; nuverčia nuo sosto 
Pilypą de Valua, atiduoda karūną Eduardui, o šis Roberui su- 
teikia Prancūzijos Karalystės generalinio leitenanto titulą. Li- 
kimas jam ir anksčiau pasiųsdavo protu nesuvokiamų sėkmių 
ir nesėkmių, bet tuomet už jo nugaros nejojo, keldama kelio 
dulkes, visa armija. 

Iš tiesų Roberas užima Brestą, ten išlaisvina grafienę de 
Montor, kovotojos sielos ir tvirto kūno moterį; jos vyrą Pran- 
cūzijos karalius paėmė į nelaisvę. Ji, priremta prie jūros, vis 
dar bandė ginti savo kunigaikštystės pakraštį. Paskui Roberas 
iškilmingai peršuoliuoja Bretanę ir iš tikrųjų apgula Vanus, 
įsako pastatyti akmenų laidykles ir katapultas, nutaikyti para- 
kines bombardas, kurių dūmai maišosi su žemais lapkričio de- 
besimis. Vanų įgula gausi, bet, regis, ne itin ryžtinga; ji laukia 
pirmos atakos, kad galėtų kuo garbingiau pasiduoti. Prireiks 
ir vienai, ir kitai pusei paaukoti po keletą vyrų, kad būtų išlai- 
kytas tas formalumas. 

Roberas suvarstė savo plieninį šalmą, apžergė galingąjį ko- 


vos žirgą, šis nuo savo šeimininko svorio net palinko, sušukęs 

paskutinius įsakymus ir nuleidęs šalmo antveidį, kelis kartus 
apsuko aplink galvą šešiasvarį kovos vėzdą. Heroldai, mojuoda- 
mi jo vėliava, kiek leidžia gerklės, sustaugia: „Artua, į mūšį!“ 

Pėstija bėga šalia arklių, kiekvienas šešetas tempia po ilgas 
kopėčias; kiti neša ant lazdų ryšulius su uždegtomis pakulomis. 
Ten, kur tvirtovės siena pasidavė, pliūptelėjo akmenų griaus- 
tinis ir, gaubiamas pilkšvų dūmų debesies, it žaibas švysčiojo 
raudonas vėjo plaikstomas monsinjoro dArtua apsiaustas... 

Iš kilpinio paleista strėlė, išlėkusi pro ambrazūrą, pervėrė 
šilkinį apsiaustą, šarvus, odinius pograndžius ir marškinius. 
Smūgis nebuvo stiprus, ne stipresnis už ieties smūgį per tur- 
nyrą. Roberas pats ištraukė strėlę, tačiau netrukus, taip ir nesu- 
pratęs, nei kas nutiko, nei kodėl staiga apremo dangus, o kojos 
nebespaudžia arklio šonų, jis nugriuvo į purvą. 

Tuo metu, kai Robero pulkai ėmė Vanus, jis pats visu milži- 
nišku ūgiu, be šalmo tysojo ant kopėčių; jį nešė į stovyklą. Žaiz- 
da smarkiai kraujavo, raudona srovelė tekėjo po kopėčiomis. 

Anksčiau Roberas nebuvo sužeistas nė karto: nei per abu 
karo žygius į Flandriją, nei per savo žygį į Artua, nei per Akvi- 
tanijos karą... Anuomet Roberas negavo nė menkiausio įbrėži- 
mo. Ir per visus penkiasdešimt turnyrų, kuriuose jis dalyvavo, 
nė viena ietis nesukiužo palietusi jo kūną, nė karto gindamasis 
šernas net neužkliudė jo odos. 

Kodėl tai atsitiko prie Vanų, prie miesto, kuris rimtai net 
nesigynė ir buvo tik tarpinis etapas jo epopėjoje? Juk neišpra- 
našauta jokia pragaištis nei dėl Vanų, nei dėl Bretanės. Ranka, 
ištempusi kilpinio templę, buvo ranka nepažįstamojo, kuris net 
nežinojo, į ką taiko. 

Keturias dienas Roberas kovojo, kovėsi ne su princais ir 


parlamentais, paveldėjimo įstatymais, grafysčių papročiais, ne 

su karališkųjų šeimų ambicijomis ar godumu - jis kovojo su 
savo kūnu. Mirtis brovėsi per tą pajuodusiais kraštais žaizdą, 
žiojinčią tarp širdies, taip smarkiai plazdenusios, ir vidurių, 
sudorojusių šitiek valgių; ne ta mirtis, kuri šaldo, o ta, kuri 
degina. Jo gyslose liepsnojo ugnis. Per keturias dienas mirtis 
sudegino tas jėgas, kurių kūnas turėjo dar dvidešimčiai metų 
gyvenimo. 

Jis atsisakė rašyti testamentą, šaukė, kad rytoj jau sėdės bal- 
ne. Teko jį pririšti, kad priimtų paskutinį patepimą; Roberas 
vis grasino nudobti kanauninką, kurį palaikė Tjeri dIrsonu. Jis 
kliedėjo. 

Nuo mažumės Roberas dArtua nekentė jūros, o dabar pa- 
rengė laivą išvežti jį į Angliją. Visą naktį bangų supamas jis rei- 
kalavo teisingumo, gana keisto teisingumo, nes kreipėsi į Pran- 
cūzijos baronus, vadindamas juos „kilmingaisiais mano lordais“ 
ir reikalaudamas, kad Pilypas Gražusis lieptų atimti iš Pilypo 
de Valua visus jo turtus, karališkąją mantiją, skeptrą ir karūną 
vykdant popiežiaus bulę dėl atskyrimo nuo Bažnyčios. Jo balsas 
skardėjo nuo škancų iki pat forštevenio, kildamas iki stiebų, 
kur sėdėjo signalininkai. 

Priešaušry jis kiek aprimo ir paprašė pritraukti jo čiužinį 
prie durų: jis norėjo pamatyti blėstančias žvaigždes. Tačiau sau- 
lėtekio Roberas jau neišvydo. Gyvybė visai geso; jam dar vai- 
denosi, kad ima sveikti. Paskutinis žodis, kurį ištarė jo lūpos, 
buvo „niekada!“, tačiau niekas ir nesužinojo, ar jis kreipėsi į 
karalių, ar į jūrą, ar į Dievą. 

Kiekvienas žmogus ateina į šį pasaulį, kad atliktų savo par- 
eigą, nedidelę ar ypač reikšmingą, tačiau paprastai ir pats šito 
nežino. Jo prigimtis, jo ryšiai su panašiais į jį patį, gyvenimo 


atsitiktinumai verčia jį atlikti šitą pareigą ir padaryti tai be jo 

žinios, būnant įsitikinusiam, kad jis laisvas, elgiasi laisva valia. 
Roberas dArtua įžiebė Vakarų Europoje karo ugnį; savo užda- 
vinį jis atliko. 

Kai karalius Eduardas III, tuo metu buvęs Flandrijoje, suži- 
nojo apie jo mirtį, jo blakstienos sudrėko; jis nusiuntė karalie- 


nei Pilypai laišką, kur rašė: 


Širdele mano, Roberą dArtua, mūsų kuzeną, pasišaukė Die- 
vas; mūsų meilės, kurią jam jautėme, ir mūsų garbės vardan 
parašėme kancleriui ir iždininkui ir pavedėme jiems palaido- 
ti jį mūsų mieste Londone. Mes trokštame, širdelė mano, jog 
jūs pasirūpintumėte tuo, kad viską atliktų deramai, taip, kaip 
reikalauja mūsų valia. Tesaugo jus Dievas. Parašyta ir patvir- 
tinta mūsų asmeniniu antspaudu Grašamo mieste, Šventosios 
Kotrynos dieną, šeštaisiais Anglijos ir Prancūzijos trečiaisiais 


mūsų valdymo metais. 


1343 metų sausio pradžioje Londone į Šventojo Povilo ka- 
tedros kriptą nusileido pats sunkiausias karstas, kokį kada nors 


buvo čia nuleidę. 


...Ir čia autorius, verčiamas istorinės tiesos, privalo nužudyti 
savo mylimiausią personažą, su kuriuo jis gyveno ištisus šeše- 
rius metus ir liūdėjo taip, kaip liūdėjo Anglijos karalius Edu- 
ardas. Pirštai, kaip mėgdavo sakyti kronikininkai, nenulaiko 
plunksnos, ir blėsta bet koks noras tęsti šią istoriją, nebent po 
kiek laiko, kad supažindinčiau skaitytoją su tolesniu kai kurių 
svarbesnių šitos knygos herojų likimu. 

O dabar ženkime 11 metų į priekį ir drauge perkopkime 
Alpes... 


Epilogas 


JONAS I NEZINOMASIS 


Kelias, kuris veda į Romą 


Pirmadienį, 1354 metų rugsėjo 22 dieną, Džaninas Baljonis, 
Sienos miesto notablis, gyvenantis Tolomėjaus rūmuose, kur jo 
šeima buvo įkūrusi bankų bendrovę, gavo laišką iš garsiojo Kola 
de Riencio, užgrobusio valdžią Romoje ir pasisavinusio senovinį 
tribūno titulą. Tame laiške, rašytame Kapitolijuje ir datuotame 


praėjusiu ketvirtadieniu, Kola de Riencis bankininkui rašė: 


Brangusis drauge, mes siuntėme pasiuntinius ieškoti jūsų ir 
įpareigojome prašyti, jei jie jus sutiktų, kad malonėtumėte at- 
vykti pas mus į Romą. Mums pranešė, kad jus rado Sienoje, 
tačiau nesiryžo prašyti jūsų pasimatyti su mumis. Kadangi ne- 
žinojome, kad jus ras, jums ir nerašėme; tačiau dabar žinome, 
kur jūs esate, ir prašome atvykti pas mus kuo skubiausiai, kai 
tik gausite šitą laišką. Be to, prašytume tai laikyti didžiausioje 
paslaptyje, nes reikalas susijęs su Prancūzijos karalyste. 


Kodėl tribūnas, užaugęs Trasteverės tavernoje ir tvirtinąs 


esąs nesantuokinis Vokietijos imperatoriaus Henriko VII sūnus, 

taigi Bohemijos karaliaus Jono pusbrolis, kodėl tribūnas, kurį 
Petrarka šlovino už tai, kad jis Italijai grąžino buvusią didybę, 
kodėl Kola de Riencis panoro pasikalbėti su Džaninu Baljoniu, 
ir dar skubiai ir slapta? Šitas klausimas nedavė jam ramybės iš- 
tisas dienas, kai jis keliavo į Romą lydimas savo draugo, notaro 
Andželo Gvindarelio, kurio prašė vykti drauge pirmiausia dėl 
to, kad dviese ne taip prailgsta kelias, be to, notaras buvo nuo- 
vokus bernaitis; jis puikiai išmanė visus banko reikalus. 

Rugsėjį virš Sienos lygumų dangus dar dosniai žeria šilumą, 
po pjūties geltonuoja laukų ražienos, panašios į laukinio žvė- 
ries kailį. Čia viena gražiausių vietovių pasaulyje; Dievas taip 
grakščiai nubrėžė kalvų liniją ir dosniai paskleidė gražiausią au- 
galiją, tarp kurios įkūrė kiparisą, tikrą laukų valdovą. Žmogus 
sugebėjo apdoroti šitą žemę ir visur pristatė būstų; ir princo va- 
saros rezidencija, ir kukliausios viensėdijos švietė vienodos och- 
ros spalvos sienomis ir apvalių čerpių stogais, viskas žavėjo akį 
grakštumu ir harmonija. Kelias čia nenuobodus; jis vingiuoja, 
kyla, vėl leidžiasi į naujus slėnius, rangosi per terasomis suso- 
dintus vynuogynus ir tūkstantmečius alyymedžius. Sienoje ir 
Dievas, ir žmogus apdovanoti aukščiausiomis kūrėjo galiomis. 

Kokie reikalai Prancūzijoje, kad Romos tribūnas panoro 
slapta pasikalbėti su Sienos bankininku? Kodėl net du kartus 
bandė surasti jį, o dabar dar atsiuntė šitą skubinantį laišką su 
kreipiniu „brangusis mano drauge“? Veikiausiai kviečia dėl nau- 
jų paskolų Paryžiaus karaliui, o gal dėl išpirkos kelių kilmingų 
senjorų, laikomų britų nelaisvėje? Džaninas Baljonis nė neįtarė, 
kad Kola de Riencį labai domina Prancūzijos reikalai. 

Net jei viskas būtų taip, kaip jis mano, kodėl tribūnas ne- 
sikreipė į kitus bendrovės narius, į pačius seniausius bankinin- 


kus, tokius kaip Tolomėjas Tolomėjus, Andrea ar Džakomas, jie 

kur kas geriau išmano tuos reikalus? Anuomet visi jie likvidavo 
senojo dėdės Spinelo palikimą, kai Paryžiuje buvo uždarinėjami 
italų bankai. Žinoma, Džanino motina prancūzė, graži, jauna, 
liūdnoko veido moteris; jos ryškus paveikslas išliko iš vaikys- 
tės prisiminimų, kai jis gyveno nušiurusioje pilaitėje, tame 
lietingame krašte. Žinoma ir tai, kad jo tėvas, brangusis tėvas 
Baljonis, miręs prieš keturiolika metų kelionėje po Kampani- 
ją... Džaninas, liūliuojamas romios arklio ristelės, nepastebimai 
nubrėžė ant krūtinės kryžiaus ženklą... Jo tėvas tais laikais, kai 
gyveno Prancūzijoje, buvo rimtai įsipainiojęs į Paryžiaus, Lon- 
dono, Neapolio ir Avinjono dvarų reikalus. Jis buvo karalių ir 
karalienių patikėtinis, dalyvavo garsioje Liono konklavoje... 

Tačiau Džaninas nemėgo prisiminti Prancūzijos dėl to, kad 
ten gyveno jo motina, kurios jis taip daugiau ir nepamatė; dabar 
net nežinojo, ar ji gyva, ar jau mirusi. Be to, jis nemėgo prisiminti 
ir dėl savo gimimo; tėvo žodžiais, jis gimęs iš teisėtos santuokos, 
o visi kiti šeimos nariai laikė jį pavainikiu. Visi giminaičiai atsi- 
rado staiga, juos jis pamatė būdamas devynerių — senelis Minas 
Baljonis, dėdės Tolomėjai, nesuskaičiuojama gausybė kuzenų... 
Dar ilgai Džaninas jautėsi tarp jų svetimas. Jis daug padarė, kad 
išnyktų tas nepanašumas, kad pritaptų prie jų bendrijos ir virstų 
tikru sieniečiu, bankininku, vienu iš Baljonių. 

Gal dėl to, kad jo širdis ilgėjosi žalių pievų, ūkanotų rytų ir 
avių bandų, Džaninas užsiėmė vilnos prekyba, o praėjus porai 
metų po tėvo mirties vedė turtingą, geros sieniečių šeimos pa- 
veldėtoją. Džovana Vivoli padovanojo jam tris sūnus. Šešerius 
metus jie gyveno laimingai, bet 48-aisiais ją nusinešė juodo- 
jo maro epidemija. Kitais metais jis vedė kitą turtingą mergi- 
ną — Frančeską Agacano. Jo namus pradžiugino dar dviejų sūnų 


krykštavimas, o dabar jie vėl laukė naujagimio. 

Tėvynainiai vertino Džaniną už jo garbingą reikalų tvar- 
kymą. Dėkinga liaudis išrinko jį kamerlengu, Gailestingosios 
Dievo Motinos ligoninės neturtingiesiems iždo valdytoju... 

San Kviriko dOrčija, Radikofanis, Akvapendentė, Bolseno 
ežeras, Montefiaskonė, užeigos namuose su didžiuliais portikais 
praleistos naktys, o rytą — vėl į kelią... Džaninas ir Gvidarelis jau 
perjojo Toskaną. Kuo labiau artėjo kelionės tikslas, tuo tvirčiau 
Džaninas jautė ryžtą atsakyti tribūnui Kola de Rienciui kaip 
įmanydamas mandagiau, kad jis nelinkęs sudarinėti sandėrių su 
Prancūzija. Notaras Gvidarelis karštai jam pritarė; italų bendro- 
vės dar prisiminė liūdną jų apiplėšimą, o ir pačioje Prancūzijoje 
reikalai klojosi ne itin gerai nuo to laiko, kai Anglijoje prasidėjo 
karas; nevertėjo rizikuoti nė menkiausia pinigų suma. Kur kas 
geriau gyventi ramioje mažoje respublikoje, tokioje kaip Siena, 
kur klesti amatai ir prekyba, o ne didžiosiose šalyse, kurias val- 
do bepročiai“?. 

Džaninas iš Tolomėjaus rūmų sekė visus paskutinių metų 
Prancūzijos įvykius; ten palikta tiek daug vekselių, ir vargu ar 
kada nors bus galima atgauti tas skolas! Iš tiesų pamišėliai tie 
prancūzai, o didžiausias jų — karalius Valua, kuriam pavyko pir- 
mučiausia prarasti Bretanę ir Flandriją, paskiau Normandiją, 
Sentonžą, o dabar jis, tarsi skalikų genamas stirninas, klaidžioja 
aplink Paryžių, persekiojamas Anglijos kariuomenės. Šitas tur- 
nyrų herojus, grasinęs pakelti visą pasaulį į kryžiaus žygį, atsi- 
sakė priimti kartelį, kuriuo jo priešas pasiūlė susikauti Vožiraro 
lygumoje, beveik prie pat jo rūmų vartų; paskui, įsivaizdavęs, 
kad anglai jau bėga, nes jie pasitraukė į šiaurę (kuriems galams 
jiems buvo bėgti, jei visur laimėdavo?), Pilypas visai nustekeno 
savo pulkus, staigiai versdamas juos vytis Eduardą. Pavijo jį už 


Somos; čia karinė Pilypo šlovė ir baigėsi. 


306 


LELIJA IR LIŪTAS 


Kresi kautynių atgarsiai pasiekė ir Sieną. Visi žinojo, kad 
Prancūzijos karalius pasiuntė savo pėstininkus į ataką neleidęs 
žmonėms po sunkaus penkių Ijė žygio nė atsikvėpti, be to, ži- 
nojo, kad prancūzų riteriai, įsiutę ant šitų per lėtai judančių 
pėstininkų, jojo į ataką stačiai per savo žmones, stumdydami ir 
versdami juos ant žemės, trypdami arklių kanopomis; paskiau 
jie patys krito nuo kryžminio anglų lankininkų šaudymo. 

— Bent kiek norėdami pateisinti savo pralaimėjimą, prakal- 
bo, kad akstys buvo užtaisytos paraku, kurį Anglija gavusi iš 
Italijos, ir todėl, girdi, prancūzų gretos iširo ir prasidėjo panika, 
nes jie klaikiai išsigandę trenksmo. Bet patikėk, Gvidareli, prie- 
žastis — ne paraku užtaisytos akstys, o jų pačių kvailumas. 

Ak! Kas galėtų paneigti, kad ir prancūzų elgtasi negražiai. 
Štai, sakykim, Bohemijos Jonas, kuris apie 50-uosius savo gy- 
venimo metus apako, reikalavo, kad jį imtų į mūšį ir jo arklį iš 
abiejų pusių pririštų prie riterių kovos žirgų; karalius neregys 
puolė į pačią mūšio tirštumą, iškėlęs savo kovos vėzdą. Tik kam 
kliuvo jo smūgiai? Nagi tiem dviem nelaimėliams, kurie jojo 
šalia karaliaus... Po mūšio rado jo lavoną, vis dar pririštą prie 
kitų dviejų nudobtų bendražygių, puikiausią simbolį tos riterių 
kastos, kuri, niekindama liaudį, žudė pati save, ir visai dėl nie- 
kų, šiaip, savo malonumui. 

Vakare, po Kresi kautynių, Pilypas VI, paklaidžiojęs po lau- 
kus lydimas šešeto vyrų, pasibeldė į nedidelės pilaitės vartus. 

— Atidarykite, atidarykite vargšui Prancūzijos karaliui! - su- 
dejavo jis. 

Nereikia pamiršti, kad meseras Dantė jau anuomet prakeikė 
visą Valua padermę, o to priežastis buvo jų pirmasis, grafas Ka- 
rolis, nusiaubęs Sieną ir Florenciją. Visi divino poeta priešai bai- 


gė prastai. 

Po Kresi įvykių genujiečiai atnešė marą. Ir iš jų nieko gero 
nelauk! Jų laivai iš Rytų atplukdė tą baisią ligą. Maras pirmiau- 
sia išpjovė Provansą, o paskui metėsi į Avinjoną, į miestą, pa- 
skendusį ištvirkavimų ir ydų liūne. Reikia tik prisiminti mesero 
Petrarkos žodžius apie šitą naująjį Babiloną, ir tada nesunkiai 
supranti, kad ši pūvanti šlykštynė ir atvirai daromos nuodėmės 
atnešė baisią negandą, nūnai ir baudžiančią miestą“. 

Toskanietis visuomet būna nepatenkintas visais ir viskuo, 
išskyrus save patį. Uždrausk jam piktžodžiauti, ir jis nebenorės 
gyventi. Šiuo atžvilgiu Džaninas buvo tikras toskanietis. 

Pasiekę Viterbą, jie su Gvidareliu dar nebuvo spėję apdergti 
ir iškeikti viso pasaulio. 

Pirmiausia, ką veikia popiežius Avinjone, kai jam dera būti 
Romoje, kaip liepė šventasis Petras? Antra, kodėl popiežiai vien 
tik prancūzai, kaip, sakykim, šitas Pjeras Rožė, buvęs Araso vys- 
kupas, tapęs popiežiumi po Benedikto XII, ir dabar valdąs Kle- 
menso VI vardu? Kodėl jis kardinolais teskiria prancūzus ir at- 
sisako grįžti į Italiją? Šit visus juos Dievas ir nubaudė. Vien per 
tris mėnesius Avinjone užkalta 7000 namų, kurių gyventojus 
pasiglemžė maras; lavonus rinko ir dardino šimtais vežimų. Ta- 
čiau ta Dievo rykštė pasislinko į šiaurę, pjaudama karo nualintą 
kraštą. Pasiekęs Paryžių, maras per dieną nužudydavo tūkstantį 
žmonių, nesigailėdamas nei jauno, nei seno. Nuo maro mirė ir 
Normandijos kunigaikščio žmona, Bohemijos karaliaus duktė, 
ir karalienė Žana Navarietė, Margaritos Burgundės duktė, ir 
vyriškosios padermės Prancūzijos karalienė Žana Raišoji, Mar- 
garitos sesuo; be to, prancūzai, kurie iš visos širdies jos nekentė, 
kalbėjo, kad jos mirtis tėra pelnyta bausmė. 

Bet kodėl maras nusinešė ir Džovaną Baljonį — pirmąją 


Džanino žmoną tokiomis gražiomis it migdolai akimis ir lyg 

nutekintu alebastro kaklu? Ar tai teisinga? Ar teisinga, kad epi- 
demija nušlavė Sieną? Išties Dievas kartais elgiasi nelabai apgal- 
votai, per dažnai ir per skaudžiai nubaudžia gerus žmones, kad 
tie išpirktų blogųjų kaltes. 

Palaimingi tie, kurie išvengė maro! Palaimingas meseras 
Džovanis Bokačas — Tolomėjų draugo sūnus; jo motina, kaip ir 
Džanino, prancūzė. Jam pavyko visus baisumus pergyventi sve- 
čiuojantis pas vieną turtingą senjorą Florencijoje! Per visą maro 
siautėjimo laiką, norėdamas prablaškyti Palmjerio rūmuose gy- 
venančius pabėgėlius ir bent trumpam priversti juos užmiršti, 
jog prie vartų tyko mirtis, Bokačas rašė savo gražias, smagias 
pasakas, kurias dabar mintinai moka visa Italija. Argi narsa, ku- 
rią mirties akivaizdoje rodė grafo Palmjerio svečiai ir meseras 
Bokačas, argi tokia narsa nėra vertesnė už tą kvailą Prancūzijos 
riterių bravūrą? Notaras Gvidarelis visiškai sutiko su bičiulio 
nuomone. 

Karalius Pilypas vėl vedė tepraėjus trisdešimt dienų po vy- 
riškosios savo karalienės mirties... Džaninas ir čia turėjo už ką 
pabarti karalių; jis burnojo ne naujas sutuoktuves, nes ir pats 
vedė antrąkart, bet tą nepadorų skubėjimą kuo greičiau vėl pa- 
imti žmoną. Tik trisdešimt dienų! Ir ką Pilypas VI pasirinko? Štai 
čia ir prasideda pats pikantiškumas. Iš vyriausiojo savo sūnaus 
nugvelbė princesę, kurią tas netrukus turėjo vesti, kuziną Blanšą, 
Navaros karaliaus dukterį, pramintą Išmintingąja Gražuole. 

Apakintas tyros aštuoniolikmetės mergelės grožio, kai ji pir- 
mąsyk pasirodė karaliaus dvare, Pilypas pareikalavo, kad jo sūnus 
Žanas Normandas perleistų ją jam; Žanas leidosi apvesdinamas 
su Bulonės grafiene, 24 metų našle, kuri ypatingų jausmų jam 
nežadino, tik, teisybę sakant, jų nekėlė nė viena dama, nes atro- 


dė, kad Prancūzijos sosto įpėdinis labiau domisi savo pažais. 

Senasis karalius Išmintingosios Gražuolės glėbyje patyrė 
jaunatviškos aistros kvaitulį. Iš tiesų Išmintingoji Gražuolė! 
Pravardė be galo tiko, ir Džaninas su Gvidareliu jodami net 
kratėsi iš juoko. Išmintingoji Gražuolė! Meseras Bokačas galėtų 
parašyti apie tai kokią pasakaitę. Per tris mėnesius gražuolė taip 
nustekeno karalių, turnyrų riterį, kad iš jo teliko vieni kaulai; 
pagaliau šitą neprilygstamą kvailį, valdžiusį šalį trečdalį amžiaus 
tik tam, kad turtingiausią savo karalystę įstumtų į didžiausią 
skurdą, palydėjo į Sen Deni. 

Naujasis karalius Jonas II, dabar jau trisdešimt šešerių metų 
vyras, kažkodėl pramintas Geruoju, jį mačiusių keliauninkų 
žodžiais tariant, turėjo tokių pačių fizinių ypatybių kaip ir jo 
tėvas; visur jį lydėjo tokia pat sėkmė. Tik kiek išlaidesnis, nepa- 
stovesnis ir lengvabūdiškesnis, iš motinos paveldėjęs veidmai- 
niškumą ir žiaurumą. Įsitikinęs, kad aplinkui vieni išdavikai, jis 
pirmiausia įsakė nubausti savo konetablį ir nukirsti jam galvą. 

Karalius Eduardas III, užėmęs Kalė ir ten apsistojęs, įkū- 
rė Keliaraiščio ordiną tą dieną, kai įsigeidė pats pataisyti savo 
meilužės, gražiosios Solsberio grafienės, kojinę, karalius Jonas 
II, nenorėdamas atsilikti nuo angliškojo riteriškumo, taip pat 
įkūrė ordiną, pavadindamas jį Žvaigždės ordinu, kad pagerbtų 
juo savo ispaną favoritą, jaunąjį Karlą de la Serdą. Tuo jo žyg- 
darbiai ir baigėsi. 

Liaudis mirė iš bado, maras ir karas nusinešė daug gyvybių, 
lauko darbams, amatams trūko darbo rankų, maisto produktų 
labai sumažėjo, o jų kainos be saiko pakilo. Be to, imta mažinti 
pareigybes, sudarant kiekvieną sandėrį reikalauta mokėti apie 
vieną solį už livrą mokesčio. 

Po šalį klajojo gaujos, panašios į anų laikų piemenėlius, ta- 
čiau kur kas labiau pašėlusios; tūkstančiai apsiskarmalavusių 


vyrų ir moterų daužė vienas kitą grandinėmis, virvėmis, vilko- 

si keliais, staugdami niūrias psalmes, ir staiga, pagauti įniršio, 
puldavo žudyti, kaip ir visais laikais, žydus ir italus. 

Tuo tarpu Prancūzijos dvaras spindėjo prabanga, kuri badė 
akis lyg įžeidus akibrokštas badaujančiai liaudžiai; tik vienam 
turnyrui buvo išleidžiama tiek pinigų, kiek jų būtų pakakę išti- 
sus metus maitinti visus kurios nors grafystės vargšus. Kilmin- 
gieji rengėsi taip, kaip išvis nederėjo krikščionims, — vyrai krovė 
ant savęs daugiau brangenybių nei moterys, vilkėjo per liemenį 
sugnybtus ir sėdmenų nesiekiančius durtinius, o kurpės turėjo 
tokias ilgas nosis, kad trukdė normaliai vaikščioti. 

Argi galėjo kuri nors bent kiek rimtesnė bankų bendrovė 
rizikuoti ir teikti kreditus tokiems žmonėms ar aprūpinti juos 
vilna? Žinoma, ne. Ir Džaninas Baljonis, spalio 2 dieną per 
Ponte Milvijo įjodamas į Romą, tvirtai pasiryžo pareikšti tai 


tribūnui Kola de Rienciui. 


II 
Naktis Kapitolijuje 


Keliautojai pasiekė Kampo dei Fjori osteriją kaip tik tada, kai 
gatvių prekeiviai skuba pusvelčiui parduoti paskutines rožes, 
nuima nuo savo prekydėžių spalvingus, gėlių kvapų prisisun- 
kusius kilimus. 

Pasamdęs palydovu užeigos šeimininką, Džaninas Baljonis 
jau gerokai sutemus patraukė į Kapitolijų. 

Kokia nuostabi Roma! Į šį miestą jis pateko pirmąsyk ir la- 
bai apgailestavo, kad negali sulėtinti žingsnio. Koks didžiulis 


miestas! Palyginti su Siena ir Florencija, jis atrodė didesnis ir 

už Paryžių ar Neapolį, kaip Džaninas galėjo spręsti iš velionio 
savo tėvo pasakojimų. Garviūkščių labirintas staiga nuveda į 
priešais visai netikėtai iškilusius puikiausius rūmus; jų portikai 
ir kiemai nutvieksti deglų ir žibintų. Vaikštinėjo pulkeliai ber- 
niukų, kurie dainuodami ir laikydamiesi už rankų, užtvėrė visą 
gatvę. Žmonės stumdosi, bet be pykčio, svetimšaliams jie šypso- 
si; iš tavernų, kurių čia apstu kiekviename žingsnyje, sklinda 
skaniausi kaitintos alyvos, šafrano, keptos žuvies ir troškintos 
mėsos kvapai. Gyvenimas, regis, čia nesustoja ir naktį. 

Į Kapitolijaus kalvą Džaninas kopė šviečiant žvaigždėms. 
Priešais bažnyčios šventorių augo žolė; nugriuvusios kolonos, 
statula su nulūžusia viena ranka liudijo miesto senumą. Šitą 
žemę mindžiojo Augustas, Neronas, Titas, Markas Aurelijus... 

Kola de Riencis vakarieniavo su gausia bendrija didžiulėje 
salėje, kuri stovėjo ant Jupiterio šventyklos pamatų. Džaninas 
priėjo prie Riencio, atsiklaupė ant vieno kelio ir pasakė savo var- 
dą. Tribūnas tučtuojau paėmė jį už rankų, pakėlė nuo grindų ir 
liepė palydėti į gretimą kambarį; čia netrukus pasirodė ir pats. 

Riencis pasirinko tribūno titulą, tačiau ir veido išraiška, ir 
visa povyza greičiau priminė imperatorių. Jo mėgstamiausia 
spalva buvo purpurinė; apsiaustą jis siautėsi taip, tarsi tai būtų 
toga. Drabužio apykaklė juosė tvirtą storą sprandą; stambus 
veidas, didelės šviesios akys, trumpai pakirpti plaukai, valin- 
gas smakras — sakytum pati gamta jam skyrė vietą šalia cezarių 
biustų. Dešinė tribūno šnervė nerviškai virpčiojo, tai jam tei- 
kė nekantrumo išraišką. Jo eisena buvo valdinga. Net iš pirmo 
žvilgsnio matei, kad jis gimęs valdyti ir tikisi daug nuveikti savo 
liaudies labui, o pašnekovas privalo nedelsdamas perprasti visas 
jo mintis ir paklusti. Jis pasisodino Džaniną šalia savęs, tarnams 


įsakydamas uždaryti visas duris ir sergėti, kad niekas netrukdy- 

tų; paskui, nieko nelaukdamas, ėmė klausinėti visokių dalykų, 
visiškai nesusijusių su banko reikalais. 

Jo nedomino nei vilnos prekyba, nei pinigų skolinimas, nei 
paskoliniai raštai. Jam rūpėjo tik Džaninas, jo asmenybė, ir dau- 
giau niekas. Kokio amžiaus Džaninas atvyko čia iš Prancūzijos? 
Kur jis praleido ankstyvąją savo vaikystę? Kas jį auklėjo? Ar jį vi- 
sada taip vadino? Po kiekvieno klausimo Riencis laukė atsakymo 
atidžiai klausydamas, linguodamas galvą vėl klausinėjo. 

Taigi, Džaninas gimė viename Paryžiaus vienuolyne. Iki de- 
vynerių metų jį augino motina Mari de Kresė savo namuose II 
de Franse, netoli miestelio, vadinamo Senuoju Nofliu. Ką jis 
žino apie motinos buvimą karaliaus rūmuose? Sienietis prisi- 
minė, ką apie tai pasakojęs jo tėvas Gučas Baljonis: kai Mari de 
Kresė buvo ką tik pagimdžiusi Džaniną, ją paėmė į rūmus kaip 
karalienės Klemencijos Vengrės naujagimio žindyvę; tačiau ten 
ji išbuvo neilgai, nes po kelių dienų karalienės kūdikis mirė. 
Sklido kalbos, kad jį nunuodijo. 

Džaninas nusišypsojo. Jis buvo Prancūzijos karaliaus pieno 
brolis; šitai jam iki šiol nė netoptelėjo į galvą, o dabar ši mintis 
pasirodė visiškai neįtikėtina, beveik juokinga, tuo labiau dabar, 
kai jam apie keturiasdešimt ir jis gyvena ramų italų miestelėno 
gyvenimą. 

Bet kodėl Riencis klausinėja jį viso širo? Kodėl šis didelių 
šviesių akių tribūnas, priešpaskutinio imperatoriaus pavainikis, 
žiūri į jį taip įdėmiai ir mąsliai? 

— Tai jūs ir esate, — pagaliau ištarė Kola de Riencis, — tai 
tikrai jūs... 

Džaninas nesuprato, ką reiškė šitie žodžiai. Ir jau visai nete- 
ko žado, kai tribūnas staiga atsiklaupė priešais jį ant vieno kelio 


ir, žemai nusilenkęs, pabučiavo jo dešinę koją. 

— Jūs — Prancūzijos karalius, — pareiškė Riencis. — Nuo šiolei 
visi privalo elgtis su jumis kaip su karaliumi. 

Akimirką Džanino akyse sumirguliavo šviesos. 

Kai namas, kur jūs ramiai sėdite prie stalo ir pietaujate, 
staiga suskyla, nes prasideda žemės drebėjimas, kai laivas, kur 
ramiausiai miegate savo kajutėje, staiga užlekia ant rifo ir su- 
dūžta, pirmąją minutę taip pat sunku suprasti, kas nutiko. 

Džaninas Baljonis sėdi Kapitolijaus salėje, o Romos valdy- 
tojas suklumpa prie jo kojų ir tikina, kad Džaninas — Prancū- 
zijos karalius. 

— Prieš devynerius metus, birželio mėnesį, ponia Mari de 
Kresė mirė... 

— Mano motina mirė? — šūktelėjo Džaninas. 

— Deja, mano grandisime senjore... tikriau, toji, kurią 
jūs laikėte savo motina. Savo mirties išvakarėse ji priėjo iš- 
pažinties... 

Pirmąkart Džaninas išgirdo į jį kreipiantis „grandisime sen- 
jore“, ir tai jį pritrenkė labiau nei tai, kad tribūnas pabučiavo 
jam koją. 

— Taigi, jausdama artėjančią mirtį, Mari de Kresė pašaukė 
prie savo mirties patalo vienuolį iš gretimo Augustinų vienuo- 
lyno, brolį Žurdeną Ispaną, ir atliko išpažintį. 

Džaninas mėgino sutelkti atmintį ir prisiminimais sugrįžti į 
vaikystę. Šit kambarys Kresė namuose ir jo motina, šviesiaplau- 
kė gražuolė... Ir mirė prieš devynerius metus, o jis nė nežinojo. 
O dabar štai paaiškėja, kad jinai net ne motina. 

Brolis Žurdenas mirštančiosios prašymu šitą išpažintį surašė 
ir patvirtino savo parašu; ten buvo atverta viena iš pačių keis- 
čiausių Prancūzijos Karalystės paslapčių, vienas iš pačių keis- 


čiausių nusikaltimų. 

— Aš parodysiu jums šitą surašytą išpažintį, parodysiu ir bro- 
lio Žurdeno laišką; visi tie popieriai perduoti man, — pridūrė 
Kola de Riencis. 

Tribūnas kalbėjo ištisas keturias valandas. Vargu ar pakako 
jų išpasakoti Džaninui visus keturiasdešimt metų įvykius, kurie 
tapo vienu svarbiausių Prancūzijos Karalystės istorijos pusla- 
pių: Margaritos Burgundės mirtis, antros Liudviko X vedybos 
su Klemencija Vengre... 

— Mano tėvas priklausė būsimos karalienės pasiuntinybei 
Neapolyje, - prisiminė Džaninas, — tikriau, tokio grafo de Bu- 
vilio svitai... 

— Sakote, grafo de Buvilio? Viskas kuo puikiausiai su- 
tampa! Tas pats Buvilis buvo karalienės Klemencijos, jūsų 
motinos, noblisime senjore, įsčių kuratorius, ir kaip tik jis 
rado jums maitinti tokią ponią de Kresė viename Paryžiaus 
vienuolynų, kur ji buvo ką tik pagimdžiusi. Ji visa tai labai 
smulkiai papasakojo. 

Tribūnui kalbant, svečias jautė, kad praranda blaivų protą. 
Viskas apsivertė, tamsa virto šviesa, o šviesa — tamsa. Džaninas 
vis prašė Riencio grįžti atgal, prie kurio nors jau pasakoto įvy- 
kio; lygiai taip jis paprastai grįždavo prie sudėtingesnių skai- 
čiavimo operacijų. Jis taip pat sužinojo, kad tėvas — visai ne 
jo tėvas, o motina — visai ne jo motina, o jo tikras tėvas, Pran- 
cūzijos karalius, pirmosios žmonos žudikas, ir pats galiausiai 
buvo nužudytas. Jis nustojo būti Prancūzijos karaliaus, mirusio 
lopšy, pieno brolis, jis pats tapo tuo karaliumi, taip netikėtai 
prisikėlusiu. | 

— Jus visada vadino Žanu, ar ne? Karalienė, jūsų motina, 
davė įžadus taip pakrikštyti. Žanas arba Džovanis, arba Džova- 


ninas, arba dar Džaninas... Jūs - Jonas I Pomirtinis. 

Pomirtinis! Nelinksma pravardė, labiau primenanti kapines, 
išgirdę tokį žodį, toskaniečiai būtinai parodo virš galvos rage- 
lius, ištiesę du kairės rankos pirštus. 

Grafo Robero dArtua ir grafienės Mao vardai, kuriuos mėgo 
savo prisiminimuose minėti jo tėvas... ne, ne tėvas, na, tas, Gu- 
čas Baljonis, dabar vėl iškilo tribūno pasakojime ir labai dažnai 
skambėjo kaip pačių pavojingiausių visos šitos klaikios istorijos 
herojų vardai. Grafienė Mao, nunuodijusi Džanino tėvą, taip, 
tėvą Liudviką!.. nutarė atsikratyti ir naujagimio. 

— Bet atsargusis grafas de Buvilis karalienės kūdikį sukeitė 
su žindyvės kūdikiu, kurį, beje, taip pat vadino Žanu, tai šit tą 
Žaną ir nužudė, ir palaidojo jį Sen Deni... 

Džaninas pasijuto visiškai atbukęs, jis negalėjo taip imti ir 
atprasti būti Džaninas Baljonis, Sienos pirklio sūnus; dabar jam 
dingojosi, lyg jis būtų penkiadienis kūdikis, baigęs savo gyve- 
nimą — o visi jo nugyventi metai, visos jo mintys, veiksmai, net 
ir kūnas tėra iliuzija. Jis tarsi nualpo, viskas pasinėrė į tamsy- 
bes, jis pats lyg ir išnyko svetimame kūne, persikėlė į savo pa- 
ties šmėklą. Kur jis iš tiesų dabar: po Sen Deni laidojimo rūsio 
plokštėmis ar čia, Kapitolijuje? 

— Ji mane kartais vadindavo „mano mažasis princas“, — su- 
šnibždėjo jis. 

— Kas vadindavo? 

— Mano motina... noriu pasakyti, ponia de Kresė... kai mes 
likdavome dviese. O aš maniau, kad taip Prancūzijoje motinos 
vadina savo vaikus; ji bučiuodavo man rankas ir imdavo verk- 
ti... O! Dabar aš daug ką prisimenu... Ir tuos išlaikymo pinigus, 
kuriuos mokėdavo mums grafas de Buvilis, ir tą dieną, kai mes 
gaudavome pinigų, abu mano dėdės Kresė — barzdotasis ir tas 


kitas — su manimi elgdavosi kur kas maloniau nei visada. 

Kas nutiko visiems tiems žmonėms? Daugelis jų seniai mirę: 
Mao, Buvilis, Roberas dArtua... Broliai Kresė Kresi kautynių 
išvakarėse buvo įšventinti į riterius vien dėl to, kad karalius Pi- 
lypas VI įžvelgė juokingą žodžių Kresė ir Kresi panašumą. 

— Dabar jie turėtų būti visai susenę... 

Tačiau tada Mari de Kresė taip atkakliai atsisakydavo maty- 
tis su Guču Baljoniu ne todėl, kad jo nekentė, kaip apmaudžiai 
manė Gučas, o kad privalėjo laikytis priesaikos, kurią iš jos iš- 
pešė jėga, kai jai įdavė auginti mažą išgelbėtą karalaitį. 

— Ji bijojo ir dėl savęs, ir dėl savo vyro, — paaiškino Kola 
de Riencis, — nes jie buvo susituokę nors ir slapta, tačiau pagal 
visas taisykles; juos sutuokė vienas vienuolis. Ir tai ji prisipaži- 
no per išpažintį. O paskui, kai jums sukako devyneri, atvykęs 
Baljonis jus pagrobė. 

— Aš puikiai prisimenu tą dieną... o ji, o mano... na, ponia 
de Kresė, daugiau netekėjo? 

— Ne, juk ji jau buvo susituokusi. 

— Jis taip pat antrąsyk nevedė. 

Džaninas nutilo stengdamasis priprasti prie minties, jog toji 
mirusi Kresė ir tasai Baljonis, miręs Kampanijoje, buvo netikri 
tėvai, jo įtėviai. 

Staiga jis netikėtai paklausė: 

— Ar galėčiau gauti veidrodį? 

— Žinoma, — kiek nustebęs ištarė tribūnas. Jis pliaukštelėjo 
delnais ir liepė tarnui atnešti veidrodį. 

— Aš mačiau karalienę Klemenciją... kartą... mane tada išve- 
žė iš Kresė ir aš kelias dienas praleidau Paryžiuje pas dėdę Spi- 
nelą. Mano tėvas... įtėvis, kaip jūs tvirtinate... mane nuvedė pas 
karalienę. Ji man davė cukruotų migdolų. Tai ji ir buvo tikroji 


mano motina? 

Jo akys prirvinko ašarų. Jis užsikišo ranką už apykaklės ir 
išsitraukė mažą relikvinę, kabančią ant šilkinės virvutės: 

— Šita šventojo Jono relikvija buvo jos... 

Jis beviltiškai bandė prisiminti karalienės veido bruožus to- 
kius, kokie tada įsirėžė į vaikišką jo atmintį. Jis teprisiminė, kaip 
priešais jį pasirodė pasakiško grožio moteris, apsirengusi baltą naš- 
lės drabužį, ir išsiblaškiusi paglostė jo galvą rausvu savo delnu... 

— Aš tuomet nežinojau, kad stoviu priešais savo motiną. O 
ji iki pat savo mirties manė, kad jos sūnus mirė... 

O! Toji grafienė Mao išties didelė nusikaltėlė. Ir ne tik dėl 
to, kad nužudė nekaltą kūdikį, bet dar ir todėl, kad pridarė tiek 
nelaimių, tiek nesantaikos ir sumaišties įnešė į jų gyvenimus! Jo 
esybės nerealumo įspūdis dingo užleisdamas vietą asmenybės 
susidvejinimo pojūčiui, ir tai Džaniną baimino ne mažiau. Jis 
buvo tas pats ir drauge kitas, buvo Sienos bankininkas ir kartu 
Prancūzijos karaliaus sūnus. 

O jo žmona Frančeska? Staiga jis pagalvojo apie ją. Už ko 
ji ištekėjo? O jo vaikai? Tuomet jie tiesioginiai Hiugo Kapeto, 
Liudviko Šventojo ir Pilypo Gražiojo palikuonys. 

— Popiežius Jonas XXII turėjo kažką girdėti apie šitą reika- 
lą, - tęsė Kola de Riencis. - Man pranešė, kad kai kurie jo kar- 
dinolai šnibždėjosi, girdi, popiežius netiki, kad karaliaus Liud- 
viko X sūnus miręs. Paprasta prielaida, manė jie, tokių dalykų 
pasitaiko ir jie niekuo nepagrįsti; taip ir buvo manoma iki tos 
dienos, kai jūsų įmotė ir žindyvė per paskutinę išpažintį atsklei- 
dė savo paslaptį, o augustinas vienuolis pažadėjo, jus suradęs, 
pasakyti visą tiesą. Gyvendama ji tylėjo paklusdama žmonių 
įsakymui, tačiau kai atėjo minutė stoti prieš Dievą, o tie, kurie 
privertė ją tylėti, jau buvo po žeme, taip ir neišlaisvinę jos iš 


priesaikos pančių, ji panoro išsivaduoti iš savo paslapties. 

Brolis Žurdenas Ispanas, tesėdamas duotą pažadą, iškeliavo 
ieškoti Džanino; tačiau karas ir maras toliau Paryžiaus nuke- 
liauti neleido, o Tolomėjai savo banko skyrių ten jau buvo už- 
darę. Brolis Žurdenas jautėsi per senas, kad galėtų leistis į ilges- 
nes keliones. 

— Tada jis ir perdavė tai, kas buvo jam papasakota per iš- 
pažintį, — tęsė Riencis, — kitam savo ordino broliui, Antuanui, 
žmogui labai šventam, kuris ne kartą keliavo į šventas Romos 
vietas ir anksčiau dažnai užsukdavo pas mane. Ir štai šitas brolis 
Antuanas, prieš porą mėnesių sunegalavęs Porto Venere, pra- 
nešė man tai, ką jums dabar papasakojau, ir įdavė popierius, 
pats tuos įvykius perpasakodamas. Prisipažįstu, iš pradžių kiek 
dvejojau, ne iš karto visu kuo patikėjau. Bet pasvarstęs supra- 
tau, jog tie įvykiai per daug neįtikėtini ir fantastiški, kad galė- 
tum juos išgalvoti; žmogaus vaizduotė dar nesugebėtų pakilti 
iki tokių aukštumų. Dažnai tiesa mus pritrenkia kur kas labiau 
nei pramanyti dalykai. Aš liepiau patikrinti datas, surinkti kuo 
daugiau žinių ir pasiunčiau ieškoti jūsų; pirmiausia nusiunčiau 
savo žygūnus, tik jie neturėjo jokio laiško ir nemokėjo jūsų 
prikalbinti atvykti pas mane; pagaliau išsiunčiau jums šitą laiš- 
ką, ir jūs, mano grandisime senjore, malonėjote atvykti čia! Jei 
norėtumėte reikalauti teisių į Prancūzijos karūną, aš pasiryžęs 
jums tarnauti. 

Ką tik atnešė sidabrinį veidrodį. Džaninas pritraukė jį prie 
didžiulių kandeliabrų ir ilgai save tyrinėjo. Sava išvaizda jis nie- 
kuomet nesižavėjo; apvalus, minkštokų bruožų veidas, tiesi no- 
sis, bet kažkokia neapibrėžta, žydros akys po pernelyg šviesiomis 
blakstienomis. Nejau gali toks būti Prancūzijos karaliaus veidas? 

Džaninas neatitraukė akių nuo veidrodžio, tarsi tikėdamasis 


praginti šmėklą, atkurti savo įprastą „aš“. 

Tribūnas uždėjo jam ant peties ranką. 

— Ir mano gimimas, — prakalbo jis rimtai, — ilgai buvo ap- 
suptas keistos paslapties. Aš augau vienoje šito miesto taverno- 
je; ten nešiojau krovikams vyną. Ir tik kur kas vėliau sužinojau, 
kas mano tėvas. 

Jo graži, nejudri imperatoriaus kaukė, kurioje virpėjo tik 


dešinė šnervių pusė, kiek paniuro. 


III 


„Mes, Kola de Riencis...“ 


Kai Džaninas išėjo iš Kapitolijaus, ankstyvo ryto žara jau ėmė 
kraštuoti vario švytėjimu Palateno griuvėsius, tačiau į Kampo 
dei Fjori, kur buvo apsistojęs nakvynei, jis negrįžo. Garbės sar- 
gybinis, jam skirtas tribūno, nuvedė jį į kitą Tibro pusę, į Sent 
Anžo pilį, kur jau laukė parengti apartamentai. 

Kitą dieną, ieškodamas Dievo pagalbos nuraminti tą didžiulę 
audrą, kuri šėlo jo krūtinėje, jis ilgai meldėsi artimiausioje baž- 
nyčioje, o vėliau grįžo į Sent Anžo pilį. Jis norėjo šalia matyti 
draugą Gvidarelį, tačiau jo buvo nuolankiai paprašyta su nie- 
kuo nesusitikti tol, kol dar kartą nepasimatys su tribūnu. Taip 
jis vienas ir laukė iki pat vakaro, kai pagaliau atėjo jo paimti. 
Galima pamanyti, jog Kola de Riencis savo reikalus tvarkė tik 
naktimis. 

Taigi Džaninas vėl grįžo į Kapitolijų, čia tribūnas jį apsupo 
dar didesne pagarba nei vakar ir vėl užsidarė su juo atskirame 


kambaryje. 

Šįsyk Kola de Riencis išdėstė savo kampanijos planą; jis tuč- 
tuojau išsiųs laiškus popiežiui, imperatoriui, visiems krikščio- 
nybės pasaulio valdovams, paprašys visų atsiųsti į Romą savo 
pasiuntinius, kad šie išklausytų svarbiausią pranešimą, bet tai, 
apie ką tas pranešimas, jis nutylės; ir kai visi pasiuntiniai su- 
sirinks į iškilmingą posėdį, jis atves Džaniną su visomis kara- 
liškosiomis regalijomis ir paskelbs, kad tai tikrasis Prancūzijos 
karalius... Žinoma, jei noblisime senjoras sutiksiąs... 

Džaninas karaliumi tapo nuo vakar vakaro, o Sienos banki- 
ninku — prieš dvidešimt metų; jis suko galvą, kodėl Riencis taip 
rūpinasi juo, kodėl veikia taip nekantraudamas, taip karštligiš- 
kai, kad net visas didingas šito žmogaus kūnas virpa. Kodėl da- 
bar, kai po Liudviko X mirties Prancūzijos soste pasikeitė jau 
keturi karaliai, kodėl jis dabar sumanė pradėti tokį konfliktą? 
Ar tik tam, kaip pats tvirtino, kad atskleistų tokią siaubingą 
neteisybę ir grąžintų nuskriausto princo teises? Tribūnas gana 
greitai prasitarė apie tikruosius savo tikslus. 

— Tikrasis Prancūzijos karalius galėtų į Romą sugrąžinti po- 
piežių. Tų netikrų karalių ir popiežiai netikri. 

Riencis numatė toli į priekį. Prancūzijos ir Anglijos karo, 
pamažu įsukusio į verpetą vieną Vakarų pasaulio pusę prieš kitą, 
priežastis, nebent juridiniu pagrindimu, iš tiesų buvo dinastinis 
ginčas, bandantis išspręsti sosto paveldėjimo teises. Iškėlus tei- 
sėtą ir tikrą pretendentą į Prancūzijos sostą, bus atmestos visos 
abiejų kitų karalių pretenzijos. Tada Europos valdovai, žino- 
ma, taikingi valdovai, atvykę į Romos asamblėją, nuvers karalių 
Joną II ir grąžins karūną Jonui I. O Jonas I nutars šventojo tėvo 
sostą grąžinti į Amžinąjį miestą. Tuomet Prancūzijos dvaras ne- 
besieks užgrobti Italijos žemių, baigsis gvelfų ir gibelinų kovos; 
Italija vėl susivienys ir galės susigrąžinti buvusią didybę. Paga- 


321 


Maurice Druon 


liau popiežius ir Prancūzijos karalius, jei tik panorėtų, galėtų 
Kola de Riencį, visos šitos didybės ir taikos kūrėją, imperato- 
riaus sūnų, padaryti imperatoriumi, tačiau ne vokišku, o tikru, 
antikos imperatoriumi! Kola motina kilusi iš Trasteverės, kur 
iki šiol klaidžioja Augusto, Tito, Trajano šešėliai visur, net ir po 
tavernas; čia yra apie ką pasvajoti... 

Kitą dieną, spalio 4-ąją, per trečią pasimatymą, šįsyk įvykusį 
dieną, Riencis perdavė Džaninui, kurį nuo šiol vadino tik Džo- 
vaniu Prancūzu, visus tos nepaprastos bylos popierius: įmotės 
išpažintį, brolio Žurdeno Ispano pasakojimą ir brolio Antuano 
laišką; paskui pašaukęs vieną savo sekretorių, padiktavo raštą, 


patvirtinantį įvykio tikrumą: 


Mes, Kola de Riencis, riteris Apaštalų sosto malone, garsus 
Šventojo miesto senatorius, teisėjas, kapitonas ir romėnų tribū- 
nas, atidžiai ištyrėme popierius, kuriuos mums perdavė brolis 
Antuanas. Jie dar labiau sustiprino tikėjimą tuo, kas jau buvo 
sužinota ir išgirsta, ir tikra tiesa, kad tai Dievo valia Pran- 
cūzijos valstybė, jau ilgus metus žlugdoma karų ir niokojama 
visokių negandų, kurias jai siunčia Dievas, mes manome norė- 
dami išpirkti tą apgavystę, kurios auka tapo šis žmogus ir kuris 


taip ilgai gyveno pažemintas ir skurdinamas... 


Tribūnas nebuvo toks ramus kaip išvakarėse, ir kaskart, kai 
koks neįprastas triukšmas ar ilgoka tyla pasiekdavo jo ausį, jis 
tučtuojau nustodavo rašęs. Jo didelių akių žvilgsnis vis krypdavo 
į atvirus langus; galėjai pamanyri, kad jis akylai stebi visą miestą. 


„„Džaninas, mūsų kviečiamas, pasirodė ketvirtadienį, spalio 


2-ąją. Prieš pasakydami jam tai, ką privalėjome pranešti, mes 

pasiteiravome, kas jis, kokią padėtį užima, koks jo vardas, koks 
jo tėvo vardas bei visų kitų reikalų, su juo susijusių. Išklausę 
j0 atsakymų įsitikinome, kad jo žodžiai sutampa su tuo, kas 
parašyta brolio Antuano laiškuose; tuomet su derama pagarba 
mes jam atvėrėme tai, ką patys jau žinome. Bet kadangi žino- 


me, kad prieš mus Romoje prasidėjo sambrūzdis... 


Džaninas pašoko. Kaip! Kola de Riencis, toks galingas, kad 
gali paliepti savo pasiuntiniams vykti pas popiežių ir visus pa- 
saulio princus, ir bijo?.. Jis pažvelgė į tribūną, o tas patvirtinda- 
mas lėtai nuleido blakstienas ir paslėpė savo šviesias akis; dešinė 
šnervių pusė suvirpėjo. 

— Kolonos, — niūriai paaiškino jis. 


Paskiau jis vėl ėmė diktuoti: 


„Kadangi mes baiminamės žūti anksčiau, nei suspėsime su- 
teikti jam paramą ir pagalbą atgaunant teisėtą sostą, įsakėme 
visus šiuos laiškus perrašyti, o kopijas atidavėme jam į rankas 
šeštadienį, 1353 metų spalio 4-ąją, sutvirtinę jas antspaudu 
su didele žvaigžde, apsupta aštuonių mažų žvaigždžių, ir 
su mažu apskritimu vidury, taip pat su Šventosios Bažnyčios 
ir romėnų herbais, idant tiesa, esanti tuose popieriuose, įgy- 
tų daugiau garantijų ir ją sužinotų visi tikintieji. Tesuteikia 
mūsų maloningasis ir gailestingasis Išganytojas Jėzus Kristus 
mums ilgą gyvenimą, kad būtų lemta pamatyti triumfuojantį 


teisingą reikalą! Amen! Amen! 


Baigęs rašyti, Riencis priėjo prie atviro lango ir, mažne tė- 
viškai uždėjęs Jonui I ant peties savo ranką, parodė kiek že- 


miau, už 100 pėdų nuo Kapitolijaus, antikinio forumo griuvė- 

sius, triumfo arkas ir sugriuvusias šventyklas. Saulėlydžio šviesa 
nudažė gelsvai rausva spalva tą pasakišką akmenų skaldyklą, iš 
kur vandalai ir popiežiai daugiau nei dešimt amžių gaudavo 
marmuro. Iš Jupiterio šventyklos matėsi vestalių maldos namai 
ir lauras, išsikerojęs Veneros šventykloje... 

— Štai ten, — tribūnas parodė į senosios Romos kurijos aikš- 
tę, — štai ten buvo nužudytas Cezaris... Ar negalėtumėte, mano 
kilmingasai senjore, suteikti man vieną labai svarbią paslaugą? 
Jūsų dar niekas nepažįsta, niekas nežino, kas jūs esate, tad ga- 
lite ramiai keliauti kaip paprastas miestelėnas, Sienos gyvento- 
jas. Aš jums padėsiu, kiek leis mano jėgos, tačiau tam reikia, 
kad likčiau gyvas. Žinau, kad prieš mane rezgamas sąmokslas. 
Žinau, kad mano priešai trokšta mano žūties ir gaudo mano 
žygūnus, kuriuos siunčiu už Romos. Keliaukite į Montefiasko- 
nę, prisistatykite kardinolui Albornezei ir pasakykite jam, kad 
atsiųstų man karių, be to, kuo greičiau. 

Į kokią avantiūrą per tokį trumpą laiką sugebėjo įsipainioti 
Džaninas? Imti reikalauti Prancūzijos sosto! Vos spėjo tapti pre- 
tendentu į karaliaus sostą, o jau virsta Romos tribūno emisaru 
ir vyksta pas kardinolą prašyti pagalbos. Jis neatsakė nei ne, nei 
taip; dabar jis jau į nieką nebegalėjo atsakyti ne, taip pat nega- 
lėjo atsakyti ir taip. 

Kitą dieną, spalio 5-ąją, prašuoliavęs pusę paros, jis pasiekė 
tą Montefiaskonę, kuri prieš penkias dienas taip keikė Pran- 
cūziją ir prancūzus. Jis susitiko su kardinolu Alborneze ir šis 
tučtuojau nusprendė traukti į Romą su visais turimais kariais, 
tačiau jau buvo per vėlu. Pirmadienį, spalio 7-ąją, Kola de Ri- 


encis buvo nužudytas. 

IV 
Pomirtinis karalius 


Džovanis Prancūzas, grįžęs į Sieną, vėl užsiėmė bankininkyste ir 
vilnos prekyba, o apie tai, ką patyrė Romoje, dvejus metus nie- 
kam neprasitarė, tik dažniau ėmė apžiūrinėti save veidrodyje. Ir 
kasvakar, prieš užmigdamas, paliūliuodavo save mintimi, kad 
jis karalienės Klemencijos sūnus, Neapolio valdovų giminaitis, 
Liudviko Šventojo provaikaitis. Tačiau didesne vidine narsa jis 
nepasižymėjo; juk nei iš šio, nei iš to neišeisi, nepaliksi Sienos, 
kai tau jau keturiasdešimt, ir nepradėsi visa gerkle klykauti: „Aš 
esu Prancūzijos karalius!“ Be abejonės, palaikys bepročiu, ne 
kitaip. O Kola de Riencio, jo globėjo, tiesa, teglobojusio jį tris 
dienas, nužudymas privertė rimtai susimąstyti. Ir visų pirma — 
ko jis eitų ieškoti? 

Šiaip ar taip, nors ta paslaptis ir buvo labai svarbi, jis ma- 
žumą jos atvėrė savo žmonai Frančeskai, smalsiai kaip ir visos 
moterys, savo draugui Gvidareliui, smalsiam kaip ir visi no- 
tarai, ir dominikonui Fra Bartolomėjui, smalsiam kaip ir visi 
nuodėmklausiai. 

Fra Bartolomėjus, entuziastiškas ir be galo plepus italas vie- 
nuolis, jau matė save karaliaus kapelionu. Džaninas jam pa- 
rodė Riencio perduotus popierius; vienuolis negaišdamas ėmė 
vepezoti apie juos visame mieste. Veikiai sieniečiai jau šnibž- 
dėjosi apie šitą stebuklą: tik pamanykit, tarp jų gyvena teisėtas 
Prancūzijos karalius! Priešais Tolomėjų rūmus rinkdavosi pul- 
kai žioplių, atėjusieji pas Džaniną užsakyti vilnos lenkdavosi 
mažne iki žemės. Visi laikė garbe sudaryti su juo sandėrį, o kai 


jis eidavo siauromis gatvelėmis, žmonės vienas kitą kumšėdavo 

ir rodydavo į jį pirštais. Atvykę į Sieną, prancūzų prekybininkai 
tvirtino, kad iš veido jis visiškai panašus į vietinius karališkojo 
kraujo princus, toks pat šviesiaplaukis, plačiaskruostis, kiek per 
daug nutolusiais vienas nuo kito antakiais. 

Ir šit Sienos pirklių laiškai paskleidė šitą žinią po visą Euro- 
pą, kur tik buvo italų bankų skyriai. Ir tuomet paaiškėja, kad 
abudu broliai augustinai - Žurdenas ir Antuanas, kuriuos visi 
laikė mirusiais, nes laiškuose jie save vadino sukriošėliais ir pa- 
laužtais negalių — ne tik gyvi ir sveiki, bet dar ketiną keliauti į 
Šventąją žemę. Tiedu vienuoliai rašo Sienos Respublikos Tary- 
bai ir patvirtina savo ankstesnius pareiškimus, o brolis Žurde- 
nas net parašo Džaninui, išdėstydamas jam visas Prancūzijos 
nelaimes ir skatindamas pagaliau įsidrąsinti! 

O nelaimės iš tikro didelės. Karalius Jonas II, „netikras 
karalius“, kaip dabar jį vadino sieniečiai, išsekino visą savo 
genialumą per didžiausias kautynes karalystės vakaruose, prie 
Puarjė. Kadangi jo tėvą Pilypą VI prie Kresi sumušė pėsti- 
ninkai, Jonas II, rengdamasis Puarjė mūšiui, nutarė nusodinti 
nuo žirgų riterius, bet neleido jiems nusivilkti šarvų; taip jie, 
slegiami sunkių šarvų, ir patraukė priešo link, kuris jų jau 
lūkuriavo kalvos viršūnėje! Ten juos jų pačių šarvuose ir su- 
pjaustė tarsi virtus omarus. 

Vyresnysis karaliaus sūnus, dofinas Karolis, vadovavęs ko- 
viniam būriui, iš mūšio lauko pasitraukė, kaip tvirtino, tėvo 
įsakymu; tą įsakymą jis įvykdė pernelyg uoliai. Dar kalbėjo, 
kad jam tino rankos ir dėl to jis negalėjo ilgai nulaikyti kardo. 
Šiaip ar taip, jo apdairumas išgelbėjo Prancūzijai keletą rite- 
rių; tuo tarpu Jonas II kovėsi tik su savo jaunesniuoju sūnumi 
Pilypu, be atokvėpio šaukiančiu: „Tėve, saugokitės, ginkitės 


iš kairės, ginkitės iš dešinės!“, tarytum būtų galima apsiginti 

nuo ištisos armijos! Vienas Pikardijos riteris, perėjęs tarnauti 
anglų pusėn, paėmė jį į nelaisvę. 

Dabar karalius Valua buvo karaliaus Eduardo III belaisvis. 
Ir kas duos už jį tokią pasakiškai didelę išpirką — visą milijoną 
Aorinų? O, ne! Apie Sienos bankininkus nėra ko nė svajoti. 

Visas šitas naujienas gyvai aptarinėjo sieniečiai, vieną 1356 
metų spalio rytą susirinkę priešais rotušę gražioje aikštėje, ap- 
juostoje amfteatru kylančių ochros ir rausvos spalvos rūmų. Jie 
ginčijosi, mosikavo rankomis, baidydami balandžius, kai neti- 
kėtai prie didesnio būrelio priėjo baltais drabužiais Fra Barto- 
lomėjus ir, pateisindamas savo priklausomybę pamokslininkų 
Dominikonų ordinui, prakalbo tartum iš sakyklos. 

— Pagaliau pamatysime, koks jis karalius, tas belaisvis, ir 
kokios jo teisės į Liudviko Šventojo karūną! Išmušė teisingu- 
mo valanda! Negandos, užgriuvusios Prancūziją ir laikančios ją 
savo gniaužtuose jau 25 metus, — tai tik teisinga bausmė už 
visas niekšybes, o Jonas de Valua ne kas kitas, o uzurpatorius... 
Usurpatore, usurpatore! — urzgė Fra Bartolomėjus, miniai vis 
didėjant. — Jis neturi jokių teisių į Prancūzijos sostą. Tikrasis, 
teisėtas Prancūzijos karalius čia, Sienoje, ir visi žmonės jį gerai 
pažįsta, jo vardas - Džaninas Baljonis... 

Jo pirštas bedė į viršų, į stogus, Tolomėjų rūmų linkui. 

— ... jį laikė sūnumi Gučo, Mino sūnaus, tačiau iš tikrųjų jis 
gimė Prancūzijoje, iš karaliaus Liudviko ir karalienės Klemen- 
cijos Vengrės. 

Šita kalba taip įaudrino miestą, jog; rotušėje tučtuojau susi- 
rinko Respublikos Taryba ir pareikalavo, kad Fra Bartolomėjus 
atneštų visus popierius. Kai popieriai buvo kruopščiai ištyrinė- 
ti, po ilgų svarstymų nutarta Džaniną pripažinti Prancūzijos 


karaliumi. Jam padės grąžinti prarastą karalystę: paskirs Tarybą 

iš šešių pačių protingiausių ir turtingiausių piliečių, šie gins jo 
interesus ir praneš popiežiui, imperatoriui, visiems valdovams 
ir prancūzų Parlamentui, kad yra gyvas Liudviko X sūnus, taip 
gėdingai išstumtas iš sosto, bet teisėtas paveldėtojas, ir jis ketina 
reikalauti karūnos. Taigi pirmiausia Džaninui Baljoniui pasky- 
rė garbės sargybą. 

Džaninas pabūgo tokios sumaišties ir net mėgino visko at- 
sisakyti. Tačiau Taryba reikalavo, mosavo priešais nosį jo paties 
dokumentais ir įtikinėjo sutikti. Galiausiai jis papasakojo apie 
savo pasimatymus su Kola de Rienciu, kurio mirtis vis dar ne- 
davė jam ramybės. Minia nenustygo iš džiaugsmo; jauni kil- 
mingiausių šeimų sieniečiai ginčijosi, kam teks garbė pakliūti į 
jo asmens sargybą; tarp gatvių kvartalų vyko mūšiai, primenan- 
tys Palijo — sportinių varžybų — dieną. 

Toks džiugus sujudimas nenurimo visą mėnesį, per kurį 
Džaninas vaikštinėjo po miestą lydimas karališkosios svitos. Jo 
žmona pasimetė nežinodama, kaip elgtis, ir klausė, ar ji, pa- 
prasta miestelėnė, turėtų teisę būti patepta Reimse. O jų vai- 
kai dabar kasdien buvo rengiami šventadieniais drabužiais. Ar 
vyresnysis sūnus iš pirmųjų vedybų Gabrielis nūnai gali būti 
laikomas sosto paveldėtoju? Gabrielis I, Prancūzijos karalius... 
skamba kiek keistokai. O jei... ir vargšė Frančeska Agacano 
ėmė virpėti... o jei popiežius privers nutraukti jų santuoką, ne- 
tinkančią didingam sutuoktinio asmeniui, idant jis vestų kara- 
liškosios padermės dukterį? 

Pirklius ir bankininkus gana greit apramino jų kores- 
pondentai užsienyje. Prancūzijos reikalai ir taip jau prasti, 
kuriam galui užkrauti ant jos galvos dar vieną karalių? Flo- 
rencijos Bardžiai stačiai tyčiojosi, kad Sienoje atsirado tei- 


sėtas Prancūzijos karalius. Prancūzija jau turi karalių Valua, 

kuris dabar Anglijos belaisvis ir leidžia aukso dienas Savojos 
rūmuose, ant Temzės kranto, ramindamasis po brangiojo La 
Serdos žūties tarp jaunų riterių. Prancūzija dar turi ir Anglijos 
karalių, vadovaujantį didžiajai šalies daliai! O dabar prie sosto 
veržiasi ir naujasis Navaros karalius, Margaritos Burgundės 
vaikaitis, vadinamas Karoliu Piktuoju. Ir visi iki kaklo pra- 
siskolinę italų bankininkams... O! Pats laikas šitiems šieme- 
čiams lįsti su savo Džaninu! 

Respublikos Taryba nesiuntė jokio laiško valdovams, jokio 
pasiuntinio pas popiežių, jokio atstovo į prancūzų Parlamentą. 
Netrukus Džaninas neteko pragyvenimui skirtų pinigų ir gar- 
bės sargybos. 

Tačiau dabar jis jau pats, mažne prieš savo valią įveltas į 
šitą avantiūrą, nebenorėjo trauktis. Tai buvo jo garbės reikalas, 
be to, jį, tiesa, kiek pavėluotai, kankino garbės troškimas. Jis 
jau nebegalėjo susitaikyti su tuo, kad jis - niekas. Jį, Džaniną, 
priėmė Kapitolijuje, jis gyveno Sent Anžo pilyje, vaikščiojo 
po Romą šalia kardinolo. Ištisą mėnesį žingsniavo po Sieną 
lydimas karališkojo eskorto, o dabar kentėjo, kai, įeidamas į 
Duomą, girdėjo šnibždesius: „Žiūrėkite, va šitas, kuris pasi- 
skelbė esąs Prancūzijos sosto paveldėtojas!“ Jei jau nuspręsta, 
kad jis karalius, jis ir taps karaliumi. Savo vardu jis parašė 
popiežiui Inocentui VI, kuris po Pjero Rožė mirties 1352 me- 
tais užėmė jo vietą; parašė ir Anglijos, ir Navaros, ir Vengrijos 
karaliams, įdėdamas savo dokumentų kopijas; jis prašė sugrą- 
žinti jam priklausančias teises. Tas jo žygis gal ir būtų taip 
baigęsis, jei nebūtų atsiliepęs Liudvikas Vengras — vienintelis 
jo giminaitis. Jis buvo tikras karalienės Klemencijos sūnėnas 
ir laiške titulavo Džaniną karaliumi, pasveikindamas jį gimus 


iš tokių kilmingų tėvų. 

1357 metų spalio 2-ąją, trejiems metams praėjus po pirmo 
pasimatymo su Kola de Rienciu, lygiai tą pačią dieną, Džani- 
nas, pasiėmęs visus savo popierius, 250 aukso ekiu ir dar 2600 
dukatų, įsiūtų į drabužius, patraukė į Budą prašyti pagalbos 
savo tolimo kuzeno, sutikusio pripažinti jo teises. Jį lydėjo ke- 
turi ginklanešiai, kurie tikėjo jo sėkme. 

Tačiau po dviejų mėnesių kelionės patekęs į Budą, jis Liud- 
viko Vengro nerado. Džaninas pralaukė visą žiemą, ir dukatai 
tirpte tirpo tarp pirštų. Čia jis surado vieną sienietį, tokį Fran- 
česką del Kontadą, tapusį vyskupu. 

Pagaliau kovo mėnesį jo kuzenas grįžo į sostinę, tačiau Džo- 
vanio Prancūzo nepriėmė. Jis prisakė savo senjorams gerai jį 
išklausinėti; iš pradžių tie pareiškė, jog visiškai įsitikinę jo rei- 
kalavimų teisėtumu, tačiau po savaitės metėsi į kitą kraštutinu- 
mą tikindami valdovą, kad Džovanio pretenzijos — tik gryna 
apgavystė. Džaninas protestavo atsisakydamas palikti Vengriją. 
Jis sudarė savo tarybą, jai vadovauti ėmėsi sienietis vyskupas; 
Džaninui net pavyko pasamdyti 56 bajorus iš Vengrijos diduo- 
menės, apdovanotos gyva vaizduote ir visuomet pasiryžusios 
pulti į avantiūras; jie prisiekė sekti paskui drauge su savo 1000 
riterių ir 4000 lankininkų ir, apakinti visiškai nepaaiškinamo 
dosnumo, pasisiūlė tarnauti neatlyginamai tol, kol Džaninas 
Baljonis pajėgs apmokėti jų išlaidas. 

Tačiau tam, kad galėtų pasirengti ir išvykti, jiems dar teko 
prašyti Vengrijos karaliaus leidimo. O šis, nors ir liepė vadinti 
save „Didžiuoju“, matyt, nepasižymėjo itin tvirtais sprendimais; 
jis pats panoro peržiūrėti Džanino dokumentus. Kruopščiai iš- 
studijavęs patvirtino, kad jie tikri, be to, pareiškė palaikysiąs 
Džanino siekius ir net pats teiksiąs subsidijas, tačiau po kelių 


dienų pranešė, kad, gerai viską apsvarstęs, atsisako šito plano. 

Ir vis tiek 1359 metų gegužės 15 dieną Frančeskas del Kon- 
tadas perdavė pretendentui į Prancūzijos sostą laišką, datuotą 
ta pačia diena ir patvirtintą Vengrijos antspaudu; tame laiške 
Liudvikas Didysis, „pagaliau apšviestas tiesos saulės“ , tvirtino, jog, 
Džaninas di Gučas, išaugęs Sienos mieste, tikrai kilęs iš karališ- 
kosios šeimos ir Vengrijos protėvių, yra šviesaus atminimo Pran- 
cūzijos karaliaus Liudviko ir karalienės Klemencijos Vengrės 
sūnus. Laiškas taip pat patvirtino, jog Dievo Apvaizda, pasitel- 
kusi karaliaus žindyvę, taip norėjo, kad jaunasis princas būtų su- 
keistas su kitu kūdikiu, kurio mirtis išgelbėjo Džanino gyvybę, 
ir „taip anuomet Mergelė Marija, bėgdama iš Egipto, išgelbėjo savo 
kūdikį paskleisdama kalbas, kad jo nebėra tarp gyvųjų...“ 

Vyskupas Frančeskas patarė pretendentui kuo greičiau iš- 
vykti, kol Vengrijos karalius vėlei nepersigalvojo, tuo labiau kad 
antspaudavo pats karalius... 

Kitą dieną Džaninas paliko Budą, net nespėjęs surinkti visų 
karių, kurie būtų pasiryžę jam tarnauti; jis iškeliavo su gana gra- 
Žia svita, net per prabangia princui, neturinčiam savo karalystės. 

Džovanis Prancūzas atvyko į Veneciją, užsisakė karaliaus 
apdarus, paskui patraukė į Trevizą, Padują, Ferarą, Bolonę ir 
pagaliau grįžo į Sieną mažne po pusantrų metų klajonių, kad 
pristatytų savo kandidatūrą Respublikos Tarybai. 

Kadangi jis rinkimuose užėmė trečią vietą, Taryba atšaukė 
jo kandidatūrą, ir kaip tik dėl to, kad jis Liudviko X sūnus ir jį 
tokiu pripažino Vengrijos karalius, taip pat dėl to, kad jis nevie- 
tinis. Jis prarado Sienos pilietybę. 

Per Toskaną į Avinjoną vyko didysis Neapolio karalystės se- 
nešalas. Džaninas skubėjo pas jį; argi Neapolis nebuvo jo moti- 
nos giminės lopšys? Bet apdairusis senešalas patarė jam kreiptis 


į popiežių. 

1360 metų pavasarį Džaninas atkeliavo į popiežiaus mies- 
tą, vilkėdamas paprastais keliautojo drabužiais, be eskorto, nes 
Vengrijos didikams jau įgriso jį lydėti. Popiežius Inocentas VI 
kuo griežčiausiai atsisakė jį priimti; Prancūzija ir taip kėlė šven- 
tajam tėvui begalę rūpesčių, kur dar užsiimti su šituo keistu 
pomirtiniu karaliumi. 

Jonas II Gerasis vis dar buvo nelaisvėje; Paryžiuje įsiliepsnojo 
sukilimas, ir jo vadas, pirklių prevo Etjenas Marselis, buvo nu- 
žudytas po nesėkmingų bandymų įvesti liaudies valdžią. Ne- 
ramu pasidarė ir kaime, kur sukilo skurdo nustekenti žmonės, 
vadinami „Žakais“. Vienas kitą žudė nelabai atrinkdami, kuris 
priešas, o kuris draugas. Dofinas, kuriam vis tino rankos, be 
kariuomenės ir be pinigų kovėsi su anglais, kovojo su navarais 
ir net su paryžiečiais, padedamas Bretono Diugeskleno, kuriam 
jis atidavė kardą, nes nepajėgė jo nulaikyti. Be to, jis dar ieškojo 
pinigų, ketindamas išpirkti tėvą. 

Tarp karo ir bado vienodai nustekentų grupuočių vyravo 
tikra maišatis; būriai, vadinantys save kareiviais, tebuvo plėšikų 
gauja; ji plėšikavo keliuose, žudė, kas pakliuvo, vien tam, kad 
pasimėgautų žudynėmis. 

Bažnyčios vado gyvenimas Avinjone buvo ne mažiau pa- 
vojingas negu gyvenimas Romoje net Kolonų laikais. Reikėjo 
derėtis dėl taikos ir kuo skubiausiai reikalauti, kad abu išsekę 
priešininkai susitaikytų, kad Anglijos karalius atsisakytų teisių 
į Prancūzijos karūną ir valdytų teisėtai jo atkariautą šalies pusę, 
o Prancūzijos karalius tegul kitoje šalies pusėje įveda nors regi- 
mą tvarką. O kam jam reikalingas tas keliaujantis maištininkas, 
reikalaujantis Prancūzijos Karalystės ir mosuojantis neįtikėti- 
nais niekam nežinomų vienuolių prisipažinimais ir Vengrijos 


karaliaus laišku? 


332 


LELIJA IR LIŪTAS 


Tuomet Džaninas, stengdamasis gauti bent kiek pinigų, 
ėmė klaidžioti iš smuklės į smuklę, vildamasis savo istorija su- 
dominti kokius sugėrovus, kurie galėtų šiek tiek laiko praleisti 
prie vyno ąsočio ir paklausyti pasakojimo. Jis ėmė prašyti pa- 
ramos tariamai įtakingų žmonių, kurie iš tikrųjų jokios įtakos 
negalėjo turėti, susiuostė su intrigantais, nevykėliais, samdytais 
kareiviais, Anglijos plėšikų vadeivomis, atsikrausčiusiais iki 
Provanso ir siaubiančiais šitą kraštą. Dabar Džaninas panėšėjo į 
beprotį ir iš tiesų juo tapo. 

Vieną 1361 metų sausio dieną jį sulaikė Ekso konetabliai. 
Jie nuplukdė jį į Marselį ir atsikratė atiduodami į vietinio tei- 
sėjo rankas, o šis įmetė jį į kalėjimą. Po aštuonių mėnesių jam 
pavyko pabėgti, bet jį tučtuojau sučiupo. Kadangi jis tikino, 
kad yra karališkosios Neapolio giminės, ir taip karštai įrodinėjo 
esąs Klemencijos Vengrės sūnus, teisėjas pasiuntė jį į Neapolį. 

Ten kaip tik tomis dienomis vyko derybos dėl karalienės Ža- 
nos, Roberto Astrologo paveldėtojos, sutuoktuvių su jauniau- 
siuoju Jono II Gerojo sūnumi. Pats Jonas II, grįžęs iš nelaisvės, 
kai dofinas sudarė Bretinji taikos sutartį, nulėkė į Avinjoną, kur 
ką tik šį pasaulį paliko Inocentas VI. Ir karalius Jonas II pasiūlė 
naujajam popiežiui Urbonui V nuostabų planą - pradėti tą gar- 
sųjį kryžiaus žygį, kuriam palaiminimo taip ir neįstengė gauti 
nei jo tėvas Pilypas de Valua, nei jo senelis Karolis! 

Neapolyje Joną Pomirtinį, Joną Nežinomąjį, uždarė į Efo 
pilį; pro savo vienutės langelį jis galėjo matyti Naująją pilį — 
Maskjo Andžoino, iš kur jo motina, tokia laiminga, prieš 46 
metus išplaukė, kad taptų Prancūzijos karaliene. 

Čia tais pačiais metais jis ir mirė. Blaškytas keisčiausiais gy- 
venimo vingiais, Džaninas taip pat patyrė Prakeiktųjų karalių 
likimą. 

Kai Žakas de Molė, laižomas laužo liepsnos, sušuko savo 
anatemą, ar tik jis tuomet iš kerėjimo ir burtų mokslų nežinojo, 
kokia dalia laukia Pilypo Gražiojo palikuonių? O gal, dusina- 
mas dūmų, paskutinę valandą jis įgijo aiškiaregystės galią? 

Prakeiksmo naštą tautos neša ilgiau negu valdovai. 

Nė vienas Geležinio Karaliaus vyriškosios lyties palikuonių 
neišvengė tragiško likimo, nė vienas nebaigė gyvenimo savo 
mirtimi, išskyrus Anglijos karalių Eduardą, kuriam taip ir nete- 
ko valdyti Prancūzijos. 

Liaudies kančios vis nesibaigė. Jai dar reikės gyventi val- 
domai išmintingo karaliaus, paskui bepročio karaliaus, vėliau 
silpno karaliaus ir 70 metų kęsti visokias negandas tol, kol už- 
sidegs naujas laužas, kurio liepsnoms paaukotos Prancūzijos 
dukters gyvybę nusineš Sena, kartu nusinešdama ir didžiojo 


magistro prakeiksmą. 


Paryžius, 1954-1960 
Esendieras, 1965-1966 

Po Karolio IV Gražiojo mirties Kapetingų dinastija išnyksta, 
kitaip sakant, nudžiūsta didžiojo karališkojo genealoginio me- 
džio šaka. Vietoj jos Prancūzijoje sukeroja šakotas ir lapotas Va- 
lua genealoginis medis. 

Žinoma, pagrindinė priežastis, dėl kurios Valua pateko į 
sostą, buvo garsusis Šimtametis karas. O kaip apskritai įsilieps- 
noja tokie šimtamečiai karai? Kokia dirva subrandina karo grū- 
dą? Ekonominio rungtyniavimo, juridinių painiavų ar nepa- 
tenkintų paveldėtojų pagiežos dirva? Ir kieno rankos, valdomos 
asmeninių ambicijų, beria tą grūdą? Autorius „Lelijoje ir liūte“ 
nuosekliai atskleidžia tą visuotinę neišvengiamybę ir individų 
veiksmus, taip glaudžiai tarpusavy susipynusius. 

Tais lemtingais metais Vakarų Europoje nušvinta vienas 
personažas, kuris išsiskiria iš visų kitų ir puikiausiai skaityto- 
jų žinomas - didysis smarkusis senjoras, griausmingas milžinas 
grafas Roberas dArtua. Nė vienas neišeikvojo tiek jėgų ir ener- 
gijos, kad iškovotų Prancūzijos karaliaus karūną savo kuzenui 
Pilypui de Valua, ir nėra nė vieno, išskyrus, aišku, karalių, tokio 
galingo visoje Prancūzijoje. Roberas dArtua viliasi, kad ta jo 


galybė padės jam atgauti grafystę, paveldėtą iš protėvių. 

Ir prasideda viena garsiausių bylų, kai žmogus, „be kurio 
niekas Prancūzijos Karalystėje nevyksta“, kovodamas už savo 
paveldėjimo teises, griebiasi klastos, padirbinėja antspaudus, 
paperka dešimtis liudytojų, nesvyruodamas sulaužo priesaiką, 
nesustabdo jo nei nusikaltimai, nei karas. Netekęs savo titu- 
lų, išvarytas iš tėvynės, visų atstumtas, jis klajoja Flandrijos ke- 
liais ir netikėtai pasirodo ant Vestminsterio menės laiptų. Čia 
jis sako Eduardui III ir Anglijos Parlamentui skirtą kalbą, kuri 
ir bus pirmasis Šimtamečio karo veiksmas. Pats vadovaudamas 
kariuomenei, persikelia į Bretanę, o ten per Vanų apgultį yra 
mirtinai sužeidžiamas. Jo gyvenimo kelias baigiasi. Tačiau ki- 
birkštis, kurią įskėlė tas karo kurstytojas, dar šimtą metų degins 
Prancūzijos žemę. Epiloge Maurice'as Druonas atskleidžia Jono 
I Pomirtinio paslaptį, paslaptį to pavogto karaliaus, kurį visi 
manė esant mirusį dar lopšyje ir kurio keistas gyvenimas baigia- 
si Neapolio pilies kalėjime. Taip visi Pilypo Gražiojo vyriškosios 
giminės palikuoniai iškeliauja į nebūtį. Didžiojo tamplierių 
magistro prakeiksmas išsipildė, tačiau, pasak autoriaus, „tautos 


neša prakeiksmo naštą ilgiau negu jį užsitraukę valdovai “. 

' Bažnyčia niekuomet nevertė laikytis per jungtuvių ritualą kokių nors 
griežtai įstatymo apibrėžtų normų; ji veikiau pasitenkino pritardama 
krašto papročiams. 

Jungtuvių ritualų įvairovė ir Bažnyčios tolerancija jų atžvilgiu pa- 
aiškinama tuo, kad vedybos savo esme yra dviejų individų sutartis ir 
drauge sakramentas, t. y. priesaika, kai abi susitariančios šalys sutinka 
kartu gyventi ir viena kitos klausyti. Ankstyvosios krikščionybės Baž- 
nyčioje per jungtuves visiškai nebūtinas nei dvasininkas, nei liudytojai. 
Palaiminimas reikalingas tik priėmus Karolio Didžiojo dekretą. XVI 
amžiuje, iki Trisdešimties susirinkimo reformos, sužadėtuvės savo įsipa- 
reigojimų pobūdžiu mažne prilygo pačioms jungtuvėms. 

Kiekvienas regionas turėjo savo vestuvinių papročių, kurie ne vi- 
sose diecezijose buvo vienodi. Sakykime, jungtuvių apeigos Hereforde 
daug kuo skiriasi nuo tokių pat apeigų Jorke. Tačiau paprastai priesai- 
komis, — o tai ir yra šio sakramento esmė, — pasikeisdavo visų akivaiz- 
doje, prie bažnyčios. Taip 1299 metų rugsėjį prie Kenterberio katedros 
durų vyko karaliaus Eduardo I ir Margaritos Prancūzės jungtuvės. Iki 
mūsų dienų atėjęs reikalavimas per jungtuvių ceremoniją laikyti bažny- 
čios duris atviras — kitaip net galėjo būti atšauktos jungtuvės — rodo tos 
viešumo tradicijos gyvastingumą. 

Vedybų apeigos Jorko diecezijoje daug kuo panėšėjo į apeigas 
Reimse; ir čia žiedas paeiliui maunamas ant visų pirštų, tik šis veiksmas 
dar palydimas žodžių, bylojančių, kad šiuo žiedu Bažnyčia sujungia dvi 


širdis į vieną, kai jos pašauktos tikros meilės ir tvirto tikėjimo. 


* Nutraukęs vedybų sutartį su Blanša Burgunde (žr. „Prakeiktųjų kara- 
lių“ ciklo romaną „Prancūzijos Vilkė“), Karolis IV vedė Mariją Liuk- 

semburgietę; ši gimdydama mirė, ir trečiąkart — Žaną dEvrė, Pilypo 
Gražiojo dukterėčią, nes jos tėvas Liudvikas Prancūzas, grafas dEvrė, 
buvo Pilypo Gražiojo brolis; iš motinos pusės ji buvo Robero dArtua 


dukterėčia, nes jos motina Margarita dArtua - Robero sesuo. 


1327 metų pabaigoje sudaryta sutartimi Karolis IV sukeitė La Maršos 
Grafystę su Klermon an Bovė Grafyste, kurią Liudvikas Burbonas pa- 
veldėjo iš savo tėvo, Klermono grafo Robero. Kaip tik dėl to Burbonų 
senjorija ir buvo pakelta į kunigaikštystę. 


Tais 1328 metais Mao dArtua sirgo. Jos namų apyskaitų knygos rodo, 
kad jai buvo nuleista kraujo praėjus vos vienai dienai po to pasitarimo, 


t. y. vasario 6 dieną, vėliau — gegužės 9, rugsėjo 18 ir spalio 19 dienomis. 


Pjeras Rožė, prieš prisiekdamas Amjene, buvo Fėkampo abatas, dalyva- 
vo Paryžiaus ir Londono karaliaus dvarų derybų misijoje. 1328 metų 
gruodžio 3 dieną paskirtas į Araso dieceziją vietoj Tjeri dlrsono; paskui 
buvo Šanso, vėliau — Ruano arkivyskupas, pagaliau, mirus Benediktui 


XII, 1342 metais išrinktas popiežiumi ir valdė Klemento VI vardu. 


Iki XVI amžiaus tokių didelių veidrodžių, kur žmogus gali save matyti 
nuo galvos iki kojų, nebuvo. Tuomet naudoti maži veidrodėliai, paka- 
binami ir dedami ant baldų, be to, mėgstami ir kišeniniai veidrodėliai. 
Antikos laikais jų funkcijas atliko poliruoto metalo plokštelės, o vėliau, 
nuo XIII amžiaus, ant stiklo gabalų pradėta skaidriais klijais klijuoti 
alavo lakštus. Ir tik XVI amžiuje išrastas veidrodinis stiklas, pritaikius 


gyvsidabrio amalgamą ir alavą. 


„Lelijų žiedų princais“ vadino visus Kapetingų karalių dinastijos na- 
rius, nes jų herbuose pavaizduotas Prancūzijos simbolis (žydros spalvos 
fone — auksinės lelijos), herbų kraštai apipavidalinti įvairiai — tai pri- 


klausė nuo herbų savininkų apanažų ar žemės valdų. 


1320 metų birželį Mao susitarė su Briuselio dailininku Pjeru, tuomet 
gyvenusiu Paryžiuje, kad šis freskomis išpuoštų didžiąją galeriją Konfla- 
no pilyje, kuri stovėjo Marnos ir Senos santakoje. Sutartyje buvo labai 
tiksliai nurodyti šių freskų siužetai — grafo Robero II ir jo riterių por- 
tretai sausumos ir jūros mūšių fone, be to, numatyti net drabužiai, ku- 


riuos turi vilkėti personažai, spalvos ir naudojamų medžiagų kokybė. 

Freskos baigtos 1320 metų liepos 26 dieną. 


Šie raganystės receptai žinoti jau ankstyvaisiais viduramžiais ir naudoti 
taip pat Karolio IX ir net Liudviko XIV valdymo laikotarpiu; kai kurie 
šaltiniai tvirtina, kad tokių užkeikimo antpilų griebėsi ir Montespan. 
Meilės apdavų receptai, kuriuos skaitysite toliau, paimti iš Mažojo ir 


Didžiojo Albero žinynų. 


Primename, kad 11 metų Gajaro pilyje iškalėjusią Blanšą Burgundę 
perkėlė į Gurnėjaus pilį netoli Kutansų, o netrukus pergabeno į Mo- 
biuisono abatiją, kur 1326 metais ji mirė. Jos motina taip pat palaidota 
ten; jos palaikai perkelti į Sen Deni kur kas vėliau, ir, kiek žinoma, 


vienintelė jos antkapinė plokštė padaryta iš juodo marmuro. 


Nuo 1329 metų Grabnyčių iki spalio 23 dienos Mao puikiausiai jautėsi 
ir tik labai retai dėl kokių menkniekių kreipdavosi į asmeninius gydy- 
tojus, o nuo spalio 23 dienos, kai susitiko su Pilypu VI Mobiuisone, 
iki lapkričio 26 dienos, mirties išvakarių, iš įvairių iždininko sąskaitų 
knygų matyti, kad mokėta žiniuoniams, gydytojams, barzdaskučiams, 
žolininkams, vaistininkams ir prieskonių pardavėjams už visokias pas- 


laugas ir gydymo reikmenis. 


Vyriausiąjį iš dvylikos Eduardo III ir Pilypos de Eno vaikų Eduardą de 
Vudstoką, Galijos princą, vadino Juoduoju Princu dėl to, kad nešiojo 
juodos spalvos šarvus. 

Kaip tik jis nugalėjo prie Puarjė Pilypo VI de Valua sūnų Joną II ir 
paėmė jį į nelaisvę. 

Vykstant karui, dažniausiai gyveno kontinente, buvo vienas žy- 
miausių karo vadų Šimtamečio karo pradžioje; mirė 1376-aisiais, vie- 


neriais metais anksčiau už savo tėvą. 


Karalienė Žana Raišoji buvo įgudusi daryti piktadarystes ir, ėmusi ne- 
kęsti kurio nors savo vyro bičiulio, patarėjo ar tarno, panaudodavo vi- 
sus šlykščiausius būdus, kad tik išlietų savo neapykantą. 

Šit, norėdama nusikratyti maršalo Robero Bertrano, vadinamo 
Žaliojo liūto riteriu, ji parašė „karaliaus vardu“ Paryžiaus prevo laišką 
ir įsakė sulaikyti maršalą neva už išdavystę ir tučtuojau pasiųsti į Mon- 


fokono kartuves. Prevo buvo artimas maršalo draugas, o toks staigus 

įsakymas be jokio teisminio akto jį pritrenkė. Užuot nugabenęs Rožė 
Bertraną į Monfokoną, jis liepė jam tučtuojau vykti pas karalių, kur jį 
kuo maloniausiai priėmė, apkabino ir nesuprato svečių susijaudinimo 
priežasties. Kai šie parodė įsakymą suimti, jis be vargo atpažino, kad tą 
įsakymą rašė jo žmona; ji buvo uždaryta kambaryje, kur, kronikininko 
žodžiais tariant, jis ją taip tvatino lazda, „kad dar truputėlis, ir būtų 
negyvai užtvojęs . 

Ir vyskupas Žanas de Marinji vos netapo Raišosios nusikalstamų 
intrigų auka. Jis jai nepatiko, ji pati net nežinojo kodėl. Kartą, atlikęs 
misiją, jis grįžo iš Gienės; karalienė apsimetė jį labai maloniai priiman- 
ti ir liepė paruošti rūmuose maudyklę, kad vyskupas po kelionės atsi- 
gaivintų. Iš pradžių vyskupas mėgina atsisakyti, girdi, nėra taip skubiai 
būtina, tačiau karalienė primygtinai siūlo sakydama, kad jos sūnus Ža- 
nas, Normandijos kunigaikštis (būsimasis Jonas II), taip pat eis su juo 
maudytis. Ir ji palydi jį į pirtį. Stovi paruoštos dvi vonios; Normandijos 
kunigaikštis per neapsižiūrėjimą ar iš abejingumo pasuka link vonios, 
skirtos vyskupui, ir jau rengiasi į ją lipti; čia motina skuba jį sustabdyti, 
it beprotė rodo ženklus nesiartinti prie vonios. Visi nustemba. Žanas 
Normandas, kuris buvo geras Marinji draugas ir gerai pažinojo savo mo- 
tiną, įtaria kažką negera. Pamatęs šunį, slampinėjantį čia pat, pagauna 
jį ir įmeta į kubilą; šuo bematant nustimpa. Kai šį incidentą papasakojo 
karaliui Pilypui VI, jis savo žmoną „deglo kotu kaip reikiant priplūkė“. 

Nelio pilį jai padovanojo 1332 metais jos vyras. Tai įvyko praėjus 
lygiai dvejiems metams po to, kai jis pilį atpirko iš Mao dukters, Žanos 
Burgundės Našlės, testamento vykdytojų, o pati Žana Nelį buvo gavusi 
iš savo vyro Pilypo VI. 

Įvykdžius Žanos Našlės testamento sąlygas, t. y. sumokėjus 1000 
livrų grynais ir 200 livrų pelno, buvo įkurta ir išlaikoma vaikų moky- 
mo įstaiga netoli pilies. Tai ir buvo garsaus Burgundijos koležo ištakos; 
kita vertus, jei tikėtume žmonių atmintimi, šis įvykis buvo dviejų bro- 
lienių — Margaritos ir Žanos Burgundės — nesutarimų priežastis. 

Todėl paaiškėjo, iš kur pasklido kalbos apie moksleivių lėbavimą 
ir tai, kad prie jų neva prisidėjusi Margarita, tuo tarpu iš tikrųjų jokių 


lėbavimų niekada nėra buvę. 

Ši slapta Eduardo III kelionė į Prancūziją truko keturias dienas — nuo 
1331 metų balandžio 12 iki 16 dienos. 


Žaidynių karalius - asmuo, kuris atlikdavo turnyro tvarkdario pareigas, 


vadovaudavo visoms turnyro ceremonijoms. 


Tolomėjų bendrovė, kaip jau žinome, po Buonsinjorų buvo pati svar- 
biausia Sienos bankų bendrovė. Ją įkūrė Tolomėjas Tolomėjus, jei ne 
artimas draugas, tai tikrai geras Aleksandro III pažįstamas, nuo 1159 
iki 1181 metų buvęs popiežius; pats jis buvo kilęs iš Sienos, garsėjo 
kaip Frederiko Barberuso (germanų imperatoriaus. — Vert. past.) prie- 
šininkas. Tolomėjų rūmai Sienoje pastatyti 1205 metais. Tolomėjai 
neretai būdavo Šventojo Sosto bankininkai; apie XIII amžiaus vidurį 
savo filialus jie įkūrė pirmiausia Prancūzijoje, šalia Šampanės mugių, o 
paskui ėmė steigti daugybę filialų, kurių vienas ir buvo Noflio kontora, 
turinti pagrindinę savo atstovybę Paryžiuje. 

"Tuo laikotarpiu, vykdant Pilypo VI išleistus ordonansus, daugelis 
italų pirklių bene tris savaites buvo uždaryti į kalėjimą; į laisvę paleisda- 
vo tik sumokėjus solidžią išpirką. Tolomėjai skubiai susiruošia ir spėja 
pabėgti išsiveždami ir savo, ir kitų italų bendrovių, be to, pas juos lai- 
kytus prancūzų klientų pinigus. Tai smarkiai išsekino Prancūzijos kara- 
liaus iždą. 

"Tuo tie „poelgiai“ nesibaigė, nes Jonas Liuksemburgietis, norėdamas 
įsiteikti Pilypui VI, sudarė su juo koaliciją ir Brabanto kunigaikščiui 
ėmė grasinti užimti jo žemes. Brabanto kunigaikštis sutiko išvaryti Ro- 
berą dArtua, tačiau tučtuojau pasinaudojo tokia proga ir sudarė labai 


sėkmingą sandėrį: vyriausiąjį savo sūnų apvesdino su Prancūzijos kara- 


liaus dukterimi. Už Bohemijos karaliaus įsikišimą taip par buvo atsi- 


dėkota: jo duktė Bona Liuksemburgietė ištekinta už Prancūzijos sosto 


paveldėtojo Žano Normando. 


1332 metų spalio 2 diena. Tądien Pilypas VI pareikalavo, kad jo ba- 
ronai prisiektų ištikimybę Normandijos kunigaikščiui, „kuris yra tie- 
sioginis Prancūzijos Karalystės sosto paveldėtojas ir valdovas“. Pilypas 
VI, pats nebūdamas tiesioginis karūnos paveldėtojas ir tegavęs ją perų 
nutarimu, vėl ėmėsi seno papročio rinkti monarchus kaip anuomet, kai 


buvo renkami pirmieji Kapetingų dinastijos valdovai. 

Senas raupsuotas karalius Robertas Brusas, kuris taip ilgai trukdė Edu- 
ardui II ir Eduardui III, 1329 metais mirė ir karūną paliko savo septyn- 
mečiui sūnui Deividui Brusui. Deivido nepilnametystė buvo pagrindas 
skirtingoms grupuotėms vėl kelti kivirčus. Mažojo Deivido partijos 
baronai, neva norėdami apsaugoti jį nuo galimų pavojų, išvežė berniu- 
ką į Prancūzijos karaliaus dvarą ir ten su juo pasiliko, o Eduardas III 
palaikė reikalavimus vieno normandų kilmės prancūzų bajoro Eduardo 
de Bajolio, buvusio Škotijos karalių giminaičio, kuris sutiko, kad škotų 
karūna priklausytų Anglijos valdovams. 


Žanas Buridanas, gimęs apie 1295 metus Betiūne (Artua), — Okamo 
mokinys. Jo filosofija ir teologinis mokymas pelnė jam ypač gerą vardą; 
jis, būdamas 30 ar 32 metų amžiaus, jau tapo Paryžiaus universiteto 
rektoriumi. Jo ginčai su buvusiu popiežiumi Jonu XXII ir dėl to iškilęs 
pavojus būti atskirtam nuo Bažnyčios jį dar labiau išgarsino. Antrojoje 
savo gyvenimo pusėje jis buvo priverstas pasitraukti į Vokietiją; ten be- 
veik visą laiką dėstė Jenoje. Mirė 1360 metais. 

Jo vaidmuo, kurį jam skyrė Nelio bokšto istorijoje liaudies vaiz- 
duotė, yra grynas išmonės vaisius; jo vardas šioje byloje, beje, pasirodė 


kur kas vėliau, t. y. po dviejų amžių. 


Iš pirmo žvilgsnio šie sutapimai atrodo tokie dirbtini ir neįtikėtini, kad 
nesunku būtų romanistą apkaltinti pernelyg lakia vaizduote, tačiau is- 
toriniai faktai liudija jų autentiškumą. Keistas pilies likimas, beje, ne- 
sibaigia tą dieną, kai ten buvo įteiktas Eduardo III kartelis — aktas, 
kuriuo teisiškai prasidėjo Šimtametis karas. 

Nelio pilyje iki 1350 metų gyveno konetablis Raulis de Brienas, Ė 
grafas, kai Jono Gerojo įsakymu jį suėmė ir nuteisė myriop nukirsdi- 
nant galvą. 

Pilyje gyveno ir Navaros karalius Karolis Piktasis (Margaritos Bur- 
gundės vaikaitis), kuris pakėlė ginklą prieš Prancūzijos karaliaus dvarą. 

Vėliau Karolis VI Pamišėlis padovanojo ją savo žmonai, Izabo Ba- 
varei, kuri pagal sutartį atidavė Prancūziją anglams, paskelbdama savo 
tikrąjį sūnų, dofiną, pavainikiu. 

Karolis VII, atidavęs pilį Karoliui Narsiajam, netrukus mirė, ir 
Narsusis įsivėlė į konfliktą su naujuoju karaliumi Liudviku XI. 

Kai kuriuos pilies pastatus Fransua I perleido Benvenutui Čeliniui; 
paskui Henrikas II ten liepė įrengti monetų kalyklą. Ner iki šiolei ten 
tebestovi Pinigų kalyklos rūmai. Iš viso to galima spręsti apie pastatų 
dydį ir jų užimamą plotą. 

Karolis IX, neturėdamas iš ko mokėti savo gvardiečiams, Nelio rū- 
mus ir bokštą pardavė; jį įsigijo Nevero kunigaikštis Luji de Gonzagas; 
jis liepė nugriauti visus pastatus ir vietoj jų pastatyti Nevero rūmus. 

Pagaliau Nevero rūmus įsigijo Mazarinis. Juos nugriovus, iškilo 
Keturių tautų koležas, kuris stovi ir šiandien: dabar čia Prancūzijos aka- 


demijos centras. 


Karalienė Izabelė dar gyveno 20 metų, tačiau į karalystės valdymą nie- 
kada nesikišo. Pilypo Gražiojo duktė mirė 1358 metų rugpjūčio 23 
dieną Hartfordo pilyje ir buvo palaidota Niugeito pranciškonų bažny- 


čioje Londone. 


Nors būta daugybė politinių kovų, riaušių, skirtingų socialinių klasių 
rietenų ir kaimyninių miestų nesutarimų, nors visi miestai buvo Italijos 
respublikų bendras laimėjimas, XIV amžiaus Sienoje klestėjo amatai 
ir prekyba, miestas garsėjo savo gerove. Beveik per šimtą metų — nuo 
1301-ųjų, kai miestą užėmė karalius Valua, iki 1399-ųjų, kai Sieną už- 
kariavo Žanas Galeacas Viskontis, Milano grafas, — vienintelė ištikusi 


nelaimė buvo 1347-1348 metų maro epidemija. 


Visą tą laiką, kurį Petrarka praleido Avinjone, jis, kaip reto talento pamfe- 
tistas, liejo neapykantą šitam miestui. Jo laiškuose, kuriuose nors ir esama 
būdingų poetui sutirštintų spalvų, išliko jaudinamas Avinjono paveikslas 
tų laikų, kai ten buvo įsikūręs Šventasis Sostas ir gyveno popiežius. 


Vardynas 


ALENSONAS (Karolis de Valua, grafas d) (1294-1346). 


Antrasis Karolio de Valua ir Margaritos dAnžu Sicilietės sūnus. Nukau- 


tas ties Kresi. 


ARTEVELDĖ (Žakobas Van) (apie 1285-1345). 


Gento gelumbės pirklys. Vaidino svarbų vaidmenį Flandrijos reikaluo- 


se. Nužudytas per audėjų sukilimą. 


ARTUA (Mao d, Burgundijos, paskui Artua grahenė) (?-1329 11 27). 


Robero II dArtua duktė. 1291 m. ištekėjo už Burgundijos pfalcgrafo 
Otono IV, šis mirė 1303 m. 1309 m. karaliaus potvarkiu ji tapo Artua 
grafiene ir karalystės pere. Viena jos duktė, Žana Burgundė, ištekėjo už 
Pilypo de Puarjė, būsimo Pilypo V, kita, Blanša Burgundė - už Karolio 


Prancūzo, būsimo Karolio IV. 


ARTUA (Roberas III d) (1287-1342). 


Filipo dArtua sūnus ir Robero II dArtua vaikaitis. Nuo 1309 m. Bo- 
mon le Rožė grafas ir Konšų senjoras. 1318 m. vedė Žaną de Valua, Ka- 
rolio de Valua ir Katrinos de Kurtenė dukterį. 1328 m. tapo karalystės 
peru pagal Bomon le Rožė Grafystę. 1332 m. ištremtas iš Prancūzijos 
Karalystės, rado prieglobstį Anglijos karaliaus Eduardo III dvare. Buvo 


mirtinai sužeistas Vanuose. Palaidotas Londone, Šv. Povilo katedroje. 


BALJONIS (Gučas) (apie 1295-1340). 


Sienietis bankininkas, Tolomėjų giminaitis. 1315 m. turėjo banko kon- 
torą Noflyje le Vjė. Slapta vedė Mari de Kresė. 1316 m. jie susilau- 
kė sūnaus Džanino, jį dar lopšyje sukeitė su Jonu I Pomirtiniu. Mirė 


Kampanijoje. 

BENEDIKTAS XII (Žakas Nuvelis Furnjė) (apie 1285-1342 04). 
Cistersietis, Fonfruado abatas. Nuo 1317 m. Pamjė, paskui Mirpua 
(1361) vyskupas. 1327 m. gruodžio mėn. Jono XXII įšventintas į kar- 


dinolus, 1334 m., popiežiui mirus, užima jo vietą. 


BERGERŠAS (Henrikas) (1282-1340). 
Nuo 1320 m. Linkolno vyskupas. Kartu su Orletonu dalyvavo verčiant 
nuo sosto Eduardą II (1327). Sudarė taiką su Škotija (1328). Vietoj 
Orleano užėmė iždininko pareigas nuo 1328 m. kovo mėn. Kaip kan- 
cleris lydėjo Eduardą III į Amjeną, kur jaunasis karalius turėjo prisiekti 
ištikimybę (1328). 1334-1337 m. vėl tapo iždininku. Atliko daugelį 
diplomatinių misijų Prancūzijoje. 

BERTRANAS (Roberas de) (?-1348). 
Brisbeko baronas, Ronšvilio vikontas. Karaliaus vietininkas Gienė- 
je, Sentonže, Normandijoje ir Flandrijoje. Nuo 1325 m. Prancūzijos 
maršalas. Buvo vedęs Mari de Siuli, didžiojo Prancūzijos pataurininkio 
Anri dukterį. 


BRATERTONAS (Tomas de, Norfolko grafas) (1300-1338). 
Vyresnysis Anglijos karaliaus Eduardo I ir antrosios jo žmonos Mar- 
garitos Prancūzės sūnus. Netikras Eduardo II ir Edmondo de Kento 
brolis. Nuo 1312 m. gruodžio mėn. paskirtas Norfolko kunigaikščiu, 
o nuo 1316 m. vasario mėn. — Anglijos maršalu. Mortimerio partijos 


šalininkas; su viena iš jo dukterų apvesdina savo sūnų. 


BRIENAS (Raulis de) (?-1345). 
Ė ir Gino grafas. Nuo 1330 m. Prancūzijos konetablis, o 1331 m. 
paskirtas karaliaus vietininku Eno, 1334 m. — Langedoke ir Gienėje. 
Buvo nukautas per turnyrą. Jo sūnus paveldėjo konetablio pareigas. 

BURBONAS (Luji, siras, paskui kunigaikštis) (apie 1280-1342). 
Klermono grafo Robero ir Bearriksės Burgundės, Žano, Burbonų siro, 
dukters, vyresnysis sūnus. Liudviko Šventojo vaikaitis. Nuo 1312 m. 
didysis Prancūzijos kamerdineris. Nuo 1327 m. rugsėjo mėn. kuni- 


gaikštis ir peras. 

BURGUNDAS (Edas IV, kunigaikštis) (apie 1294—1350). 

Burgundijos kunigaikščio Robero II ir Anjesės Prancūzės, Liudviko 
Šventojo dukters, sūnus. 1315 m. gegužės mėn. iš savo brolio Hiugo 
V paveldėjo turtus ir titulus. Jis turėjo keturias seseris: Margaritą, Liud- 
viko X Vaidingojo žmoną, Žaną, Pilypo de Valua, būsimo karaliaus 
Pilypo VI žmoną, Mari, grafo de Baro žmoną, ir Blanšą, Savojos grafo 
Eduardo žmoną. 1318 m. birželio 18 d. vedė Žaną, Pilypo V vyresniąją 
dukterį (mirė 1347). 


BURGUNDĖ (Anjesė Prancūzė, kunigaikštienė) (apie 1268-apie 1325). 
Paskutinė iš vienuolikos Liudviko Šventojo vaikų. 1273 m. ištekinta 
už Robero II Burgundo, Burgundijos kunigaikščių Hiugo V ir Edo IV 
motina. Jos duktė Margarita ištekėjo už Liudviko Vaidingojo, Navaros, 
paskui Prancūzijos karaliaus, kita duktė, Žana, praminta Raišąja — už 


Pilypo VI de Valua. 


BURGUNDĖ (Blanša) (apie 1296-1326). 
Jaunesnioji Burgundijos pfalcgrafo Otono IV ir Mao dArtua duktė. 
1307 m. ištekinta už Karolio Prancūzo, trečiojo Pilypo Gražiojo sū- 
naus. Nusikaltusi svetimavimu, 1314 m. kartu su Margarita Burgunde 
pirmiausia buvo uždaryta Gajaro, o paskui Gurnė pilyje, netoli Ku- 
tanso. 1322 m., anuliavus jos vedybas su Karoliu, įstojo į vienuoles 


Mobiuisono abatijoje. 


BUVILIS (Hiugas III, grafas de) (?-1331). 
Hiugo II de Buvilio ir Mari de Šambli sūnus. Pilypo Gražiojo šambe- 
lionas. 1293 m. vedė Margaritą de Bar, su ja turėjo sūnų Šarlį; vėliau jis 


tapo Karolio V šambelionu ir Dofinė srities valdytoju. 


DESPENSERIS (Hju Le, Vyresnysis) (1262-1326 10 27). 
Didžiojo Anglijos teisėjo Hju Le Despenserio sūnus. Baronas, nuo 
1295 m. Parlamento narys. Nuo 1312 m. vyriausiasis karaliaus Eduar- 
do II patarėjas. Nuo 1322 m. Vinčesterio grafas. 1326 m. sukilę baro- 


nai nušalino jį nuo valdžios. Pakartas Bristolyje. 


DESPENSERIS (Hju Le, Jaunesnysis) (apie 1290-1326 11 24). 
Anksčiau minėto sūnus. Nuo 1312 m. Eduardo II šambelionas ir favo- 
ritas. 1306 m. vedė Aleonorą de Kler. 1326 m. dėl jo piktnaudžiavimo 
valdžia sukilo baronai. Pakartas Hereforde. 

DIVION (Žana de) (?-1331 10 06). 
Bajoro iš Betiūno duktė. Artua byloje apkaltinta dokumentų klastoji- 


mu ir sudeginta gyva. 


EDUARDAS II (Plantagenetas, Anglijos karalius) (1284 04 25—1327 09 21). 
Gimė Karnarvone. Eduardo I ir Eleonoros Kastilietės sūnus. Pirmasis 
Velso princas, o nuo 1301 m. Česterio grafas. Nuo 1303 m. Akvitani- 
jos kunigaikštis ir Pontjė grafas. 1306 m. įšventintas į riterius. 1307 m. 
įžengė į sostą. 1308 m. vedė Izabelę Prancūzę, Pilypo Gražiojo dukterį. 
Karūnuotas Vestminsteryje 1308 m. vasario 25 d. 1326 m. sukilę baro- 
nai, jo žmonos vadovaujami, nuvertė jį nuo sosto. Uždarytas į kalėjimą 


ir nužudytas Berklio pilyje. 
EDUARDAS III (Plantagenetas, Anglijos karalius) (1312 11 13-1377). 


Gimė Vindzore. Eduardo II ir Izabelės Prancūzės sūnus. Česterio grafas 
(1320). Nuo 1325 m. Akvitanijos kunigaikštis ir Pontjė grafas. 1327 m. 
įšventintas į riterius. Nuvertus nuo sosto jo tėvą, 1327 m. Vestminstery- 
je karūnuotas karaliumi. 1328 m. vedė Pilypą, Gijomo Eno, Olandijos 
ir Zelandijos grafo, dukterį, ši jam pagimdė dvylika vaikų. Dėl jo pa- 


reikštų pretenzijų į Prancūzijos sostą kilo Šimtametis karas. 


ENO (Gijomas dAvenas, pramintas Geruoju, Olandijos, Zelandijos ir Eno 
grafas) (?—1337). 


ENO (Žanas de, Bomono siras) (2-1356). 
Anksčiau minėto brolis. Dalyvavo daugelyje karo žygių Anglijoje ir 
Flandrijoje. 


ERENDLIS (Edmondas Ficelenas, grafas d) (1285-1326). 
Ričardo I, Erendlio grafo, sūnus. Didysis Velso teisėjas (1323-1326). 


Nubaustas mirties bausme Hereforde. 


EVRĖ (Pilypas de). 
Liudviko dEvrė, Pilypo Gražiojo ir Margaritos dArtua netikras brolis. 
1318 m. susituokė su Žana Prancūze, Liudviko Vaidingojo ir Marga- 
ritos Burgundės, Navaros paveldėtojos (1349), dukterimi. Susilaukė 
dviejų vaikų: jo sūnus buvo Karolis Piktasis, Navaros karalius, o duktė 


Blanša — antroji Prancūzijos karaliaus Pilypo VI de Valua žmona. 

FLANDRIETIS (Luji, Kresi senjoras, Nevero ir Flandrijos grafas) 
(?—-1346). 
Luji Neveriečio sūnus. 1322 m. iš savo senelio Robero de Betiūno pa- 
veldėjo Flandrijos grafo titulą. 1320 m. vedė Margaritą, antrąją Pily- 
po V ir Žanos Burgundės dukterį. Nužudytas Kalė. 


IRSONAS (Tjeri Laršjė d) (apie 1270-1328 11 17). 
Iš pradžių Robero II dArtua raštininko padėjėjas, paskui lydėjo Noga- 
rė į Ananjį. Buvo įvairiausių Pilypo Gražiojo misijų vykdytojas. Nuo 
1299 m. Araso kanauninkas. Nuo 1303 m. Mao dArtua kancleris. Nuo 
1328 m. Araso vyskupas. 


IRSONAI (Pjeras ir Deni Laršjė d) 
Anksčiau minėto broliai: vienas — grafienės Mao dArtua iždininkas, 
kitas — Araso baji. 


IRSON (Beatrisė d). 
Anksčiau minėtų Irsonų dukterėčia. Grahenės Mao dArtua rūmų dama. 


IZABELĖ PRANCŪZĖ (Anglijos karalienė) (1292-1358 08 23). 
Pilypo IV Gražiojo ir Žanos Šampanietės duktė. Karalių Liudviko X, 
Pilypo V ir Karolio IV sesuo. 1308 m. ištekėjo už Anglijos karaliaus 
Eduardo II. 1325 m. kartu su Rodžeriu Mortimeriu vadovavo anglų 
baronų maištui, šis nuvertė jos vyrą nuo sosto. Praminta Prancūzijos 
Vilke. 1326-1328 m. valdė sūnaus Eduardo III vardu. 1330 m. iš- 
tremta iš karaliaus rūmų. Mirė Hartfordo pilyje. 


JONAS XXII (Žakas Diuezas, popiežius) (1249-1334 12 04). 
Kaoro miestelėno sūnus. Mokėsi Kaore ir Monpeljė. Šv. Andriejaus 
bažnyčios klebonas Kaore. Sen Frono katedros kanauninkas Perige ir 
Albi. 1289 m. išvyko į Neapolį, netrukus tapo Karolio II dAnžu parikė- 
tiniu. Buvo jo paskirtas slaptųjų tarybų sekretoriumi, paskui kancleriu. 
Frežiuso (1300), paskui Avinjono (1310) vyskupas. Vjenos Bažnyčios 
susirinkimo sekretorius (1311), Porto kardinolas vyskupas (1312). Iš- 
rinktas popiežiumi 1316 m. rugpjūčio mėn., pasivadino Jonu XXII. 


Karūnuotas Lione 1316 m. rugsėjo mėn. Mirė Avinjone. 

JONAS LIUKSEMBURGIETIS (Bohemijos karalius) (1296-1346). 
Vokietijos imperatoriaus Henriko VII sūnus. Antrosios Prancūzijos ka- 
raliaus Karolio TV žmonos (1322) brolis. 1310 m. vedė Bohemijos Eli- 
zabetą, su ja susilaukė dukters Bonos; ši 1332 m. išteka už Normandijos 


kunigaikščio, būsimo Prancūzijos karaliaus Jono II. Žuvo prie Kresi. 


JONAS III (vadinamas Geruoju, Bretanės kunigaikštis) (1286-1341). 
Bretanės kunigaikščio Artūro II sūnus, 1312 m. paveldėjęs tėvo teises. 


Buvo tris kartus vedęs, bet vaikų neturėjo. 


KENTAS (Edmondas Vundstokas, grafas) (1301-1329). 
Anglijos karaliaus Eduardo I ir jo antrosios žmonos Margaritos Pran- 
cūzės, Pilypo Gražiojo sesers, sūnus. Anglijos karaliaus Eduardo II ne- 
tikras brolis. 1321 m. buvo paskirtas Duvro pilies valdytoju, Penkerių 
vartų saugotoju ir gavo Kento grafo titulą. 1324 m. paskirtas Eduardo 


II vietininku Akvitanijoje. Nubaustas mirtimi Londone. 


KAROLIS IV (Prancūzijos karalius) (1294-1328 02 01). 
Trečiasis Pilypo IV Gražiojo ir Žanos Šampanietės sūnus. Nuo 1315 m. 
Maršos apanažo grafas. Po savo brolio Pilypo V mirties 1322 m. įžengė 
į sostą. 1307 m. vedė Blanšą Burgundę, 1322 m. — Mariją Liuksem- 
burgietę ir 1325 m. - Žaną dEvrė. Mirė Vensene, nepalikdamas sosto 
įpėdinio. Paskutinis Kapetingų dinastijos karalius. 


KLEMENCIJA VENGRĖ (Prancūzijos karalienė) (apie 1293-1328 10 12). 
Karolio Martelo dAnžu, vardinio Vengrijos karaliaus, ir Klemencijos 
Habsburgietės duktė. Margaritos dAnžu, pirmosios Karolio de Valua 
žmonos, dukterėčia. Karolio Roberto, Karoberto, Vengrijos karaliaus, 
ir Beatrisės, dofino Jono II žmonos, sesuo. 1315 m. rugpjūčio 13 d. 
ištekėjo už Liudviko X Vaidingojo, Prancūzijos ir Navaros karaliaus, ir 
buvo kartu su juo karūnuota Reimse. 1316 m. birželio mėn. tapo našle, 
1316 m. lapkričio mėn. pagimdė sūnų Joną I. Mirė Tample. 

KRESĖ (Mari de) (apie 1298-1345). 

Ponios Eliabelės ir riterio, siro Žano de Kresė duktė. Slaptai ištekėjusi 
už Gučo Baljonio, 1316 m. pagimdė sūnų, šis lopšyje buvo sukeistas su 
Jonu I Pomirtiniu, kurio žindyvė ji tuomet buvo. Palaidota Augustinų 


vienuolyne, netoli Kresė. 


349 


Vardynas 


LANKASTERIS (Henrikas, Lesterio ir Lankasterio grafas, vadinamas Nu- 
suktsprandžiu) (apie 1281-1345). 
Lankasterio grafo Edmondo sūnus ir Henriko III, Anglijos karaliaus, 
vaikaitis. Dalyvavo maište prieš Eduardą II. Eduardas III savo karūna- 
vimo dieną įšventino jį į riterius ir paskyrė Regentų tarybos vadovu. 


Paskui stojo į opoziciją prieš Mortimerį. 


LIUDVIKAS X (vadinamas Vaidinguoju, Prancūzijos ir Navaros karalius) 
(1289 10-1316 06 05). 
Pilypo IV Gražiojo ir Žanos Šampanietės sūnus. Karalių Pilypo V, 
Pilypo IV ir Anglijos karalienės Izabelės brolis. 1307 m. karūnuotas 
Navaros karaliumi. Įžengė į Prancūzijos sostą 1314 m. 1305 m. vedė 
Margaritą Burgundę, su ja 1311 m. susilaukė dukters Žanos. Po Nelio 
bokšto skandalo ir Margaritos mirties 1315 m. vedė Klemenciją Ven- 
grę. 1315 m. vainikuotas karaliumi Reimse. Mirė Vensene 1316 m. 


Praėjus 5 mėnesiams po jo mirties, gimė sūnus Jonas I Pomirtinis. 


MARGARITA BURGUNDĖ (Navaros karalienė) (apie 1293-1315). 
Robero II, Burgundijos kunigaikščio, ir Anjesės Prancūzės duktė. 
1305 m. ištekėjo už Liudviko, Navaros karaliaus, vyriausiojo Pilypo 
Gražiojo sūnaus, būsimojo Liudviko X. Turėjo dukterį Žaną. Apkal- 
tinta svetimavimu (Nelio bokšto byla), 1314 m. buvo įkalinta Gajaro 


pilyje, kur ir nužudyta. 


MARINJI (Žanas de) (?-1350). 
Jauniausias iš trijų Marinji brolių. Paryžiaus Dievo Motinos katedros 
kanauninkas, paskui Bovė vyskupas (1312). Nuo 1329 m. kancleris, o 
1342 m. paskirtas karaliaus vietininku Gaskonėje. Paskui, nuo 1347 m. 
Ruano arkivyskupas. 


MELTONAS (Viljamas de) (?-1340). 
Nuo pat vaikystės artimai bendravo su Eduardu II. Karaliaus raštininkas, 
nuo 1307 m. karaliaus asmeninio antspaudo saugotojas. Karaliaus sek- 
retorius (1310), Jorko arkivyskupas (1316), Anglijos iždininkas (1325— 
1327). 1330-1331 m. vėl paskirtas iždininku, o 1333-1334 m. - di- 
džiojo karaliaus antspaudo saugotojas. 

MELTREVEZAS (Džonas, baronas) (1290-1365). 
1306 m. įšventintas į riterius. 1327 m. tapo karaliaus Eduardo II sargy- 
biniu Berklyje. 1329 m. senešalas, o nuo 1330 m. karaliaus mažordomas. 
Po Mortimerio žlugimo jam, kaip svarbiausiam Eduardo II mirties kalti- 
ninkui, paskirta mirties bausmė, tačiau jis pabėga į kontinentą. 1345 m. 


jam leidžiama sugrįžti į Angliją, o 1353 m. jis reabilituojamas. 


MONI (Gijomas de) (?-1372). 
Gimė Eno, vėliau atvyko į Angliją su Pilypos, Eduardo III žmonos, 
svita. 1331 m. įšventintas į riterius. Dalyvavo visuose Eduardo III ren- 
giamuose karo žygiuose kaip vienas didžiųjų karvedžių. Buvo vedęs 
Margaritą, Tomo de Bratertono, Norfolko grafo ir Eduardo III dėdės, 
dukterį. 


MONTEGIU, arba MONTEKIUTAS (Gijomas de) (1301-1344). 
Vyriausias Gijomo, antrojo Montekiuto barono, sūnus. 1319 m. tam- 
pa turtų ir titulų paveldėtoju. 1325 m. įšventintas į riterius. La Manšos 
salų valdytojas ir Turo konetablis (1333). Solsberio grafas (1337), An- 
glijos maršalas (1338). Mirė nuo žaizdų, gautų per Vindzoro turnyrą. 


MORTIMER (ledi Žana) (1286-1356). 
Pjero de Žuenvilio ir Žanos de Liuzinjan duktė, senešalo de Žuenvi- 
lio, lydėjusio Liudviką Šventąjį į kryžiaus žygį, brolio vaikaitė. Apie 
1305 m. ištekėjo už Rodžerio Mortimerio, Vigmoro barono, ir susilau- 


kė su juo vienuolikos vaikų. 


MORTIMERIS (Rodžeris, Čirko baronas) (apie 1256-1326). 
Eduardo II vietininkas ir Didysis Velso teisėjas (1307-1321). 1322 m. 


paimtas į nelaisvę Srusberyje. Mirė Taueryje. 


MORTIMERIS (Rodžeris, aštuntasis Vigmoro baronas) (1287-1330 11 29). 
Vyresnysis Rodžerio Mortimerio ir Margaritos de Fjen sūnus. Kara- 
liaus Eduardo II vietininkas ir Didysis Airijos teisėjas (1316-1321). 
Vadovavo maištui, kol tas baigėsi nuvertus Eduardą II nuo sosto. Dėl 
Eduardo III nepilnametystės kartu su karaliene Izabele faktiškai val- 
dė Angliją. Nuo 1328 m. pirmasis Marčo grafas. Eduardo III įsaky- 
mu sulaikytas ir Parlamento nuteistas. Pakartas Londone, Taiberno 


kartuvėse. 

NUAJĖ (Milis, Vandevro ir Nuajė senjoras) (21350). 
Prancūzijos maršalas (1303-1315). Paskui tarnauja Pilypo V, Karo- 
lio IV ir Pilypo VI patarėju. Suvaidino išskirtinį vaidmenį valdant vi- 
siems trims karaliams. Nuo 1336 m. paskirtas didžiuoju Prancūzijos 


pataurininkiu. 


ORLETONAS (Adamas) (?-1345). 
Herefordo (1317), paskui Vočesterio (1328) ir Vinčesterio (1334) vys- 
kupas. Vienas iš maišto prieš Eduardą II vadovų. Anglijos iždininkas 
(1327-1328). Ne kartą su misijomis siųstas į Prancūzijos karaliaus dva- 
rą ir į Avinjoną pas popiežių. 


PILYPA (de Eno, Anglijos karalienė) (13142-1369). 
Gijomo de Eno, Olandijos ir Zelandijos grafo, ir Žanos de Valua duk- 
tė. 1328 m. sausio 30 d. ištekėjo už Anglijos karaliaus Eduardo III ir 
pagimdė dvylika vaikų. Karūnuota 1330 m. 


PILYPAS IV (pramintas Gražiuoju, Prancūzijos karalius) (1268-1314 10 29). 
Gimė Fontenblo. Pilypo III Narsiojo ir Izabelės Aragonietės sūnus. 
1284 m. vedė Žaną Šampanietę, Navaros karalienę. Karalių Liudvi- 
ko X, Pilypo V, Karolio IV ir Anglijos karalienės Izabelės tėvas. 1285 m. 
paskelbtas karalium Perpinjane, karūnuotas Reimse 1286 m. vasario 
6 d. Mirė Fontenblo. Palaidotas Sen Deni. 


PILYPAS V (pramintas Ilguoju, Prancūzijos karalius) (1291-1322 01 03). 
Pilypo IV Gražiojo ir Žanos Šampanietės sūnus. Karalių Liudviko 
X, Karolio IV ir Izabelės, Anglijos karalienės, brolis. 1307 m. vedė 
Žaną Burgundę ir tapo Burgundijos pfalcgrafu ir Salenų senjoru. Nuo 
1311 m. Puatjė apanažo grafas. 1315 m. Prancūzijos peras. Regentas, 
mirus Liudvikui X, paskui, mirus sūnėnui, karalius. Mirė Lonšane, ne- 


palikęs sosto įpėdinio. Palaidotas Sen Deni. 


PILYPAS (Valua grafas, vėliau Pilypas VI, Prancūzijos karalius) (1293— 
1350 08 22). 
Vyresnysis Karolio de Valua ir jo pirmosios žmonos Margaritos dAnžu 
sūnus. Pilypo IV Gražiojo sūnėnas ir Liudviko X, Pilypo V ir Karo- 
lio IV pirmos eilės pusbrolis. Mirus Karoliui IV Gražiajam, tapo kara- 


lystės regentu, paskui karaliumi, kai po Karolio IV mirties gimė jo duk- 

tė (1328 04). Vainikuotas Reimse 1328 m. gegužės 29 d. Jo įžengimas į 
sostą, nepripažintas Anglijos, buvo antrojo Šimtamečio karo priežastis. 
Pirmą kartą vedė 1313 m. Žaną Burgundę, vadinamą Raišąja, Margari- 
tos seserį; 1348 m. ji mirė. 1349 m. vedė Blanšą Navarietę, Liudviko X 


ir Margaritos vaikaitę. 


PUŽĖ, arba Puijė (Bertranas de) (?—1352). 
Popiežiaus Jono XXII sūnėnas, jo įšventintas į kardinolus 1316 m. 


gruodžio mėn. 


ŠATIJONAS (Gošė V de, Porsjeno grafas) (apie 1250-1329). 

Šampanės konetablis 1284 m., po mūšio prie Kurtrė (1302) Prancū- 
zijos konetablis. Gošė IV ir Izabo de Vilarduen, vadinamos Izabo de 
Lizini, sūnus. Iškovojo pergalę mūšyje prie Mon zan Pevelio. 1307 m. 
Pampeliune karūnavo Liudviką Vaidingąjį Navaros karaliumi. Buvo 
Liudviko X, Pilypo V ir Karolio IV testamentų vykdytojas. Dalyva- 
vo mūšyje prie Kaselio (1328), po metų mirė. Prancūzijos konetablis 
valdant penkiems karaliams. Vedė Izabelę de Drė, paskui Melizindą de 
Verži, pagaliau Izabo de Riuminji. 


ŠATIJONAS (Gi de, Blua grafas) (?-1342). 
Hiugo VI de Šatijono, Sen Polio grafo, ir Beatriksės de Damjer, Flan- 
drijos grafo dukters, sūnus. 1311 m. vedė Margaritą, Karolio de Valua 
ir Margaritos dAnžu Sicilietės, Prancūzijos karaliaus Pilypo VI sesers, 
dukterį. Po kunigaikščio Jono III mirties jų sūnus Karolis tapo preten- 


dentu į Bretanės paveldėtojus. 


ŠERŠMONAS (Žanas de) (?-1328). 
Venuro an Puatu senjoras. Karaliaus raštininkas (1318). Paryžiaus Die- 
vo Motinos katedros kanauninkas. Nuo 1320 m. iki Pilypo V valdymo 
pabaigos kancleris; grąžintas į šias pareigas 1323 m. lapkričio mėn. 
TOLOMĖJUS (Spinelas) 
Vadovavo Prancūzijos sieniečių bankininkų bendrovei, įsteigtai XII a. 
Tolomėjo Tolomėjaus. Ši bendrovė praturtėjo prekiaudama su užsie- 
niu; jai priklausė Toskanos sidabro kasyklos. Sienoje iki šiol tebestovi 


Tolomėjaus rūmai. 

TRI (Morjė de) (?-1344). 
Liudviko X Vaidingojo šambeliono sūnėnas. Areno ir Vomeno senjo- 
ras. Apie 1320 m. paskirtas Prancūzijos maršalu. Karaliaus vietininkas 
Flandrijoje (1342). 


VALUA (Karolis de, grafas) (1270 03 12-1325 12). 
Pilypo III Narsiojo ir jo pirmosios žmonos Izabelės Aragonietės sūnus. 
Pilypo IV Gražiojo brolis. Keturiolikos metų įšventintas į riterius. Tais 
pačiais metais gavo iš popiežiaus legato teises į Aragono Karalystę, bet 
į sostą jam nepavyko įžengti; 1295 m. jis atsisakė šio titulo. Valua ir 
Alensono apanažų grafas nuo 1285 m. Vedęs Margaritą, Anžu-Sicili- 
jos princesę, 1290 m. tampa Anžu, Meno ir Peršo apanažų grafu. An- 
trą kartą vedęs Katriną de Kurtenė, 1301 m. gauna Konstantinopolio 
imperatoriaus titulą. Popiežius Bonifacas VIII suteikia jam Romanijos 
grafo titulą. Trečią kartą veda Mao de Šatijon Sen Pol. Iš trejų vedy- 
bų turėjo daug vaikų. Vyriausiasis jo sūnus vėliau tapo Pilypu VI, pir- 
muoju Valua dinastijos karaliumi. 1301 m., kaip karaliaus šalininkas, 
kariavo Italijoje, vadovavo dviem žygiams į Akvitaniją (1297 ir 1324) 
ir pretendavo į Vokietijos imperatoriaus sostą. Mirė Nožane le Rua. 


Palaidotas Paryžiuje. 
VALUA (Žana de, Bomono grafienė) (apie 1304-1363). 


Karolio de Valua ir jo antrosios žmonos Katrinos de Kurtenė duktė. 
Prancūzijos karaliaus Pilypo VI netikra sesuo. 1318 m. išteka už Ro- 
bero dArtua, Bomon le Rožė grafo. Su savo trimis sūnumis uždaryta 
Gajaro pilyje po to, kai Roberas buvo išvytas iš karalystės, o vėliau vėl 
įgijo karaliaus malonę. 
VALUA (Žana de, Eno grafienė) (apie 1295-1352). 

Karolio de Valua ir jo pirmosios žmonos Margaritos dAnžu Sicilietės 
duktė. Prancūzijos karaliaus Pilypo VI sesuo. 1305 m. išteka už Gi- 
jomo, Eno, Olandijos ir Zelandijos grafo. Anglijos karalienės Pilypos 


motina. 


VATRIKĖ BRASENJEKSAS (vadinamas Kuveniečiu). 
Kilęs iš Eno Grafystės nedidelio miestelio Kuveno, netoli Namiūro. 


Menestrelis, susietas su Valua giminės namais, ypač pagarsėjo savo po- 

emomis, sukurtomis 1319-1329 metais. Jo kūriniai surašyti į gražiau- 
sius manuskriptus, išpuoštus miniatiūromis prižiūrint pačiam kūrėjui; 
skirti to meto princesėms. 

ŽANA Burgundė (Puarjė grafienė, paskui Prancūzijos karalienė) (apie 
1293-1330 01 21). 
Vyresnioji Burgundijos pfalcgrafo Otono IV ir Mao dArtua duktė. 
Blanšos, Karolio IV žmonos, sesuo. 1307 m. ištekėjo už Pilypo de 
Puatjė, antrojo Pilypo Gražiojo sūnaus. Buvo savo sesers ir pusseserės 
svetimavimo bendrininkė. 1314 m. uždaryta į Durdano pilį, 1315 m. 
paleista. Turėjo tris dukteris: Žaną, Margaritą ir Izabelę. Žana ištekėjo 
už Burgundijos kunigaikščio, Margarita — už Flandrijos grafo, Izabe- 


lė - už Vjenua dofino. 


ŽANA Burgundė (Valua grafienė, paskui Prancūzijos karalienė) (apie 
1296-1348). 
Burgundijos kunigaikščio Robero II ir Anjesės Prancūzės duktė. Bur- 
gundijos kunigaikščio Edo IV ir Liudviko X Vaidingojo žmonos Mar- 
garitos sesuo. 1313 m. išteka už Pilypo de Valua, būsimojo karaliaus 


Pilypo V. Prancūzijos karaliaus Jono II motina. Mirė nuo maro. 


ŽANA dEvrė (Prancūzijos karalienė) (21371 03). 
Liudviko Prancūzo, Evrė grafo, ir Margaritos dArtua duktė. Pilypo, 
Evrė grafo, vėliau Navaros karaliaus, sesuo. Trečioji Karolio IV Gra- 
žiojo (1325) žmona. Su juo ji susilaukė trijų dukterų: Žanos, Mari ir 


Blanšos, gimusios 1328 m. balandžio 1 d., jau po tėvo mirties. 


ŽANA Prancūzė (Navaros karalienė) (1311-1349 10 08). 
Liudviko Navariečio, būsimo Liudviko X Vaidingojo, ir Margaritos 
Burgundės duktė. Spėjama, kad buvusi pavainikė. Nušalinta nuo teisės 


į Prancūzijos sostą, paveldėjo Navarą. 


ŽANA Prancūzė (Burgundijos kunigaikštienė) (1308-1347). 
Pilypo V ir Žanos Burgundės vyresnioji duktė. 1316 m. liepos mėn. 
sužieduota su Burgundijos kunigaikščiu Edu IV, 1318 m. birželio mėn. 


už jo ištekėjo. 

Vardynas 


ŽANAS (Normandijos kunigaikštis, paskui Jonas II, Prancūzijos karalius) 
(1319-1364 04 08). 
Pilypo V ir Žanos Burgundės, pramintos Raišąja, sūnus. 1350 m. vai- 
nikuotas karaliumi. 1332 m. vedė Boną Liuksemburgietę, Bohemijos 
karaliaus dukterį. 1349 m. tapęs našliu, po metų veda Žaną Bulonietę. 
Iš pirmų vedybų turėjo keturis sūnus (vienas jų — būsimasis karalius 


Karolis V) ir penkias dukteris. 

